
PREDGOVOR 


DESET GODINA POSLIJE 


Neko je negdje zapisao da je 9. maj 1993. godine za nas Mostarce, ostao i ostat 
će, nezatvorena knjiga. 

Burni i dramatični događaji, ratne kataklizme iz zadnjeg desetljeća dvadesetog 
stoljeća, ostaju svježi i nikad zaboravljeni u srcima i dušama svih oni koji još tada 
napustiše rodni grad i rasuše se po bijelom svijetu, sa potpunom neizvjesnošću u 
povratak. 

Često pokušavam da rezimiram te događaje i uvijek mi se nameće pitanje: koji 
je to "glavni datum" iz tog perioda? 

6. aprila 1992. se može smatrati zvaničnim datumom početka rata u Bosni i 
Hercegovini. 

Dvadeseti juni se može smatrati datumom prvog oslobađanja Mostara od 
srpskocrnogorskog agresora. 

Od izuzetnog značaja za Mostar je i 9. maj 1993. godine, a posebno 30. juni iste 
te godine zbog početka općeg egzodusa muslimanskog stanovništva. 

Zbog tih datuma i onog što je slijedilo iza njih nastalo je ovo pričanje: Da bi 
čitaocu bilo jasnije o čemu se radi, i kako je uopće došlo do toga da sve ovo bude 
zapisano, reći ću vam ukratko nekoliko podataka. 

Ja Špago Smail sam po zanimanju diplomirani inžinjer elektrotehnike. 
Rođen sam 1951. godine u Mostaru. Do rata sam bio zaposlen u MSC Mostar, pa u 
opštinskim organima uprave, i napokon kao predstavnik firme "Končar" Zagreb u 
Mostaru. Od kraja avgusta 1993. godine živim i radim u SR Njemačkoj. 

Tiro Ramiz o čijim doživljajima se i govori na slijedećim stranicama ove knjige, 
po zanimanju je inžinjer saobraćaja, rođen 1951. godine u Mostaru. 

Do rata je radio u GP Hercegovini, pa kao rukovodilac Autoškole pri ADM 
dr. Safet Mujić u Mostaru, te kao stalni sudski vještak za saobraćaj. 1994. godine je 
došao u Njemačku, a 1997. godine se vratio u Mostar. 

Danas je vlasnik jedne od najuspješnijih Autoškola u Mostaru i stalni sudski 
vještak za saobraćaj u HNK. 

U aprilu. 1994. godine je Tiro stigao u Njemačku kao izbjeglica iz logora sa još 
svježim ožiljkom od ranjavanja na glavi, sa ženom i dva sina od 15 1 17 godina. 


Izgledali su prepadnuti, zbunjeni, mršavi, izgladnjeli i iscrpljeni. Trebali su 
hitnu pomoć, prije svega u ljudskom pogledu. 

I sad, deset godina poslije, često mi se pred oči vraćaju slike iz tog perioda. 
Ramiz je bio strahovito opterećen događajima koji su bili iza njega, za koje sam ja 
pretpostavljao da ih se nikad neće otarasiti. 

Pričao mi je tada, da se budi po noću sav oznojen, da je u snu bio u sred nekog 
događaja koji je proživio, da iza toga do jutra ne može više ni oka sklopiti, da mu se 
slike logora i patnji vraćaju i po danu. 

Bili su to tipični simptomi, kako sam kasnije saznao jednog psihičkog oboljenja 
koje se ovdje u Njemačkoj zove PTBS (Posttraumatische Belastung Svndrom). 

U to vrijema bilo je dosta Mostaraca u Njemačkoj. Tiro je bio interesantan zbog 
svog pričanja. 

Tim pričanjem je on sebe oslobađao od more koja ga je tištila. Pošto je stalno 
bio u mojoj blizini i slušao ga kako priča, znao sam skoro svaki doživljaj napamet. 

Jednog dana sam mu dao u ruke olovku i teku i rekao: 

- Stani, koncentriši se, pokušaj napisati to što pričaš. Jedno po jedno. Kasnije 
ćemo to zajednički sistematizirati i otkucati. 

Trajao je taj rad skoro godinu dana dok nismo sastavili sve kockice na svoje 
mjesto. 

Tada nam nije bilo ni na pameti da to objavimo. Bilo nam je bitno da se ti 
doživljaji stave na papir, da se ne zaborave. Jednom prilikom nakon što je sve bilo 
zapisano Tiro je rekao: 

- Sad je sve izišlo iz mene. Od kako je zapisano, bolje spavam. 

Imao sam i ja svoju 1992. i 1993. u Mostaru i svoj egzodus krajem avgusta 1993. 
Međutim, to moje nije bilo tako žestoko kao Ramizovo, pa sam uz njegove doživljaje 
dodao dosta mojih razmišljanja iz tog perioda uklopljenih u jednu cjelinu. 

Zaključio sam da je tako najbolje. Ipak su iza njega bila 262 dana logora HVO- 
a, a kroz njegovu priču su protkane priče hiljada drugih. 

I tako je nastalo ovo kazivanje. 

Ovo što sada pišem je samo kratki predgovor onom što slijedi, u kome čitaocu 
želim skrenuti pažnju na to kako je došlo do toga da se čitava priča kazuje u prvom 
licu. 

Kazivanjem u prvom licu želimo pokloniti priču svima onima koji će se 
čitanjem poistovijetiti sa onima koji su sve ovo proživjeli. 

U stvari, za čitavo ovo kazivanje se može jednostavno reći: Tiro pričao, Smajo 
zapisivao. 


Smail Špago, Njemačka, maj 2004. 


RECENZIJE 


Smail Špago - Ramiz Tiro: DRETELJ HA VRATIMA DŽEHENNEMA 


Rukopis Smaila Špage i Ramiza Tire DRETELJ NA VRATIMA DŽHENNEMA 
je knjiga koja je nastajala u sudaru sa slijepim i gluhim silama zla, sa zločinačkim 
orgijama raspojasane mržnje prema bošnjačkom narodu koji - uprkos sadizmu 
koljača, ubica i progoniteija - nadvisuje stravu smrti i umiranja. Radi se o potresnom, 
autentičnom svjedočanstvu o stradanju Bošnjaka u logorima tzv. Herceg-Bosne - 
ne u građanskom ratu, nego u ratu protiv Bošnjaka koji su bili tragično izigrani i 
beznadno sami, ali zahvaljujući samo snazi duha, ostali su i opstali, jer je hrabrost, 
odlučnost i nepokornost ovog naroda bila ogromna brana agresoru, i jednom i 
drugom. 

Rukopis je autobiografskog karaktera, usto vrlo čitljiv, pamtljiv i "izazovan" za 
čitaoca: u njemu je glavni junak Ramiz, logoraš, paćenik i mučenik koji je - gledajući 
svakodnevne i svakonoćne torture, strahote i grozote nasilja nad nedužnim ljudima, 
uz liptanje vlastite krvi - govorio: ne plašim se smrti, plašim se života. Posebno 
upečatljivo djeluju opisi i slike o kazamatima strave i užasa Heliodrom i Dretelj 
kroz koje je prošlo na hiljade i hiljade Bošnjaka Mostara, Stoca, Dubrava, Prozora, 
Ljubuškog i u kojima je umoreno na stotine nevinih ljudi. Logoraši Dretelja i Gabale 
su, u stvari, bili zatočenici džehennema. 

Rukopis DRETELJ NA VRATIMA DŽEHENNEMA jje hronika najistinitije 
i najbolnije ratne drame čija odlika nije u veličanju nečijeg zločina, ili nečijeg 
stradalništva, nego u čovjekovom trpljenju kolektivne tragedije Bošnjaka koja 
je ovdje, u svoj svojoj punoći i golgoti opisana na oko 240 strana, sa 68 poglavlja, 
nakon čijeg iščitavanja bi se moglo reći da je svaki logoraš Dretelja, Heliodroma, 
Gabele, Ljubuškog, Vojna i drugih stratišta tzv. Herceg-Bosne - "jedna preživljela 
knjiga zla". 

Rukopis Smaila Špage i Ramiza Tire, po svom obimu, tematici i ubjedljivosti u 
opisivanju konkretnih događaja iljudi - jedan je dokumentarni film, jedan nenapisani 
roman. Ovdje se susreću unesrećeni, prognani, obeskućeni i obeznađeni ljudi i, s 
druge strane, njihovi dželati koji nad logorašima, sa svom ohološću i brutalnošću 
provode nasilje - samo zato što su Bošnjaci, bez krivice krivi. Ovdje se, i to poimenično 
pominju svi akteri krvavih događanja u Dretelju i na Heliodromu: na "prozivkama" i 

"raportima", u barakama, u zemunicama, u podrumima, te na vatrenim linijama gdje 
su logoraši, kao živi štit svakodnevno upućivani na prisilni rad. Bojovnici HVO i HV 
su jednak teror provodili prema svim zatočenicima, starcima, dječacima, mladićima, 
ranjenicima, bolesnicima, umno poremećenim ljudima. Na njima su se iživljavali na 
najbrutalniji i najbestijalniji način, čineći zlodjela koja izgledaju ružno i kad se vide, 
čuju i napišu. Od svakodnevnog i svakonoćnog maltretiranja i premlaćivanja nisu 
bili pošteđeni ni dojučerašnji pripadnici HVO i hrvatske policije, da se i ne pominje 
kakav su sadizam ispoljavali prema zarobljenim pripadnicima Armije BiH. 

Glavni junak ovog rukopisa ispisuje svoje ispovijedi, svoju sudbinu i gorčinu, 
svoj muk i krik - ali u njegovom ponašanju, rezonovanju i ophođenju sa svojim 
kolegama, stradalnicima ima i nekog samosvojnog prkosa tragediji i udesu jednog 
naroda kojem je prijetila opasnost biološkog istrebljenja s ovih prostora. I pored 
sve zloće i varvarstva kojima je bio izložen Ramiz i njegovi drugovi, u tom prkosu 
glavnog junaka ovog rukopisa, ipak, pulsira nada i vjera, ljubav i patriotizam što su 
" ispisali ovu potresnu hroniku, ovu epopeju življenja, trpljenja i borenja. 

Autori nam daruju značajno djelo iz kojeg svaki čitalac može da iščita poruku 
da literatura, posebno memoarska literatura ne trpi podvale i konstrukcije, a Špago i 
Tiro, od prve do zadnje strane ostaju vjerni takvom konceptu, naglašavajući da nam 
istorija i budućnost neće oprostiti što smo toliko olahko prokockali sve slobodarske i 
civilizacijske tekovine, stvorene krvlju i ogromnim žrtvama. Pri tome, oni se usuđuju 
da iskažu nadu da će, poslije džehennema kroz koji su prošli doći neko drugo, ljepše 
vrijeme: ako mi to i ne dočekamo, dočekaće djeca i unuci, neka buduća, možda 
srećna pokoljenja koja će, opet, slagati kamenčić po kamenčić, vezivati nit po nit 
ove, doskora srećne i u svijetu glasovite, a danas, desetak godina nakon potpisivanje 
mira raskomadane, osramoćene i unakažene Bosne i Hercegovine, 

Rukopis DRETELJ NA VRATIMA DŽEHENNEMA, ujedno je poruka i 
opomena da bošnjački narod nikada neće pokleknuti u borbi protiv mraka i ropstva 
- uvjereni da svako zlo, ma sa koje strane dolazilo donosi bijedu i sunovrat, bezvlašće 
i beznađe u kome su svi gubitnici i nesretnici. Ova hronika svjedoči da se istina ne 
može ubiti, ne može opljačkati, ne može protjerati, utamničiti i spaliti... istina mora 
progovoriti iz tamnica i grobnica, iz knjiga i svjedočenja kakvo je i ovo koje toplo 
preporučujem za štampanje, čitanje i pamćenje, 

Značajan prilog rukopisu dao je i likovni umjetnik Ekrem Dizdar - Moca čije 
ilustracije dopunjuju i obogaćuju ovu hroniku koju bi trebalo što prije ukoričiti. 


Mostar, 11. jula 2005. Alija Kebo, književnik iz Mostara 


Ramiz Tiro - Smail Špago 


DRETELJ NA VRATIMA DŽEHENNEMA 
262 dana u koncentracionim logorima Herceg-Bosne 


Prihvatajuci se recenzije autora Rmiza Tire i Smaila Špage DRETELJ NA 
VRATIMA DŽEHENNEMA, bio sam svjestan da ću biti emotivno skrhan užasima 
koji su se dešavali u tim logorima osnovanim od strane paratvorevine Herceg-Bosne, 
a na osnovu ranijih saznanja o teškoj sudbini zatočenih. 

Odmah, čitajući prve stranice, nametala mi se paralela s fašističkim logorima 
i logorima njihovih kvislinga. Masovna ubistva i mučenja premašili su sve do tada 
viđeno i zapisano. Jedna suluda ideja nacionalista Miloševića i njegovih pristalica 
u BiH Karadžića o "razdvajanju naroda", a kasnije prihvaćena i od Tuđmanovih 
pristalica o tzv.čistim teritorijama, životnom prostoru (Lebnsraumu), našla je odjeka 
u progonu drugih i drugačijih, jer se ta ideja mogla ostvariti samo tako - silom. 

U uvodnom dijelu rukopisa autori su iznijeli cilj svojih kazivanja - istinu o 
logorima, da se ne zaboravi, da svi koji su vršili zločine budu izvedeni pred lice 
pravde. Želio bih posebno izdvojiti kao karakteristiku njihovog kazivanja i onih 
najstrašnijih događaja jednim tonom bez izražene mržnje, bez hiperboliziranja i bilo 
kakvih osvetničkih kvalifikacija. Naprotiv, Tiro će citirati iz kur'ana suru IV-32 kao 
humanističku poruku: "Ako neko ubije nekoga koji nije ubio nikoga ili onoga koji na 
Zemlji nered ne čini - kao da je sve ljude poubijao, a ako bude uzrok da se nečiji život 
sačuva - kao da je svim ljudima život sačuvao." Inače, opisana dešavanja sama po 
sebi dovoljno govore o monstruoznosti života u logorima i bojovnicima kao glavnim 
akterima zločina pomućenog uma. 

Svoje doživljaje Ramiz Tiro kazuje u 65 poglavlja, izuzimajući uvodne dijelove. 
Svako poglavlje nosi u sebi jeziva dešavanja: ubistva, silovanja, mučenja glađu, 
žeđu, nedopuštanje fizioloških potreba van smještajnog prostora, torture (degenek), 
cerekanja, mukotrpan rad (rađu), boravak naliniji razdvajanja, iživljavanje pojedinih 
stražara i zapovjednika nad logorašima; ponižavanja, pjesme "red vaših, red naših, 
pa rafal iznad glava", te razne prevare - npr. pojavi se čuvar s praznom kesom nudeći 
logorašima da je napune novcem, kojim će kupiti cigarete, pa poslije ni novca ni 
cigareta. Umjesto toga slijedio bi rafal. 

Nezaobilazan je prikaz pljačkaškog pohoda. Vinka Martinovića Štele, 
njegovog osvetničkog ubistva Nedima Harmandžića, bivšeg policijskog inspektora. 
Međunarodni sud je u Hagu Štelu osudio na 18 godina zatvora, a Tutu na 20 godina, 
o kome je, takođe, Tiro, dao svoje viđenje u svom kazivanju. (Materijal Raspravnog 
vijeća, Den Hag, 31.ožujak 2003.g. prema kome su citirane kazne.) 

Čitalac će naići i na prikaze najprimitivnijeg ponašanja i poniženja logoraša. 
Takvi su opisi feminiziranog Ramiza (Ramize) kome su naredili sjednim logorašem, 
umno poremećenim, da se skinu goli i glume spolni odnos. Ili bi, pak, naredili da se 

logoraši međusobno tuku. Ako bi bojovnici primijetili da "glume", onda bi oni stupili 
na scenu. Najteže se, ipak, bilo boriti sa žeđu, s glađu, s neizvjesnošću o položaju 
porodice. Perfidnom igrom organizatori logora su prikrivali od međunarodne 
zajednice da su u njima civili.Zato su napravili spiskove da su, tobož, bili zarobljeni 
borci ARBiH. 

Međutim, Tiro nije sakrio i neke usluge koje su mu pružali pojedinci Hrvati koji 
su dosta rizikovali zbog toga. Prizori s Jurom, zapovjednikom HV, s jedne strane, i s 
druge, s kompleksašom Jozom, jasno pokazuju dimenzije ovog prljavog rata. 

U Tirinom kazivanju nema kolektivne krivnje Hrvata za njegovu sudbinu 
logoraša. S dozom razumijevanja i zahvalnošću cijeni njihovu uslugu kao komšija 
jer zna da su i oni bili pod presijom da ne smiju pomagati Muslimanima. Zato je 
otpor Jaseničana bojovnicima koji nisu dali svoje komšije da ih protjeraju, divan 
primjer ljudske solidarnosti. Prikazivanje objektivno svih tih događaja daju pečat 
vrijednosti ovog rukopisa. 

Predlažem da ovaj rukopis ugleda svjetlo dana zbog svega iznesenog - 
dokumentarnog i nepristrasnog prikazivanja događaja i, posebno, poruke koju nosi: 
DA SE NE ZABORAVI - DA SE NE PONOVI! U ime budućnosti, u ime humanizma, 
u ime prava svakog na svoju slobodu življenja dostojnu čovjeka. A i prava da budućim 
generacijama na ovim prostorima omogućimo bolji život nego što smo ga mi imali u 
ovom nedefinisanom razdoblju. Memento mori! 


Alija Bijavica, prof. 

262 dana u koncentracionim logorima 
tzv. " Herceg - Bosne " 


NA VRATIMA DŽEHENNEMA 


UVOD 


Koncentracioni logori su postojali i ranije, za vrijeme Drugog svjetskog rata, 
izučavani su i analizirani, sa svim strahotama koje su donijeli i sa jasnim porukama 
da se više nikada ne ponove. 

Ipak, to nije bilo dovoljno jasno nekim političarima i vojskovođama, pa su na 
početku 21. vijeka po BIH napravili iste takve logore sa još okrutnijim uslovima i 
zvjerstvima prema bošnjačkom narodu. 

Tzv. Herceg - Bosna je u svom planu podjele teritorije BIH, izvršila organizovanje 
logora za nehrvatsko, tj. pretežno bošnjačko stanovništvo i to u mjestima: Mostar, 
Čapljina, Gabela, Ljubuški, Grude, Lištica, Duvno, Livno, Dretelj kod Čapljine, 
Vojno kod Mostara, a postojalo je još manjih logora po privatnim kućama za privatne 
namjene. ' 
Plansko hapšenje i odvođenje Bošnjaka iz stanova (znači civila) na teritoriji koju 
je kontrolisalo HVO, započelo je u rano proljeće 1993, da bi eskaliralo u Mostaru 
9. maja ujutro u tri sata, nekoliko sati prije napada snaga HVO na oružane snage 
Armije BIH i dijela Mostara koji je bio pod njenom kontrolom. 

U Mostaru su hapšeni muškarci starosti od 16 - 80 godina i odvođeni prvo 
na fudbalski stadion "Veleža", a poslije u koncentracioni logor "Heliodrom" koji - 
je napravljen na prostoru Heliodromske baze bivše JNA i Vojne vazduhoplovne 
gimnazije u Rodoču južno od Mostara. 

Hapšenje u Mostaru je vršeno po kvartovima, počelo je od naselja Panjevina 
koja je bila prva na udaru, pa zatim naselja Balinovac, Bijeli brijeg, preko Rondoa, pa 
sve do Centra II itd. 

Napad najedinice Armije BIH je započeo u zoru 9. maja u 4.50 sati. Rukovodstvo 
tzv. "Herceg — Bosne" i HVO htjeli su uništiti Armiju BIH na području Mostara i 
Hercegovine jer im je dobro smetala u ostvarivanju njihovih ciljeva. Njihov cilj je 
bio Hrvatska zajednica Heceg-Bosna potpuno etnički čista, koja bi se u perspektivi 
priključila matici Hrvatskoj. 

Dok su muškarci odvođeni put stadiona i dalje u logore, dotle su se duge 
nepregledne kolone civila, pretežno žena i djece, istjeranih iz kreveta u ranu zoru, 
oskudno obučenih i bez igdje ičega u rukama kretale prema liniji razdvajanja dvije 
vojske na Bulevaru i protjerivane preko te linije na drugu stranu. Pri tom je dosta 
civila Bošnjaka ranjeno i pobijeno. 

Ovakav način hapšenja civila nije mogao ostati nezapažen od strane španjolskih 
promatrača UNPROFOR-a. 

Jedan dio ove akcije je snimljen i poslat u obliku TV slike u svijet. 

Radio BIH, ratni studio Mostar, iako ometan, javljao se sa istinitim 
informacijama, o zbivanju u gradu. Ovaj radio javlja da postojbe HVO napadaju 
Komandu armije BIH i kompletan dio grada pod kontrolom Armije BIH. U isto 
vrijeme građanstvu se stalno obraća radio postaja Mostar sa "istinom" koju želi 
plasirati HVO i političko rukovodstvo "Herceg -Bosne". Oni govore da je Armija BIH 
napala kasarnu "Tihomir Mišić" na lijevoj obali Neretve, koja je još od oslobođenja 
os srpskog agresora bila u rukama HVO-e. 

Takvim dezinformacijama su se smijali i vojnici HVO-e koji su u vrijeme 
početka napada HVO na Armiju BIH bili u toj kasarni na službi. 

Niti ih je u to vrijeme napadao, niti se oko te kasarne bilo šta dešavalo. Ali 
"istina" je morala biti onakva kakvu su htjeli političari "Herceg - Bosne". Razlog za 
napad morao je biti opravdan. 

Napadom na Armiju BIH, planskim odvođenjem muškaraca Bošnjaka u 
logore, protjerivanje kompletnih bošnjačkih familija na području koja su bila pod 
kontrolom Armije BIH, HVO je započeo etničko čišćenje velikih razmjera. 

Stanovi koji su ostajali prazni, odmah nakon protjerivanja stanara su temeljito 
opljačkani, a zatim stavljeni vlastima tzv. "Herceg - Bosne" na raspolaganje. Prilikom 
protjerivanja na liniji razdvajanja dosta civila je poginulo. Leševi su ležali i po 
nekoliko dana na ulici dok ih zarobljenici - logoraši, Bošnjaci ne bi izvukli. O svemu 
ovome postoje dokumenti i živi svjedoci ovih krvavih događaja. 

Oni koji su bili protjerani, dolaskom u dio grada pod kontrolom Armije BiH 
pričali su o grozotama koje su preživjeli prilikom istjerivanja iz stanova, putem do 
linije, i pri samom prelasku preko linije razgraničenja. 

Radio BiH, Ratni studio Mostar se oglasio sa lijeve strane Neretve i ove priče 
svjedoka su se mogle čuti i na lijevoj i na desnoj strani grada. HVO je i dalje ometao 
program Ratnog radija Mostar, ali se radio ponovo javljao sa novim informacijama, 
na novoj frekvenciji. 

Na zahtjev svjetske javnosti i UNPROFOR-a izvršeno je puštanje zatvorenih 
Bošnjaka iz logora "Heliodrom" dok su neki drugi logori i dalje ostali ne otkriveni, 
kao npr. u Ljubuškom, Grudama, Čapljini itd. Ovo puštanje civila iz logora je 
izvršeno 12 - 15 dana nakon hapšenja. 

Novo masovno hapšenje Bošnjak započelo je 30. juna 1993. godine, nakon 
što je Armija BiH osvojila Bijelo polje, Blagaj i Sjeverni logor, tj. kasarnu "Tihomir 
Mišić", kako je HVO zvao kasarnu "Sjeverni logor". Ali ovog puta to je vršeno bez 
mogućnosti saznanja javnosti. Tom prilikom nije bilo kolona civila po gradu koje 
vode vojnici. Sve se odvijalo planski, neopaženo od strane posmatrača. A oni su 
jedini mogli svjetskoj javnosti kazati pravu istinu. 

Ovog je puta sabiranje uhapšenih Bošnjaka vršeno samo za jednu ili dvije 
zgrade bez panike, i uz izgovor da se isti privode radi informativnog razgovora i da 
će brzo biti vraćeni kućama. Zbog toga ni među uhapšenim nije bilo panike prilikom 
hapšenja. 

Kad bi se na jednom mjestu sakupilo dovoljno Bošnjaka, dolazio bi autobus 
HVO-e i odvodio ih. Za strane posmatrače je to izgledalo kao da ljudi organizovano 
negdje odlaze, bez ikakve naznake hapšenja, a pogotovo ne nekakvog etničkog 
čišćenja. A nije bilo ni nikakvog otpora. 

Na moju zgradu je došao red 01. 07. 1993 godine oko 12 sati. Policajci HVO su 
došli na vrata moga stana i samo me pitali kako mi je ime. Čim su "skontali" da je 
ime muslimansko, rekli su mi da siđem pred zgradu. Iz mog ulaza tada su izveli sve 
muškarce iznad 18 godina starosti. 

U logore je u tih nekoliko dana odvedeno preko deset hiljada Bošnjaka starosti 
od 16 - 80 godina sa svih područja koja su bila pod kontrolom HVO. Autobus nas je 
vodio prema "Heliodromu" ali ga je patrola policije uputila prema Dretelju, pošto je 
logor "Heliodrom" već bio pun ko šipak i u njemu više nije bilo mjesta. 

Tako sam došao u priliku da upoznam sve strahote logora "Dretelj" u kome je 
sa mnom boravilo oko 3.500 logoraša Bošnjaka. I 

Nakon 19 dana mučenja u koncentracionom logoru "Dretelj" prebačen sam sa još 
150 logoraša u jednom kamionu pod ceradom u koncentracioni logor "Heliodrom". 
Prvo smo bili smješteni u sportsku dvoranu sa još 700 logoraša. 

Nakon 21 dan prebačen sam u učionicu škole u kojoj je po učionicama i 
hodnicima bilo oko 1000 logoraša. 

Iz logora smo uskoro počeli odlaziti na prisilni rad na prve borbene linije u 
gradu. Radeći jednom prilikom na liniji u Šantičevoj ulici, ranjen sam od gelera 
granate u glavu i jedva ostao živ. To je bilo 14. 08. 1993. godine. Tada su ranjena još 
dva logoraša koji su sa mnom radili. 

Nakon što su mi "obradili" ranjenu glavu na "Kirurgiji" u Mostaru (stavili su 
mi tri kopče), prebačen sam u podrum zgrade Mašinskog fakulteta na "oporavak", 
sa još četiri ranjenika. 

Tu smo proveli dva dana u smradu i prljavštini u uslovima koji su normalnom 
čovjeku nezamislivi i u kojima je nemoguće opstati. A u tim prostorijama su boravili 
logoraši koji su odatle odlazili na prisilni rad i uvečer se tu vraćali na spavanje. 

Na radu na prvim linijama, za potrebe HVO, ranjeno je oko 800 logoraša, a 
poginulo oko 150. Ova evidencija je djelimično vođena od strane pojedinih logoraša 
u logoru, i to samo za one logoraše za koje se sigurno znalo da su poginuli. 

A koliko je još logoraša "pojeo" mrak teško da će se ikad saznati. 

Nakon 127 dana provedenih u školskom zatvoru prebačen sam u Centralni 
zatvor u logoru, gdje je bilo smješteno ukupno 912 logoraša. To se desilo nakon 
otpuštanja velikog broja logoraša iz logora u decembru mjesecu 1993. godine. Broj 
"912" je namiren po potrebi HVO, jer im je toliko "vojnika" trebalo za razmjenu za 
njihove zarobljene vojnike, koje je zarobila Armija BiH. 

Svim logorašima u Centralnom zatvoru je data etiketa pripadnika armije BiH. 
Zvanične međunarodne organizacije i institucije su dobile spisak nas zatvorenika, 
kao pripadnika armije BiH. To je značilo da smo zarobljeni u borbi, na frontu sa 
puškom u ruci, u borbi protiv postojbi HVO i "Herceg - Bosne". Ove organizacije su 
vremenom uvidjele tu prevaru, ali se nisu upuštale u daljnje istraživanje, jer kako su 
rekli, za to nisu bili ovlašteni. 

U Centralnom zatvoru je bilo i nervno bolesnih ljudi, maloljetnih i starijih 
osoba, tako da se i na prvi pogled moglo primjetiti da se radi o političkim igrama. 

Pušten sam iz logora 19. 03. 1994. godine sa još oko 500 logoraša. U logorima 
"Herceg - Bosne" proveo sam ukupno 262 dana. U tih 262 dana tri puta sam 
doživljavao teške psihičke krize i jedva se izvlačio iz njih. 

Vremenom smo dolazili do spoznaje da smo uhvaćeni, uhapšeni, izolovani 
jedino što smo Muslimani. 

Razumni ljudi su nam pomogli voljom i vjerom da preživimo sve ove krize i da 
psihički zdravi napustimo logore. Nažalost, mnogima je trebao logor, pa da tek onda 
shvate koje su nacije i koje su vjere. 

Najveću krizu u toku tamnovanja imao sam po dolasku iz Dretelja na Heliodrom. 
Zbog iscrpljenosti sam morao dobijati infuziju, kao i ostalih 100 logoraša koji su sa 
mnom došli iz Dretelja. 

Drugu krizu sam proživio nakon ranjavanja, kad sam doživio maltretiranja 
najniže vrste, kad sam vidio da je za vonike HVO ljudski život Muslimana 
beznačajan. 

Treću i najveću psihičku krizu sam imao nakon saznanja da mi je supruga 
doživjela nervni slom i da je smještena na "nervnom" odjelu mostarske bolnice. To 
se desilo kada su vojnici HVO došli da izbace iz stana moju familiju, suprugu i dva 
sina. Sinovi su se tom prilikom negdje sakrili. Vojnici su zaprijetili da će ih baciti sa 
balkona čim ih uhvate. Ovo mi je isprčao jedan logoraš koji je radio u gradu u blizini 
moje zgrade. 

Nije mi znao reći gdje se djeca nalaze. Kad sam saznao ove užasne informacije 
pao sam u nesvijest. Doktor mi je davao neke posebne injekcije da dođem sebi. 

Za planiranje i ostvarivanje etničkog čišćenja i stavljanja ljudi - civila u logore 
potrebno je dosta vremena, a posebno kod vojnika i "običnih" ljudi posijati mržnju 
razdora i nemogućnosti zajedničkog življenja sa ljudima druge nacionalnosti. 
Osobe koje su to planirale i izvele još se kriju od javnosti i pod maskom se šepure po 
prostorima koje još nazivaju "Herceg - Bosna". Računali su da će te akcije izvesti bez 
saznanja svjetske javnosti, plasirajući raznorazne dezinformacije, u cilju prikrivanja 
istine. 

Ali ostali su živi svjedoci da svijetu i javnosti kažu istinu, da se krivci prozovu 
imenom i prezimenom i da se javno obznane i kazne. 

Živim samo za jedan dan, kad će se na optužničkoj klupi naći ratni zločinci 
optuženi za sva zlodjela koje učiniše muslimanskom narodu. Sama pomisao da smo 
mi logoraši preživjeli sve te strahote, izazvaće kod tih zlikovaca vječitu bojaznost, pa 
makar ih ta kazna stigla i sa zakašnjenjem. 

Na nama preživjelim ostaje da pričamo svojim pokoljenjima istinu o svim 
strahotama. 

Da se nikad ne zaboravi. Možda ja lično neču dočekati da se svi zlikovci kazne, 
ali će to ostati u amanet narednim pokoljenjima Bošnjaka, da znaju imenom i 
prezimenom sve neprijatelje svoga naroda. 

Radi ovog nastojim da se u narednim izlaganjima prisjetim svih pojedinosti koje 
su me pratile za vrijeme boravka u logorima. Zbog toga je ovo samo moje viđenje. 

Viđenje očima jednog logoraša. Neko drugi će iste događaje vidjeti u drugom obliku, 
drugom svjetlu. 

Cilj mi je, isključivo, da istinito pokažem događaje kojima sam bio neposredni 
svjedok. A o svim strahotama koje smo preživljavali postoje sigurno još hiljade 
svjedoka. 

Zato bih volio da se i hiljade drugih svjedočenja nađu zapisana na papiru, dok 
ne budu zaboravljena. 

Na početku izlaganja daćemo samo kratke napomene razvoja događaja od 
oslobođenja Mostara od četnika do napada postojbi HVO na Armiju BiH, kao i 
djelimično lično viđenje uzroka napada i provedenog etničkog čišćenja. 

Sretan sam što mi je nakon svih zlostavljanja i maltretiranja po logorima, još 
ostao zdrav um i razum. U svetoj knjizi Kur'an sura V -32 stoji jasna poruka: 

"Ako neko ubije nekoga koji nije ubio nikoga ili onoga koji na Zemlji nered ne 
čini - kao da je sve ljude poubijao, a ako bude uzrok da se nečiji život sačuva - kao da 
je svim ljudima život sačuvao". 

Zbog toga se mi preživjeli logoraši, kao živi svjedoci svega što smo vidjeli i 
doživjeli, moramo boriti do kraja, da se svaki ratni zlikovac prepozna i imenuje. A 
svakoga za njegova nedjela čeka kazna koju ne može izbjeći. 

IZMEĐU RATOVA 


Rat u Bosni i Hercegovini, započet srpsko - crnogorskom agresijom na mladu 
i tek priznatu nezavisnu državu BIH, u prvoj godini trajanja u Mostaru može se 
podijeliti na dva sasvim različita dijela, a sa istim ciljem. 

Prvi dio je počeo "tihom okupacijom" od strane bivše JNA koja je izvršena 
još u septembru 1991. godine, a otvoreni četnički napadi na grad su počeli nakon 
eksplozije "bombe - cisterne" 03. 04. 1992. godine, kod Sjevernog logora u Mostaru, 
i trajali su do polovine juna 1992. godine. 

Četnici su "okupacijom" zauzeli kompletnu lijevu stranu grada, gledano 
nizvodno niz Neretvu, brda Hum i Orlovac na desnoj strani Neretve i kompletnu 
južnu industrisku zonu. Cilj im je bio da grad i stanovništvo u njemu potpuno 
unište, i da granicu Srbije postave na lijevoj obali Neretve. 

Drugi dio rata u Mostaru je počeo 09. 05. 1993. godine napadom postojbi HVO 
na Armiju BiH, sa ciljem da unište i Armiju i sve muslimansko u Mostaru i da 
granicu "Herceg - Bosne" postave na desnoj obali Neretve. Dva različita neprijatelja, 
a cilj isti. Uništiti Muslimane - Bošnjake. 

Četnici su grad zasipali granatama dan i noć. 

Neko je tada rekao da je u ta dva mjeseca rata na Mostar palo više granata 
nego na Vukovar. Za svjetsku javnost bijaše samo interesantno kad četnici bijahu 
protjerani iz doline Neretve. Mostar je oslobođen, ali ne osta slobodan. 

Granate su prelijetale čvrste linije branioca i ubijale civile u gradu. Odbranu 
grada obavi Mostarski bataljon uz podršku vojske HVO. 

Borci "Bataljona" bijahu pretežno Bošnjaci. Dobar dio Bošnjaka iz grada i šire 
okolice bijaše organizovan u odbrani zajedno sa Hrvatima, kroz jedinice HVO. 

To je tad bilo tako i niko nije pravio ni pitanje ni problem od toga. Važno je bilo 
samo protjerati četnike. 

Oslobođenjem, stvara se paralelno i politička i vojna vlast. HVO i tzv. "Herceg 
- Bosna" se protežiraju na svakom koraku. U Mostaru se uspostavlja vlast HVO, a da 
narod niko ništa nije pitao. 

Tadašnje rukovodstvo SDA ugovorom predade HDZ - u i odbranu i vlast u 
gradu. A narodu će biti onako kako je potpisano. 

I bošnjački narod uskoro sazna šta je to i civilna i vojna vlast HVO. Ni koraka 
se nije moglo napraviti, a da se ne pita HVO. HVO je bio sve. Ustvari, sve se desilo 
tako brzo da narod nije mogao sebi da dođe od čuda. 

A šta bi god pokušao ispriječio bi se HVO. Pokušalo se tad, po oslobođenju od 
četnika za zajedničkom vladom u gradu, ali tu i takvu vladu s Bošnjacima nisu htjeli. 
Cilj ove vlasti bila je Hrvatska zajednica "Herceg - Bosna". 

I vlada HVO uskoro ostaje bez Bošnjaka. Bošnjaci su pažnju usmjerili ka 
razvijanju organa Republike Bosne i Hercegovine i Armije BiH kao i obnovi dijela 
grada na lijevoj obali, te Donje Mahale i Cernice na desnoj strani. A taj dio Mostara 
je bio najviše stradao u ratu sa četnicima. 

Mostovi u gradu su bili srušeni. Svi osim Starog mosta. On ostade u zadnjem 
trenutku, čudom spašen. 

Poslovni centar Mostara od Robne kuće HIT niz Korzo, te Cernicom, pa preko 
Musale, Fejićevom i Titovom bijaše potpuno izgorio. Sve uništeno. Sve što je bilo 
važno u Mostaru, bilo je upravo tu. 

A i SOKO i Aluminijski i ŠIPAD i Predionica su bili dva mjeseca u rukama 
četnika i sve što je vrijedilo u njima bilo je opljačkano. 

Narod je polagano kad bi to granatiranje dozvoljavalo popravljao srušene i 
zapaljene kuće, a na spavanju se zbijao po stanovima, kod rodbine na desnoj strani 
grada koja bijaše puno manje srušena. 

A dosta žena i djece bijahu izbjeglice na moru, od Ploča do Rijeke. 

Sa oslobođenjem od četnika, Mostar preplavi rijeka izbjeglica Bošnjaka, 
protjeranih iz Gacka, Nevesinja i Podveležja. 

Vojska i Armija i HVO, u to vrijeme je odlično odrađivala svoj dio posla na 
stabilnim linijama od Rodoča preko Bijelog Polja, Podveležja, Vranjevića i dalje 
prema Stocu. 

U gradu poče obnova života i rada. Počeše raditi trgovine i kafići. 

Hrvatski dinar dođe u opticaj. Ustanove i preduzeća počeše raditi. Ali na posao 
su mogli doći samo ljudi po pozivu. Ostali moraju na čekanje. 

Politika je obrađivala svoj dio posla. 

Na rukovodeća mjesta počeše se postavljati samo probrani Hrvati ili poneki 
"provjereni" Bošnjak. Na "obična" radna smjesta referenata počeše pristizati 
"stručnjaci" iz Zapadne Hercegovine. 

Narod poče bivati sve više i više nezadovoljan običnim stvarima. 

Četničke granate sa Podveležja padale su svakodnevno i nisu dozvoljavale da 
se puno misli. 

Trebalo je sačuvati glavu na ramenima. A uz detonaciju granata, u gradu su se 
dešavale vrlo čudne stvari. 

Ljudi su bili okrenuti čuvanju linija prema četnicima, jer je potencijalna opasnost 
stalno postojala. A povratkom kućama ljudi su uviđali da se dešavaju stvari za koje 
se niti bore niti su im bile ideja vodilja. 

Jedinstvena, nedjeljiva, nezavisna Bosna i Hercegovina u međunarodno 
priznatim granicama nije bila po mjeri čelnika "Herceg - Bosne". Oni su imali ideju 

Hrvatske zajednice "Herceg - Bosne", koja bi se kasnije priključila Hrvatskoj. Ta ideja 
je bila debelo provođena, gdje se god stiglo. 

Pokušalo se, u novembru, sa još jednom zajedničkom akcijom na protjerivanju 
četnika sa brda. 

Slijedile su odmazde: četničke granate po gradu i još više poginulih civila. 

Lagano sa radom kreću SOKO i Aluminijski. Po nekoliko autobusa bi ujutro 
odvozilo radnike na poso. To je bio početak. Bar da krene. 

U isto vrijeme se obnavlja kulturni život u gradu. "Preporod" poče sa 
popodnevnim priredbama sa sevdalinkama i recitacijama. Sat vremena za dušu i 
sjećanje. 

Sala kina "Partizan" bila bi dupke puna kad bi se održavao neki program. Ljudska 
duša bijaše željna slobode i gladna kulture. Ramazan 1993. godine je bio u Mostaru 
kakav odavno nije. U Đačkom domu, velika sala je bila uređena kao džamija. U 
vrijeme teravije bi bila dupke puna. Uvečer bi zasvijetlili kandilji sa visokog stuba, 
koji je zamjenjivao munaru. A dosta munara u gradu bijaše srušeno u "četničkom" 
ratu. Kroz Mahalu i Cernicu se vijorilo na stotine zastava sa ljiljanima. 

Izgradi se i pusti za korištenje pješački most na Kamenici. 

Ti mjeseci bijahu nešto najljepše što se moglo doživjeti u ratu, u Mostaru. 
Vrijeme procvata i kulture i vjere. Nadali smo se nečem još boljem. A to bolje nikako 
nije dolazilo. Počeše stizati vijesti o napadima HVO na Armiju BiH, u srednjoj 
Bosni i o krvavim sukobima. Pričalo se o Prozoru, pa o Gornjem Vakufu, pa Vitezu 
i Ahmićima. O krvi i masakrima. Pričalo se, a računali smo i nadali se, da neće 
puknuti u Mostaru. 

Nadali se, a strepili. Jer ako pukne, biće gore nego igdje, i gore nego ikad. 
Godinama i decenijama se neće smiriti. A situacija je bila sve beznadežnija. 

Nad glavom pitanje. Šta ako pukne? Kud? 

Organizovano nema ništa. Nema instrukcija. Osjećamo se prepušteni sami 
sebi i kako se ko snađe. A grad izmješan u potpunosti. I još prepun vojske. Dvije 
vojske i dvije komande. 

A te dvije vojske već ratuju u Bosni jedna protiv druge. Počeše momci, Hrvati, 
stizati u sanducima iz Srednje Bosne. Sve više i više u gradu se poče nazirati linija 
razdvajanja, koja ide starom "štrekom". 

Lijeva strana iza te linije gledano nizvodno Neretvom poče bivati vremenom 
sve homogenija. 

Šantićeva, Cernica, Donja Mahala. Linija ide Bulevarom. 

Dosta Hrvata vremenom poče preseljavati na desnu stranu grada. I to nam 
bijaše neki znak. 

To smo već doživjeli od Srba prošle godine. A opet smo se nadali: neće valjda. 

Poče gradnja mosta između Bristola i Neretve. Željezna ružna konstrukcija. 

A narod oduševljen. Ako se gradi neće se pucati. Mislili smo? Prati se gradnja 
i napredovanje svakog milimetra mosta. Ali taj most puno ne interesuje hrvatski 
narod u Mostaru. 

"Armija gradi nekakav most na Musali" čuo sam jednom od jednog Hrvata, 
koga sam dotle smatrao umjerenim. 

A nije ga gradila Armija, nego Evropa. I kad biješe završen visoko na njemu se 
zavijori plava zastava Ujedinjeni nacija. 

Bošnjacima biješe sve teže i teže dobiti "papir" za odlazak u Hrvatsku, u posjetu 
familiji. Dosta žena i djece bijahu tamo, a očevi i muževi su u Mostaru držali liniju 
prema četnicima. U gradu se pojavljuju pojedinačne čarke. 

U početku obostrano 19. 04. 1993. godine buknulo je. HVO zapuca na Armiju 
u zgradi Hotela "Mostar". Armija na desnoj strani grada je smetala HVO-u. Posebno 
Komanda IV korpusa Armije BiH u zgradi "Vranice". Sa Gimnazije se oglasi snajper 
i u Cernici poginu troje ljudi ni krivih ni dužnih. 

U gradu je UNPFOFOR. Svijetska javnost sazna brzo za ove događaje i situacija 
primiri za dva dana. 

Uspostavi se zajednička kontrola linijom od Doma penzionera do Šemovca. 
Civili su još mogli nesmetano prelaziti preko ove linije. 

Bijaše, početak maja. Najljepše vrijeme u Mostaru. Šetali smo olistalim gradom 
u majicama kratkih rukava. Na Rondou i na Lenjinovom šetalištu bilo je malo šetača. 
Ispred kuće Ede Bajrama sjedili su Jukini vojnici. Gledali su nas kao u čudu kako 
šetamo. Gimnazija biješe mirna. Prođosmo Krpićevom. Pravcem kud su letjeli meci 
snajpera samo prije dva dana. 

Poginu Bekir. 

Za Prvi maj pođosmo na izlet u Donju Mahalu. Sjećali smo se prijašnjih majeva. 
More, Neum, Dubrovnik, Split. A sad Mahala. I to pješke. Kao u stara dobra vremena 
Kod rodbine na pitu krompiraču i kahvu, a biješe i po jedna travarica. Ponadasmo se 
da je ono što je puklo prošlo i da neće više. 

Ne bi zadugo. 

Čovjeku se mučilo u stomaku kad bi vidio crnu uniformu na Aveniji ili 
Radićevoj. Te uniforme su bile izazivačke. Po facama smo vidjeli da ih nose momci 
koji nisu iz Mostara, a naglasak im je bio ili zapadno-hercegovački ili dalmatinski ili 
hrvatski. Šepurili su se gradom i ispred komande Armije. 

Vojske u gradu su bile dobro izmješane. Sve jedno preko drugog. A po stanovima 
još stotine pripadnika Armije sa svojim familijama. 

Grad sa dvije vojske, dvije komande, i sa dva suprotna cilja ne može opstati. I 
puče 9. maja u 4.50 ujutro. 

Granate poletješe sa desne strane na lijevu. Granate poletješe prema Komandi 
korpusa u "Vranici". HVO započe "konačni" obračun sa Armijom u Mostaru. I borba 
za etnički čistu desnu obalu Nerteve, za etnički čistu "Herceg - Bosnu". 

GENOCID I EXODUS 


Prve granate još nisu ni pale na zemlju 9. maja ujutro, a nepregledne kolone 
civila Bošnjaka, pretežno žena i djece, i pokojeg muškarca, slijevala se ulicom Matije 
Gupca ka Šemovcu i ispod mosta na Gradskoj magistrali pristizale u Mahalu. 

Pod okriljem noći su bojovnici HVO i HV upadali u stambene zgrade po 
Đikovini i Panjevini, po Balinovcu, Zahumu i Pothumu i izvodili žene i djecu u 
spavačicama i gonili dalje ka Mahali. Bez igdje ičega. 

Muškarci su odvajani i odvođeni u drugom pravcu. Istovremeno je ista akcija 
započeta i po Aveniji, Centru II, Rondou. Hiljade muškaraca Bošnjaka od 18 do 80 
godina su vođeni do igrališta "Veleža", i po uzoru na fašističke diktature Pinočea i 
sličnih, sportska igrališta postadoše tamnice. 

Odatle su autobusima i kamionima muškarci prebacivani na Heliodrom preko 
Balinovca i Kobilovače niz Vardu u Rodoč, u logor "Heliodrom". 

U gradu se oformi privatni logor u podrumima "fakulteta" gdje je bila smještena 
policija HVO. 

Napad potraja dva dana i dvije noći. Zgrada "Vranice" u kojoj je bila komanda 
Korpusa Armije BiH tučena je svim mogućim naoružanjem. Bojovnici HVO 
najposlije zapališe kompletnu zgradu. Branioci komande su pružali snažan otpor, 
ali agresor biješe nadmoćniji. Komanda pade. 

Zarobili su svega petnaestak boraca Armije, branilaca Komande. Ostali su 
se spasili presvlačenjem u civilna odijela i mješanjem sa civilima koji su bili po 
podrumima u susjednim zgradama i koji nisu bili odvedeni u logor. Šta se još desilo? 
Pošto je napad izveden u noći sa subote na nedelju u stanovima na desnoj strani 
grada bilo je više stotina pripadnika Armije. Došli su kući na konak, da se okupaju 
i presvuku, da budu malo sa familijom. Velika većina tih boraca biješe, također, 
uhapšena i odvedena na Heliodrom. Nikakve veze i spone ne bijaše među tolikim 
borcima. Praktično su ih bojovnici HVO izvodili jednog po jednog, pošto bi im 
prethodno upali u stan i oduzeli oružje. Pojedinačni otpori su svirepo kažnjavani. 
Tom prilikom je dosta pripadnika Armije ubijeno na kućnom pragu. 

Plan čelnika HVO i "Herceg - Bosne" bio je do detalja razrađen, ali nisu uspjeli 
zatvoriti u potpunosti oči javnosti. 

U ta dva dana napada na Komandu Armije, na sve moguće načine ometanje 
rada Radija RTV BiH, Ratnog studija Mostar koji je davao istinite informacije 

5 toku napada. Istovremeno je Radio postaja Mostar koja je bila radio "Herceg - 
Bosne" davala lažne informacije da je napad počela Armija i da HVO mora "snažno" 
uzvratiti. 

Pozivani su Bošnjaci i pripadnici Armije da se predaju, da im neće biti ništa, da 
izvjese bijele zastave na prozore, itd. 

Sve su to bile gnusne laži koje je narod odmah prozreo. 

Informacija se tražila na Ratnom radiju, ali je taj bio ometan i morao je vrlo 
često mijenjati frekvenciju na kojoj se mogao čuti, a narod se snalazio, nalazio te 
nove frekvencije i slušao. Tada se mogao gledati samo televiziski program HTYV. 
Program RTV BiH bio je prekinut još od maja 1992. kad su četnici zauzeli repetitor 
na Veleži. Ono što je bilo očigledno i što nije moglo biti sakriveno, pojavi se u emisiji 
"Slikom na sliku". Neko je ipak uspio snimiti stadion i hiljade ljudi kako leže na travi 
i tu sliku poslati u svijet. 

Ništa se ne može sakriti, a pogotovo istina. 

Po hitnom postupku u Međugorju se 19. maja sastadoše predsjednici Izetbegović 
i Tuđman, te Owen i ostala svjetska elita. "Pade" dogovor da se potpiše primirje i 
da se svi civili iz logora puste kućama. Poslije desetak dana zatočeništva vratiše se 
hiljade Bošnjaka kućama. Opet na desnu stranu (?). Pričali su o strahotama koje su 
doživjeli u tih "malo" dana. 

"Ne daj, bože, nikome". Iz zatvora na "fakultetu" se čulo zapomaganje i jauci 
zatvorenih. 

Tu su odvedeni i zarobljeni borci u zgradi Komande. Dosta mladih djevojaka 
Bošnjakinja je tih dana uhapšeno, dovedeno na "fakultet" i tu silovano. 

Linija Šantičeva - Bulevar - Šemovac bila je neprohodna. Nakon potpisivanja 
primirja UNPROFOR je uspostavio autobusnu liniju i nešto žena i djece se vrati u 
stanove na desnoj strani, a sa njima i jedan broj Hrvata. Tom prilikom jedan broj 
Bošnjaka pređe sa desne strane na lijevu. 

A na liniji razdvajanja rat. Gusti dimovi od zapaljenih zgrada dizali su se do 
neba. Teške borbe su se u to vrijeme vodile u Šantićevoj ulici, pa na cijeloj dužini 
Bulevara. HVO je pokušavao prodrijeti do Neretve, kako bi ovladao kompletnom 
desnom stranom Neretve na području Mostara. Njihov cilj je bio samo obala 
Neretve. 

"Herceg - Bosna" do Neretve? 

A lijevu su mislili "poravnati" i sve živo pobiti. Pokušali su, ali nisu uspjeli. 
Hrabri borci Armije čvrsto su branili tu liniju. Tu gdje je linija razdvajanja 
uspostavljena 9. maja ujutro, zadržala se dugo vremena i nikad nije ni centimetra 
pomjerena. 

Iza 9. maja Bošnjaci na desnoj strani izgubiše sva prava. Bili su "stoka" za klanje 
i "divljač" za odstrijel. 

Radijus kretanja po danu se suzi na Aveniju i Tržnicu. Izlazilo bi se vani u dva 
tri prijepodnevna sata, da se vidi ko je još ostao. 

Uvečer bi bio policijski sat. Za civile nije bilo kretanja, a bande su se kretale 
gradom i birale ciljeve pljačke. Prvo su pljačkani automobili. Dolazili bi na vrata 
i tražili da im se dadne ključ od tačno određenog auta. Informacije su vjerovatno 

dobijali od "dobrih" komšija: Zatim počeše noćni upadi u stanove. Stanovi su 
sistematski ispražnjivani. 

Kompletna familija bi bila dovedena do linije razdvajanja i uz pucnjavu 
protjerana na suprotnu stranu. Zatim bi se pljačkaši vraćali u prazne stanove i 
uzimali stvari. Prvo one skuplje i manje, a zatim počeše pritjerivati kamione i 
odvoziti kompletne namještaje. Na meti su im bili ugledniji ljudi i svi oni koji su 
imali nekog u Armiji na lijevoj strani. 

Dosta takvih ljudi bijaše izvedeno iz stanova i odvedeno u noć, a da im se više 
nikad za trag nije saznalo. A dosta leševa je pronađeno uz prilazne puteve Mostaru. 
Jedni su ubijali, a drugi su pronalazili leševe. U ljude se uvlačio strah. Noćni krici su 
parali tišinu, te rafalne pucnje i detonacije na liniji razdvajanja. 

Počeše odlasci kompletnih familija u inostranstvo. Prvi odoše oni koji su 
osjetili "logor" u onih desetak dana maja. 

Po danu je opet bilo kako-tako. Nije bilo upada u stanove, a ljudi su izbjegavali 
susrete sa uniformisanima. 

Na zidu, na Aveniji sjedilo je na stotine ljudi i razgovaralo. Tu su se razmjenjivale 
informacije o protjeranim, ubijenim i o onima koji su otputovali. Raspitivalo se o 
načinu dobivanja dozvola za odlazak u inostranstvo, ali isto tako dobijale su se i 
informacije o hiljadu problema uz put. 

Najteže je bilo izaći iz Mostara, pa onda preći preko "granice" "Herceg - Bosne" 
u Hrvatsku, a problema je bilo čak i do Zadra. I u Zagrebu je kretanje, također, 
bilo opasno. Po Zagrebu su provođene racije i hapšeni Bošnjaci i vraćani u logore 
"Herceg - Bosne" ili "oblačeni" i slani na front u Bosnu! 

Vijesti su stizale od onih koji su stigli do Zagreba. Brzo prostrujaše informacije 
o "agencijama" (!) koje vode Bošnjake za Švedsku, Norvešku i Dansku. Za Njemačku 
su trebali papiri. Odluka je bila teška. Otići i sve ostaviti. Ili čekati u stanu da dođu 
razulareni bojovnici, koji nikome račune ne polažu, i da rade sa tobom i familijom 
šta im je volja. Ako ostaviš sve i odeš, spašavaš glavu, a ako ostaneš, ne znaš šta te 
čeka. Ustvari znaš, ali nadaš se nečemu. A opet znaš da to čemu se nadaš neće doći. 

Krici žena i plač djece, rafali i psovke su svaku noć odjekivali haustorima 
susjednih zgrada. Spavanja nije bilo. Čekalo se kad će doći red na zgradu u kojoj 
stanuješ. Beznađe na desnoj strani. 

Može li išta Armija? 

Kako, kad je u obruču. Na liniji, na Podveležju još su bili četnici koji su uživali 
posmatrajući kako se međusobno biju dojučerašnji saveznici. 

Na jugu linija biješe Biščem do Bune. Na sjeveru linija bijaše u Sutini i u kasarni 
"Sjeverni logor" koja je bila visećim mostom povezana sa desnom stranom Neretve. 
Na desnoj strani linija je išla Šantićevom, pa kraj Hita, pa dalje Bulevarom do 
Šemovca. Sve 10 do 15 metara jedni od drugih. 

HVO je bio na Humu i odatle je pucano po lijevoj strani, po Donjoj Mahali i 
Cernici, svim i svačim. Dalje se linija spuštala do Čekrka i Rodoča, pa do Neretve. 
Obruč stegnut. Niotkud pomoći. Oružja, municije i hrane samo onoliko koliko se 
zateklo. 

A plan HVO bijaše: "Sravniti sa zemljom sve bošnjačko i sve ono što drži 
Armija". Znači: I Šantičevu i Bulevar i Cernicu i Donju Mahalu i kompletnu lijevu 
stranu grada. 

Hej bolan! 

Bojovnici hoće preko linije. A da bi se prešlo preko linije treba poginuti. 
Svakodnevno je sahranjivano desetine mladića iz Cima, Ilića, a kamioni su odvozili 
mrtve put Zapadne Hercegovine, Dalmacije i Hrvatske. 

Isto tako na lijevoj strani, bivši gradski parkovi postadoše Šehitluci. A nakon 
svake sahrane na desnoj strani stradali bi novi nevini civili. Kolone su protjerivane 
preko linije. Dosta civila nije uspjelo ni doći blizu linije. Stigao bi ih rafal iza leđa. 
Preostalim Bošnjacima na desnoj strani biješe sve teže i teže. Strah se uvlačio pod 
kožu, a da nije više bilo mjesta gdje da se uvuče. Potajno bi se slušale vijesti sa Ratnog 
studija, koji je i dalje bio stalno ometan. A narod se snalazio. 

30. juna opet pucnjava u rano jutro i južno i sjeverno od grada. Sjeverni logor 
gori. Stiže vijest da je Armija oslobodila kompletno Bijelo Polje, zauzela kasarnu 
Sjeverni logor. Južno je oslobodila sve do Blagaja i Malog Polja. 

Saznadosmo da je poginuo Hujka komandant i još dosta boraca Armije. 

Obruč kojim je Armija bila stegnuta u Mostaru morao je puknuti. Znali smo to 
čitavo vrijeme. Nadali smo se da će prihvatiti bar dio desne strane grada. Preko linije 
razdvajanja nije se moglo. Radovali su nas uspjesi Armije, i da nije klonula duhom. 
Bili smo oduševljeni. Ali primjetismo da u gradu nema UNPROFORA. Obuze nas 
jeza. Po nalogu HVO morali su napustiti grad. Rečeno im je da više nisu potrebni, 
i da im više niko ne garantuje sigurnost. Civili Bošnjaci ostadoše prepušteni sami 
sebi. Bez igdje ikoga. 

I počeše "orgije"!... 

HAPŠENJE 


Svanjivanjem jutra 30. 06. 1993. godine, oslobođenjem Bijelog Polja i šireg 
područja Blagaja, u Mostaru poče novi talas hapšenja muškaraca bošnjačke 
nacionalnosti. Ovog puta bijaše to naredba tzv. "Herceg - Bosne" bolje i perfidnije 
planirana. Bez velikih nasilnih radnji, bez masovnih kolona. Neprimjetno za nekoga, 
ko nije bio upućen u radnju koja se obavlja. Prethodna hapšenja i protjerivanja 
kompletnih familija vršena su u grupama, bila su praćena fizičkim maltretiranjima, 
pa čak i ubistvima. 

Protjerivanja su vršena pod okriljem noći, otprilike 100 do 200 civila na noć. 
Muškarci su odvođeni u nepoznatim pravcima, a preko linije su prebacivane žene, 
djeca i iznemogle starije osobe. Leševi ubijenih civila su ostajali danima na liniji. 
Nesnosni smrad se širio okolinom i mješao sa mirisom paljevine i baruta. 

Kasnije su te leševe sa prve linije izvlačili zarobljenici logoraši, Bošnjaci. Strani 
promatrači su ovo uvidjeli na vrijeme i sa tim se moralo prestati. 

A sad je trebalo postići isti rezultat, ali neopaženo od stranih posmatrača: 
UNPROFORA I UNHCRA i Međunarodnog Crvenog križa. 

Sve je ovo bilo u sklopu planskog etničkog čišćenja cijele teritorije koju je 
kontrolisao HVO, do desne obale Neretve. 

Slušajući vijesti o napredovanju Armije, bilo nam je drago u duši, a oko srca se 
stezala zebnja. Znali smo šta nas čeka. Samo očekivati trenutak kad će se na vratima 
pojaviti bojovnici HVO. Kako se samo čovjek može osjećati bespomoćan u takvim 
trenutcima. Svjesni smo bili da ćemo završiti na Heliodromu, ili ko zna gdje drugo. 
Možda i u nekakvom "đerizu" pored puta. 

Oni koji će doći po nas nikome ne odgovaraju. Što nas više odvedu iz stanova, 
a manje dovedu u logor, za njih je veći uspjeh. I po stotinu puta smo razmišljali: 
Zašto? 

Zar je za krvnike jedini dovoljan i potreban razlog to što smo druge 
nacionalnosti. 

Još jedno pitanje je stalno bilo u zraku. 

Zar je bilo dovoljno samo nekoliko mjeseci da se tako okrenu i izopače 
dojučerašnje "dobre" komšije sa kojima smo se zajedno borili protiv četnika do prije 
samo mjesec ili dva dana? 

Zar ljudska mržnja može doći do tog nivoa da ljude druge nacionalnosti ne 
može ni očima gledati? 

Zar čovjek čovjeka može tako, bez konkretne krivice ponižavati, ubijati? 

Ovo je "smišljano" u radionicama puno duže vremena, nego što su ova nekolika 
zadnja mjeseca, kad je djelo izbilo na vidjelo. A kako su nam se samo "uvlačili" kad 
smo zajednički tjerali četnike iz doline Neretve. Jesu li ovo iste one komšije i jesu li 
ovo uopšte isti oni ljudi? 

A mi nismo ništa loše ni mislili, a kamoli radili. Ili smo mi samo tako mislili? 

Hapšenje je započeto po kvartovima i znalo se po tempu hapšenja kad će 
doći red na našu Zgradu i na naš ulaz. Znali smo isto tako da po nas neće doći toga 
dana!? 

Osnovne stvari, nešto veša i pribora za ličnu higijenu, smo bili odavno spakovali 
u nekoliko kesa. Te kese su stalno bile u kući na dohvat ruke. 

Danima smo spavali komplet obučeni. Prethotnih dana se nije znalo kad će 
bojovnici upasti u stan i potjerati kompletnu familiju preko linije na lijevu stranu. 

"Što ne dođoše po nas prije, i što nas ne protjeraše"? razmišljo sam. 

Bar bi kompletna familija bila zajedno. A sad, ovo je i drugačije i opasnije. 
Muškarce odvode, a žene sa djecom ostaju u stanovima. "Šta će biti sa njima?" 
razmišljao sam i nastojao ostati pribran i tačno odvaganim riječima razgovarati i sa 
suprugom i sa oba sina. Danima smo bili kompletno obučeni, tako spavali. Gledao 
sam u Amela. Sedamnaest mu je godina. Razrastao se. 

Neće valjda i njega sa mnom! okretao sam glavu u stranu da mi ne bi vidjeli 
suze u očima. Grlo se sušilo. A trebaš ostati hrabar, i ne pokazati strah i bojazan pred 
djecom. Oko podne sam prešao kod komšije Bošnjaka, Saše, koga smo zvali Koka. 
Morao sam izmijeniti nekoliko riječi sa nekim. Uostalom i Koka je u istoj situaciji, 
mislio je isto što i ja. Iste dileme i razmišljanja mučile su i njega. 

- Bježat se nema kud - reče Koka - a neka sa mnom bude isto što i sa mojom 
braćom i svim Bošnjacima. Vidiš li šta se radi? A ne možemo mi sad ništa. 

Neka nas vode, pa šta nam dragi Bog dadne. Malo mi lahnu kad čuh ovakvo 
Kokino razmišljanje. Čitavo popodne dobijali smo informacije u kojoj zgradi je 
završeno hapšenje i odvođenje. Informacije su nam donosila djeca, koja su kao 
nezainteresovano igrala u dvorištu, a pratili sve. Čim bi vidjeli da je neka zgrada 
ispražnjena dotrčavali bi i kazivali šta su vidjeli. 

Te večeri hapšenje i odvođenje je bilo završeno sa zgradom koju smo zvali 
"Mostarka". Znači, eto ih sutra kod nas. Kako čovjeka obuzme osjećaj nemoći i 
krivice što je to tako. Stotinu puta pomislio sam: 

Pa zar baš ništa ne možemo učiniti? 

A bio sam svjestan da bi svaki takav pokušaj tragično završio. I po onoga ko 
bi pokušao, i po čitavu njegovu familiju. Pomisao na familiju me je smirivala da 
takve misli, čak kao i pokušaj, obacujem od sebe. Svaki nepromišljen pokušaj bio bio 
samoubistvo za čitavu familiju. Smrtna kazna. 

Jedan događaj od toga dana mi je stalno u glavi. Oko dva sata popodne pozva 
me Kokina žena na kafu kod njih. Kada sam ušao vidio sam njegovog brata Arifa 
kako uzbuđen priča. 

- Sinoć oko deset sati u moju zgradu su upali naoružani vojnici. Rasporedili su 
se po trojica po stanovima i počeli premetačinu. Tražili su skriveno oružje. Počeli su 
lupati na moja vrata čim su pročitali bošnjačko ime na njima. Otvorio sam. Upali su 
u stan iodmah sa vrata naredili mi da sa ženom i djecom uđem u WC. 

Zaključali su nas i rekli nam da ne pokušavamo izlaziti dok oni ne obave "neki" 
posao. 

Znao sam da su došli da pljačkaju, ali sam se bojajo gorih stvari. Nakon pola 
sata pozvali su me da izađem. Stavili su mi nož pod grlo. Psovali su i pitali gdje sam 
sakrio pare. Zatim su mi ugurali cjev pištolja. 

"Vadi pare na sunce" - zaurlao je jedan od njih. 

Imao sam nešto para kod sebe i dao im sve. Nije im bilo dovoljno. Opet su 
ponovili prijetnje. Kad su konačno shvatili da nemam više para naredili su mi da 
ponovo uđem u WC, i da ne smijem ni slučajno izaći ni pogledati šta rade. Bilo mi 
je svejedno. Iz stana se čulo organje i lupanje. Nešto su vukli i iznosili. Skamenjeni, 
čekali smo zatvoreni u WC - u šta će dalje biti. 

Nakon dva-tri sata nije se u stanu ništa više čulo. 

Sačekao sam još jedno vrijeme i otvorio vrata od WC. Bojao sam se da još koji 
od njih ostao u stanu. Nije bilo nikog. I nije više bilo ništa u stanu. Za ta dva-tri sata 
su ispraznili kompletan stan. Svaki komad namještaja. Stan je bio potpuno prazan. 
Kao ono, kad čovjek dođe da useli u novi stan, pa u stanu nema ništa. Ali, fala Bogu 
bili smo živi. Čuo sam galamu pred ulazom. Pogledao sam kroz prozor. Bojovnici 
su se međusobno svađali oko podjele plijena. Pred ulazom je bio parkiran kamion 
pun namještaja. Jutros sam saznao da su svi stanovi u našem ulazu opljačkani. Arif 
završi svoje kazivanje i još dodade: 

"Sretan je onaj ko je protjeran na lijevu stranu, i pri tom ostao živ". 

Vratio sam se u svoj stan, htio sam u njemu još malo sjediti. Kao da sam 
predosjećao da to više neću zadugo. Razmišljao sam o Arifovoj priči. Zar je i pljačka 
stanova u planu etničkog čišćenja. Ili su lude glave dale slobodu izvršiocima ovog 
plana da protjeraju i hapse Bošnjake, a nagrada im je ono što opljačkaju. 

A pravac opljačkanim stvarima je bio: Zapadna Hercegovina. 

Sjedio sam sa svojom čeljadi i čekao. Ne znam šta sam čekao, ali sam se zbog 
nemoći i nemogućnosti pružanja bilo kakvog otpora osjećao vrlo bijedno. Nastojao 
sam pribrano razgovarati sa suprugom koja je i prije ovih događaja bila dobro 
narušenog zdravlja. 

Ovi događaji su je sad dokusurili. Više sam razmišljao šta će biti sa njom i 
djecom, nego sa mnom, kad me odvedu. Nastojao sam naći utjehu, govoreći da će 
biti sve u redu. Kako bude ostalim hiljadama, braći Bošnjacima, neka bude i meni. 

Djeca su bila dosta pribrana. Odavno ih nisam vidio u pidžami. Tako je bilo i 
ove noći. Stalno su bili spremni za polazak. 

Noć je bila strašno duga i naporna. Vani je bilo neobično mirno. Čak se nisu 
ni čuli uobičajni pucnji sa linije, koje sam skoro vidio sa balkona moga stana na 
sedmom spratu. Znali smo da ove noći neće biti noćnih posjeta bojovnika. 

Sad treba obaviti hapšenje, a stanove će poslije. Polagano, jedan po jedan. Kako 
koji dođe na red. Prvo treba muškarce odvojiti, a sa ženama i djecom če se lahko 
poslije. 

Odmah po svanjivanju saznali smo da je nastavljeno hapšenje po stanovima. 

Oko 12.00 sati sa prozora sam primijetio da su bojovnici stigli do naše zgrade. 
Kokina supruga Nada uleti u naš stan i reče: 

- Evo ih u našem ulazu. 

Bila je sva izgubljena i preplašena. Nastojao sam biti što pribraniji. Rekao sam 
supruzi i sinovima da budu hrabri u ovim trenucima i da neprave paniku niti ikakve 
gluposti, jer svakako im ne mogu ništa pomoći. Starijeg sina sam poslao u sobu i 
rekao mu da sjedne, da bi izgledao što manji. Gutao sam pljuvačku jer mi se grlo 
strasno sušilo. Još sam im rekao: 

- Neka bude meni kao i ostalima. 

U to se začu zvono, pa lupanje na vratima i naredba: 

"Otvori"! 

Otvorio sam vrata i ugledao trojicu naoružanih bojovnika. 

Kako se zoveš? - upitao me je jedan, iako je bilo jasno da je pozvonio nakon što 
je prvo pročitao moje ime na vratima i vidio da sam musliman Bošnjak. 

Odgovorio sam na postavljeno pitanje, a ovaj mi tada reče: 

- Morate poći sa nama. 

- Zašto? - upitao sam. 

- Ovo je naredba. Moram Vas privesti radi ispitivanja i provjere. Nakon toga 
ćemo Vas vratiti kući. 

- Ima li ovdje još odraslih muškaraca Muslimana? - upita jedan od bojovnika 
i pored mene prođe u stan. Obišao je dnevni boravak i jednu sobu i razledao okolo. 
Zatim je ušao u sobu gdje je sjedio Amel. 

- Koliko ti je godina? - upita 

- Sedamnaest. 

- Neka mali ostane - reče onaj koji je prvo sa mnom razgovarao - a stari neka za 
dvije minute bude pred ulazom. 

Bio sam sretan što Amela nisu poveli. U tim momentima nisam ni mislio na 
sebe i šta dalje me čeka. Zajedno sa Kokom i Kadrijom sišao sam pred ulaz. Vani je 
bila gužva. Muškarci iz ostalih ulaza zgrade su izlazili i stajali po grupama. 

Vidio sam komšije: Jusufa Mahmutovića i sina mu Semira, zatim Mustafu 
Čustovića, pa Mustafu Begovića koga smo zvali Caki, pa još jednog Mustafu, pa 
Gušića, pa Spahu i još dosta poznatih, ali im imena, nažalost, nisam znao, a znao 
sam da su svi od reda Bošnjaci. 

Primijetih da grupama prilaze i neke komšije Hrvati i nešto razgovaraju. 
Najglasniji je bio Hrkač Nikica koga sam čuo kako govori: 

- Ne brinite ništa, vode vas samo na provjeru. Brzo ćete se vratiti! 

Valjda je čuo kako su bojovnici govorili, ili je to bila taktika da nas malo smiri. 
Neki čak i povjerovaše u to što su čuli. Ja, ne! 

Kad nas se skupilo dovoljan broj, vjerovatno su bojovnici znali taj broj, rekoše 
nam da se poredamo dva po dva i da krenemo za jednim od njih. Pošli smo ispred 

zgrade i krenuli prema Tržnici. Dok je kolona lagano išla, zaustavi se jedno auto 
pored nas, unutra su bila dvojica momčića u uniformama HVO. Iz auta začusmo 
kako suvozač urla: 

- Šta ih vodite? Pobite Balije odmah! 

Odmah ustartu nismo odmakli ni desetinu koraka od kuće, vidjeli smo da nam 
se dobro ne piše, nismo još ni naslućivali kakav će biti kraj svemu ovome? Dođosmo 
pred Tržnicu. Tamo je već stajala jedna grupa uhapšenih i čekala. Stadosmo kod 
njih. Prepoznah Enku Karića, Pirgu Začinovića i još neke. Opet imena ne znam, ali 
znam sigurno da su Bošnjaci. 

Gledali smo okolo. Nigdje nikog. 

A nekakva tišina ispunjava podne. Samo kod ćoška jedne zgrade dvoje troje 
djece se nešto kao igraju. Znali smo da su to "obavještajci" iz neke druge zgrade, koja 
još nije došla na red za hapšenje. Nikog odraslog ni na vidiku. 

Da li sad bježati. Ali kud? 

I zašto sad! Samo bi poslužili kao dobra meta bojovnicima. Njima nije ništa 
pucati u leđa. Ta kome bi još morali odgovarati za ubistvo jednog "Balije" u bjegstvu. 
A osim toga i da slučajno pobjegneš imaju zalog u stanu. Tamo su familije. Lahko bi 
im se bilo osvetiti. I to odmah. Na licu mjesta. Po kratkom postupku. Stani zato gdje 
ijesii ne mrdaj. Smirivao sam sam sebe. 

Nakon nekoliko trenutaka grupi priđe nekoliko bojovnika HVO. Nisu bili od 
onih koji su nas hapsili. Priđoše onima koji su nas doveli i čuvali. 

- Odmah da ste pustili ovog čovjeka ! - reče jedan od ovih koji su tek pridošli i 
pokaza na jednog među nama, kojega nisam poznavao. 

- Ni govora. Naredba je da se svi privedu i nikakvog puštanja nema - odgovori 
jedan koji mi je ličio na nekakvog zapovjednika grupe koja nas je izvela iz stanova. 

- Ne znaš koga si uhapsio - reče opet ovaj pridošli - On se borio sa mnom u 
Hrvatskoj i tamo je ranjen. Sad je kući na oporavku. 

- Nema teorije - uzvrati zapovjednik - ja moram završiti posao kako mi je 
naređeno. 

Nasta gužva i psovanje među bojovnicima. Počeše jedan drugome prijetiti. 
Gledali smo ove prizore kao skamenjeni. Iščekivali smo šta će se desiti. Zapovjednik 
repetira automat i reče ovome da odstupi. To još više ražesti ovog što je došao. 
Nasta još veća gužva, prijetnje i psovanje. Poslije skoro desetak minuta prepirki ovaj 
pridošli se povuče i odmače od grupe. 

Stalno je psovao i prijetio, ali nije uspio osloboditi ovoga po koga je došao. I još 
priprijeti na kraju: 

- Zapamtit češ ti na koga si potezao automat i koga si uhapsio - misleći vjerovatno 
na ovoga kojega je došao osloboditi. 

Uskoro dođe autobus. 

Narediše nam da uđemo bez ikakve panike i gužve i da sjednemo. Stajanja 
nema! Uđe nas onoliko koliko je bilo sjedišta u autobusu. Ostali će u drugi autobus, 
koji se tog trenutka pojavi u blizini. 

Sve je bilo planirano kao po koncu. 

Autobus pođe. Lagano. Bez ikakve hitnje. Izgledalo je kao da idemo negdje na 
:zlet. Kao da grupa ljudi ide negdje dobrovoljno. 

Kasnije smo shvatili da je to bilo radi UNPROFOR-a, Njima je to stvarno 

izgledalo. Kao najnormalniji autobus, sa najnormalnijim putnicima, na 
Mtesnisjm putovanju. Kao i stotine drugih autobusa na redovnim Homijerni, 
Krtitiv koga su se i došli boriti i koji im je bio najprečiji zadatak. 

Ali na jedan perfidan i prefrgan način vršila se svjetska prevara. 

Autobus krenu kroz grad prema Balinovcu i prema Kobilovači. Znači pravac je 
jug. Ali kud? Heliodrom? 

Autobus je lagano vozio uz Kobilovaču, pa kroz Miljkoviće i kad je bio na 
raskršću puta koji vodi niz Vardu prema Rodoču i Heliodromu zaustavi ga patrola 
vojne policije HVO. Vozač zaustavi. 

Začusmo kako jedan policajac govori vozaču: 

- Heliodrorn je pun kao šipak, nema više mjesta, vozi u Dretelj. Svi sljedeći 
autobusi idu tamo. 

Vozač vrati autobus na glavnu cestu, jer je bio skoro skrenuo sa puta. Autobus 
nastavi vožnju. Kroz Kruševo, pa kroz Čitluk pa prema Ljubuškom, a zatim na 
jednom raskršću skrenu prema Čapljini, pa kroz Čapljinu prema Dretelju. 

Dok je autobus vozio niko nije ništa progovarao. Samo smo čuli kako Spaho 
komentariše: 

- Ljudi moji idemo u najzloglasniji koncentracioni logor na svijetu. Tamo "rade" 
oni najbezprizorniji od njih koji mrze sebe pa onda cijeli svijet, a najviše na svijetu 
mrze sve što je bošnjačko. 

Nismo mogli vjerovati da to govori jedan zarobljenik, a pogotovo ne u ono što 
je govorio. A nismo ni bili svjesni da idemo u pakao, u najgore mučilište ljudskog 
tijela i duha u istoriji čovječanstva. 

Znam samo da sam u tim trenucima zažalio što ne bi mjesta na Heliodromu. 
Od dva zla birao sam manje. A kao da bi mi i na Heliodromu bilo bolje. A još nismo 
ništa niti vidjeli niti osjetili ni u jednom ni u drugom logoru. 

Još bijasmo u autobusu. 

Zašto autobus nije išao kroz Međugorje? Razmišljali smo i zaključili da je to 
zbog UNPROFOR-a. Tamo im je glavna baza za Hercegovinu. Kajei su ih izbjeći po 
svaku cijenu. 

Uvidjeli smo da je sve bilo isplanirano do detalja. Akcija "čišćenja" trebala je biti 
što obuhvatnija i trajati što duže, a kad se privede kraju neka se što kasnije otkrije. 

A za brojeve ubijenih i mučenih vjerovatno nikad niko neće odgovarati. 

Dretelj. 

Autobus se zaustavi pred jednom kapijom. Bilo je to skladište bivše JNA. Vidjeli 
smo dosta baraka i hangara. Pred autobus iz stražare izađe jedan bojovnik i reče 
vozaču da sačeka. Primjetih smo da nedaleko od nas stoji još jedan autobus i da iz 
njega izlaze zarobljenici. Vidjeli smo da ih prebiraju, oduzimaju nešto, i da ih upisuju 
u jednu teku. 

Prepoznah Kajbu i Đanija, pa Kemala i još nekolicinu za koje sam znao da su 
uhapšeni još u maju, dan prije napada HVO na Armiju BIH u Mostaru. Prepozna ih, 
a jedva ih prepoznah. Nisu to oni ljudi koje sam poznavao prije. Neobrijani, mršavi, 
skoro iscijeđeni. I oni su izlazili iz ovog autobusa što je bio pred nama. 

Gdje li su bili do sada? 

Nakon što su ih upisali u teku povedoše ih prema nekom hangaru. Po izgledu 
se vidjelo da je tu bilo skladište goriva i maziva. 

Kad završiše sa ovim autobusom narediše nama da izlazimo iz autobusa i to 
jedan po jedan. Kako smo izlazili, tako su nas prebirali. Oduzimali su sva dokumenta 
i stvari. Zatim su nas upisivali u jednu najobičniju teku. Kakva li je ovo evidencija, 
- pomislio sam. 

Kako su nas popisivali, tako su nas redali jednog po jednog. Kad popis bi 
završen začu se naredba: 

- Pokret! 

Krenusmo za bojovnicima. 

A oni su bili i ispred nas, i pored nas, i iza nas. Naoružani. Prođosmo nekoliko 
baraka. Nikog nismo vidjeli. Okolinom se širio čudan smrad. Zustavismo se ispred 
jedne barake. Stražar poče otključavati velika teška željezna vrata. 

Trebalo mu je dosta vremena da otključa veliki katanac, da izvuče veliki lanacii 
da uz škripu gurne vrata. Nakon što se vrata otvoriše ugledasmo masu logoraša kako 
sjedi u unutrašnjosti. 

Nekakva tama je dopirala iz unutrašnjosti. Stotine lica. Neobrijanih. Ispijenih. 
Otkad li su ovi ovdje? Uguraše nas unutra i vrata se za nama sa škripom zatvoriše. 

Čuli smo još samo zveket lanaca. 

Prvo što primjetismo biješe da je pod betonski, i da nema mjesta ni da se stoji, 
a ne da se sjedne. 

Neka nam je dragi Bog na pomoći. 

DRETELJ - NA VRATIMA DŽEHENNEMA 


Dretelj je za nas Mostarce bio jedno malo lijepo selo uz Neretvu u blizini 
Čapljine gdje bi se išlo na noćno ribarenje. Neretva široka, razlivena. Visoke topole, 
hladovina za vrućeg ljetnog dana kad u Hercegovini pripekne. Tada se tražila 
hladovina uz vodu, malo ribe, malo roštilja, malo kupanja, a sve to samo pola sata 
od Mostara. Preko puta drevni Počitelj. 

Bilo je tad Dretelju u pohode. 

Na tim odlascima nismo ni primjećivali žicom ograđeni krug u kome je 
boravila vojska, ona vojska, od onda. Pored vojnog kruga bi prošli, da ne bi ni obratili 
pažnju na njega. Pogled je tada išao ka suprotnoj strani, ka Neretvi i visokim kulama 
Počitelja. 

A šta je bilo na suprotnoj strani, niti nas je interesiralo, niti smo htjeli znati. 
Dovoljno je bilo što smo znali da je tu vojska i ništa više. 

A sad po ulasku preko kapije logora ugledasmo niz niskih baraka i limene 
hangare. Barake su, ustvari, bili niski zidani objekti dugi 24 metra, široki 9 metara. 
Na sred barake bila su vrata, a lijevo i desno po dva prozora dužine 1,5 metara, a 
visine oko pola metra. Sa strane su bila isto tako po dva prozora, a sa zadnje strane 
još četiri. 

Na prozorima bijahu rešetke, a stakla polupana. Takvih baraka vidio sam pet, 
a limenih hangara dva. 

Kasnije sam saznao da u krugu logora postoje još i dva tunela i neke zemunice 
koje nisam vidio, a da je u njima provođen "specijalni" tretman logoraša. 

Uputili smo se prema jednoj baraci i prvo što primjetih bila su ogromna i teška 
vrata na guranje. Bila su zaključana velikim katancem i lancem, a imala su još i 
nekakvu tešku bravu. Čitava ceremonija je trebala da se otključaju. 

Prvo se začulo okretanje ključa u katancu, pa zveket lanaca, zatim okretanje 
ključa u bravi, a onda su ih morala dvojica gurati uz veliku škripu. 

Okolo barake bio je kanal. 

Kasnije smo saznali da su u ovim barakama prije puno vremena boravili vojni 
konji, a ovi kanali su služili za odvođenje osoke iz konjušnica. Nakon prestanka 
upotrebe konja u vojsci, barake su služile kao skladišta goriva i maziva. 

Krov je bio od salonita na dvije vode, a pod grubi betonski. 

Širom otvorena vrata na baraci prikazaše nam užasan prizor. Baraka puna ljudi 
koji sjede jedan do drugog. Puno k'o šibica ili kao šipak, kako bi mi to znali reći. 

Talas vrućine i smrada nas zapuhnu iz unutrašnjosti barake. Začusmo 
komandu da ulazimo. Kud ćemo kad je puno. 

A dođe nas još četrdeset. 

Počesmo prelaziti preko ljudi koji su sjedili zgrčeni na podu. 

Pogledom smo tražili nekog poznatog. Bilo je dosta poznatih lica prijatelja, 
poznanika i rođaka. Kadrija ugleda punca iz Dubrava od 75 godina. Odmah ode do 
njega. 

Nismo mogli puno razmišljati jer nismo bili svi ušli. Morali smo se što prije 
negdje smjestiti, jer se iza leđa čulo da požurimo, i da onaj ko odmah ne uđe dobija 
metak. 

Koka i ja ugledasmo na jednom kraju barake Salku Badžaka sa Bune i pođosmo 
prema njemu. Nekako se provukosmo koračajući cik-cak preko ljudi koji su nas 
zagledali. Salko se pomače malo u stranu i napravi mjesto. 

Sjedosmo na grubi betonski pod. Mjesta taman toliko koliko možeš sjesti. 
Ugledasmo Jusufa kako ode do nekih poznanika. 

Mustafa Čustović je još stajao kod vrata, pošto nikog nije poznavao, a 
jednostavno niko se nije htio pomjeriti da mu napravi mjesto da sjedne. 

Znao sam da je mjesec dana prije hapšenja operisao kilu. Rane od operacije još 
mu nisu bile zarasle. Dogovorismo se sa Salkom da dođe do nas, da sjedne. Tako i 
uradismo. 

Prostora je bilo samo da se sjedne. Sve jedan do drugoga. Leći se nije moglo, a 
ustati nije smjelo. Salko nas je odmah upozorio na to. 

Iznenada može zapucati rafal po baraci i ko stoji na nogama mrtav je. 

Još nam je kroz glavu prolazila misao, odnosno izjava kad dođoše na vrata da 
nas vode, da će nas ispitivati i odmah vratiti. 

E, pusta nadanja. 

Ko zna, ikad ili nikad? 

U ovakvim uslovima teško je čovjeku boraviti više odjednog dana ili noći. 
Nadali smo se u tim prvim trenucima, kad smo osjećali samo grubi beton pod 
stražnjicom, da će nas možda prebaciti negdje drugo, možda u neki drugi logor. 
Kako se samo čovjek brzo prilagođava uslovima u kojima se nađe. 

Od dva zla bira manje. 

Kao da će nam na drugom mjestu, u drugom logoru biti bolje. A očekivali 
smo da će svjetska javnost saznati za odvođenje Bošnjaka iz stanova, da će saznati 
za logore, kao ono u maju, kad su ljude odveli i poslije desetak dana ponovo vratili 
kući. 

Očekivali smo nešto slično i sada. Da će doći Crveni križi reći da je bila greška i 
da će nas vratiti kućama. Još nismo mogli vjerovati da se ovo nama dešava. U nekim 
momentima činilo mi se kao da je sve ovo san i da će sve samo od sebe proći. 

Pusta nadanja! 

Kad sjedosmo kod Salke prvo izmjenismo kratke informacije. Ko je kad 
uhvaćen, i ovdje doveden. Nikako nismo znali naći pravi izraz za ovo. Govorili smo 
uhapšen. 

Ali zašto baš riječ uhapšen? Nismo kriminalci. Uhvaćen? 

Možda je malo bolje tako reći. I šta smo onda? 

Zarobljenici ili zatvorenici ili logoraši. Logoraši sigurno jesmo. 

A tretman nam trebaju dati međunarodne organizacije kad saznaju za nas. A 
kad će saznati? Dotle ne postojimo. Za naše familije koje su ostale u kućama mi smo 
odvedeni i nema nas. Ali ko to osim familija još vodi brigu o nama? 

Salko nam reče da je tu sa bratom i njegova dva sina, i sa još dosta rodbine sa 
Bune doveden prethodnog dana. 

Još nam reče da je sa Bune i iz Dubrava pokupljeno sve što je bošnjačko. 

Muškarci u logore, a žene, djeca i stariji pravac prema Blagaju. Na teritoriju na 
kojoj se nalazi Armija BiH. Nismo mogli vjerovati u ovakve tvrdnje. 

Poče se smračivati, a sa mrakom zahladi. Dretelj je uz samu Neretvu i osjećalo 
se dosta vlage od rijeke. 

Poče i kiša. 

Na krovu iznad mene i Koke bila je rupa. Šupalj salonit. Kiša postade sve jača 
i jača. Curi voda kroz rupu na krovu direktno na nas dvojicu. Kud baš od ovolikog 
krova pa rupa iznad nas. 

Tražili smo povoljniji položaj da sjednemo, ali ga nismo mogli pronaći. Ja sam 
imao džemper. Pokušah ga staviti pod glavu da nekako legnem, ali mi biješe hladno. 
A leći ne mogu. Obukoh ga. Salko je imao ćebe. 

Snašao se juče kad je došao. Pokrila se njih četvorica. Zamolih Salku da bar 
noge uvučem pod ćebe. Salko mi dozvoli. Uvukoh noge pod ćebe i osjetih toplinu sa 
noga. I kiša malo prestade. 

Zagrijah se. Odjednom se začu glas iz vana: 

- Pjesma, gdje je pjesma. Pjevajte, balije, nema spavanja! 

I bogami se iz jednog čoška začu pjesma: 

"Ne volim te Alija, zato što si balija". 

Neki odmah prihvatiše, a mi koji smo stigli toga dana, samo smo gledali okolo 
kroz mrak. Odjednom zasvijetliše baterijske lampe kroz prozore. 

- Ko ne pjeva, dobija metak - začu se sa iz vana. 

- Počesmo zZijevati. ć 

Ne znamo tekstove. U našoj blizini bio je neki Bašić iz Gacka sa sinom. Iz njega 
izađe glas ko iz bureta. Zamjeni nas desetoricu u pjesmi. On je pjevao i za njega i za 
sina, a i nama dobro dođe. 

Baterije su šarale po baraci i svi smo morali pjevati. 

Zatim je slijedio repertoar: 

"OJ Alija, jebem ti baklavu, mislio si bez metka stvoriti državu". 

Zatim: 

"Evo zore, evo dana, evo Jure i Bobana". 

- Vidjećete noćas, kad počnu provokacije - reče Salko. 

Pogledom preletjeh preko barake. Sad prepoznah još dosta lica. Bilo nas je oko 
trista. Trista ljudi u baraci od 214 kvadrata. 

Sjedili smo jedno vrijeme, pa se onda čovjek premjesti i pomakne malo, a sve 
u mjestu. 

Ne prođe puno vremena, a čovjeku dosadi taj položaj. Tijelo traži promjenu, a 
ne može je napraviti. Kud, kad smo svi jedan na drugom. Nakon prvih informacija 
zašutjesmo. Tek bi poneko nešto progovorio. 

Bili smo duboko u mislima. Šta, kako koliko? 

- Sad jedna vaša! - začu se iz vana. 

Šta je sad ovo, pomislih. Kakva naša? Iz ćoška se začu: "Poljem se širi miris 
ljiljana", ona Halidova. Čitava baraka pjeva. 

Sad svi znamo tekst. Je li moguće? Moguće je! 

Onda nas se okaniše jedno vrijeme. Upitah Salku: "Je li ovako bilo i prošlu noć. 
On mi potvrdi i još reče: Pjevat ćemo mi 'vako do Zore. 

Hoće li čovjek moći ovako dugo? Ko zna, a tek smo došli. 

Ljudi se malo oslobodiše, počeše komentari, ali tiho da se ne čuje vani. 

Čujem kako Enko Karić govori da je bio i na Golom otoku, ali ovakvi uslovi 
nisu ni tamo bili. Opet je neko unosio paniku pričom da bi nas mogli otrovati plinom 
u tunelima. 

Salko bijaše smiren i pribran i poče nas smirivati pričom. 

Ljudi moji, nemojte tako paničiti. Ne mogu nas odjednom ovoliko uništiti i 
pobiti. Budite smireni. Iz ovoga treba izvući živu glavu. Ako budete paničili poludit 
ćete, a ovi vani to i očekuju od nas. Ne smijete pasti duhom. Da bi spasio glavu moraš 
biti priseban. 

Salkina priča je godila i meni i svima onima koji su bili u blizini, i koji su ga 
mogli čuti. Svojom prisebnošču i mirnoćom djelovao je na sve nas u tim trenucima. 
Začusmo neke glasove vani i ušutismo se. 

Neko poznade glas "Ramize" poznatog Čapljinca ili "Čapljinke". On se i prije 
rata radije družio sa "muškim" nego sa ženama. 

Pjevaj - začusmo - jednu našu, pa jednu vašu. 

- Neću vaše pjevati - začusmo "Ramizu". 

Čudili smo se kako im smije protivrječiti, ali valjda ih je od prije poznavao pa 
ih se nije bojao. A mogli su ga "samo" ubiti, uostalom kao i sve nas. Ali valjda su se 
htjeli malo zabaviti. 

Smijali su se i cerekali. 

- Dobro, hajde onda jednu vašu - začusmo tad - pa ćeš dobiti ćebe. Valjda ih je 
pitao ćebe, pa su se htjeli malo zabaviti sa njim. Odjednom se začu: 

"Tekla voda od brijega do brijega i pronijela Mejru na tabutu". 

Pjesma ječi logorom i dolinom Neretve. Nama unutra drago. Niko ništa ne 
progovara. Ispjeva je do kraja. 

-Ekadsije tako dobro ispjevao, sad nema ćebeta. Marš nazad u baraku - začusmo 
kako se bojovnik izdera na "Ramizu", a ostali se smiju. 

Smiri se malo. Ušutismo se. Počesmo opet tražiti malo "bolji" položaj za 
sjedenje. Stražnjica poče dobro trnuti. 

Odjednom iznenada se prolomi rafal barakom. Zazviždaše meci iznad naših 
glava u krov. Čaure su frcale svuda uokolo. 

- Zašto šutite? Pisma, di je pisma - dreknu bojovnik koji je sasuo rafal po 
baraci. 

Opet poče pjesma. 

I tako redom do jutra. Red pjesme, red šutnje, pa rafal, pa opet pjesma. 

U pauzama su nam valjali prisebni ljudi. Bodrili su nas i ohrabrivali pričom. 
Među nama biješe i hodža Biber sa Bune. Rekao nam je da u logoru ima ukupno 
osam hodža iz dubravskih sela. 

Ali hodže ne ostadoše dugo među nama. 

Nakon nekoliko dana su ih odvojili u zasebnu prostoriju u stacionaru, jer su 
uvidjeli da hodže dobro djeluju na psihu logoraša. A kreatorima ovakvog mučenja 
to nije odgovaralo. 

HODŽA BIBER 


Sagledavanjem situacije oko nas u baraci, i oko barake, jedno nam je bilo jasno: 
Sve Bošnjak do Bošnjaka, logoraš. Hiljade. 

A hiljade su još zatvorene po drugim logorima, širom tzv. "Herceg - Bosne". 
Nisam se mogao oteti ni od misli, koliko li to bošnjačkih familija napusti Mostar i 
Hercegovinu od početka napada HVO na Armiju BiH. 

Pred zulumom napustiše i kuću i ognjište i sve što imaju i put neizvjesnosti do 
Zapada. Bio sam ljut na to, a razmišljao, možda je i tako bolje. Ostaće neko živ. Ne 
može se jedan čitav narod tako jednostavno uništiti. 

Nastavit će neko i tradiciju, i vjeru i historiju. Pa me onda nešto presječe po 
stomaku. Sjetih se familije koja osta u stanu iza mene. Sama. Kako li će se snalaziti? 

Pade mi na pamet moja i hiljade drugih familija koje za dan ili dva ostadoše bez 
kućnih domaćina. 

Ostaše na milost i nemilost raspuštenoj bandi. Ta pljačkali su oni i dok su 
muževi i očevi bili kod kuće, a ne tek sad. 

I uvijek jedno te isto pitanje; zašto sve ovo? Meni je odgovor bio jasan. Kristalno 
jasan. 

Prvih dana dođoh nekoliko puta u situaciju da se prepirem sa logorašima 
koji su sjedili blizu mene. Išlo mi je na nerve kad bi neki od logoraša, vjerovatno 
razmišljajući o istom ovome o čemu i ja razmišljam, glasno izgovorio: 

"Ništa nisam kriv". 

Nerviralo me je to što ljudi nisu shvatili suštinu svoga hapšenja, odvođenja, 
zatvaranja i ne znam kako da ga više nazovem. 

Onda bih se nakon takvih prepirki, kad bih bezuspješno nekima pokušavao 
ukazati na istinu, okrenuo prema Salki ili hodži Biberu. 

Nastojali smo razgovorom, pametnom analizom ući u srž kompletnog postupka 
prema svima nama i uz to nerazumnog ponašanja pojedinaca logoraša. Srećom, 
pojedinaca. 

Nije to bila masovna pojava. 

Tad bi hodža Biber počeo tiho, lagano, razgovjetno, da se ne čuje ni u baraci 
suviše daleko od nas, a pogotovo ne vani, priču koja nas je plijenila. 

Pričao nam je o istoriji Islama, istini naše vjere, historiji Bošnjaka u svijetu i na 
ovim našim prostorima, sve do najnovijeg doba, sve do ovog rata, a onda i o položaju 
Bošnjaka u ovom ratu. 

Sve do ovih posljednih, najnovijih događaja do našeg hapšenja i zatvaranja u 
logore. Davao nam je kratke ocjene i procjene. Ta kratka predavanja slušali smo bez 
daha. 

Ovo je bilo ono što nam je godinama nedostajalo, što nam je sada bilo 
najpotrebnije. A to nismo imali, jer nismo htjeli ili nismo smijli. 

Na kraju ovih predavanja koja su i nastala i počinjala spontano postavljali smo 
hodži razna pitanja. Po pitanjima se odmah vidjelo koliko je ko "težak". 

Hodža je na svako postavljeno pitanje davao odgovor i ponavljao neumorno i 
po nekoliko puta neke stvari, ako bi osjetio da nekom nisu jasne, ili ako je to neko 
još tražio. 

Pitanja su se kretala od onih najosnovnijih o vjeri i historiji pa do onih 
najsloženijih. Svaki odgovor hodža bi propratio jednom surom iz Kur'ana. Bili smo 
zadovoljni. 

Bože dragi, gdje li smo to mi do sada bili. 

Stotinu ili hiljdu puta mogli smo ovako sjediti i razgovarati, kad je bio mir. 
Sabirati pamet. Usvajati ono što je bilo kraj nas godinama, od samog rođenja. 

A tome nismo poklanjali pažnju. 

Sjetih se u tim momentima rahmetli majke i rahmetli babe, pa dede i nene 
rahmetli. 

Rahmet im duši. 

Sjetih se i u tim momentima i "crvenog" Mostara. Gdje li su sada tvorci ovog 
nadimka. 

Jedni sigurno iza linije na Podveležju pa prema istoku, a drugi iza linije na 
Bulevaru pa prema zapadu. 

A od tog crvenila ostadoše samo Bošnjaci da se crvene i stide zbog naivnosti što 
ih sad ovako planski trijebe, čiste i uništavaju. Zaslijepljeni i zavedeni vjerovali smo 
njima, umjesto da vjerujemo sami sebi, da vjerujemo u ono što jesmo i zašto smo. 

Sa Hodžom smo tih nekoliko dana razgovarali kratko, čak i više puta dnevno. 
Prekidali su nas rafali po baraci, pa duge šutnje iza toga, pa "pjevanje" i ostali programi. 
A kad bi i razgovarali u tome nas nije učestvovalo puno. Samo oni najbliži. 

Nismo smjeli glasno pričati. Bilo nas je strah i od doušnika. A vjerovatno je 
bilo takvih. Nakon ovih kružoka bijasmo ispunjeni nekakvim uzvišenim osjećajima 
i nadanjima. Čak bi zaboravili gdje smo. 

U ostalom dijelu dana i noći često su razgovarali Salko i Hodža sami. Njih 
dvojica bijahu stare komšije sa Bune. Salko je postavljao pitanja, a Hodža je vrlo 
smireno davao odgovore. 

Nastojao sam upamtiti što više. Osjećao sam koliko sam "šupalj i neobrazovan" 
u oblasti moje religije, u oblasti historije moje nacije. 

Onda se upitah: "Šta li sam pobogu učio tolike godine u školi.?" 

Zatim sam razmišljao: 

"Zar smo za ovakve rasprave, razgovore i saznanja morali naći vremena i mjesta 
tek u logoru? Nije li moglo biti drugog načina da se sakupimo na jednom mjestu, u 
većem broju i prije ovog dovođenja u logor? 

Zar nam je trebao logor da se osvješćujemo i prosvješćujemof 

Imao sam utisak da jedan broj logoraša tek sad pravi put u životu vidi hodžu 
izbliza, ili uopšte razgovara sa njim, ili ima priliku da razgovara sa njim. 

Onda sam sam sebi davao odgovor: 

"IT neka nam je ovako. Sami smo to zaslužili. A daj, Bože, da ovo preživimo. 
Druga će priča biti tada. Ako preživimo"! 

Zatim mi padoše na pamet moja djeca, pa sva djeca od ovih koji su sada sa 
mnom ovdje. I ne znam zašto opet moje rahmetlije! 

Ta oni su vjeru i naše zakone provodili uvijek, do zadnjeg dana života. 

Dženazama smo ih ispraćali na Ahiret. 

A šta mi bijasmo čitavo to vrijeme? 

Da smo bili bilo šta drugo, a ne znam jesmo li mogli biti, sigurno sada ne bi bili 
ovdje gdje smo. Ili bi bar bili spremniji da se borimo da ovdje ne budemo. 

Da se borimo protiv onih koji nam u njihovim planovima odrediše ovo mjesto. 
Ti isti su nas puštali dugo vremena da plovimo slobodno, sredinom matice, imali 
smo utisak, lahko, ne dodirujući tvrde obale. 

I zato nam sad nestade tla pod nogama. Nosi nas voda. Ima li još snage u nama 
da zavremo nogama u dno te bujice u dno rijeke koja nas odnese. Imamo li mi još 
snage da se suprotstavimo. Ipak, mnogo nas je još. 

Mogli bi. Ruka za ruku, ruka pod ruku. 

Tvrdo nogama stati na tlo koga još ima ispod nas. Jeste da je poduboko, ali 
dosegnut ćemo ga. Izvlačiti jedan drugog na tvrdu obalu i odmah praviti utvrdu. 

Za budućnost. Za pokoljenja. 

Stražari jednog dana dođoše i narediše hodži da izađe. Prepadosmo se za 
njega. 

Šta li hoće sa njim? 

Ili je to javio doušnik ili njihov predosjećaj. Nakon tri ili četri dana ode hodža 
iz naše barake. Izvukoše i ostalu sedmoricu. Odvojiše ih od nas. 

Bojali su se njihovog pozitivnog djelovanja na našu psihu. Bojali su se kružoka. 
Bojali su se našeg osvješćenja. Znaju ono odavno šta to znači. A ovdje i sad mogu 
presijeći jer su vladari situacije. 

Prevari me san i zaspah. Jučer u podne smo izvedeni iz stanova u Mostaru. Još 
nisu ni 24 sata prošla, a kao da je vječnost u logoru iza nas. Bože hoće li čovjek moći 
kako dugo ovako. 

Niko nije ni mislio ni o vodi ni o hrani, a niti su nas tim nudili. 

Svanjivanjem dana organizam Zatraži tečnost. 

Ljeto je. 

Tijesan prostor, a nas puno. Sve jedan uz drugog. Osjetismo potrebu da 
mokrimo. A gdje? Najnestrpljiviji je bio Enko. Poče dozivati stražara. 

Tražio je da mu otvori, da izađe vani da piša. Još su nam neke civilizaciske 
norme bile u glavi. Ne možemo to unutra obavljati. A nemamo ni gdje! 

Sjedimo na podu. 

Nećemo valjda tu gdje sjedimo obavljati to? 

A puno nas je. 

I sparina i vrućina. 

Razmišljanje je bilo normalno, još ljudsko. Izaći vani i to obaviti. Valjda negdje 
postoji WC. Enko je i dalje bio uporan. Zvao je stražara nekoliko puta da otvori. 

Nakon dužeg vremena začusmo, prvi put nakon ulaska u baraku, škljocanje 
ključa u katancu i bravi, zveket lanca i škripu vrata. 

Zatim se vrata otvoriše i ugledasmo jednog stražara sa automatom u rukama. 

- Ko je tražio da piša? 

- Ja reče Enko, koji je bio već blizu vrata. 

- Izađi vani. 

- Enko požuri, misleći da će mu stražar to dozvoliti. 

- Kad mu priđe, stražar ga tako jako udari nogom u stražnjicu da je Enko 
naglavačke uletio unutra. 

- Nema pišanja. Pišaj unutra - ljutito odsječe stražar. 

- Vrata se zatvoriše. 

- E ljudi moji, kolika mu je čizma - reče Enko, češući se pozadi. 

U našoj muci i tuzi nasmijasmo se Enkinoj reakciji, a onda nas nešto presječe. 
Polako nam je bivalo sve jasnije i jasnije šta nam se sprema i u šta smo upali. 

Samo je jedno pitanje lebdilo iznad naših glava. 

Koliko dugo ovako, i hoće li čovjek moći sve ovo izdržati? 

Dan poče polako odmicati. Biješe pakleno vruće. Počesmo osjećati žeđ, sve jače 
i jače. Niko nas ne nudi vodom. O hrani niko i ne misli. 

Strašno se znojimo. Znoj natapa odjeću. U grlu suho. Imali smo od prilike 
oko 60 centimetara kvadrtnih poda za sjedenje po glavi logoraša. Samo se moglo 
sjediti. 

Mjenjali smo položaj sjedenja. Sa jedne na drugu stranu stražnjice. Trpili smo 
mokraču. 

A kako dan odmiče više se nije moglo izdržati. A vidjeli smo kako je prošao i 
Enko sa molbom da izađe vani pišati. 

Neko izvadi plastičnu flašu i otkinu joj gornji dio. Počesmo pišati u tu flašu i 
mokraću prolijevati kroz prozor. Da bi čovjek pišao morao se ustati na noge i pišati 
nekom iznad glave. 

Koka i ja smo se u tome mijenjali. 

Kao, eto mi se poznajemo i ne smeta nam ako koja kap mokraće padne na 
glavu, od poznatog je. 

Međutim, to nismo drugim dozvoljavali. Ubrzo se začu vonj i zadah mokraće 
koja se slijevala niz zidove barake sa vanjske strane. 

GLAD I ŽEĐ 


Oko podne začusmo glasove vani. Oprezno se neko pridiže i pogleda kroz 
prozor. Stotine vojnika u uniformama HVO dolazi u krug logora kamionima. 

Šta je sad ovo? 

Pridiže nas se još nekolicina. Vidjesmo da vojnici silaze sa kamiona. Bili su bez 
oružja. Zatim počeše skidati šarene uniforme, a oblačiti sivomaslinaste, bivše JNA. 

Zatim ih rasporediše otprilike po oko 20 u svaki objekat. 

Vrata na baraci se otvoriše i njih 20 stadoše na vrata. 

Šta sad sa njima? Upadaj! 

Nema razmišljanja. 

Ponovo se pozbismo i vrata se zatvoriše. 

Ko su, šta su, odakle su? Rekoše da su Muslimani, pripadnici čuvene Zuhrićeve 
jedinice iz Dubrava koja je bila u sastavu HVO. Borili su se od početka rata zajedno 
sa Hrvatima protiv četnika. 

Tad nam postade jasno. 

HVO dovodi svoje vojnike, razoružava ih, i zarobljava. A zarobljava ih samo 
zato što su Muslimani. Tretman isti kao i nama civilima. Čak su prije zarobljavanja 
bili na liniji prema četnicima i došla im smjena na liniju i rekli im da se moraju 
premjestiti na drugi položaj. Pošli su mirno ne znajući šta im se sprema. Njihov 
komandant Zuhrić sa još nekolicinom je uspio pobjeći. 

Tužno je to bilo gledati. 

A ta jedinica je prije godinu dana oslobađala te iste Dubrave od četnike. 
Oslobađala je svoje kuće i zemlju, zajedno sa tim istim vojnicima, koji ih sada 
zarobljavaju i zatvaraju u logore. Tada Muslimani i Hrvati bijahu saveznici, zajedno 
na istoj strani. 

Niko nikoga nije pitao, ni ko je, ni šta je. Valjalo je bandu protjerati i 
pritom biti ranjen ili poginuti. A sad ovo. Da nije tužno bilo bi smiješno. Toga 
dana vrata barake se više ne otvoriše. Na nas tristo dođe još dvadeset novih. Još 
manje prostora, još manje zraka, a vise vrućine, više znoja, više smrada. Dočekasmo 
tako i narednu noć. Ne dobismo ni kap vode ni trun hrane. A čitavu noć opet 
maltretiranje. Pjevanje, rafali kroz prozor barake, svjetlost baterije. Psovke i uvrede 
raznih vrsta. Ali ko više misli na to. Čovjek postaje važan samo sam sebi. Samo o 
sebi misliti. Stražnjica je počela trnuti od neprekidnog i dugotrajnog sjedenja. Nije 

bilo šanse ispraviti se u bilo kom pravcu ni položaju. Razgovarati smo mogli samo 
tiho. 

Na svakijači glasilišum iz barake došao bi bojovniki sasuo rafal po unutrašnjosti 
barake. Čahure su frcale po glavama i po koji metak odbijen od zida. 

Za tren bi nastupio tajac. 

Zato smo pričali tiho. Prisebniji ljudi su razabirali situaciju. Hrabrile su nas 
njihove prognoze da ne može ovo ovako dugo trajati. Neko mora o nama javiti, gdje 
smo i kako smo. Nema nam spasa dok za nas ne saznaju međunarodne humanitarne 
organizacije. Neki od logoraša su već imali majsko logoraško iskustvo. 

Nažalost, tada je to bilo probno odvođenje u logore. I oni koji hapse tada su 
stekli dragocjeno iskustvo. Jeste da su izvršili hapšenje i odvođenje u logore hiljade 
Bošnjaka. Bili su otkriveni vrlo brzo. 

Svjetska reakcija bila je munjevita. I pored svega toga odvedeni su ostalih 
desetak-petnaest dana po logorima. Kako koji. Sad su izvršioci znali da je najvažnija 
stvar za ostvarenje cilja da se odmaknu oči baš istih tih organizacija od kojih se mi 
nadamo spasu. 

A polako nam je u svijest dolazila i stara prastara tvrdnja da nada umire 
posljednja. Među nama također bješe nekolicina koji su okusili i četničke logore u 
Bileći. 

Okusili i preživjeli. I nama se je nadati. 

Priča po priča, komentar po komentar i sve više smo shvaćali da je ovo sad i 
ozbiljnije i teže nego ikad do sada. 

I opet pitanje: Kako sve ovo izdržati? Svanu novo jutro. Treći juli. 

Znoj samo curi sa nas. Topimo se. 

Čovjeka na očigled nestaje. Oko tri popodne vrata se otvoriše. Ručak, rekoše. 
Zar i toga ima? 

Ustadosmo i izađosmo vani, prvi put pedeset sati poslije dolaska. Stadosmo u 
stroj. Jedan iza drugoga. Kolona lagano prilazi kazanu. 

Jedan bojovnik nas odbroji petnaest i petnaestom dade hljeb. To podijelismo, 
onako kako stigosmo. Koliko je ko uhvatio sa dva prsta i otkinuo. Zatim nas 
jedanaestorica uzesmo tanjire sa zemlje koje su prethodni bacili po komandi. Nema 
pranja. Ni tanjira ni kašika. 

Uzmeš tanjir sa zemlje i jedan bojovnik ti uspe malom kutlačom nešto kašasto 
u tanjir. Četiri-pet puta možeš to prinijeti ustima i već je komanda da se tanjiri sa 
kašikama bacaju na zemlju. 

Mi koji smo '"ručali" izmičemo se, opet u redu i koloni. Prilaze drugi i 
ceremonija se ponavlja. Prilazi novih jedanaest. Naša baraka sa oko tristo i dvadeset 
ljudi "ručala" je za oko dvanaest minuta. Ručak za sve logoraše u logoru trajao je oko 
dva i po sata. 

Računali smo. Znači jedanaest smjena po oko tristo i dvadeset. Ispada oko tri 
i po hiljade. Tri i po hiljade za dva i po sata iz jedanaest tanjira, jedanaest kašika. 
A zašto baš jedanaest? U blizini kazana bila je cisterna za vodu. Dozvoliše da se 
napijemo vode. Pili smo iz posude nalik vojničkoj porciji. A kakvo je "piće" bilo. 

Onoliko koliko se na dušak moglo popiti. Neko zamoli stražara da pišamo uz zid 
barake s vanjske strane. Dozvoli nam. 

Učinismo to sa olakšanjem. Bar se nećemo jedan drugom iznad glave pišati. 
Ponovo unutra. 

Vrata se sa škripom zatvoriše. Ponovo vrućina, znoj i smrad. Što se dalje 
dešavalo? 

Zbog male količine hrane, koja je pala na ionako prazan stomak, želudac se 
samo nadraži i bijaše nam još gore. Ono malo vode koje popismo ispari u znoju Za 
nekoliko minuta. 

Glad i žeđ samo se još više povećaše. Ne toliko glad koliko žeđ. 

A vremenom glad je potpuno iščezla. 

Mukama se priključi i nemoguć položaj kod sjedenja. 

Stražnjica je sve više i više trnula. Kod nekih logoraša koža na stražnjici se poče 
guliti, a kod nekih se pojavi i krv. Isto se poče dešavati i na bokovima. 

Sve su to bile posljedice nekakvog polusjedećeg, poluležećeg položaja. 

Nakon nekoliko dana koža na tim mjestima je počela dobivati nekakvu 
tamnocrnu boju i poče otvrdnjavati. 

Nakon ulaska u baraku provirivali smo neprimjetno kroz prozore i posmatrali 
logoraše iz ostalih baraka kako lagano u koloni idu prema mjestu gdje se ruča. 

Vidjeli smo dosta poznatih osoba, a nismo im se smjeli javljati. Koliko je god 
dan bio vruć, toliko je noć bila hladna. 

Spašavao me džemper. Prvo bih ga skinuo i stavio pod glavu. Nešto kao jastuk 
da mi pomogne da zaspim. Ali kakvo spavanje? 

Sna nije bilo. 

A kasnije kad bi zahladilo, oblačio bih džemper, a noge uvlačio pod Salkinu 
deku. To grijanje noga do koljena ispod je bilo lakše. 

Nisam drhtao. A osjetio sam kako neki oko mene cvokoću zubima, kao da je u 
sred zime. 

Često bi se noću iz nekog dijela barake začula svađa ili molbe da logoraši 
pomognu jedan drugome da pronađu bolji položaj da nekako legnu. Ako si legao na 
bok sa rukom pod glavom, noge su ti morale biti na nekom, a opet nečije noge na 
tebi. 

Začusmo svađu Pirge Začinovića i Mustafe Čustovića, komšija iz mog ulaza. 

Jedva ih smirismo. 

Rekosmo im da ih mogu čuti stražari i napraviti svima nama neki još gori belaj. 
Obojica su bili u nekim zrelim godinama, a ponašali su se kao djeca na sokaku. 

Osjetilo se da već pomalo popuštaju živci. Jedva primiriše. 

BORBA ZA KAP VODE 


Četvrti juli. 

Ugrija odmah ujutro. 

Oko 6 sati ujutro bila je smjena stražara. Pojaviše se u blizini baraka neki 
"domobrani", stariji ljudi, oko 50 godina u uniformama HVO, sa puškama. 

Oni su čuvali logor sa vanjske strane u širem području. Začusmo njihov glasan 
razgovor. 

Završili su smjenu i sad su trebali ići kućama. 

Jedan logoraš se pridiže i pogleda kroz prozor. Bio je to neki Bari iz Čapljine. 
On sakupi hrabrost i kulturno zamoli ove domobrane da nam kroz prozor dodaju 
malo vode. Na naše veliko iznenađenje oni to i uradiše. 

Ili su se sažalili, ili nisu znali istinu o nama, ili ko zna šta im je bilo? Uglavnom 
kroz prozor uđe jedan plastični bidon pun vode. U baraci nasta jagma i metež. 
Logoraši skočiše na noge i pojuriše prema Bariju. Nasta svađa i otimanje o bidon. 

A bidon je bio u zraku u rukama. Nije se spuštao na zemlju. Gutljaj vode i 
predaji drugom. 

Ja sam bio podaleko od te gužve i procijenio sam da ne mogu doći do vode pa 
se nisam ni dizao. Do vode dođoše samo jači i viši rastom. 

Oni manji su skakali okolo, ali ga ne dohvatiše. 

Ovo je stvarno bila jedna prirodna, nagonska borba za preživljavanje, borba za 
vodu koja je u tim momentima život značila. 

Pratio sam lica logoraša. Najupečatljivije mi ostadoše grimase na licu Jusufa 
Mahmutovića. 

Lice mu je inače bilo duguljasto, a sad ispijano, a oči izbuljene. Samo što ne 
iskoče od gledanja u bidon do kojeg ne može doći. Pravi grimase, kuka i moli. 

Moli za bolesnog sina, koji je sa njim tu u baraci, da mu daju malo vode. 

Niko ga niti sluša, niti čuje. Svak je sebi najpreči. Jusuf se tresao. Vjerovatno je 
i od prije bio slab na živcima. A piju samo najjači. 

Od ruke do ruke, od usta do usta, ne znam koliko ih je stvarno popilo nestade 
vode u bidonu. Jusuf se gurao. Iskolačio oči, pružao ruke. I dohvati bidon na kraju 
kad već bijaše prazan. Prinese ga ustima i samo kap dvije koje preostadoše na dnu 
nađoše mu se na suhom jeziku. 

Samo mu se dva-tri teška uzdaha omakoše. 

Jusufovo iskrivljeno lice, iskolačene oči, ne mogu nikad zaboraviti. Koliko se 
god gurao do bidona radi sebe, gurao se još više radi sina koji je ležao bolestan i nije 
se mogao boriti za vodu. 

Gledao sam malog kako leži. Topi se od dehidratacije. Nestaje ga svake minute. 
Otac se borio, a nije mogao pomoći ni sebi ni njemu. 

Ovaj događaj sam posmatrao sa uzbuđenjem. Ostao sam bez vode do koje i 
onako nisam mogao doći. 

A možda sam se stvarno mogao boriti za nju. 

U tim trenucima potisnuo sam snagom ljudskosti životinjski nagon. Bio sam 
svjestan toga. U jednom vrlo kratkom periodu od ljudi postadoše životinje. 

Životinje u ljudskim tijelima. Jesuli i to planirali tvorci ideje uništenja Bošnjaka. 
Planeri planirali, a izvršioci slijepo izvršavaju. 

A nije čudo što čovjek postaje životinja kad ga životinje na to nagone. 

Gužva sa vodom se malo stiša. Domobrani su već bili otišli. A stražarima u 
krugu logora ništa nismo smjeli govoriti. 

Dan je prolazio. O ručku nema ni govora. Neće ga danas ni biti. Ali glad nismo 
ni osjećali. I dalje samo žeđ. 

Organizam dehidrira. Topi se. Osjećamo to. 

Osjećamo kako nas nestaje. Tečnost iz organizma nestaje kroz znoj. 

Strašna je vrućina. Pišamo u plastičnu flašu. Organizam luči tečnost, a ne unosi 
novu. 

Nestaje nas fizički. Na prozoru se pojavi stražar. 

- Hoće li neko cigara? Sakupite pare, pa ću vam kupiti? - reče. 

Gledam ga u oči. Nisu normalne. Nekako se sjaje. I crvene su. " Ovo neće 
izdobriti", pomislih. 

Bogami, logoraši kupe pare, neko marke, neko dinare, šta je ko imao. Neko 
hoće i više "šteka" cigareta. 

Pare dadoše stražaru u ruke i narudžbu. Toliko i toliko para, toliko i toliko 
kutija cigara, toliko šteka. Ponadaše se. 

Ne prođe ni sekunda dvije, a začu se škljocanje automata i rafal po unutrašnjosti 
barake na oko metar visine od poda. Nekoliko odbijenih metaka pade u mojoj blizini. 
Srećom svi smo bili na podu. Niti koga rani niti koga ubi. 

Nastade strašna tišina. 

Ni jedan zvuk se ne čuje. To potraja tren dva. Zatim se začu smijeh i nekakav 
čudan glas stražara: 

- Balije, što će vam cigare kad će te svakako ubrzo na onaj svijet. Kao što sam i 
pretpostavlajo stražar je bio dobro "napušen" nekom drogom. 

Koliko je para sakupio tom prilikom ne znam. Vjerovatno dovoljno da kupi 
sljedeću količinu droge. 

Oni što dadoše pare mogli su samo misliti kako su lakovjerno prevareni i 
opljačkani. 

Nakon toga, svakih desetak do petnaest minuta stražar je ponavljao pucnje 
kroz prozor po unutrašnjosti barake. Iznenada. Zato se niko nije micao. Niko ništa 
nije ni govorio. Bila je grobna tišina. 

Kroz glavu mi nije prolazilo pitanje: 

"Šta li je sljedeće?" 

Dočekasmo i naredno veče. 

I bez vode, i bez hrane, a poneki i bez cigareta. 

Pucnjava drogiranog prestade. Počesmo nešto šapatom pričati. Onako bez veze. 
Samo da malo povratimo dušu. Nešto gorko, teško, bljutavo bilo je u čovjeku. 

Nekakav naboj ljutine i negativne energije. Razum hoće više, a ne može ništa. 
Informacije su dolazile sa kraja na kraj barake o nekom događaju. 

Nikud niko nije micao, niko nije ušao čitav dan u baraku, a uvečer priča o 
nečem novom. Vrlo interesantno. 

Kako? 

To mi je uvijek bilo čudno. 

Ili bi neko nešto sanjao bez spavanja, ili bi nekom natprirodnom vezom ili 
relacijom dobio neki glas. Odjednom bi počela priča da će nas premještati odavde. 

Neko bi tad dodao da na Heliodromu ima deset hiljada zarobljenika, neko 
dodade ne deset nego dvadeset. 

Drugi bi pričali da i u samoj Čapljini postoje logori. Postoji logor samo za žene 
u nekakvim silosima. Valjda su to bili silosi za žito. A sad je tu logor. Treći bi dodao 
da logori postoje i u Ljubuškom i u Grudama i na Širokom Brijegu. 

Zanijelo bi nas tako nekakvo naklapanje. 

Neki bi zbog ovakvih priča stupili u svađu. Ljudi su postajali sve razdražljiviji. 
Naša grupa je tiho razgovarala. Salko nas je i dalje hrabrio i davao nam nekakvu 
nadu da će biti bolje. 

A zašto, ni sam nisam mogao dokučiti. 

Iz jedne kese Salko izvadi napolitanku. Tek nekoliko kocka. Onda poče 
rastavljati jednu kocku na ploške. Svakom od nas jedna ploška. Koliko bijaše ploški 
toliko nas dobi. Po jednu. 

Stavismo taj komadić napolitanke u usta. 

Mali komadić, a vraća nam snagu i volju za život. 

Kad li će svanut? Šta li nas sutra čeka? 

Peti je juli. 

Na smjenu stražara dođe neki Čuljak, Čitlučanin. Neki logoraši ga prepoznaše. 
Igrao je fudbal prije rata. Caki Begović reče da ga dobro poznaje. Reče nam da se 
umirimo i da će ga zamolit da nam dadne malo vode. 

Mi se umirismo. Niko ništa ne govori. 

Caki priđe prozoru i zovnu ga. Čuljak ga odmah prepoznade. 

- Možemo li dobiti malo vode? - upita Caki. 

- Može, nema problema, ali nikom ništa ne govorite. 

Nama je naređeno da sa logorašima uopšte ne smijemo kontaktirati, niti vam 
bilo šta davati - reče Čuljak. 

Vidjeli smo da je bio iskren u ovoj izjavi i još dodade - Samo, nemam vam u 
čemu donijeti. 

Nema ni flaša ni kante. 

Logoraši odjednom stvoriše nekoliko plastičnih flaša. On ih uze i ode. Ubrzo se 
vrati i krijući ubaci flaše u baraku. Opet nasta jagma. Ali, onaj ko je bio vlasnik flaše 
imao je pravo prvi piti. 

Nekoliko flaša, a nas trista i više, a svi žedni, svi hoće vodu. 

Čuljak nekoliko puta nasu flaše na česmi koja je bila u blizini barake i ubaci ih 
unutra. Jedna flaša dođe do nas. 

Drugi put od dolaska u logor i ja popih gutljaj vode. Logoraši okolo nude čitavo 
bogatstvo za praznu flašu. Nude pare, nude zlatni sat, nakit, šta je već ko imao kod 
sebe. 

Sve je bilo uzalud. ' 

Vlasnik flaše prvi pije i dodaje onima do sebe. U to naiđe drugi stražar i nešto 
reče Čuljku. Nismo čuli šta mu je reko, ali vidjeli smo da se Čuljak udalji od barake. 
Voda prestade pristizati. 

Ko se napio, napio. 

Nestade i nade da će vode ponovo biti. Vrućina je nesnosna, sparina, Znoj, 
smrad. 

Tekućine iz organizma nestaje. 

Osjećam sam sebe da sam lakši za sedam osam kilograma, možda i deset. 

Oko jedan sat popodne, kad je vrućina bila najžešća, ugledasmo trojicu 
bojovnika HVO, naoružanih do zuba. Stadoše kod prozora naše barake. 

- Ima li tu logoraš iz Višića, taj i taj? - začusmo glasno pitanje. 

Zagledasmo se. Oni ponoviše pitanje još jednom. Niko se ne javlja. 

Tajac. 

- Jeli tu, majku mu jebem - začu se opet - Javi se, nemoj da te tamo tražimo. 

Začusmo sad i repetiranje automata. Instiktivno sagnusmo glave, jer smo od 
prije znali da slijedi rafal po unutrašnjosti barake. 

Primjetih jednog mladića, udaljenog pet šest metara od mene kako se ustaje i 
govori: 

- Tu sam. 

- Izlazi napolje - začu se naredba. 

A zatim poznati zvukovi katanca, lanca, brave i škripa vrata. Vrata se otvoriše. 
Logoraš pođe preko tijela logoraša koji su sjedili, jedva nalazeći mjesto da stane. 

Na širom otvorenim vratima čekali su ga bojovnici. Srednji među njima 
izgledao je kao neki zapovjednik. 

Kad logoraš izađe vani, ovaj ga odmah udari šakom i obori ga na zemlju. 
Logoraša obli krv iz nosa i usta. 

Naredi mu da ustane. Još ošamućen, logoraš se jedva ustade. Na sredini barake 
primjetih jednog starijeg čovjeka kako se ustade. 

- Ne udarajte ga. To mi je sin. Nište nije kriv - progovori. 

Bojovnici se pogledaše međusobno, pogledaše starog i počeše ponovo udarati 
momka. I šakama i nogama. 

Oboriše ga ponovo na zemlju. Stadoše ga gazati nogama. Otac gleda kako mu 
biju sina na mrtvo, a ne smije ništa, ne može ništa. Stoji, skamenio se, ne miče. 

Da mu srce pukne od muke. 

U to se začu glas jednog od bojovnika: 

Stavi mu bombu u usta, neka ga raznese. 

- Ne, bila bi to nagrada za njega - odgovori onaj što je bio zapovjednik 

- Mučit ćemo ga ovako povremeno i dugo. To je zaslužio. 

Zatim se obrati momku koji je i dalje krvav ležao na zemlji. 

- Pričao si po Višićima da sam ja opljačkao sto osamdeset hiljada maraka. Rekla 
mi je to lično djevojka kojoj si to pričao. 

- Nisam ništa nikom pričao. Jedva progovori momak krvavim ustima. 

- Jesi - reče zapovjednik i udari ga nogom po sred lica. Na to i druga dvojica 
počeše da ga udaraju nogama. Logoraš se još malo trzao i odjednom prestade da se 
miče: 

Okaniše ga se. 

- Zatim se taj zapovjednik obrati ocu koji je i dalje skamenjeno stajao i sve 
posmatrao. I 

- Eto nas, ponovo sutra u isto vrijeme. Ponovo ćemo ga biti. 

Zatim narediše logorašima koji su bili blizu vrata da ga ubace unutra. Vrata se 
zatvoriše. : 

Bojovnici sjedoše u auto i odvezoše se van kruga logora. Završili su svoj krvavi 
pir pred našim očima i otišli. I još rekoše da će ponovo doći sutra. 

Logoraši napraviše mjesto da se pomogne prebijenom. 

Ni vode, ni krpe da se obriše. Neko donese ćebe. Obrisaše mu krv sa lica 
ćebetom. Momak ne miče. Samo se primjećuje kako teško diše. 

Gledao sam momka kako leži pa oca mu. Kakav je osjećaj toga oca, kakvo mu 
srce mora biti da izdrži sve ovo što gleda, a da mu ne pukne od tuge. 

Tuga i gorčina nas je ponovo obuzela. 

Ovakvi događaji nas nagone da mislimo. Da nam mozak radi, da ne stane. To 
što doživljavamo, to što gledamo radi čovjek čovjeku. Ali, onaj ko to radi nije čovjek. 
Ne može biti čovjek. 

To može uraditi samo životinja. Iz kojih razloga. Iz kojih interesa. 

Je li moguće da je samo religiozna i nacionalna razlika razlog za sve ovo. Ovo, 
ipak, u ovim ljudima nije od danas i od jučer. Duže vremena se to leglo. Sad je 
puknulo. 

A da se ne dešava sad, dešavalo bi se nekad drugi put, nekome drugom. Naša je 
nesreća što se to sad dešava nama. 

A ta trojka je dolazila tri dana za redom i na isti način tukla momka na mrtvo 
ime. A svi smo to morali gledati. 

Valjda kad su osjetili da im je dovoljno okaniše se momka. 

Ne znam više ni koliko je prošlo vremena od kako su nam davali da jedemo. 
Ako se ono što smo radili može zvati jelom, a ono što su nam davali zvati hranom. 
Na glad nismo ni mislili. 

Žed je bila nesnosna. 

U takvim razmišljanjima prekide nas poziv na ručak. Vrata se otvoriše. 
Izađosmo vani na čist zrak. 

Stroj. 

Jedan po jedan u koloni. Vidimo kazan. Vojnik sa kutljačom stoji. Cisterna sa 
vodom. Fala Bogu, valjda ćemo dobiti vode da se napijemo. 

Udisali smo vazduh punim plučima. Vazduh je bio vruć i sparan, ljeto je, ali 
čist, za razliku od onoga što smo ga udisali u baraci. 

Mi smo stajali. Iščekivali smo onog što nas broji i dijeli hljeb. I onaj za kazanom 
je čekao naredbu da počne dijeliti ručak. 

Pojavi se odjednom odnekud neki naoružan bojovnik, dođe do kazana i prevrnu 
ga nogom. Prosu se kašasto varivo po zemlji. Mi i dalje stojimo. Ukočili se. Gledamo 
u hranu, pa u cisternu sa vodom. 

- Nema ručka, majku vam jebem balijsku. Mislili ste jesti. Mi vas hranimo! A 
vi bježite. Treba vam sjeme uništiti. 

Divljao je udarajući nogom u kazan. 

Udari kundakom dvojicu-trojicu iz reda koji su bili najbliži. Zanijemismo iako 
ni dotada nismo nijedne progovorili. 

Mozak čovjeku jednostavno stane. 

Slijedila je komanda da ulazimo u baraku. Na svoja mjesta. 

Opet sjedanja. Nama komentara. A čovjek ne zna ni šta bi rekao. Čekaj novu 
priliku za jelo i vodu. Do sutra. 

Ako sutra dočekamo. I ako sutra bude vode i ručka. Barakom brzo prostruji 
vijest da je nekoliko logoraša pobjeglo iz logora. 

To su bili mještani iz okoline Dretelja koji su dobro poznavali okolni teren. 
Poznavali su i Neretvu. Za bijeg iz Dretelja treba znati preplivati Neretvu. A to može 
samo onaj koji je dobro poznaje. 

Kako su iskoristili priliku? Odakle su pobjegli? 

- Hoćete da bježite, balije e neće to tako moći - začusmo glas razjarenog i 
podivljalog bojovnika sa izvana - sad će te vidjeti kako kod nas prolaze bjegunci. 

I stvarno pojaviše se dvojica logoraša iz druge barake. Među sobom vode, ne 
vode, nose, trećeg. Polumrtvo tijelo jednog bjegunca. Bio je priklan, ne zaklan, nego 
priklan. Na vratu se jasno vidio rez iz koga je liptala krv. 

Priklani je krkljao. 

Oči su mu bile zatvorene. Vidjelo se da je još živ. Morali su ga pronijeti od 
prozora do prozora barake sa svih strana pa do širom otvorenih vrata koja se ovom 
prilikom opet otvoriše. 

Zgrozili smo se! - Ovako će proći svi koji hoće bježati majku vam jebem balijsku. 
Vi ćete meni bježati - zaurla razjareni bojovnik. 

Vodali su priklanog od barake do barake. Umirao je polako. 

Kako je uopšte mogao živjeti tako, priklan, - pitali smo se. Je li stvarno bio 
jedan od onih koji su bježali pa uhvaćeni, ili nasumice izabran iz neke barake pa 
ovako životinjski obrađen nismo mogli znati. 

A bježanja je još bilo. 

Najinteresantniji, najhrabriji, najorginalniji bijeg napravio je jedan logoraš u 
sred podne jednog dana. Neki logoraši su iz jedne barake izvedeni da nešto rade u 
krugu logora. Kopali su neki kanal. 

Ovaj logoraš je u jednom momentu uzeo krampu i lopatu na rame i pravo na 
kapiju. Stražar na kapiji ga je vidio, ali ga nije zaustavljao. Mislio je valjda da ga je 
neki od stražara poslao da nešto kopa van kruga logora. Logoraš je mirno izašao 
preko kapije, kao da ide na najnormalniju rađu. 

Bez straha, bez panike. Hladnokrvno. Bez ijednog suvišnog pokreta. Samo 
mirno. Naprijed. Rizikovao je život. 

Da je bio otkriven čekao bi ga metak, ili klanje za primjer ostalima. Možda mu 
se ta desetina metara do prvog većeg drveća učinila kilometrima duga. Kad je osjetio 
da ga više ne mogu vidjeti, skrenuo je sa puta i nestao među drvećima. 

Dalje je bio njegov teren. 

Bijaše nam drago kad smo saznali za ovo bjegstvo. Tiho smo pričali detalje. 
Neko ima ovu, neko onu ideju, a ovaj je imao najluđu. 

I uspio je. Da li je bio priseban i svjestan šta radi. Pokušao i uspio. Samo što 
dalje od ovog mučilišta. Šesti, sedmi dan. 

Gubimo osjećaj za dane, za datume. 

Srećom razaznajemo još dan i noći. Čuli smo da je vrlo teško logorašima koji 
su u tunelu. Ne znaju kad je dan, kad je noć. Samo je mrak oko njih. To je posebna 
metoda mučenja. Dovodi čovjeka do ludila. 

Pored beznadežnosti položaja, gubitak osjećaja za vrijeme je jedna od teških 
komponenti psihičkog poremećaja. 

Nama se program smjenjivao kao na traci. 

Po noći pjevanje, svijetla baterija i rafali po baraci. Po danu mučenje i gledanje 
mučnih prizora. Priklanog su vodali od barake do barake dok nije izdahnuo. 

Krvava trojka se pojavljivala svakodnevno i degenečila Višićanina. Stroj za jelo 
se ponavljao jednom dnevno, kad ima ručka. Hljeb se dijelio na petnaestoricu. 

Korak po korak do kazana. Tri-četiri zalogaja vrele hrane iz neopranog tanjira 
i bacaj na zemlju. Idemo dalje. 

Do cisterne sa vodom. Napiti se možeš onoliko koliko možeš popiti na dušak. 

Tri-četri gutljaja. Ništa više. Zatim pišanje uz zid barake sa vanjske strane. Kad 
dozvole, i kome dozvole. 

Dva događaja oko ručka pamtim dobro. Ručak je prolazio vrlo brzo. Naša 
baraka je bila gotova za dvanaest minuta. 

Enko je jednog dana, pošto je bacio tanjir, stao ponovo u red. Kao, da dobije 
repete. Vojnik koji je sipao hranu poznade ga i upita: 

- Zar ti nisi već ručao? 

- Nešto se ne sjećam - izvali Enko. Mi se nasmijasmo, a nasmija se i vojnik. 
Enko osta bez repete, ali prođe i bez kazne. 

Drugi događaj je bio teži. Kad bismo popili ta dva-tri gutljaja vode morali smo 
se opet u redu odmaći od cisterne. Nije tu smjelo biti nikakve gužve. Jedan po jedan, 
popij i udaljavaj se. Jedan logoraš je pokušao da ponovo stane u red da se napije 
još jednom. Policajac, koji je stajao pored reda i posmatrao kako napreduje ručak, 
primijeti to. 

Začu se pištaljka. 

Dotrča do logoraša i udari ga kundakom u leđa. 

- Hočeš još vode? Majku ti balijsku. 

- Svi u stroj - razdera se. 

Neko je bio ručao, neko se napio vode, a neko ni jedno ni drugo. Prestade 
djeljenje ručka i vode. Stadosmo mirno u stroju. 

- Glavu dole, ruke na leđa - začu se naredba. Postupismo po naređenju. 

- Lezi na stomak. 

Legosmo na vreli beton. Na stomak. Licem na beton koji se pregrijao od vreline 
sunca. Ko zna kolika je bila temperatura. Pedeset-šezdeset stepeni. Ne smijemo ni 
mrdnut. 

Beton peče odozdo, a sunce odozgo. 

Niti tičemo - niti mičemo. 

Neko se pomaknuo. 

Dotrča razjareni stražar i pritisnu mu glavu čizmom na vreli beton. 

Čovjek vrisnu od bola. 

Ovo sam samo čuo, nisam vidio. Glava mi je bila na betonu. 

Džehennem. 

DŽEHENEM 


Ležeći na vrelom betonu, pekući se na vrelom julskom suncu, samo mi je 
Džehennem bio na pameti. 

Jeli ovo to? 

Ne, nije. 

Bio sam siguran da ovo nije Džehennem. 

To mi je jasno govorila ona čizma na vratu logoraša. 

Ta čizma nam je govorila: 

Na vratima ste Džehennema, guramo vas još dublje. 

Dragi, moj Allahu, šta li smo toliko zgriješili, šta li nas još čeka? Koliko ćemo 
još duboko tonuti? Koliko je još daleko do dna? 

Lijepa smrti! 

Čovjek poželi da umre, da ga smrt nađe. Ali živ čovjek ne može umrijeti. 
Duša ne odlazi po želji. Dušu čupa Azrail. Putevi smrti vode ili u Džennet ili u 
Džehennem. Jesmo li se dragom Allahu toliko zamjerili da nas neće u Džennet, a 
Džehennem nam ne da. 

Vrata Džehenema su za nas širom otvorena. Osjećamo mu vatru i žar. Topimo 
se, ali još smo živi. 

Gdje je ta granica ljudske izdržljivosti? Gdje lije ta granica životinjskog u 
čovjeku, pa čovjek čovjeku ovo čini? 

Kakva je ovo muka bila! Ne muka! Kazna! Samo zbog jednog gutljaja vode. 
Zbog jednog gutljaja vode viška, ispašta nas tristo. 

U baraci smo se bili dogovorili da sve naredbe izvršavamo bez pogovora. 
Upravo da bi izbjegli ovakve kolektivne kazne. Ali uvijek se nađe neko ko misli da 
to, ipak, neće tako biti. 

Neko ko misli samo na sebe, ko je spreman uraditi nešto baz razmišljanja. 

A vidjeli smo već kako kažnjavaju kolektivno ili pojedinačno logoraše iz drugih 
baraka, za sitnicu. 

Bili smo se lijepo dogovorili, ali, sad ispaštaj zbog gluposti. 

A isto tako znali smo da nije bilo ovog gutljaja vode viška, bilo bi nešto drugo. 
I da nije napravljen ovaj incident, izmislili bi nešto drugo. Kaznu smo morali 
izdržati. 

Da bismo bili poslušniji i da izvršavamo naređenja, kako rekoše stražari. 

Pakao Završi. 

Trajalo je to dva do tri sata. 

Ustadosmo se ošamućeni, i krenusmo prema baraci. Logoraši iz drugih baraka 
su u koloni išli prema mjestu gdje se ruča. Nijemo su posmatrali naše kažnjavanje. 

Stražari su im govorili da gledaju kako prolaze neposlušni. Ako ne budu 
postupali po naređenju, i njih čeka isto ovo. 

U blizini vrata barake primjetismo jednog logoraša kako trči oko nas sa nekom 
šipkom ili kablom u rukama i udara po najbližijim logorašima tjerajući ih da ulaze 
unutra. 

Ko bi bliže vratima, uleti unutra, a oni udaljeniji dobiše po nekoliko udaraca 
po leđima i po glavi. 

"Ko je ovaj?" upitasmo se kad uđosmo. 

Neko reče da je "Trebinjac". 

Logoraš, zarobljenik kao i mi, nažalost, Musliman. Neko ga je vidio u ludnici 
na Domanovićima. Umno i nervno poremećen. 

Takve oni uzimaju da prave red. 

A ovaj, jadan nije bio, uživio se u ulogu, pa udara li udara. 

A ne zna koga udara. Uglavnom, upoznasmo i njega. Treba ga se pripaziti, bar 
kad budemo ulazili u baraku. 

Kasnije ga upoznasmo još bolje. Dolazio bi do prozora barake, cerio se, vadio 
konzervu iz džepa i nudio je za pedeset maraka. 

Sve je to bilo sračunato u procesu mučenja i uništenja. Neka vas bije "vaš". 

Opet jedne noći pijani stražari sastaviše ovog i "Ramizu". Natjerali su ih da se 
skinu goli i da glume spolni odnos. 

Bilo je cike, vriske i rafala i udaraca. Sve smo to slušali sjedeći na podu barake. 
Svaku noć nam se "program" mijenjao. 

Noć nam je donosila daljnje muke, patnje i maltretiranja. Svake noći stražari 
su se smjenjivali na smjeni i svaki novi stražar je donosio svoje "ideje" mučenja i 
provociranja. Stalno smo čuli neke krike, pucnje, trčanje između baraka. Dolazili su 
iz pravca tunela i zemunica. 

Šta li se sve tamo dešava? 

U kratkom vremenu, kad su se dvije kolone mimoilazile prilikom ručka, u 
prolazu smo krišom izmjenjivali informacije sa poznatim iz drugih baraka. 

Sretoh jednog dana hodžu Bibera i upitah ga: 

- "Merhaba hodža, kako je? Šta ima novo?" 

- Merhaba! 

- Ima svašta. Sakupili su nas svih osam hodža u stacionar. Sa nama je još 
jedan doktor i medicinski tehničar, isto logoraši. Svaku noć u stacionar donesu po 
nekoliko mrtvih, izmrcvarenih, izmasakriranih, prebijenih do smrti. Nagledali smo 
se svačega. 

Gore nam je nego u baraci. 

Ovaj doktor i medicinski tehničar im služe da konstatuju smrt. Mi im moramo 
pomagati da natovare mrtve na kamion. Kud ih odvoze ne znam. Jednu noć su ih 
donijeli sedamnaest mrtvih. Ima i žena. Silovanih pa ubijenih. 


55 


- Mučenje obavljaju u zaemunicama. 

Sve mi ovo ispriča hodža u trenu. Nismo više smjeli stajati zajedno da ne 
izazovemo pažnju stražara. Crne misli su mi prolazile kroz glavu. Na povratku u 
baraku, ispričasmo jedni drugima šta smo čuli. 

- Svakodnevno su do barake dolazili bojovnici sa nekakvim spiskovima i tražili 
nekoga. Koga bi prozvali, izlazio bi i nikad se više ne bi vraćao. Koliko ima takvih 
spiskova? 

Koli ih pravi? 

Kad ćemo mi doći na red? 

Sva ova pitanja prolazila su čovjeku kroz glavu. Iščekivanje je bilo strahovito. 
Pratili bi pažljivo imena koja su čitali. I pamtili poznate. 

Kod svakog poznatog imena uzdahnuli bi. Znali smo ako nije ovdje, negdje je 
drugo, i naći će ga u drugoj baraci. A kad ga nađu, znamo šta će mu biti. 

A hoćeli ga ikad više ponovo biti? Dosta logoraša je poslije tih prozivki vođeno 
na "obradu". 

Noćni krici u tami ledili su nam krv u žilama. Među tim kricima često smo 
razaznavari ženske krikove i dječiji plač. 

Bože dragi, zar i djecu muče u logorima? Kroz noć bi se tad začulo 
zapomaganje: 

- "Ubijte me više, ne mogu više ovako!" 

Sve se to dešavalo malo dalje od naše barake, ali ne toliko daleko da ne bi mogli 
čuti. Jednog dana neko se malo pridiže i pokaza prstom prema jednoj od susjednih 
baraka. Pridigosmo se. 

Prizor kao u najstrašnijim filmovima, 

Nismo mogli sve vidjeti jer se dešavalo pred susjednom barakom, koja je bila 
malo ukoso od naše, a i druga baraka nam je zaklanjala pogled. Ali zato, Bože 
sačuvaj, mogli smo čuti sve. 

Logoraši su ležali na zemlji, na leđima. Razularena banda je skakala po njima u 
čizmama. Nisu gledali gdje staju. 

Na stomak, na prsa, na glavu, na lice. 

Logoraši su ležali zbijeni jedan do drugoga. 

Nisu se smjeli micati. A ovi su skakali i skakali. Čula se grozna vriska i 
zapomaganje. Gledali smo nijemo i bespomoćno. 

Ne znam šta, ali valjda instiktivno, organizam pri ovakvim prizorima počinje 
lučiti nešto gorko. Da, gorko. Upravo smo se tako i osjećali. 

Svaka dlaka na čovjeku se ježila. Stresali smo se od muke i jada prizora, koga 
smo gledali. 

Nisam mogao dugo to posmatrati. Sjeo sam. 

Neki su i dalje nijemo stajali i posmatrali. Valjda su se ukočili i nisu više znali 
šta rade. 

Ima li kraja ovim mukama? 

Koliko li je samo ovih mučenika nakon orgijanja odneseno u stacionar na 
konstataciju smrti, nikad nismo saznali. 

A odneseno je dosta. 


56 


SILA 


Cijedili smo se od vrućine. Nestajalo nas je. 

Šta bi čovjek u takvim momentima dao za čašu vode? 

Za samo jednu čašu vode. Nismo više znali šta da pričamo. 

Sve smo ispričali. Nijedna novost više nije bila novost. 

Pokušavali smo na smjenu, dok trojica, četvorica sjede, da nas nekoliko legnemo 
da bar malo istegnemo mišiće, koji su se već počeli grčiti od dugotrajnog sjedenja u 
istom položaju. 

Leći i istegnuti se, kao što normalan čovjek radi ujutro u krevetu prije ustajanja. 
Ali niti se možemo normalno ponašati, niti je mjesto za normalna ponašanja. 

- "Hoće li neko vode?" - začusmo pitanje iz vana. 

Ugledasmo jednog bojovnika blizu prozora sa čašom vode u ruci. Mora da je 
opet neka zamka. Prvo mi to prođe kroz glavu. 

Ali najbliži tom prozoru bijaše jedan mladić, koji skoči na noge i prije nego što 
smo mu mi mogli bilo šta reći, reče: 

= "Ja ću vode!" 

I pruži ruku kroz razbijeni prozor kako bi dohvatio čašu. 

U trenutku bojovnik baci čašu, uhvati ga za ruku i tresnu njome nekoliko puta 
iz sve snage o okvir prozora. Puce ruka u laktu. Slomi ruku. 

Mladić jauknu i sruši se od bola na pod. Nekoliko logoraša pognuti priđoše da 
mu pomognu. Bojali su se rafala po baraci. Da mu pomognu, a nemaju čime, niti 
znaju kako. 

- "Hoćete vode, balije!" - začusmo već poznato izrugivanje. 

Bojovnik se udalji, cerekajući se. 

Mi se samo zgledasmo. Bijaše nam žao brzopletog, naivnog mladića. 

A bili smo svjesni da je taj mladić polazio svojom rukom za svu onu vodu koju 
popismo i od domobrana i od Čuljka. 

To znači, vode nema više! 

GOSTO 


Ležao sam u nekakvom položaju na betonskom podu. 

Nikakve nade. 

A čemu bi se čovjek nadao. Da nas odavde negdje premjeste. Nemoguće. Da 
su to htjeli, mogli su odmah. Da neko dođe po mene izvede me. E, budalo jedna, 
budalasta. To niti će biti niti može biti. 

Nema te sile koja to u ovom momentu može, niti smije učiniti. Pa onda počeh 
razmišljati o kući i čeljadi. 

Šta li je sa njima? Jesu li još u stanu? Da su bog'do protjerani na lijevu stranu. 

U tom nekakvom razmišljanju ugledah jednog policajca HVO kako stoji kod 
jednog prozora i posmatra logoraše jednog po jednog. 

Prepoznadobh ga. 

Sin Derve Goste iz Kolonije, iz Rodoča. I prije je bio u policiji HVO. Šta li sad 
hoće? Koga li traži? 

Zagledao je jednog po jednog logoraša i šarao očima po čitavoj baraci. Pogled 
mu stade na meni. Dugo me je fiksirao. Srce mi stade jače lupati. 

Hoćeš li mi se smjeti javiti? 

Sjetih se da je on sa svojim ocem dolazio kod mene u Mahalu. Stavljali su mi 
oluke na kuću. Radili smo nekoliko dana zajedno. Dobro smo se upoznali. Kasnije 
sam ga obučavao za polaganje vozačkog ispita i dobro mu tom prilikom pomogao. 

"Je li on moja šansa?" Nije! 

Nakon dugog posmatranja ode mu pogled dalje. Ni ne javi mi se. Da mi je 
barem klimnuo glavom bilo bi mi lakše. Znao bih da me je prepoznao. 

Mogao bi možda odnijeti mojima poruku u Mostar i gdje sam i šta sam. Ili 
meni donijeti od njih poruku. Ili mi dati čašu vode. 

Ali ne smjede! 

Još se ponadah da bi možda sutra mogao ponovno doći. Ništa od svega. 

Baš ništa. 

Takvi ne pomažu. Niti hoće, niti smiju. 

A koga je tražio i šta je htio, ne znam? 

POGORŠANJE 


Zdravstveno stanje logoraša se pogoršavalo. 

Pojedini bi padali u nesvjest, čim se ustanu na noge. Jednog dana uđe stražar u 
baraku i reče da se napravi spisak bolesnih. 

Idu na pregled kod ljekara. Kojeg ljekara? 

Onog što je logoraš, isto kao i mi? Samo nije u baraci nego u stacionaru. Iz naše 
barake izađoše nekolicina. 

Vratiše se poslije nekoliko sati. Pričali su da ih je ljekar fino pregledao, izmjerio 
tlak ili temperaturu, a onda rekao da im ne može više ništa pomoći. Ni jednog lijeka, 
niti išta drugo nisu mu dali, čime bi mogao bar nešto pomoći. 

Samo im je uputio ljudsku riječ, koja je, ipak, bila bogatstvo u ovim uslovima. 
Nekima je to bilo dovoljno. Po nalogu zapovjednika, ljekar je nekima izdao neke 
potvrde na kojima je pisalo da taj i taj boluje od te i te bolesti. Prijedlog: otpuštanje 
iz logora na kućno liječenje. 

Međutim, sve se završi samo na ovom papiru. Po tom nalogu niko nije nikad 
postupio. Kao da ga nije ni bilo. Ali dao je u jednom momentu nekima bar lažnu 
nadu i olakšanje, koje, nažalost, nije došlo. 

U baraci su se dešavale neke vrlo čudne stvari. 

Najteže nam je palo teško zdravstveno stanje jednog mladića. Sa njim nije bio 
niko njegov rođeni. Bilo je dosta komšija i poznatih, ali niko ko bi za njim žalio. 

Infekcija, zaraza ili ko zna šta. Mladića je uhvatio proljev. 

Van barake nije mogao izlaziti. Morao je to obavljati unutra. Samo se smrad još 
više povećavao. 

Dogovorismo se da mu zajednički svi pomognemo. 

Prvih nekoliko puta pomogli smo mu tako što smo imali nekoliko plastičnih 
kesa pa je nuždu obavio u kesu, a kesu bi onda izbacili kroz prozor vani. 

Proljev je bio čest i intezivan. Kesa nestade. Logoraši počeše skidati odjeću, 
potkošulje, gaće. 

Tu bi obavio nuždu i to bi onda opet izbacivali vani. Potraja to dva dana. Dva 
dana muke i belaja za sve. U međuvremenu je i Kadriji pozlilo, mom komšiji iz 
Mostara. Infarkt. Nema zraka, nema vode. 

Zvali smo stražare. Dugo im je trebalo da dođu. Kad smo rekli o čemu se radi, 
rekli su da oni tu ne mogu ništa pomoći i udaljili se. Molili smo ponovno za pomoć. 
Čovjek umire. 

Ali njima je to bilo svejedno. Ili umro sam ili ga oni ubili. Ustvari, štede tako 
jedan metak. A po noći ih po unutrašnjosti ispale na hiljade. 

Ipak, nakon izvjesnog vremena, stražar se vrati i otvori vrata. 

- "Iznesite ga vani!" - naredi. 

Nas trojica, četvorica, iznesosmo ga vani i položišmo na beton. Imao je samo 
malo više čistog zraka. Ne sviježeg, jer je zrak bio suh i opor od vrućine. 

Nama stražar naredi da uđemo, a Kadrija osta sam vani. 

Ostao je dugo vani. Šta se dešavalo, ne znamo. Samo znamo da je kasnije sam 
jedva ušao na vrata. Valjda je malo došao sebi i zamolio stražara da ga pusti unutra. 

Sa Mustafom Čustovićem se opet dešavalo nešto sasvim drugo. 

Bijaše operisan od kile malo prije hapšenja. U logor je došao sa flasterima na 
ranama od operacije. A bolovao je još, i od šećera, i od tlaka. 

Loša ishrana, ustvari nikakva ishrana, nedostatak vode, djelovali su na njega 
sasvim suprotno. Jednog dana zovnu me i pokaza mi rane od operacije. 

Bile su sasvim zarasle. 

A zatim mi reče da ne osjeća nikakvih poteškoća ni od tlaka ni od šećera. Bio 
je mršav i prije hapšenja, a sad samo kost i koža. Ali zdrav. Na pregledu mu je doktor 
rekao da mu je tlak sasvim uredu. Nevjerovatno. 

Zdravstveno stanje mu je išlo na bolje. 

PAKETI 


Dani su nam prolazili samo u baraci. 

Dvadeset i tri i po sata sjedenja. Pola sata smo izlazili vani da obavimo ručak 
i popijemo dva-tri gutljaja vode. Hrana je bila vruća, vrela. Valjda je i to ulazilo u 
program mučenja. 

A morali smo uzeti ta tri-četiri zalogaja hrane u usta makar i bila vrela. Od 
takve hrane strašno sam opekao čitava usta i jezik. 

Onda na to vrelo dođe hladna voda. Dadoše nam jedan dan da pijemo vode 
koliko hoćemo. 

Ali nije čovjek kamila da se može napiti da mu je dosta za dvadeset i četiri 
sata. Od velike količine vode popijene toga dana, nekima dođe muka, povraćanje i 
proljev. 

Muka i belaj. 

Ponekad bi neki od stražara po dolasku na smjenu došao do prozora barake i 
pitao: Da li su u baraci ima taj i taj logoraš po imenu i prezimenu. Ovi bi šutjeli dok 
stražar ne bi rekao da je za toga koga traži donio paket od kuće. To su bili pretežno 
ljudi koji su stanovali tu negdje u blizini logora ili oko Čapljine. 

U selima su ostale po koja žena sa djecom ili neko stariji. Tražili bi vezu da 
nešto dostave u logor. Znali smo da je to morala biti vrlo jaka veza ili dobro plaćena. 
Obično bi slali nešto od odjeće i nešto hrane. 

Ali hranu su stražari oduzimali. Ponekad bi prošao po neki domaći hljeb. Nama 
je to bilo nezgodno gledati. 

Javi se čovjek, dođe do prozora, uzme paket, kesu. Izvadi čist, suh veš, presvuče 
se. Izvadi hljeb, domaći, miriše čitava baraka od njega. Ali njih rođaka i prijatelja 
ima mnogo. Podijele to na petnaest ili dvadeset njih međusobno. 

Nismo ni pokušavali pitati, jer kad podijele hljeb ne ostane ni njima ništa, a 
ionako dobiju malo. 

Ipak, oni dobiju malo, a mi nimalo. 

Od ovih paketa, ipak, smo imali koristi. Kesu ili stari presvučeni veš koristili 
smo za ove koji dobiju proljev. 

Samo da bar malo smanjimo nesnosni smrad i vonj. 


61 


SLOBODA ZA NEKOGA 


Sedmi dan nakon dolaska u logor, možda osmi ili deveti, izgubio sam orijentaciju 
u vremenu i prostoru; dođoše trojica bojovnika, otvoriše vrata i glasno prozvaše 
jednog logoraša. 

Ovaj se ustade. Bio je malo dalje od mene. 

Pogledah ga bolje i prepoznadoh da je to onaj oko koga su se bojovnici svađali 
na Tržnici, onog dana kad smo čekali autobus da pođemo u logor. Narediše mu da 
izađe i pođe sa njima. 

Ipak su ostvarili obećanje dato onog dana na Tržnici, da će ga osloboditi. Od 
uha do uha dođe informacija da je taj čovjek Musliman, da se borio u Hrvatskoj kao 
vojnik HVO, tamo bio ranjen i vratio se u Mostar, kući na oporavak. 

Ni to nije ništa značilo onima koji su ga hapsili, koji su slijepo izvršavali naredbe. 

Za čitavo vrijeme boravka u Dretelju to bijaše jedini logoraš koji je oslobođen. 
Nekoliko logoraša je na neki čudan način uspijevalo izbjeći kontroli stražara i pobjeći. 

Najvjerovatnije za vrijeme izlaska na ručak. Bješe nam drago svako bjekstvo 
iako je nama bivalo sve teže. Mi koji smo ostajali, ispaštali smo. Ali, svakako nam je 
teško. Neka njih na slobodi. 

Neko će bar doći do naših i reći koju riječ. Saznat će neko Za nas. 

Ovako je bilo sve manje i manje nade. Nikakve povoljne vijesti, nikakve 
informacije. 

Onih dvanaest minuta za koje smo nas tristo i nešto iz naše barake ručali, značilo 
nam je mnogo. I više od toga. Samo smo se bojali pojedinačnih, nepromišljenih 
ispada logoraša. 

Pojedinac ne misli glavom, ako još uopšte može nešto misliti, uradi nešto što 
se ne uklapa u "pravilo službe" i odmah nas je tristo na "pečenju" na vrelom betonu. 
Shvatili su pojedinci vremenom neke stvari. 

Mi smo puno puta izdržavali kolektivnu kaznu. Ali svaki dan smo gledali 
druge kako se "peku". 

Posebno smo ostajali zabezeknuti kad bi na ručku vidjeli "tunelaše". Oni su i 
dan i noć provodili u tunelu. 

Kad izađu na čist zrak, ljudi se izgube, svjetlost im smeta. 

Pokrivaju oči rukama. Sa izlaskom iz tunela, ručkom i povratkom njihov bi 
dan trajao dvadesetak minuta. 

I Ostalo vrijeme do sutra, onome ko dočeka sutra, ponovno u mrak, u tamu, 
u vlagu, uz cjelodnevne prozivke i odvođenja na put bez povratka, put mučenja, 
batinjanja, silovanja, vriski, krikova i zapomaganja. 

RUČAK 


Život nam se vremenom sveo na iščekivanje dvadesetak minuta do pola sata, 
izlaska na ručak. 

Kolona logoraša je bila nepregledna. 

Stražar ide pored kolone i odbroji petnaest i petnaestom dadne hljeb. 

Petnaestorica dijele hljeb, otkinu sa dva prsta, koliko ih zapadne. Onda od te 
petnaestorice, jedanaestorica uzimaju tanjire i kašike sa zemlje. Ništa se nije pralo. 
Dođeš do kazana, dobiješ kutljaču vrele hrane, tri-četiri kašike na brzinu staviš u 
usta i komanda "bacaj". 

Dolaze slijedeći. 

Stalno smo se pitali: Zašto baš jedanaest tanjira i jedanaest kašika? 

Neko to odgonetnu. 

Bilo je predviđeno da se hljeb dijeli na jedanaest logoraša i da se tako završi jelo 
za jednu grupu. 

Međutim "neko" je zaključio da bi toliko hjeba bilo previše za logoraše, koji su 
ionako osuđeni na tiho umiranje. 

Dvanaesti, trinaesti dan pojavilo se još nekoliko tanjira i kašika pa nas je moglo 
"jesti" petnaest ili šesnaest, kako kojeg dana. 

Nakon "jela" istim redom išli smo na vodu. 

Poslije toga mogli smo po želji, na molbu i odobrenje stražara pišati uza zid 
barake. Primjetismo da nakon nekog vremena mokrača mijenja boju. 

Od žute, dođe na smeđu, pa crvenkastu i poslije dvije sedmice počesmo pišati 
sukrvicu pa krv. 

Vjerovatno je tečnosti u organizmu nestajalo, a unutrašnji organi su radili. 

Kanal oko baraka u koji smo pišali ili prolijevali mokraču kroz prozor, dobi 
crvenu boju. Smrad je bio nesnosan. "i 

Jednog dana izvedoše dvojicu logoraša iz baraka i dadoše im šmrkove u ruke 
da vodom operu kanal. Vjerovatno je do onih koji su napravili ovaj plan mučenja 
došao izvještaj o čudnoj boji mokrače u kanalu, i dođe nalog za pranje. Nalog samo 
za pranje a nama nikakvo poboljšanje. I tad dođe do apsurda. 

Ona dvojica peru vodom kanal i zidove barake sa vanjske strane, a mi u baraci 
umiremo od žeđi. 

A ne smiju nam dodati ni kap vode. 

UZ njih su stražari sa otkočenim automatima. 

PUSTE ŽELJE I NADANJA 


Ovih dvadesetak minuta "izlaska" značilo nam je mnogo. 

U tihom mimohodu razmjenjivali bi po koju informaciju. Brzo nakon dolaska 
saznali smo da Alija ima tranzistor. Krio gaje ion i svilogoraši u njihovoj baraci. Tiho, 
da čuje samo on i još dvojica, trojica najbližijih, našao bi vijesti radio Sarajeva. 

Onda bi se od uha do uha prenosile informacije, jedan drugom u baraci. 

A mi bismo dobili po koju kratku informaciju u mimohodu i kad bi došli u 
baraku, opet od uha do uha, tiho, te iste, nekad nepotpune, nekad iskrivljene 
informacije prošle bi barakom. 

Najviše nas je interesovalo ima li vijesti o nama. 

Zna li iko za nas? 

Dosta je dana prošlo a odgovor je bivao: "Nema još ništa". Znači o nama još 
niko ništa ne zna. 

Jednog dana, prođe od uha do uha vijest da su na radiju čuli da je Armija u 
Mostaru probila liniju na Bulevaru, na Šemovcu i da je došla do Balinovca, a da je 
sjeverna strana grada zauzela Raštane. 

Obuze nas neka razdraganost. Znači, Armija je ojačala, skupila snagu, dok je 
mogla osvojiti toliko prostora. 

Onda uslijediše naše kombinacije. 

Ako su na Balinovcu, onda drže i Rondo, dalje će napredovati prema Aveniji. 
Ako to tako bude, onda će se sastati sa juga i sjevera u gradu. 

Već smo vidjeli Mostar slobodan. Ovakve kombinacije su nam vraćale volju za 
život. Mislili smo o oslobođenju grada. 

Tamo su nam ostale familije u stanovima. Ako se grad oslobodi, neko će se za 
njih pobrinuti. Bar da imaju šta jesti. 

Neće biti progonjeni i maltretirani. 

E, dragi Bože, dokle li je u tim momentima dostizala ljudska mašta i fantazija. 

- "Ako oslobode grad, brzo bi i mi mogli biti slobodni." 

- "Ja odoh odmah u Njemačku" - reče jedan, "tamo mi je familija kod brata." 

-" Nikakvo inostranstvo, ja ću odnah u Armiju. Treba se osvetiti za ovo što nam 
napraviše!" - dodade treći. 

E, puste želje i pusti snovi. Obično bi nas iz ovakvih naglabanja u stvarnost 
vratio kakav rafal po baraci. Ili jezivi krici iz pravca zemunica. 

Ništa još od slobode. 

I konačno, jednog dana dođe vijest da je na radiju rečeno za nas. Ne samo za 
nas, nego i za desetine hiljada Bošnjaka zatvorenih po logorima širom tzv. "Herceg 
- Bosne". 

Vlada u Sarajevu će preko Međunarodnih institucija insistirati da se svi civili 
puste iz logora. Dat je prijedlog da se izvrši razmjena svih zarobljenih. Svi za sve. 
Čak je pomenut i termin razmjene. 

Četrnaesti juli. 

Bože dragi, pa to je za dan - dva. Hoće li se to ostvariti? Sve je bilo u redu, ali 
neko ko nam je rekao informaciju, nije nam napomenuo da je ovo samo prijedlog. 

A da bi prijedlog bio ostvaren mora ga prihvatiti i druga strana. A da je ta druga 
strana htjela takva rješenja ne bi ni zatvarala ovoliki broj civila. 

Međutim, mi nismo o tome razmišljali. Jednostavno taj drugi dio informacija 
nismo ni čuli. 

Prvi dio informacije nas ohrabri. U momentu zaboravili smo na glad i žeđ. Kad 
ćemo na slobodu? 

VODA 


Hodža Biber mi je uvijek kad bih se susreo s njim u mimohodu na ručku 
ispričao nešto interesantno. 

- "Sinoć sam u stacionaru doživio nešto nevjerovatno. 

- Iz tunela dođoše dvojica logoraša. Nosili su međusobno trećeg, mrtvog. 
Podlegao je degeneku u zemunicama. Sva trojica su bili braća. Dvojica braće nose 
trećeg. Morali su ga donijeti u stacionar na konstataciju smrti. 

- Bili su iz Prozora. Prezime Duvnjak. Bošnjaci. 

Unijeli su mrtvog brata u stacionar. Stojeći još na vratima, ugledaše u ćošku 
kantu punu prljave vode. 

Baciše brata na pod i pojuriše prema kanti. Počeše piti tu prljavu vodu. Jedva 
smo ih odgurnuli od kante. Dali smo im da se napiju čiste vode. Gutljaj te prljave 
vode značio je sigurnu zarazu. Ali žeđ bijaše jača i od tuge za mrtvim bratom." 

Možda ih je trun nade da će doći do vode i natjerala da mrtvog brata donesu u 
stacionar. 

Baš oni, a ne neko drugi. Prepričavali smo ovaj događaj i razmišljali o tome; 
dokle to dosežu ljudski osjećaji i nagoni. 

Muka i žed nadvladali su tugu za ubijenim bratom. A i oni sami su već bili živi 
mrtvaci. 

Živi jer je duša u njima. Bili smo ustvari svi živi mrtvaci, koji hodaju na dvije 
noge. Borili smo se da u nama ostane zdrav duh i razum. 

A ta je borba nakon dvije hefte boravka u ovakvim uslovima sve teža i teža. 
Tijelo se prepolovilo. Bili smo samo kost i koža. 

Nevjerovatno, ali nakon petnaest dana ovakvog "režima" svi smo bili lakši ili 
slabiji za dvadeset ili trideset kilograma. 

Kako ko. Neobrijani, ispijena lica, jedva smo prepoznavali jedni druge. 

EMBARGO NA HRANU I VODU - 78 SATI 


Devetnaest Zuhrićevih momaka pobjegoše petnaesti dan poslije našeg, a 
četrnaest dana poslije njihovog dolaska u logor. 

Kako? Kud? 

Pobjegoše a ne uhvatiše ih. Nama drago, a znamo da nas čeka kolektivna kazna. 
I ostvari se. 

- "Embargo! Nema jela, nema vode!" - urlikao je jedan bojovnik kad smo izašli 
u uobičajeno vrijeme za ručak - "Mi vas hranimo, a vaši ubijaju naše". 

Zagledali smo se. 

Nismo znali o čemu se radi. U nekim dubravskim selima bilo je još Bošnjaka 
koji nisu uhvaćeni i dovedeni u logor. 

Kad su bojovnici došli da ih pokupe, ovi su pružili oružani otpor i pobili 
nekoliko bojovnika. Nisu ih uhvatili i sad se hoće osvetiti na nama. 

Nema ručka, nema vode. Ta već smo navikli na to. 

Kad god bi Armija, bilo gdje na ratištu protiv HVO postigla uspjeh, to smo 
znali i bez tranzistora. Slijedila je nama kazna. Kao i sad. 

Prođe tako dan, prođoše dva dana. Oslabljeni, oslabismo još više. Gubio sam 
ravnotežu. Teško sam ustajao. 

Vrtilo mi se u glavi. Imao sam problema ustati i pišati u plastičnu flašu. 

Koka me je pridržavao. Pišao sam krv. Nisam imao ni toliko snage da mokraču 
prospem kroz prozor. I to je Koka obavljao za mene. 

Koliko je samo u tim trenucima bio jači od mene. Vrtoglavica me hvatala od 
stajanja. Ležao bih, tuhinjao, nestajalo me. 

Osjećao sam to. 

Ako smo se do ovog embarga prepolovili, ovo nas još jednom prepolovi. 
Izgledalo mije kao kad atletičari u trci na deset kilometara u zadnjem krugu sprintaju 
za pobjedu i padaju u nesvijest. Ili kao bokser koji u zadnjoj minuti petnaeste runde 
doživljava teški nokaut. 

Embargo potraja sedamdeset i osam sati. 

I toga dana, bio je devetnaesti juli (tad nisam znao da je devetnaesti, nego sam 
kasnije zaključio), rekoše: "Stroj, ručak!" 

Kakav ručak, ne mogu ustati. 

Ne mogu ni dva koraka napraviti, a ne stajati dvadeset minuta na nogama. U 
svojoj nemoći, procjenjivao sam vlastite mogućnosti. 

I zaključih da na taj "put" ne mogu poći. 

Zamolih Koku da mi, ako mogne, nešto donese u baraku. Ili vode ili hrane. 

Ako ne mogne, nikom ništa. Svakako mi se sprema "drugi" put. 

Dugi put. Koka me pokuša podignuti, ali ga zamolih da džabe ne troši snagu. 

Uzalud je. 

Ne mogu. I dok smo se Koka i ja raspravljali i prepirali, a drugi polako izlazili 
iz barake, začu se druga komanda: 

- "Svi Mostarci vani! Odmah! U kamione!" 

ODLAZAK IZ DRETELJA 


Šta je sad ovo? 

Kakvi kamioni? 

Kud će s nama? 

Koka mi pomože da se pridignem i držeći me oko struka pođosmo prema 
kamionima sa ceradom. Pored kamiona stajao je i jedan autobus. 

Vrtilo mi se u glavi, a u ušima zujalo. 

Jedva sam stajao na nogama. 

Čuo sam kako prozivaju jednog po jednog i vidio da se logoraši penju na 
kamione, pod ceradu. Nekoliko nas koji smo izgledali strašno slabo prozvaše u 
autobus. Ja sam bio već ušao i sjeo. 

U to uđe nekakav uniformisani i razdera se: 

- Van! Neću ja balije još i autobusom vozati. 

Izađosmo vani. Ja jedva. Kamion je već bio pun. Preko stotinu logoraša je bilo 
već unutra. A još nas pedeset stoji kod kamiona. 

- Neću se ja dva puta vraćati po ove, trpaj sve reče vozač kamiona. 

- Penji se! - začusmo naredbu. 

Kako? Kud? 

Kamion je već krcat. Nema mjesta. 

Jedan bojovnik se izmače i odjednom se prolomi rafal iznad naših glava. Za 
tren oka oni unutra se pozbiše i nas još pedeset, koji smo stajali vani popesmo se. 

Sve jedan na drugom. Spustiše ceradu sa zadnje strane i zavezaše je. 
Proključasmo. Kao u ekspres loncu. ) 

Kuda? Ne zna niko. Samo nek idemo iz ovog pakla pa kuda god. Taman i na 
strijeljanje. Ovako smo se halalili od života. 

Kamion pođe. 

Kud smo išli, kako smo išli, nikad nećemo saznati. 

Znali smo samo da će kamion morati izbjegavati iznenadne susrete sa 
UNPROFOR-om i Crvenim križom. Osjećali smo asvaltni put pod točkovima 
kamiona, pa makadam, prašina poče ulaziti pod ceradu. 

Poče kašalj i gušenje. 

Kamion je išao uzbrdo. Naget prema pozadi. Oni s prijeda kliznuše prema 
nama. Očuše se jauci onih koji su bili na podu. 

Desetine su ih gazile. Bili smo jedna masa koja se valja u sanduku kamiona. 
Kamion pođe niz brdo. 

Mi otpozadi pritisnušmo one sprijeda. 

I tako se to ponavljalo nekoliko sati. Pod ceradom pitanje: Kuda? 

Ako je drugi logor, ne može biti gori od Dretelja. Konačno kamion stade. 


Podigoše ceradu sa zadnje strane. 

Ugledasmo heliodrom!? 
- Ulazi! Nemojte da više ponavljam - razdera se na nas stražar. 


DOLAZAK NA HELIODROM 


Stotinu i pedeset izmučenih, dehidriranih, isprebijanih, gotovo ugušenih 
tijela nalazilo se pod ceradom kamiona koji se zaustavio ispred zgrade bivše Vojne 
vazduhoplovne škole. Svjesni smo bili činjenice da smo živi i ništa više. 

Juli mjesec, devetnaesti. Popodne, pet sati. 

U ljetnom danu to je u Hercegovini najtopliji dio dana. A izabran je za naše 
putovanje. Sigurno ne slučajno. 

Koliko smo putovali od Dretelja do Heliodroma nismo mogli procijeniti. 
Četiri ili pet sati. Mučenje pod vrelom ceradom je bilo samo nastavak onog pakla iz 
Dretelja. 

Začuli smo naredbu da izlazimo iz kamiona. 

Zadnja stranica kamiona se otvori i oni koji su bili odmah do nje ispuzaše 
nekako vani i srušiše se na betonsko igralište ispred škole. Ja sam bio negdje oko 
sredine kamiona, stajao sam na jednoj nozi u nekakvom polučućečem položaju. 

Ne znam na kome sam se nalazio i ko je bio na meni u toku vožnje. Začu se 
zapomaganje. 

Enko me zovnu po imenu i reče da mu pomognem. 

Pružio sam mu jednu ruku i uspio ga nekako pridići. 

Kako, ne znam, jer mi se strašno vrtilo u glavi. Toliko sam bio izmalaksao da 
sam mislio da ću i sam pasti u nesvijest. 

Izađosmo iz kamiona pomažući jedni drugima. 

Stariji logoraši su se uz pomoć ostalih doteturali do trave pored igrališta i 
odmah polijegali. 

Nisu mogli nikud dalje. Među njima je bio i dedo Alihodžić iz Dubrava sa 
njegovih 75 godina. Svi smo tražili pomoć. 

Enko nije mogao maknuti sa betonskog igrališta. 

Nijemo je sjedio. Primjetismo da u blizini igrališta stoje hrvatski bojovnici i 
posmatraju nas. Smijali su se. Upravo su bili prekinuli utakmicu na igralištu gdje se 
zaustavio kamion. 

Enko ugleda u blizini mjesta gdje je sjedio jednu lokvu vode, nagnu se nad nju 
i poče piti. 

Jedan vojnik ga odgurnu i reče da u ovom logoru ima dovoljno vode. 

Ali Enko se nije obazirao ni na guranje ni na riječi. 

Nastavio je piti. 

Žed je bila jača od pomisli i na čistoću vode i na moguću zarazu. 

U tom momentu dođoše do nas vojnici HVO u sportskim trenerkama, sa 
flašama pive u rukama. Cerekali su se, počeše dobacivati i vrijeđati. 

Ali na takve uvrede već smo bili navikli i oguglali u Dretelju. Više nije bilo 
riječi koja bi nas toliko mogla uvrijediti. 

Ta bili smo već toliko i izvrjeđani i poniženi da nismo ni mogli primiti nove 
uvrede. Po naglasku primjetismo da bi ovi vojnici mogli biti sa Širokog Brijega. Kad 
su oni primijetili da prema nama idu ljekari prestadoše sa uvredama, ali nastaviše sa 
cerekanjem i naslađivanjem na našim mukama i patnjama. 

Dođoše dvojica ljekara, Hadžić Nećko i Stranjak Mirsad. 

Prepoznadosmo ih od ranije iz grada. 

Hadžić u uniformi HVO i bijelom mantilu, a Stranjak samo u bijeloj uniformi. 

Ovaj drugi je također bio logoraš, ali je obavljao svoj posao u logoru. Oni počeše 
davati prvu pomoć onima koji su bili popadali po betonu i travi. Dođoše do mene i ja 
im rekoh da prvo pomognu nekom kome je potrebnije. Ja sam se dovukao do jedne 
zgrade u blizini. 

Vidio sam da tamo idu logoraši koji su bili pokretniji. Uđoh unutra i vidjeh 
one koji su već ušli kako staju pod tuševe u odjeći, nastojeći malo povratiti snagu i 
tečnost izgubljenu mrcvarenjem u Dretelju. 

Gurao sam se ispod tuševa, da dohvatim malo vode, ali logoraši koji su stigli 
prije mene nisu se htijeli pomaknuti. Nismo mogli vjerovati svojim očima da ima 
vode koliko hočeš i da ti to niko ne brani. 

U salu počeše unositi teže bolesnike i davati im infuzije. 

Nakon što sam uspio malo da se osvježim i popijem malo vode prišao sam 
ljekaru. 

Doktor Hadžić me prepozna. I od ranije smo se dobro poznavali. 

Izmjeri mi tlak. I stade. Tlak je bio 80/60. Je li ovo moguće pitao se. Kako uopšte 
može čovjek stajati na nogama sa ovako niskim tlakom. Pokaza mi na jedna izvaljena 
vrata i reče mi da odmah legnem. 

Tad mi priključiše prvu infuziju. 

Kako su u salu unosili teže bolesnike tako su im priključivali infuzije. 

Primjetih kako logoraš po prezimenu Kajtaz u redu za vodu pade i udari glavom 
u beton. 

Obli ga krv. 

Priskočiše mu u pomoć. Ljekar mu izmjeri tlak 80/60. Polegoše ga u mojoj 
blizini, i njemu priključiše infuziju, a ranu na glavi obradiše. 

Ljekari su se ovom prilikom trudili koliko su mogli da nam pomognu. I u tome 
su dobro uspjevali. Izgleda da su dobili pravu informacijui o uslovima u kojima smo 
bili io našem zdravstvenom stanju. 

Neki su dolazili k sebi prije, neki kasnije. Infuzije su nam mijenjali jednu za 
drugom. 

Ležali smo po podu sale i kako smo bivali bolji mogli smo bolje razgledati gdje 
se nalazimo. Bila je to jedna zgrada u krugu bivše Vojne gimnazije. 

Imala je dvije velike sportske sale i u njih se ulazilo na jedna velika zajednička 
vrata. Pred tim vratima je bio stražar. Unutra smo se mogli kretati iz jedne u drugu 
salu. Odmah iza vrata sa lijeve i desne strane bio je red klozeta i kupatila sa tuševima. 
Kako smo malo povraćali snagu ustajali smo se i išli pod tuševe. I po tri četri puta 
na dan. 

Vode nam nikako nije bilo dosta. U ove dvije sale našli smo dosta logoraša koji 
su odmah nakon privođenja tu dovedeni. U jednoj sali bilo ih je oko tristo pedeset. 
Razlika između njih i nas je bila više nego očigledna. 

Na njima se nije, kao na nama, prepoznavalo da su tih devetnaest dana proveli 
u logoru. Još ih je držalo ono od kuće, što su donijeli. A imali su dva puta na dan 
jesti. Ne bog zna šta, ali jeli su dva puta. I pili vode koliko hoće i kad hoće. 

Kad smo mi pristigli iz Dretelja prepali su se od nas, kako smo izgledali. Ispijeni, 
mršavi, neobrijani, bradati, neumiveni, umazani, prljavi, smrdljivi, kost i koža, samo 
Živi. 

Opominjali su nas da se ne tuširamo tako dugo i često. 

Govorili su nam da se možemo tako prehladiti. Ali ko ih je slušao. Kako je ko 
bivao samo toliko dobar, da sam može otići do kupatila, išao bi na tuširanje. Vode, 
samo vode. A prilikom tuširanja nismo se ni skidali. 

Onako, komplet. Sve se cijedi. 

Nakon tuširanja samo bi malo stali da se ono na nama pricijedi. A onda bi opet 
zbog nedostatka snage morali leći. Pod u salama bijaše od parketa. 

Dosta logoraša imalo je deku. Mi novi smo se snalazili kako smo umjeli. Ležali 
smo na daskama, izvaljenim vratima. Poneko bi dobio i deku. A stakla na prozorima 
sale bijahu već odavno porazbijana. 

Propuh. 

I mnogi osjetiše sta znači kupanje i ležanje na propuhu. 

Doktori su imali posla non-stop prvih nekoliko dana. 

BELI- RAJA IZ DONJE MAHALE 


Ležao sam na podu sportske dvorane. 

Prestali smo primati infuzije. Dolazili smo malo sebi poslije dreteljskog 
Džehennema. 

Svaki mišić me je bolio. Svaka kost me bolila. Za povratak organizma na 
nekakvu normalnu ili bar do donje granice te normale trebali su dani i dani. 

A protekla su tek tri četri dana od dolaska na Heliodrom. 

Do mene je ležao Zijo Kekić. Osjetio sam kako teško diše. Pokrio se ćebetom po 
glavi. Čuo sam ga da nešto bunca. Morao sam se pridignuti i to sa teškom mukom. 
Gurnuh Ziju nekoliko puta dok ga ne probudih. Otkri se. Bio je sav u znoju. Pogledao 
me u bunilu. 

Vidio sam da ima napad groznice. 

- Imaš li nešto za temperaturu? - upita me jedva govoreći. 

- Nemam, ali ću pokušati nabaviti ili zovnuti doktora, ako je još tu - rekoh 
mu. 

On se samo pokri po glavi. Ni ja se nisam mogao podići na noge od slabosti. 
Jedva se pridigoh i pogledah okolo po sali. 

U blizini ugledah Belog čiji je to bio nadimak a zvao se Avdić Bajro iz Donje 
Mahale. Zovnuh ga i on mi odmah priđe. 

Imaš li štogod protiv temeprautre? - upitah ga i pokazah glavom na Ziju koji je 
ležao, a ispod ćebeta se primjećivalo kako teško diše. 

Beli pogleda u mene i reče: 

Kako to izgledaš, tebi bi trebalo prije pomoći. 

Rekoh mu da smo stigli prije tri dana na Heliodrom iz Dretelja, da sam ja 
odmah prvi dan primao infuzije i da mi je sad malo bolje. 

Beli mi reče daje on uhapšen isto prvog jula, ali je imao "sreču! i odmah doveden 
na Heliodrom. 

Sad je prolazio salom ne bi li među logorašima, koji su stigli iz Dretelja, vidio 
nekog poznatog. 

Kako je samo drukčije izgledao od nas. Kao da nikako nije u logoru u odnosu 
na nas koji smo stigli iz Dretelja. 

Beli odmjeri mene pa Kekića pod ćebetom i reče: 

- Najbolje bi bilo da vas dvojica prvo nešto prezalogajite. 

- Čekajte malo - reče to i ode nekuda. 

Vrati se vrlo brzo i gurnu mi u ruke riblju konzervu. Pogledah sa čudom u 
konzervu. To je bila prva konzerva u mojim rukama od kako sam dospio u logor, i 
to riblja. A samo nas dvojica. 

Nisam mogao vjerovati. Pogledah u Belog. Upitah ga odakle mu konzerva. 
On mi reče da ne pitam puno nego da jedem. Ponovo gurnuh Ziju i pokazah mu 
konzervu. 

- Evo dobili smo nešto da prezalogajimo - rekoh mu. 

Tek sam tad vidio šta je iznenađenje. Zijo je gledao u konzervu sa nevjericom. 
Iskolačio oči i ne može sebi da dođe. 

Samo upita: 

- Ko ti je to dao? 

Pokazah na Belog, koji u tom momentu dođe i donese nam dva slana keksa. 

- Evo uzmite i ovo - reče Beli - da konzerva ne bude gologuza. 

Počesmo jesti. 

Nikad mi nešto nije bilo ukusnije i prijatnije. Dugo vremena smo bili bez ikakve 
hrane. 

A sad ovo. Prava gozba. 

- Jeli ti Beli nešto u rodu - upita me Zijo. 

- Nije ništa - rekoh - samo smo raja iz Donje Mahale. 

Zijo više ništa ne upita, samo klimnu glavom u znak razumjevanja. Jeli smo 
lagano sa nekakvim čudnim užitkom, Zijo je bio sav u znoju i još se malo tresao. 
Gledao je ispred sebe ništa ne govoreći. Nakon što pojedosmo konzervu osjetih da 
mi se snaga malo povrati. 

Ustadoh na noge prvi put nakon dolaska na Heliodrom. Pogledah okolo po sali. 
Sve logoraš do logoraša na podu sale. Poznadoh mnoge iz Dretelja. 

A bilo je dosta i onih koje nisam prije viđao. Neki su ležali, neki su hodali. Po 
sali je hodalo dosta logoraša koji su tražili nekoga. Ovo mije bilo dosta neobično 
poslije one discipline iz Dretelja. 

U jednom kraju sale primjetih neku gužvu. 

Dosta logoraša je stajalo. Stražar je čitao nekakav spisak. Upitah Ziju da li on 
zna kakav to spisak čitaju. Zijo nije bio logoraš iz Dretelja i reče mi da to čitaju spisak 
logoraša napravljen prije našeg dolaska na Heliodrom. 

Svi ovi koje čitaju su se potpisali da ostavljaju svu pokretnu i nepokretnu 
imovinu "Herceg - Bosni" i odlaze u inostranstvo. 

Još mi reče da je napravljen spisak od 300 logoraša i da se to sad čita. 

Upitah Ziju je li se on pisao na spisak. On reče da nije i da ostaje zajedno sa 
svojim narodom u svom gradu gdje mu se i dedo rodio. 

Stražar je prozivao jednog po jednog logoraša. Logoraši su mu prilazili i 
potpisivali nekakav papir, a onda izlazili vani. Vani su čekali kamioni. 

Logoraši su izlazili vani i radovali se izlasku, a bili su svi odreda svijesni čina 
kojeg su napravili, a još više svjesni zamki koje ih mogu čekati do konačne slobode. 

Čuli smo kako im stražar glasno govori da po dolasku u grad imaju sat vremena 
da uzmu familiju i lične stvari iz stana, onoliko koliko mogu u ruci ponijeti. 

Na "fakultetu" ih čekaju autobusi koji će ih odvesti u Hrvatsku, a dalje će kako 
koji za inostranstvo. 

Svjesni su bili onog što rade, izlazili su jedan po jedan, želja za slobodom je bila 
veća od sveg imetka, a isto tako i bijeg od neizvjesnosti daljnjeg boravka u logorima 
"Herceg - Bosne". U masi ugledah Belog. Išao je prema nama i nosio jedno ćebe u 
ruci. 

- Evo vam ovo ćebe pa ga proširite ispod sebe, biće vam toplije. Samo se 
pogledasmo sva trojica. 

- E moj Zijo, ne znaš ti šta je raja iz Mahale - rekoh. Na to Beli promijeni temu 
lreče: 

Dobro je da se niste pisali na spisak za odlazak u strane zemlje. Ovi dušmani 
žele da nas na silu rasele. Što nas više ostane ovdje zajedno bit ćemo jaći, i bez oružja. 
To dušmanin zna i nastoji po svaku cijenu da uništi sve što je Bošnjačko. 

Bijaše mi drago što je Beli ovo rekao. Uzeo sam ćebe i pokrio Ziju koji je opet 
bio legao. Nisam ga htio ometati. 

A onda sam dugo razmišljao o Belom. Momak od 25 godina, završio srednju 
školu, imao je veliku želju za životom, a isto tako imao je i široke poglede na život. A 
dobar u duši. Ko hljeb.Na kraju sam shvatio jedno: 

- Takva su raja iz Mahale ! 

PRVA RAĐA 


Nakon dolaska na Heliodrom, prvih nekoliko dana, najviše gužve je bilo kod 
Ijekara. Veliki su redovi bili za mjerenje tlaka i za priključenje na infuziju. 

Logoraši su ležali na klupama, na podu, na daskama ili na izvaljenim vratima, 
sa priključenim infuzijama. 

U pomoć su nam priskakali logoraši koji su došli prije nas na Heliodrom. 
Odnekud bi se našao i okrajak hljeba ili suhi keks. Tako smo se malo okrijepili. 
Logoraši koje smo tu već zatekli su nam sve to donosili, pomagali nam u svemu. 

Kako su nam kasnije rekli, bili su se prepali našeg izgleda. 

A i ljekari su bili zaprepašteni našim stanjem. Znali su koliko smo dana proveli 
u Dretelju i nije im bilo jasno kako smo uopšte živi. 

Čuo sam jednom doktora Hadžića kako priča: 

- Mi smo nešto prije vašeg dolaska bili obavješteni da dolazite iz Dretelja i da ste 
dosta iscrpljeni. Dobili smo nalog da se pripremimo. Ali nismo mogli ni predvidjeti 
da ćemo sve strahote vidjeti, kako samo izgledate. Isto tako ljudi koji su se prije 
odvođenja u logor dobro poznavali nisu mogli prepoznati jedni druge. 

Tuševi u kupatilima su prvih nekoliko dana radili non - stop. Logoraši su se 
smjenjivali pod njima i po nekoliko puta. 

Nismo nikako mogli vjerovati da ima dovoljno vode. 

Dragi, moj Allahu, sa koliko malo je čovjek zadovoljan? 

Stari logoraši sa Heliodroma su nas stalno opominjali da ne činimo to. Vode 
ima i biće je dovoljno. 

Upozoravali su nas da ćemo se tako prehladiti, ali organizam je zahtjevao 
tečnost, voda mu je vraćala snagu. 

Nekoliko puta sam išao pod tuš. 

Potkošulja na meni je bila potpuno crna i masna. Pretpostavljao sam da je to 
masnoća nastala prekomjernim znojenjem i lučenjem nekih masnih žlijezda, dok 
smo bili u onom paklu Dretelja. 

U dodiru sa vodom potkošulja je postajala još izraženije prljava. Donje gaće 
smo odmah pobacali jer su bile prljave i crne. To nam je doktor preporučio, jer se 
bojao da ne dobijemo kakvu zarazu od prljavštine. 

Nakon kupanja dobih od drugih logoraša donji veš. 

Okupan i presvučen imao sam osjećaj da letim. Pokušao sam oprati potkošulju 
sapunom, ali nije išlo. Neka crna masnoća zalijepila se za majicu. Sapun to nije 
mogao oprati. I na kraju morao sam je baciti. 

Ujutro bismo dobili šoljicu čaja i jedan suhi keks. Keks je bio pakovan u jednu 
plastičnu providnu zdjelu, malo tvrđe izrade. 

Odmah nas stariji logoraši upozoriše da te plastične zdjele, koji su svi odreda 
zvali "čonta", ne bacamo jer ćemo u tu zdjelu kasnije dobiti ručak. 

I ta prva plastična "čonta" bila mi je stalni pratilac narednih pet mjeseci. 

Čaj nije bio sladak, ali nije bio ni potpuno gorak. Dobijali smo po jednu manju 
kutljaču. 

Za ručak smo imali "izbor" bijele kuhinje: riža, makaroni ili sačivica i ponovo 
tako redom. A sve bez začina. Uz ručak smo dobijali i jednu šnitu hljeba. Večere nije 
bilo. 

Za nas koji smo stigli iz Dretelja bilo je najvažnije da je ta podjela hrane bila 
redovna. Bili smo prezadovoljni. 

Dretelj nam je bio stalno na pameti. I patnja sa hranom i mučenje sa vodom. 
Ako ništa drugo ovdje su obroci bili redovni, a i vode je bilo dovoljno. 

Uvečer bi stomak počeo krčiti i tražiti hranu. Ovo što smo unosili u organizam 
bilo je nedovoljno i nekalorično. Dani su proticali u iščekivanju čaja i "čonte" riže, 
a želudac nas je na to stalno opiminjao. Vodom smo se bar donekle povraćali u 
normalno stanje, ali iscrpljeni organizam je zahtjevao više hrane, a nje nije bilo. 

Mustafa Čustović ubrzo dobi oteklinu na desnom uhu i glava mu poče oticati. 
Iz otekline iza uha pojavi se gnoj. Doktor mu je davao neke injekcije i to se malo 
stabilizovalo. Ali sve u svemu Mustafa je bivao sve slabiji. 

Kada sam se malo oporavio, počeo sam ustajati i izlaziti do kruga sale. Bilo je 
dosta poznatih Mostaraca. 

Kod ulaza u drugu salu sa desne strane primjetih da leži Hamo Kebo, poznati 
sudija iz Mostara. Glava mu je bila sva crna i otekla od udaraca, a imao je rane po 
cijelom tijelu. 

Pored njega je bio njegov rođak Miro Kebo, advokat. Hamo je teško disao. 

Još u Dretelju smo saznali, kroz one kratke razgovore, da su Hamu redovno 
izvodili iz Tunela i degenečili. 

Sad sam tek mogao vidjeti posljedice toga degeneka. Prišao sam mu i upitao: 

- Kako si? 

Malo bolje, ako se može tako kazati - jedva mi odgovori. 

Glas mu je drhtao dok je to izgovorio, a odmah se i zakašlja. 

Tad sam mu rekao da mi logoraši znamo približno šta je sve proživio u Dretelju, 
a i logoraši koji su bili sa njim u Tunelu pričali su detaljnije o tome, kad su ovdje 
stigli. Hamo je tad nastavio polahko: 

- Najteže mi je bilo kad su me onako isprebijanog ponovo ubacili u Tunel, dali 
mi praznu kesu i naredili da iskupim pare od logoraša ili će me u protivnom streljati. 
Onako iznakažen, ispričao sam logorašima šta stražari zahtijevaju od mene, i rekao 
im da ja to ne mogu činiti, jer će mene svakako ubiti. 

Ipak ljudi su davali pare i kesa se ubrzo napunila, a kroz vrata su stalno probijali 
meci iz automata. Sve smo to morali raditi sageti. Kako sam se tada osjećao bijedno 
i ponizno. 

Ali njihovu naredbu sam morao izvršavati. 

Kada sam im predao kesu sa parama, kazali su da je to malo i naredili mi da tu 
istu kesu ponovo napunim. 

Poginuti je bila nagrada za nas. Tunel je bio bez svjetla i nismo znali kad je dan, 
a kad noć. Mene su redovno izvodili i degenečili noću. 

Primjetih da se Hamo zamorio pričajući i ja sam mu rekao da se sad odmori i 
da će biti prilike ivremena da nastavimo priču. 

Vratio sam se u salu gdje sam boravio. Nedaleko od mog mjesta sjedilo je 
nekoliko logoraša i pričalo. 

Zapazio sam novinara Mugdima Karabega kako priča svojim poznanicima: 

Ljudi moji, ako ostanem živ, ne znam kako ću opisati strahote koje sam preživio 
u Dretelju. Ja jesam novinar po profesiji, ali nemam riječi kojim bi dočarao samo 
jedan dan proveden u Tunelu. Da su mi tada kazali da me vode na strijeljanje, bila bi 
mi to nagrada. Taj strah, glad, žeđ i stalno pucanje kroz limena vrata Tunela duboko 
su urezani u nama, tako da smo postali imuni na sve takvo. 

U blizini ugledah i Salahović Benjamina. 

Znao sam da jje i on bio u Dretelju; jednom sam ga vidio u koloni za ručak, tada 
izdaleka, a sad izbliza... 

Nema ga pola, a "lice" izišlo iz ljudskog oblika. Kada smo se upitali rekao mi je 
da je i on mene vidio u Dretelju. 

Nisam više ništa htio pitati, ni o Dretelju ni o Tunelu. Naslušao sam se već bio 
dosta priča, a njegov izgled mi je sve govorio. 

POSLJEDICE DRETELIA 


Hranom na Heliodromu počesmo bivati sve nezadovoljniji, ali kome smo se još 
mogli za to žaliti? 

Kutljača čaja u "čontu" i suhi keks ujutro, kutljača riže ili makarona i tanka 
šnita hljeba za ručak. Praznik nam bijasše kad bi za ručak dijelili sačivicu. Valjda je 
kalorična vrijednost sačivice bila veća. Ne bi iza nje tako brzo ogladnili. Ako smo jeli 
riže ili makarona bili bi gladni za tri sata, iza sačivice bi ogladnili "tek" nakon četiri. 
A nismo imali problema s pranjem "čonte". 

Hrana nije sadržavala nikakvih masnoća i mogli smo je vrlo lijepo oprati 
običnom hladnom vodom. Dehidrirani organizam se brzo navikavao na tečnost. 
Boja mokrače brzo se vrati na normalnu. 

A tek nakon nekoliko dana po dolasku na Heliodrom primijetismo da ne 
obavljamo veliku nuždu. Neko se sjeti i toga. 

Kao da Bog nikako nije dao čovjeku tu mogućnost. A to su bile posljedice 
Dretelja i tamošnjeg "režima" ishrane. Pokušavali smo nekoliko puta tačno 
odgonetnuti koliko smo to puta "ručali" u Dretelju. Nikako se nismo mogli sjetiti da 
li je to bilo deset puta ili manje. A u Dretelju smo proveli devetnaest dana. 

Za devetnaest dana manje od deset puta smo "ručali". 

Tristo i nešto ljudi iz jedanaest prljavih tanjira, sa jedanaest prljavih kašika, i 
sve to za dvanaest minuta. 

A ono što uneseš u usta vrelo je kao da je iz Džehennema. Još neko izračuna da 
za tih devetnaest dana nismo dobili ni po cijeli hljeb po glavi. 

Očekivao sam da će stomak i crijeva proraditi nakon nekoliko dana redovnijeg 
uzimanja kakve takve hrane. 

Ali od svega toga čuli smo samo krčenja crijeva i praznog stomaka. 

Rijetki bijahu logoraši iz Dretelja koji dobiše prvih dana "stolicu". 

A to nije moglo proći nezapaženo jer bi se svaki logoraš veselio tom događaju i 
odmah pričao najbližnim kolegama. 

Upitah Koku jednog dana: 

- "Ima li kod tebe ikakvih novosti?" - misleći na stolicu, a on iz prve odgovori: 
"Nema, i sad sam pokušavao, ali ne ide." 

Bijaše mi odmah lakše što nisam usamljen. A u logoru, ustvari, čovjek ni u 
čemu nije bio usamljen. Sve nas progoni jedna te ista nevolja i u njoj smo svi jednaki. 
T eto i to me je obradovalo. Mene i Koku svakako prate iste nevolje od prvog dana. 

Bili smo tih dana još u sportskoj dvorani. Doktor Hadžić uđe i odmah s vrata 
poče govoriti: 

- "Logoraši iz Dretelja, koji još nisu dobili stolicu, neka uzimaju ovaj prašak i 
neka ga piju sa vodom." 

Pokazivao je na kesice sa praškom koje je već u ruci držao jedan "dreteljaš". 
Nasta gužva oko doktora i logoraša. Koka i ja dobismo po jednu kesicu praška. 
Popismo to odmah s vodom, kako je rekao doktor. 

Očekivali smo brzo nekakvu reakciju u stomaku. A ništa se nije dešavalo. Prođe 
neko vrijeme i pitam Koku: Ima li išta novo. Odgovori mi da je bez promjena. 

Tek sutradan ugledah Koku kako se hvali: 

"Sad sam imao "stolicu", ali nešto vrlo malo. Koliko sam samo praška i vode 
popio, mislio sam neću izlaziti iz klozeta danima." 

Tek treći dan nakon popijenih prašaka dobih prvu "stolicu". 

Bio je to dvadeset i peti dan nakon odvođenja od kuće. Bilo je logoraša koji su 
to dobijali prije ili poslije mene. Sve je zavisilo od organizma. Sve ovo što se dešavalo, 
upravo je odslikavalo sve naše patnje iz Dretelja. 

Dretelj će nas još dugo i dugo pratiti. 

DOBROVOLJNO NA RAD 


Organizam se teško oporavljao od strahota koje je prošao u Dretelju. Želudac 
se samo nadraživao rižom koju smo dobijali za ručak. Samo jednu manju kutljaču u 
"čontu". Večere ne bijaše. Crijeva bi uvečer krčala. 

Često sam čuo kako krče crijeva kod najbližeg logoraša. Organizam je 
zahtijevao više hrane, ali uzalud, nije je bilo. Kako su dani prolazili organizam 
ponovo poče zapadati u krizu. Ponovo se pojavi malaksalost i ponovo samo nada u 
neko bolje sutra, koje nikako nije dolazilo. 

Počeše odvoditi neke logoraše na rad van logora. 

Oni bi se vraćali kasno uvečer. To su bili logoraši probrani po snazi i izgledu. 
Uvečer bi pričali da su na rađi dobijali nešto bolju hranu. 

Čak se i nakon nekoliko dana počeše razlikovati od nas koji smo stalno bili u 
logoru, a pogotovo "dreteljaša". 

Glad me natjera da se jednog dana i ja dobrovoljno prijavim na rađu van 
logora. 

Stražar me je dobro odmjerio i skoro me odbio, jer je vidio da jedva stojim na 
nogama. Zamolih ga da me povede i još rekoh da ću se truditi na poslu isto kao i 
ostali logoraši. Povede me. 

Uskoro nas smjestiše na jedan otvoreni kamion i pravac Buna. 

Do mene je sjedio Kajtaz, kojeg sam zapamtio kako je pao onog prvog dana u 
redu za vodu. I primao je infuziju zbog iscrpljenosti prvih dana, isto kao i ja. Kamion 
je lagano vozio uza stranu prema Vardi. 

Zatim je skrenuo prema Dobrom Selu, pa prema Žitomisliću i magistralom 
prema Buni. Dok smo još lagano išli prema Vardi, na jednoj uzvišici stajala su neka 
djeca i počela nas na otvorenom kamionu gađati kamenjem. 

Nisu mogli nikako promašiti. Kamion je na tom mjestu morao usporiti. 

Zaklanjali smo glave jedan iza drugog, tijelima, ali džaba, uvijek bi nečija glava 
tu bila razbijena kamenom. 

Imadoh sreću pa me kamen ne pogodi. A djeca su se veselila svakom pogotku. 

Kad smo došli na Bunu i izašli iz kamiona prvo primijetismo da vojnici, koji su 
bili tu, nisu iz Mostara. 

Mene, Kajtaza i još dvojicu odvojiše i rekoše da moramo očistiti klozete u hotelu 
"Buna". 

Ostali pođoše prema Gubavici da sijeku drva. Dadoše nam neke kante i 
pođosmo za jednim bojovnikom. Puška mu je bila na "gotovs". 

- "Ovo mora sve da blista" - obrati se meni bojovnik, "ako bude primjedbi, biće 
problema." 

Uđosmo u klozet. Suze nam pođoše na oči od smrada. Toliko je bilo nečistoća 
da smo jedva koračali po prilazu klozetima. 

Lopatama smo morali to prvo ugrubo očistiti. Dok smo to prosipali na smetljište 
pratio nas je jedan bojovnik sa puškom. 

Stalno nas je opominjao da ne pokušavamo ni sa kakvim trikovima. To je 
ponovio nekoliko puta. 

Jednom ja sakupih hrabrost i priupitah ga: 

- "Molim vas gospodine, na kakve vi to trikove mislite?" 

- "Na one trikove što ste ih učili dok ste bili u Armiji. Znate vi na šta ja mislim. 
Samo se pravite da ne znate. Mi znamo o vama sve, da ste uhapšeni na liniji i da ste 
svi vi digli puške na naš narod. 

Samo sam šutio na ovu priču. Shvatio sam da je propaganda na radiju i ostalim 
medijima učinila čudo i da je to normalno što ovaj bojovnik ovako misli. 

Pošto očistismo klozete ugrubo bojovnik koji nas je čuvao naredi nam da 
zahvatamo vode sa ribnjaka u bašti hotela i da ih tom vodom dobro splačemo. 

Ja zahvatih prvu kantu vode iz ribnjaka i pođoh prema klozetu. Bojovnik me 
zaustavi i naredi mi da tu vodu prospem na jednog drugog bojovnika sa kojim se do 
prije nekoliko trenutaka nešto šalio. 

Shvatio sam da žele sa mnom da se našale, ali bili su tako mladi i prozirni. 

Nastavih dalje, a vojnik vjerovatno iznenađen mojom neposlušnošću razadera 
se; 

- "Jesam li ti kazao gdje treba da prospeš tu kantu?!" 

Ja idem dalje ne obazirujući se, kao da on ništa i ne govori. Kad dođoh do 
klozeta prosuh kantu i vratih se nazad. Zahvatih drugu kantu. Opet naredba: 

- "Tu kantu vode, ako ne prospeš po ovom vojniku" - pokaza rukom na obližnjeg, 
"ja ću te na licu mjesta strijeljati zbog neposlušnosti.' Otkoči automat. 

Ja sam bio toliko hladnokrvan da uopšte nisam ni reagovao na te riječi. 

Razmišljao sam: ako me već nagoni da pospem vodom ovog, taj će sigurno 
pucati. 

Možda ovaj prvi nema hrabrosti za to. , 

Od dvije mogućnosti izabrah prvu. Pođoh ponovo prema klozetu. 

Ubrzo začuh: 

- "Stani!" Ja stadoh. On dođe do mene, nasmija se i reče: - "Tmaš veliku hrabrost, 
svaka ti čast." 

Pruži mi jednu konzervu. Stavih konzervu u džep i nastavih dalje da radim. 
Bez ijedne riječi. 

Završismo čišćenje klozeta. 

Vojnik koji nas je čuvao reče nam da se penjemo na kamion. Kamion nas dovede 
do sredine puta uz Gubavicu. Uz put je bila borova šuma, dobro podrasla do rata. A 
sad se siječe za drva za grijanje. 

Priključismo se logorašima koji su pilali borove, čistili granje i tovarili jedan 
po jedan na kamion. Tu su nas čuvala druga dvojica stražara. Saznadosmo da su iz 
Čitluka. Rekoše nam da moramo natovariti pun kamion drva i rađa je gotova za taj 
dan. 

Teško sam hodao po strani, a još teže nosio teške, sirove borove. Trudio sam 
se da stražar ne primijeti da sam malaksao. Ali to se nije moglo sakriti. Stražar je 
primijetio kako se inače vrlo teško krećemo. Imao je volju da mi, ipak, završimo 
posao za koji je on odgovarao. 

U jednom momentu reče: 

- "Jeste li gladni momci?" 

Mi u sav glas odgovorismo da jesmo. Tad stražar donese neku posudu u kojoj je 
ostalo hrane od njihovog ručka. 

Dade nam to i reče: 

- "Evo, malo prezalogajite.' 

Bilo je to prvi put od dolaska u logor da sam okusio malo graha, koji je uz to 
bio skuhan sa mesom. Nije bilo dovoljno da se najedemo, ali smo bili prezadovoljni 
i sa toliko. 

Kad smo pojeli, stražar nam reče: 

- "Nemojte nikome govoriti da sam vam ja dao da jedete. Naređeno nam je da 
sa vama ne smijemo imati nikakvog kontakta. 

Nastavismo pilati borove. Pred sami mrak završismo posao. Kamion je bio 
pun. Bilo mi je žao borova. Ali šta ćeš! 

Dugo smo čekali drugi kamion da nas vrati u logor. U logor smo došli oko pola 
noći. Na ulaznoj kapiji logora stajao je stražar i držao šmrk iz koga je izlazio jaki 
mlaz vode i poče se derati: 

- "Balije! Pjesmu, hoću pjesmu!" Dok nas je polijevao, neko započe pjesmu. 

Kamion pođe. 

Najgore prođoše oni najbliži. 

Kajtazu odletiše naočale među ostale logoraše i padoše na pod kamiona. 

Stražar je šarao šmrkom po kamionu. Svi smo bili mokri. 

Kako se kamion udaljavao od kapije tako je stražar trčao za njim i polijevao 
nas. 

Trčao je dok je bilo šlaufa. 

Kad se kamion udalji mi prestadosmo sa pjesmom. U to naiđe drugi kamion na 
kapiju i stražar se vrati i poče ponavljati ceremoniju. 

Neki logoraši su ga prepoznali i rekoše daje iz sela Jasenice kod Mostara. To 
je njemu bila zabava i sutra kad se vrati u selo, hvalit će se kako je mučio "balije". 
Kamion se zaustavi pred salama. Izađosmo vani. Poredaše nas u dva reda. 

- "Vadite sve iz džepova!" 

Izvadismo sve što smo imali u džepovima i stavismo ispred sebe na beton. Ja 
sam jedini imao konzervu. Položih je na pod, 

Šta li će sada biti? 

Hoće li cjelodnevni trud biti uzalud? 

Stražar nas je obilazio redom, jednog po jednog, i bez riječi nas posmatrao. 
Nedaleko od nas je bila hrpa konzervi. Vjerovatno od neke druge grupe, koja se 
vratila prije nas sa rađe. Stražari su im sve oduzeli. 

Kad se stražar uvjeri da samo ja imam konzervu reče: 

= "Uzmite svoje stvari i ulazite u salu." 

- Uzeh konzervu sa betona i uđoh unutra. Bila je to prva konzerva koju sam 
zaradio i pronio u logor. 

Uđoh u salu. Dosta logoraša je već spavalo. 

Prvo probudih Kadriju i njegovog punca. Pokazah im konzervu. Iznanadili su 
se. Tu konzervu podijelismo na četvero. 

Njih dvojica i još sin od Kadrijinog punca, Slobo, koji je bio došao na Heliodrom 
iz logora Gabela. 

Iako sam bio sav mokar i iscrpljen bio sam ponosan na tu konzervu. Povratih 
Ležao sam na podu. 

Počeh se tresti. 

Doktor dođe tek popodne oko četiri sata. Kadrija ga zamoli da mene prvog 
pregleda. Nisam smio kazati da sam jučer bio na radu. 

Znao je u kakvom sam, inače, bio stanju nakon povratka iz Dretelja. Dade mi 
neke tablete i reče: 

- "Ovo su antibiotici. Moraš ih piti svakih osam sati, po jednu iza jela." 

- "Kako mislite doktore, tri puta poslije jela, kad jelo dobivamo samo dvaput 
na dan?" 

- "Tako bi to po ljekarskom upustvu trebalo biti, ali ja ti tu ništa ne mogu više 
pomoći." - odgovori mi i malo se nasmiješi. 

- "Imate li nekih tableta, vitamina?" - ponovo priupitah. 

Reče da ima nešto i toga, ali to mora ostaviti za teže slučajeve. 

Popih prvu tabletu. Ostadoh ležati na podu. Zaspah. 

Ni sam ne znam koliko sam dugo spavao. 

Kroz san osjetih da neko plače. Pridigoh se i ugledah logoraša po prezimenu 
Gadara sa Bune. Sjedi i plače. 

Bješe mi nezgodno gledati u starijeg čovjeka kako plače pa ga priupitah: 

- "Šta se desilo Gadara?" 

- "Večeras sam radio na Buni" - poče priču Gadara "Pravili smo most preko. 
Neretve Dok smo radili vidili smo stotine civila Bošnjaka, kako u pratnji bojovnika 
HVO idu pješke prema Blagaju. Ja sam prije ovoga stanovao na Buni, tamo sam imao 
kuću. Na Buni nisam vidio ni jednog muslimanskog čeljadeta da se kreće. Jedan 
hrvatski vojnik mi je rekao da su svi preostali Bošnjaci sa Bune protjerani prema 
Blagaju. Sjetio sam se jedinka sina, koga sam dugo godina čekao da se rodi. Samo da 
znam da je živ. I eto sad mi se plače." 

Nisam ga ništa više htio pitati. A logorom se te večeri brzo proširi vijest o 
masovnom progonu civila Bošnjaka iz sela sa dubravske visoravni, Počitelja i 
Čapljine prema Blagaju. 

Znači, etničko čišćenje se nastavlja. 

PRELAZAK IZ SPORTSKE DVORANE U 
UČIONICU ŠKOLE 


Ležao sam nekoliko dana i odbolovao prvu "zarađenu" konzervu. 

Uzimao sam tablete i počeo sam se osjećati malo bolje. Ali još su bili prisutni 
bolovi po čitavom tijelu. Upala mišića, vjerovatno. 

Doktor dođe da me ponovo pregleda. Nakon pregleda upita me: 

"Hoćeš li da te stavim na spisak za prebacivanje iz sale u školu? Tamo su u 
učionicama samo Mostarci." Pristadoh. 

Ubrzo nas trideset pređe u školu. Pod rukom smo nosili samo ćebe, jer ništa 
drugo nismo ni imali. 

A na nama je još bila odjeća koju smo ponijeli od kuće. Samo smo dobili donji 
veš i to od drugih logoraša, kad smo došli na Heliodrom i okupali se od dreteljskog 
smrada. 

Dolaskom u školu nađosmo dosta poznatih logoraša. Bili su smješteni po 
učionicama i kako je ko nalazio nekog poznatog tako je ulazio u neku učionicu. 

U prvom trenutku prepoznadoh Avdiju Durkića i njegovog sina Vahida. Upitah, 
da li ima mjesta kod njih. Uvedoše me u učionicu. Ostali logoraši se malo pozbiše i 
napraviše mi prostor gdje ću moći leći. 

Avdija je imao blizu sedamdeset godina. Znao sam daje teški srčani bolesnik 
još od ranije. 

"Šta ima novo s tvojom familijom?" - rekoh 

- "Još su u Koloniji. Otuda još nisu protjerali žene i djecu. Svi Muslimani su po 
logorima. ' 

- Mislim da je Kolonija jedino naselje u Mostaru koje nije etnički očišćeno.' 
- reče mi Avdija. 

Obiđoh odmah ostale učionice da vidim ima li još nekog poznatog. U jednoj 
učionici ugledah Ziju Mičijevića, mog bivšeg tehničkog direktora iz Niskogradnje. 

Bio je dobro propao i oslabio. Pamtio sam ga kao malo debljeg i krupnijeg 
čovjeka. A sada naglo smršao. Koža visi na licu. Bilo je to ružno pogledati. 

Tih dana vidio sam dosta mršavih logoraša, ali nijedan mi nije izgledao tako 
loše kao Zijo. 

- "Jesi li bio u Dretelju?" - bilo je prvo i jedino što sam ga mogao u tom trenutku 
pitati. 

- "Nisam bio u Dretelju. Mene muči druga nevolja. 

- "Uhvatili su i mene i cijelu moju familiju. Supruga i kćerka su u Centralnom 
zatvoru na gornjem spratu sa ostalim ženama. Sin je isto u Centralnom zatvoru, ali 
na donjem spratu. A evo ja sam ovdje. I da ti ne pričam sve brutalnosti što smo ih 
doživjeli prilikom hapšenja. - završi Zijo. 

Nisam imao hrabrosti više ništa da kažem. Prođoh hodnicima i ugledah još 
neke poznate. U tom trenutku nasta nekakva trka po hodnicima. Logoraši su ulijetali 
u učionice. Nisam znao o čemu se radi. 

- "Eto idu hrvatski vojnici" - dobaci neko u prolazu, "brzo u učionicu!" 

Na vratima škole pojavi se nekoliko vojnika u uniformama Hrvatske vojske. 
Među njima je bio jedan viši oficir. 

Čuo sam kako taj oficir izdaje naredbu: 

- "Brzo mi dovedite pet logoraša bez odabira. Hoću da sa njima obavim 
razgovor.' 

Stražari, onako s reda odabraše petoricu. Među njima srećom potrefi poznati 
Mostarac Ćama Ćemalović. 

Hrvatski oficir zatim reče: 

- "Javam neću ništa. Hoću samo da mi pošteno odgovorite na nekoliko pitanja. 
Logoraši su samo mirno stajali pred oficirom. Tad Ćama progovori: 

- "Gospodine, izvolite, pitajte mene slobodno. Ja ću vam bez ustručavanja 
odgovoriti i reći sve što znam." 

- "Onda reci mi zašto si uhapšen?" 

- "Gospodine, nema ni jedan valjan razlog zbog kojeg bi ja bio uhapšen. 

- Ja sam rođeni Mostarac. 

- Nemam rodbine ni u Jablanici, ni u Konjicu ni u Sarajevu, pa mi ne možete 
prišiti da je neko moj učinio nešto nažao nekom Hrvatu. Drugo, ja sam prije nego 
što su me uhvatili imao radnu obavezu u preduzeću. 

- Nisam bio ni u kakvoj vojsci. Uhvatili su me u mom stanu, isto kao i ostale 
koji su ovdje oko mene. 

Svi smo uhapšeni kao civili. Jedino što smo Muslimani po nacionalnosti. Ali, 
gospodine, to nije valjan razlog za hapšenje i dovođenje ovdje." - odgovori Ćama u 
jednom dahu. 

Mi smo stajali po strani zatečeni iznenadnim dolaskom hrvatskog oficira 
i pitanjima koje postavlja. Šta li će to značiti? Ostala četvorica ne rekoše ni riječi. 
Oficir je pažljivo posmatrao Ćamu dok je govorio. 

Kad Ćama završi, pruži mu ruku i reče: 

- "Čestitam ti na iskrenosti i hrabrosti, što to iznosiš. Ja sam imao sasvim druge 
informacije o vama. Pođi sa mnom da ti dam nešto hrane." 

Nakon nekoliko trenutaka na hodniku se pojavi Ćama sa paketom hrane u 
rukama. U prolazu pored nas još nam reče: 

- "Što mu ne bih rekao istinu. Neka mi rade što god hoće ako imaju razloga za 
to." Ćama podijeli hranu logorašima u njegovoj spavaoni. 

Još smo dugo komentarisali ovaj iznenadni dolazak hrvatskog oficira i 
ispitivanje. Hoće li se to išta promijeniti na bolje? 

A za nešto bolje uslove u učionici ili spavaoni, kako smo je još zvali, morao 
sam se sam pobrinuti. Pod na kojem smo ležali bio je betonski i još samo premazan 
nekom masom. Na hodniku nađoh neku policu od ormara i stavili je ispod mjesta 
gdje ću spavati. 

U sportskoj dvorani ostadoše iza mene i Kadrija i njegov punac, i Jusuf sa 
njegovim sinom i Mustafa Čustović. Čuo sam da je Kadriji kasnije pozlilo i da je 
doživio treći infarkt i prebačen u bolnicu na Bijeli Brijeg. 

U školi je bila jedna kancelarija koju je koristio doktor. 

Mogli smo mu se obratiti za pomoć samo u određeno vrijeme. On je obilazio i 
sve ostale objekte u logoru Heliodrom i imao je posla po čitav dan. 

Jednog dana ugledah Ziju kako sa sprata škole maše rukom. Priđoh mu i upitah 
ga kome maše? 

On mi onako usplahiren i uzbuđen odgovori: 

- "Mašem u pravcu zatvora. Preko kuhara sam poručio da mi se, ako su još 
žive, tačno u podne jave ili supruga ili kćerka mahanjem kroz prozor zatvora. Iako 
je daleko, vidim njihov prozor u daljini. A već nekoliko dana stojim ovdje mašem i 
čekam bez uspjeha." 

Taman kad mi je to rekao sa jednog prozora na gornjem spratu zgrade zatvora 
ugledasmo jednu ruku kako maše. 

Zijo usplahireno kao malo dijete poče skakati i vikati: 

- "Eno ih! Mašu! To su one! Hvala dragom Bogu, žive su!" 

Sa lica mu počeše kapati graške znoja. Suze orosiše oči. 

Zijo je tako čekao svaki dan u podne i mahao. Nekad bi dobio odgovor, a nekad 
ne. Kad bi dobio odgovor, bio bi najsretniji čovjek na svijetu. 

Gledao sam čovjeka kako, kao malo dijete igra od sreće kad ih ugleda da 
mašu. 

Zijino mahanje potraja do njihovog oslobođenja, punih šest mjeseci zajedničkog 
tamnovanja. 

SLUTNJE I NADANJA 


Dani u logoru Heliodrom su se smjenjivali jedan za drugim. 

Stroj je bio uobičajena obaveza prije prozivke i dijeljenja hrane. Dva puta 
dnevno 

obrok. U učionici nas ne bijaše puno pa se vrlo brzo upoznasmo i ispričasmo 
svako svoju priču. 

Mogli smo se također kretati iz učionice u učionicu, kroz hodnike i otići 
do učionica na drugim spratovima. Sve je to omogućavalo da razgovaramo i 
izmjenjujemo mišljenja. 

Posebno smo se pazili mi "dreteljaši". 

Svaki detalj oporavka nas je interesovao. Organizam se oporavljao vrlo sporo. 

Odlasci na poslove van logora počeše bivati sve češći. I opasniji. 

Poslije povratka sa rada, logoraši počeše pričati da ih sada vode na poslove 
na prvoj liniji razdvajanja. Počeše stizati vijesti o pogibiji, i sve češćem ranjavanju 
logoraša na ovakvim poslovima. 

Bojovnici su prvih nekoliko dana po mom prelasku u učionicu upadali ujutro i 
onako bez reda odvodili po nekoliko logoraša na rad van logora. 

Nije bilo nikakvog sistema. Primjetio sam da u određeno vrijeme nastaje trka 
kogoraša stepeništem gore, dole. O čemu se radilo? 

Bilo je vrlo važno ne biti u onoj učionici u koju su ušli bojovnici. Kad oni iz 
jedne 

učionice izaberu logoraše za rad više se tu ne vraćaju. Pojedinci su ušli u sistem 
odabira i eskivirali to vješto. 

Nas "dreteljaše" su često preskakali pri odabiru. Još smo se puno razlikovali od 
onih koji dođoše odmah na Heliodrom. A posao je bio vrlo težak, fizički. 

Poslije jutarnjeg odlaska logoraša na rad, mi smo mogli ostatak dana provesti 
u priči. Prebirali smo dreteljske uspomene. Svaki dan je izbijao neki novi detalj na 
vidjelo. Mi, ipak, nismo sve ni vidjeli ni doživjeli u Dretelju. Sad smo doznavali 
detalje o spravama za mučenje u zemunicama. 

Otud bijahu oni krici izapomaganja. Saznadosmo i za neke krvoločne krvopije. 
Ali hvala Bogu to nismo vidjeli. I ono što smo vidjeli i doživjeli bilo nam je dovoljno. 
A na Heliodromu, pored fizičkih razlika, sve više smo primjećivali i određene razlike 
u razmišljanjima i psihi logoraša. 

Toga je bilo i u Dretelju, ali sada je to postalo još izraženije od kako se 
pomiješasmo sa logorašima koji su do sad okusili samo Heliodrom. 

Još dok sam se oporavljao u sportskoj dvorani, prvih dana po dolasku, primjetio 
sam čudnovato ponašanje i priču pojedinih logoraša. Sad sam to mogao analizirati 
i samo im se čuditi. 

Posebno sam bio ljut na jednu grupu logoraša u sportskoj dvorani, koja mi evo 
danima nakon prelaska u učionicu, još neda da se smirim. 

Kako li su samo naivni? 

Ta grupa je provodila dane na samom ulasku u sportsku dvoranu u ćošku sa 
lijeve strane. 

Stalno jedna te ista grupa logoraša. 

Pričali su nekakve doživljaje i liskaluke iz nekakvih "mirnih" dana i smijali se 
tome naglas da ih čuje čitava dvorana. Tako su skraćivali vrijeme. A za to nije bilo 
ni mjesto ni vrijeme. 

Posebno je takva vrsta šale padala teško nama "dreteljašima". Nama stvarno nije 
bilo ni do viceva ni do šale. Ja sam tada još ležao i sporo se oporavljao. Razmišljao 
sam o njima. Sve su to bili Mostarci iz središta grada. A nisu bili svjesni situacije u 
kojoj se nalaze. 

Upitah jednom prilikom Ziju Kekića koji je ležao bolestan pored mene: 

- "Šta misliš, Zijo, o onoj grupi logoraša, samo se smiju i šale? 

- "Ovako se ponašaju od kako su stigli na Heliodrom. Ne prestaju sa vicevima i 
smijehom. Bogami, kao da su negdje na izletu. A hoće da su stalno u centru pažnje. 
I meni idu na nerve, a mislim da nisu svjesni ni onog što rade, niti uopšte gdje se 
nalaze." 

Poslije izvjesnog vremena ugledah neke od njih kako se penju na gimnastičke 
ljestve na zidu i počeše izvoditi nekakve vježbe za trbušne mišiće. 

To uopšte nije bilo normalno. Stvaralo je pravi kontrast prema svim logorašima 
u dvorani, pogotovo nama "dreteljašima". Mi se borimo za goli život, a gospodi je do 
fitnesa? 

Primjetiše me jednom prilikom i priđoše mi. Dugo godina se poznajemo. Kod 
nas u Mahali je uvijek važilo nepisano pravilo da mlađa raja sluša stariju. To je važilo 
i ovdje, bez obzira što smo u logoru. Upitasmo se za zdravlje. Moj izgled im je sve 
kazivao. 

I onda mi jedan reče ono što nikad ne mogu zaboraviti: 

- "I treba vam tako, kad ste to sami tražili. Ja nisam uopšte uzimao oružje u 
ruke, niti sam bio za ovaj rat. Ja nisam nizašta kriv i ne bojim se ničega. 

- Mene će ubrzo pustiti iz logora." 

- Aludirao je na moje angažovanje na samom početku rata u borbi protiv 
četnika, ustvari, tada još tzv. jugoslavenske armije. 

Mislio je vjerovatno, da smo mi oružanom pobunom izazvali tadašnju armiju 
i da je zato počeo ovaj rat. 

Bilo mi je jasno da je "polupao lončiće" i on i svi oko njega, koji se šale i smiju. 
Oni uopšte nisu shvatili uzroke njihovog hapšenja i dovođenja u logor. A nisu shvatali 
ni uzroke ovog rata niti ičega što se oko njih dešava. 

Povjerovali su bojovnicima HVO da će ih samo rutinski ispitati i ponovno 
pustiti kućama. E, lude moje glave. Blago vama kad nemate ništa u njima. 

Nisam im tad ništa protivriječio, jer sam bio slab, za prepirku mi je nedostajalo 
snage, a nije bilo ni smisla o tom pitanju raspravljati. 

A poštovao sam i pravilo raje: mlađi nikad ne proturiječi starijem. Tek sam 
nakon njihovog odlaska porazgovarao sa Zijom, koji je čuo sve što mi rekoše. 

- "Jesam li ti rekao da oni uopšte nisu svjesni situacije u kojoj se nalaze." - reče 
Zijo pa nastavi - "Mene su uhapsili u stanu u Centru II. 

- Moju staru majku, sa kojom sam stanovao u tom stanu, protjerali su na lijevu 
stranu. Još ne znam je li živa tamo stigla. 

A prilikom odvođenja bilo je presudno samo moje ime i ništa više. Ovo je čini 
mi se tek početak naših muka." 

Odgovorih mu da je ovo samo početak muka samo za one koji nisu bili u 
Dretelju i da smo mi "dreteljaši" odavno u mukama odmakli od početka, a dalje 
slijedi samo nastavak za koji ne znamo ni kakav će biti ni koliko će trajati. 

Za razliku od ovih "šaldžija", bilo je dosta prisebnih ljudi. 

Kad sam god mogao ustati i prohodati, i dok sam bio u sali, i sad u školi, tražio 
sam društvo umjerenih ljudi, pametnih ljudi, koji su mi mogli reći neku pametnu 
riječ. 

To mi je bilo potrebno i to sam tražio. Čovjeku je u ovim momentima pametna 
riječ bila važnija od bilo kakvog bogatstva. 

Rado sam se prisjećao riječi Salke Badžaka odmah po dolasku u Dretelj i 
smirujuće priče hodže Bibera. 

Njihova priča, prognoze i zaključci djelovali su na nas smirujuće. Natjerivala 
nas je da nam mozak radi. Sve nam je bilo jasno, i gdje smo i zašto smo. Samo 
zahvaljujući njima došli smo na Heliodrom pri svojoj pameti. 

A valjalo je to sve izdržati. Duhom ne klonuti. 

Mnogi su tek u logoru postajali svjesni činjenice i ko su i šta su i ko su im sve 
neprijatelji. I da se na ovim prostorima vodi jedna igra, jedna borba, kojoj je cilj 
nestanak i uništenje Muslimana. 

Ovo je bilo očigledno pametnima, neki su to vremenom shvatali kroz pametnu 
priču i zaključke. A nažalost nekima nije bio dovoljan ni rat protiv četnika ni boravak 
u ovim logorima da dođu pameti. Rano su se uljuljkali da je s ratom gotovo. 

A dobro su podlijegali propagandi ove druge strane, koja našem narodu provodi 
isto što i ovi prvi, a javno to opovrgava. 

Hodao sam jednog dana po salama tražeći tabletu protiv glavobolje koja me 
uhvatila vjerovatno poslije tuširanja i propuha kojem smo bili izloženi. A na mene je 
djelovala i "šuplja" priča veselog društva iz ćoška sale. 

Ugledah profesora Bedžu Mesihovića. Čita neku knjigu. Priđoh mu i upitah se 
sa njim. Pitao sam ga: 

- Šta to čita? 

- "Ovu sam knjigu našao ovdje u sali" - odgovori profesor - "to je ostalo od bivše 
JNA čiji su ovo objekti nekad bili. Čitam samo radi toga da mi mozak funkcionira, 
da ne klonem duhom. Ne treba se čovjek pustiti da ga nosi stihija. Trebaće nam 

pameti još, ako Bog da, kad preživimo ovo, a hoćemo i moramo." Drage su mi bile 
ovakve kratke poruke. 

Ne bih više ništa ni pitao ni dodavao. Prolaskom kroz sale često bih vidio 
Hamdiju Jahića kako čita neke knjige, duboko udubljen. 

Jednom prilikom mu priđoh. Lijeva ruka mu bijaše zavijena zavojem. 

Udarci, ko zna šta? 

Sjedio je zadubljen u čitanje. Upitah se sa njim. Kratko mi odgovori ne podižući 
glavu. Nastavio je sa čitanjem. Kad primijeti da i dalje stojim, prekide čitanje i ponudi 
me da sjednem pored njega. 

Odloži knjigu i dodade: 

- "Vidim da si i ti bio u Dretelju. Bilo bi dobro da uzmeš nešto da čitaš. Samo 
tako ćeš odagnati misli od onog i od ovog užasa. Ne treba nam se nadati brzom 
izlasku iz logora. Mi smo sad u situaciji da ništa ne možemo izmijeniti. Samo čekati, 
nadati se i moliti. 

Rekoh mu da sam ga viđao u Dretelju u redu za ručak i da se divim njegovoj 
izdržljivosti i upornosti. Znao sam da je po raznim logorima tzv. Herceg - Bosne još 
od početka maja. Ne htjedoh ga više ometati. 

Na povratku ugledah Enku Karića. Zovnu me da sjednem kod njega. 

Reče: 

- "Našao sam ovdje moga brata. Hvala Bogu, sad bar znam da je živ pa mi je 
nekako lakše. A nekakva mi se tuga nadvila nad srce. Bolove u tijelu ne osjećam, 
koliko me crne slutnje more. Bio sam brate onog vakta na Golom otoku punih pet 
godina. A sad, čini mi se da je ovo još gore. 

Sabiranjem svih priča i izjava i ja sam imao slične slutnje. Ipak pomislih: Biće 
bolje, ako Bog da, inšallah. Izgovori te riječi mahinalno i učini mi se da nam obojici 
lahnu. 

Svakodnevno sam obilazio i Hamu Kebu. Uvijek je oko njega bilo po nekoliko 
logoraša koji su se interesovali za njegovo stanje i zdravlje. Ne znam šta je on u tim 
trenucima mislio, ali je pričao sasvim kratko. Sticao sam utisak da u tim trenucima 
najradije ne bi ništa pričao. Iznutra ga je nešto grizlo, a i bolovi su sigurno još bili 
veliki. 

Ovih susreta po salama sam se rado sjećao kad sam prešao u učionice. Kad god 
bi bio u prilici pitao sam za sve njih, a neki su sa mnom prešli u učionice pa smo 
mogli i dalje razgovarati. 

ZELENIKA IVAN - ZELA II BOJNA 


Sve više i više logoraša odlazilo je na svakodnevni rad za potrebe HVO. 

Prvidana Mostarci suuzimani samo zaradevan Mostara. U grad naprveborbene 
linije odvođeni su logoraši iz Bosne kojih je bio značajan broj na Heliodromu. 

Logoraši počeše ginuti na prvim linijama, što od granata, što od metaka sa 
leđa, zbog neposlušnosti. Rad na prvim gradskim linijama postade mora za logoraše. 
Samo smo molili Boga da nas ne izaberu na rad na liniji. Ne prođe puno vremen kad 
počeše i Mostarce izvoditi na rad na prvu gradsku borbenu liniju. 

Jedno vrijeme mlađi logoraši su trčanjem iz učionice u učionicu preko drugog 
stepeništa vješto eskivirali izbor na rad. Kad bi bojovnici ušli u učionicu sa namjerom 
da izaberu desetoricu ili više logoraša za njihove poslove, tada bi u učionici zatekli 
ono što kažu samo "đuturumi" ili nas "dreteljaše" koje su također jedno vrijeme 
pošteđivali od teškog fizičkog rada. Ali sve ovo ne potraja zadugo. 

Jutro, čini mi se 10. avgust. Začusmo naredbu da izađemo iz učionica vani na 
hodnik, svi sa donjeg sprata škole. U stroj. 

Špalir sa jedne i druge strane hodnika. Znali smo da je to odabir za posao. Još 
nešto smo zapazili. 

Pošto stroj nije napravljen vani, znali smo odmah da je to odabir logoraša samo 
za jedan kamion. Stajali smo u stroju kad ugledasmo jednog HVO bojovnika, vrlo 
niskog rasta, sa šljemom na glavi. Skoro smiješan. Ali nismo se smjeli smijati. Išao je 
u pratnji još dvojice vojnika. Oni su išli u korak za njim. 

Prepoznadoh ga. 

Zelenika Ivan, imao je piljaru u podrumu zgrade kod Ljubljanske banke, preko 
puta robne kuće HIT. Svi logoraši su ga morali oslovljavati sa "gospodine Zela". 

Hodao je ispred nas i počeo odabir. Pokazivao je prstom jednog po jednog 
logoraša govoreći: 

- Ti, van! 

Jedan logoraš, kad mu Zela reče da izađe vani, pokuša mu reći da je bolestan i 
da ne može raditi. Zela ga udari tako snažno šakom u lice da ovaj odmah pade, ne 
uspjevši ni dovršiti ono što je mislio. Zatim se Zela poče derati, gledajući u nas: 

- Nema bolesnih! Svi oni koje ja odaberem moraju raditi. I vi morate dati udjela 
u izgradnji naše države "Herceg - Bosne". 

Mi smo stajali i bez riječi gledali u njega. Prigovora više nije bilo. Odabra i 
mene. Zela je odabirao sve dok mu jedan bojovnik iz pratnje nije rekao da je dosta. 

- Gospodine Zela, imaš ih 70 koliko si tražio - reče bojovnik iz pratnje i dade 
Zeli spisak da potpiše. 

Slijedila je zapovijed da se penjemo na kamion. Bio je to veliki žuti kamion 
marke "Mercedes" sa ceradom. Među nama je bio jedan logoraš po prezimenu Smajić. 
Ime mu nisam Znao. 

Bio je Bošnjak. Njega je Zela izabrao da svaki dan ide sa grupom logoraša na 
posao kod njega. Jedini je on imao pravo i mogućnost kontakta sa njegovom "visosti". 
A i logoraši su mogli samo sa njim razgovarati. 

Direktnog kontakta sa "gospodinom Zelom" nije moglo biti. A Smajić je imao 
zadatak da raspoređuje logoraše na rad na prvoj borbenoj liniji. Znači i ovdje je 
"izabran" Bošnjak da raspoređuje svoje. 

Odmah na kamionu primjetih da pojedini logoraši mole Smajića da ih rasporedi 
na rad kod Silosa ili u Raštane, gdje se manje ginulo na radu. Smajić im obeća da će 
ih tako i rasporediti. Sjedio sam na podu gledao ih i razmišljao. 

"Neka bude kako dragi Bog odredi, pa šta se god desi". 

Kamion se zaustavi na vrhu Avenije, u blizini "Deka". Začusmo naredbu da 
izađeno. Kad izađosmo primjetih jednu grupu bojovnika HVO. Među njima je bio i 
Zela. On se izdvoji iz grupe i priđe Smajići. 

- Tiih rasporedi po grupama, i neka se tako poredaju - kaza. 

Smajić poče raspoređivati logoraše po grupama. Kad dođe do mene reče mi: 

- Ti ćeš u grupu kod "Cige". 

Izdvoji nas se petnaestorica u stranu. Tad nisam znao ni koje Cigo, ni gdje ćemo 
raditi. Tada jedan od ovih bojovnika reče: 

- Grupa koja radi kod Cige, neka pođe za mnom. 

Dođosmo do jednog drugog, manjeg kamiona. 

- Uzmite sada po komad "kruva" i po konzervu i penjite se - slijedila je druga 
naredba. 

Učini man se dobro za početak. "Kruh" i konzerva. Uzesmo ponuđeno i 
popesmo se na kamion. Kamio pođe kroz "Centar II" i zaustavi se kod "Doma 
penzionera". Narediše nam da izađemo. Tako i uradismo. Kad izasmo iz kamiona, 
ugledasmo još dosta bojovnika HVO ispred hotela. Vozač reče da je doveo logoraše 
za posao. Pri tom jednog bojovnika oslovi sa "Cigo". Svatih tada da je Cigo bio neki 
zapovjednik na mjestu na kojem smo bili određeni da radimo. Čuli smo oko hotela 
snajperske hice. Malo dalje čule su se detonacije različite snage. Znači, prva linija je 
tu. Odnah iza hotela, u Šantićevoj ulici. 

Cigo nam naredi da prvo moramo nositi velike borove grede prema Zalihića 
kućama, koje su bile u blizini srušenog Carinskog mosta. Još nam odredi putanju 
kretanja. Vidjeli smo da je taj put bio dosta težak, ali je bio sigurniji zbog manje 
opasnosti od snajpera sa druge strane Neretve. Od snajpera od Armije BiH. Naredi 
nam da grede mosimo po dvojica. 

Podigosno jednu gredu. Jedva se uspravismo od težine. Ali pogovora me 
smije biti. Morali smo nositi. Stavih jedan kraj grede na rame. Zbog velike težine i 
hrapavosti rame odnah prokrvari. 

Bojovnik koji stajaše u blizini i koji posmatraše kako sa teškom mukom 
podigosmo gredu, razadera se na nas i reče nam da to moramo brže raditi. 

Ispravih se nekako pod težinom borove grede i pođosmo određenom putanjom. 
Dođosmo do jednog srušenog zida. Morali smo hodati po velikom kamanju od 
ruševine. Kretali smo se vrlo teško i sporo pod težinom grede. Na jednom jestu 
morali smo se sageti da se provučemo. U tom momentu ja se okliznih i padoh. 
Greda pade pored mene i ispade iz ruku onog drugog koji ju je nosio sa mnom. On 
poče psovati na mene, govoreći da je mogao on stradati. I ja se razaderah i rekoh mu 
da sam gredu jedva nosio i po ravnom, a ne po ovom kamenju. U toj svađi začuh 
škljocanje automata iznad glave i glas stražara koji nas je pratio: 

- Hoćete li vas dvojica da vas ja dižem ili želite zauvijek tu ostati. 

Podigosmo se brzo. stavismo ponovo gredu na rame. Pođosmo ponovo preko 
kamenja. Ali to nikako nije išlo. Noge su klecale. Samo što ponovo ne padoh. U tom 
momentu ugledah Cigu kako prolazi pored nas: 

- Gospodine, Cigo, - rekoh mu onako u prolazu. 

- Šta hočeš? 

Možemo li mi nositi ove grede direktno cestom. Ovako ne možemo, teško je 
ovuda hodati pod teretom - upitah. 

On nam dozvoli, ali reče da je veća vjerovatnost da će nas pogoditi snajper ako 
budemo išli cestom. Mi, ipak, promjenismo smjer kretanja. 

Izađosmo na ulicu koja vodi direktno prema Carinskom mostu. Niko nas nije 
pratio. Ugledasmo kuće iznad željezničke stanice na suprotnoj strani Neretve. 

Tamo se nalazila Armija BiH. Bili smo na čistini. Vidljivi sa svih strana. 

Meci su fijukali pored nas, ali se nismo osvrtali na njih. Nosili smo gredu, kao 
da uopšte nije rat. 

Smrti se nismo bojali. Logoraš koji je nosio gredu sa mnom, isto tako je bio 
poravnio. Kad donesosmo gredu na određeno mjesto primjetismo da ostali logoraši 
još nisu stigli. 

Krenusmo njima u susret. 

Naiđosmo na prvu dvojicu kako se muče da provuku gredu kroz otvor u 
jednom srušenom zidu. Pomogosmo im i rekosmo da smo mi rizikovali i nosili 
gredu direktno ulicom. I eto sretno prođosmo. Gredu smo donijeli i ništa nas nije 
pogodilo. Kad to začuše, odlučiše da i oni idu istim putem. 

Nosili smo tako grede do jedan sat iza podne. Prenesosmo sve do jedne. 
Pomislismo da nema više posla i da ćemo se malo odmoriti. Odnekud se pojavi Cigo 
irečei 

- Ispred pošte ima jedna gomila zemlje. Morate tom zemljom punit vreće i 
odnijeti ih isto kod Zalihića kuća. 

Pet stotina komada. Tamo će se pravit bunker. 

Rasporedismo se za novi posao. Ja uzeh lopatu i počeh punit vreće, a zatim 
zametati logoraše vrećeom na leđa. Punio sam po deset lopata zemlje u vreću. Vidio 

sam da logoraši ne mogu više nositi. Prilikom tovarenja, zabio bi se po neki metak u 
zemlju. To je bila opomena sa suprotne strane. Armija je pucala prema nama. Nisu 
nas pogađali. Znali su dobro da smo zarobljenici, da smo logoraši i da smo prisiljeni 
raditi ovo što radimo. 

A i mi smo znali da nam je taj svaki metak opomena. A šta smo mogli u tim 
momentima napraviti. 

Ništa. 

Samo dobiti metak od onog što želi da ostanemo tu zauvijek. Ali isto tako znali 
smo da će Armija sigurno pucati na nas u slučaju nužde. Ovi što nas čuvaju svakako 
su nas već otpisali. 

A čuvaju nas samo zbog toga da ne pobjegnemo. 

Kad sam zamećao vrećom logoraša Gušića, iznenada se prolomi rafal iz 
automata iznad naših glava. 

Začuh strs.žara kako govori: 

- Ti stari tovari vreće do "vrva". Do "vrva". I neka se ovaj logoraš ne izvlači - 
pokaza na Gušića. 

Gušić vrati vreću na zemlju da je nadopuni. Tovareći vreću razmišljao sam 
o ovom bojovniku koji reče da punim "do vrva". Znao sam da te riječi "do vrva" 
govore samo određeni ljudi koji nisu iz Mostara. Napunih vreću do vrha i zametnuh 
Gušića. 

Gušić prihvati vreću, i čim napravi jedan korak i on i vreća padoše na zemlju. 
Vreća mu pade na nogu. Ozlijedi mu koljeno. Priskočih da mu pomognem. 

Bojovnik koji nas je čuvao naredi mi da ne prilazim i reče da je to Gušić 
napravio samo da više ne radi. 

A Gušiću je bilo tek osamnaest godina. 

Na njemu su se vidjeli tragovi velike iscrpljenosti. I prije je bio mršav. A sad još 
i više nakon proživljenih strahota Dretelja i sve težeg i težeg rada na Heliodromu. 
U blizini je bio Cigo, koji je vidio da se Gušić povrijedio. Naredi drugom bojovniku 
da ga odvede u bolnicu da Gušiću pregledaju nogu. Tek tada smo mogli priskočiti u 
pomoć i prenjeti Gušića do auta. 

Nakon dva sata tovarenja vreća izvršismo smjenu poslova. Ja sam sad bio 
određen da nosim vreće. Kad su me zametnuli sa prvom vrećom jedva ostadoh na 
nogama, a kad sam pošao noge mi se počeše tresti od tereta. 

Mislio sam da ću pasti, ali mi je slika Gušića bila u očima. Nosio sam i dalje i 
trpio. Ni sam ne znam kako sam uspio donijeti vreću, a da ne padnem. Ali eto donio 
sam. Pri povratku sam se malo odmarao. 

Kad sam došao do logoraša koji je punio vreće on mi prije nego me zametnu 
reče: 

- Moraš namjestiti vreću na leđima tako da ima ravnotežu i da je rukama što 
manje držiš. 

Pomože mi da namjestim slijedeću vreću. Osjetih odmah koliko je tako lakše 
nositi. Shvatio sam koliko u ovakvim trenucima čovjek mora brzo učiti i naglo 
reagovati. U protivnom te nestaje u vihoru rata. 

Radili smo toga dana do sedam sati uvečer. Tad nam Cigo reče da se spremimo 
i da idemo u logor na Heliodrom. 

Dovedoše Gušića iz bolnice sa zavijenim koljenom. Koljeno bijaše izrazito 
nateklo. Jako ga je bolilo. Popesmo se na kamion. Dovedoše nas opet kod "Deka". 
Tu smo morali sačekati ostale logoraše, koji bijahu na radu na nekim drugim 
mjestima. 

Stajali smo poredani. 

Odnekud se pojavi Zela. Nosio je u ruci megafon sa pojačalom. Počeo je glasno 
kroz njega govoriti: 

Ovo je "Herceg - Bosna". Ovdje balijama nema mjesta. 

Na oko pedesetak metara od nas ugledasmo dosta civila, pretežno žena, 
Muslimanki sa djecom, manjom i većom. Gledale su prema nama ne bi li svidjeli 
nekog poznatog. 

Zela ih je udaljavao od nas govoreći im u megafon: 

- Forverc! Šnel...Šnel! 

Govorio je još nekakvim njemačkim zapovjedima. Na glavi je imao šljem isto 
kao i jutros. Na sebi je imao zakačene bombe i automat. Ličio je na nekadašnjeg 
švapskog vojnika, kakve smo u djetinjstvu gledali u filmovima. 

A imao je i publiku pa se u potpunosti uživio u ulogu. Skakao je okolo i galamio. 
Zatim se okrenu prema logorašu Smajiću i naredi mu: 

- Gospodine Smajiću! Ti izađi vani i preberi zarobljenike. Sve što imaju kod 
sebe neka stave ispred sebe na zemlju. 

On je išao ispred stroja i redom govorio da izbacujemo sve što imamo iz džepova 
i kesa. Neki logoraši su držali u rukama kesu, koju im je prije neki trenutak dala neka 
žena, da je ponesu nekom njenom najbližem u logor. Sve je moralo biti bačeno. 

Kad Smajić obavi pregled začu se ponovo Zelin glas: 

- Smajiću, sada sve to baci u kontejner za smeće. 

Među nama je bio stariji Šela, logoraš. On je dobro poznavao Zelu od ranije. 
Šela mu na ovaj postupak prigovori: 

- Zašto ovo radiš Zela? 

- Sve po pravilu službe - odgovori Zela i naredi da se penjemo na kamion. 

Počesmo se peti na kamion. Odjednom se Zela zaleti među nas sa palicom u 
ruci i poče udarati logoraše onako s reda. Neko dobi po glavi neko po leđima. Među 
nama nasta pometnja. 

Htjeli smo što brže u kamion da se spasimo od ovog iznenadnog "čašćavanja". 
Uskočih u kamion, a za mnom uleti Zlatko Đukić. Držao se rukom za leđa. 

Rećemi: 

- Pogledaj, molim te, ima li mi išta slomljeno - pokazujući mjesto gdje je dobio 
udarac. 

Ugledah mu na leđima poveću dugu masnicu. Iako smo bili preumorni od 
posla u tim momentima strah je podobro nadvladao umor. Logoraši uletješe kako 
koji na kamion. Dosta ih se držalo za leđa i za glavu. Konačno kamion pođe. Pravac 
Heliodrom. 

Bojovnik, koji nas je pratio, predade stražaru pred ulazom u školu potpisani 
papir sa zaduženjem logoraša i dodade: 

- Onaj što mu je noga zavijena, danas je zabušavao na poslu - i pokaza rukom 
na Gušića, a zatim sjede u kamion i ode. 

Stražar nam naredi da uđemo unutra, a Gušića ostavi. Ulazeći, vidjeli smo kako 
ga dvojica stražara udaraju. I još su mu govorili da nam prenese da će ovako proći 
svaki logoraš koji zabušava na poslu. 

Uzaludan je bio njegov plač i molba da ga ne udaraju, da ga shvate da ga je 
povrijedila vreća koju nije mogao nositi. Ništa od svega toga. Kad su ga prestali 
udarati, narediše mu da pase travu u obližnjem parku. I to da to mora ustima raditi, 
a da travu mora jesti. 

To je trajalo preko pola sata. Vidjeli smo Gušića kako pase travu, jede je i 
nakon toga povraća od muke. U tim naredbama najglasniji je bio policajac Mlađo. 
Po izrazima njegovog lica vidjeli smo da je zadovoljan i da uživa u tim scenama 
mučenja. 

Nakon što su se zadovoljili mučenjem, narediše Gušiću da uđe u spavaonu. On 
se jedva ustade i uđe. 

Nije nam trebao ništa pričati. Sve smo već vidjeli. 

RANJAVANJE 


Dolaskom u logor sa rađe doznali bi koliko je toga dana ranjeno ili poginulo 
logoraša. 

Izlazak na rađu na prve linije postade mora za svakog logoraša. Molili smo 
Boga da nas ne izaberu na rađu prilikom jutarnjeg odabira. 

Ko bi ostao u logoru mogao je računati sa sigurnošću da je proživio jedan dan 
duže. A kad bi se logoraši uvečer vratili sa rađe, samo nas je interesovalo kose nije 
vratio. 

Ko je ostao. Kad bi za nekog čuli da je "samo" ranjen, bilo bi nam drago. Znači 
ostao je Živ. 

Trinaesti augusta ujutro. 

Uobičajeni stroj na igralištu ispred škole. Izbor logoraša na posao. 

Stražar Marjanović hoda ispred stroja i pita: Ima li dobrovoljaca? 

Niko se ne javlja. Svi šute. Ta ko će u sigurnu smrt. Znali smo da se tih dana ide 
na radu isključivo na prve linije u gradu. I da se gine. Svakodnevno. Život postaje 
lutrija. 

A živ čovjek se ne da. Nekakva volja za preživljavanjem budi se u čovjeku. Kad 
su nas samo mučili, molili smo Boga da nam pošalje smrt, a sad kad nas guraju u 
sigurnu smrt, molimo Boga da nas ne izaberu. 

U stroju na igralištu ispred škole bilo nas je oko hiljadu. Kamioni sa spuštenim 
stranicama stajali su pored igrališta. 

Marjanović je redom pitao vozače kamiona: Koliko? 

Začuo bi se odgovor: 

Druga bojna pedeset, ATG šezdeset, Četvrta bojna sedamdeset, Deveta bojna 
trideset i tako redom. 

Nakon toga je Marjanović išao sa svojim pomoćnicima ispred stroja i odabirao. 
Pogledao bi logoraša i rekao: "Ti!" 

Logoraši su izlazili iz redova, sakupljali se na određenom mjestu ispred 
kamiona. Niko nije znao ni kuda će ići, niti da li će se uopšte vratiti. 

Zatim naredba za odabrane: "Upadaj u kamione!" 

Prije polaska vozači su Marjanoviću u jednu knjigu popisivali broj zaduženih 
logoraša. 

Kao da zadužuju stvari ili potrošni materijal u magazinu. 

Kamioni odoše. 

Zatim začusmo naredbu koja se odnosila na nas koji smo ostali, koji nismo 
izabrani za posao toga dana: 

"Neka ostanu tako stajati na suncu u stroju do daljnjeg. Neka im to bude kazna 
što nije bilo dobrovoljaca." 

August. Sunce rano pripeče u Hercegovini. 

Stajali smo tako određeno vrijeme. Logoraši počeše padati u nesvijest. Padali 
su ispred redova. Stražari nam dozvoliše da ih polijevamo vodom iz šlaufa koji je bio 
u blizini. Stajali smo tako dva do tri sata. Tek tad Marjanović naredi da možemo ući 
u školsku zgradu u učionice - spavaone. Bili smo izmoreni od stajanja i iscrpljeni od 
jakog sunca. 

Ali i pored svega toga bili smo presretni što nismo toga dana izabrani za rađu. 
Uđoh u spavaonu. 

Ugledah logoraša, kolegu Benjamina Salahović kako ulazi sa spečenim 
rukama. 

"Šta je bilo?" - upitah ga 

"Ranjen sam." - odgovori i namignu mi. 

Taj mig sam samo ja vidio. Bilo je to radi okoline. 

Ostali logoraši se okupiše da viđe šta mu se desilo. Pokaza dlanove. 

Bili su potpuno izgorjeli. 

On sjede do mene i kad se radoznali udaljiše reče mi da je to sam sebi uradio, 
da ga ne bi izabirali na posao. Pitao sam ga kako je to uradio, a on mi reče da je u 
klozetu zapalio jedan karton i držao ruke na vatri dok se na dlanovima nisu pojavili 
plikovi. 

Bilo je bolno, ali je želja za preživljavanjem bila jača. Predvečer se logoraši 
počeše vraćati sa rađe. Kako je koji kamion dolazio pred školu mi smo skakali i 
istrčavali pred logoraše. Iščekivali smo nestrpljivo koliko ih se manje vratilo i koga 
nema. Iz jednog kamiona izađe Gosto Alija sav krvav. Ništa ne govori. 

Uđe u spavaonu. Samo nijemo bulji u nas. Pitasmo ga je li ranjen? Jedva 
progovori. Valjda od straha, ili ko zna šta. Reče da nije ranjen, a da je to na njemu 
krv od poginulog Čolića iz naše spavaone. Poginuo je u Šantićevoj. 

Granata je pala u njihovoj neposrednoj blizini. Alija je pukim slučajem 
preživio. 

Tu je poginulo pet logoraša, a ranjeno dvanaest. Sa još jednim preživjelim 
logorašem izvlačio je poginule do kamiona. 

Još je pričao da su toga dana bojovnici koristili logoraše kao živi štit i sa njima 
u takvom štitu pokušali napredovati. Nisu ni centa mogli naprijed. 

A pet logoraša pogibe i još dvanaest ranjeno. 

Te večeri kod logoraša se još više poveća strah od takvih rađa. Strah za goli 
Život. 

Sjetih se preživljavanja u Dretelju. Jedva preživjesmo one muke da bismo im 
sada služili kao topovsko meso. Kako je koji kamion dolazio i vraćao logoraše nazad, 
tako bi bojovnik prijavljivao rashod. 

Tužno je to bilo slušati: 

"Zaduženo šezdeset, vraćeno četrdeset tri, poginulo pet, ranjeno dvanaest." 

Samo brojevi. 

Bez ikakvog pravdanja. 

Kad se i u radionici razdužuje potrošni materijal bar se kaže, gdje je, i zašto 
potrošen. A ovdje kao da se ne radi o ljudima. 

Samo brojevi. Toliko i toliko manje vraćeno. Noć nam bijaše strašno duga. 

Pričali smo o tragičnim događajima toga dana. Ko pogibe. Gdje pogibe. 

I uvijek jedno te isto pitanje: Zašto? 

Sa zebnjom oko srca iščekivali smo naredno jutro. Ko li će ujutro biti izabran? 

Ko li se neće vratiti? Gledali smo jedan u drugog. 

Dobro mi Hamdija reče prije neki dan: "Sad više ništa ne zavisi od nas. 

Sve je u tuđim rukama." 

Svanu. Četrnaesti august. Naredba: Svi iz spavaona vani na igralište. Izlazimo 
pognute glave vani. Polagano. Odjednom glas: 

"Brže izlazi ili ću pucati!" 

Požurismo. Napravismo redove. Čekamo. Dežurni stražar ide ispred stroja i 
izabire logoraše: 

"UMPEUM" 

Logoraši izlaze kako ih prozivaju i staju kod kamiona. 

Kad se namiri broj za taj kamion, vozač rekne da je dosta. Naredni logoraši idu 
do drugog kamiona i tako redom. 

Prestadoše izabirati. Ja sav sretan. Nisu me izabrali. Gledam po stroju. Vidim 
Benjamina sa zavijenim rukama. Njega su isto preskočili. 

Čekamo naredbu da uđemo u spavaonu. 

Naredba stiže. 

Je li bilo sreće toga dana ili je dragi Allah uslišio naše molitve. Ali i drugi su 
molili pa ih izabraše. Uđosmo u spavaonu. 

Sjedimo na svojim mjestima. Nema nikakve priče. 

Oko podne začusmo ponovo zvuk kamiona pred školom. Ubrzo zatim u 
spavaonu uđe stražar po imenu Peđa. Znali smo da je Srbin po nacionalnosti. Služio 
je HVO-u. 

Čim je ušao u spavaonu uprije prstom u Alu Gostu i reče: 

"Ti vani!" 

"Ma gospodine, ja sam jučer radio, i još se nisam od krvi i prljavštine oprao." 
- poče moliti Ale. 

"Ništa te ne pitam! Vani! - razadera se Peđa. 

Zatim pokaza prstom na Sulu Mrgana koji je sjedio pored mene i reče mu da 
izađe. Sule usta i izađe vani. Bez riječi. Svakako nije bilo koristi ništa govoriti. 

Onda se okrenu prema meni i reče: "I ti vani!" 

Ustadoh i pođoh za Sulom. Vani je čekao kamion sa spuštenom zadnjom 
stranicom. Izabraše nas ukupno četrdeset. 

Peđa upita vozača je li nas ukupno četrdeset. 

Vozač potvrdi, a zatim mu Peđa dade jednu knjigu i reče mu da potpiše. Vozač 
potpisa. Zaduženje. Popesmo se na kamion. 

Niko ne zna kuda ćemo jer nam je vozač nepoznat. 

Inače smo prema vozaču znali kuda će nas voditi. Koji je pošao na koju liniju. 
Međutim, ovaj je bio novi. I on i kamion. 

Vozilo krenu prema Vardi polagano uza stranu. Zatim skrenu prema Mostaru. 
Povirivali smo neprimjetno ispod spuštene cerade, ne bi li utvrdili pravac kretanja. 
Vozili smo se Avenijom, a zatim kroz Centar II. Kamion se zaustavi ispred glavne 
pošte. 

Začusmo naredbu da iskačemo. 

Kako smo iskakali jedan po jedan postrojavali smo se pored kamiona po već 
ustaljenoj i uvježbanoj proceduri. Zatim je slijedila naredba: 

"Za mnom!" 

Podosmo za ovim bojovnikom. Na njemu je bila zaštitna "pancirka", a na glavi 
mu je bila crna kapa sa strehom. U ruci je nosio pušku "argentinku", a oko sebe je 
imao nekoliko redenika bombi. 

Pođe sa bočne, sjeverne strane Pošte prema Šantićevoj ulici. Kaza nam da se 
sagnemo i da tako idemo za njim. 

Dođosmo do Šantićeve. Sa desne strane od izlaska iz Pošte bila je pregrađena 
zidom od vreća sa zemljom sve do zgrade preko puta. Pogledah prema zgradama. 
Svaka izgorjela do temelja. Samo crne zidine. 

Zastadosmo malo, a onda opet ista naredba: 

"Za mnom!" 

Pređosmo preko Šantićeve ulice i uđosmo među izgorjele zgrade. Znali smo da 
je tu u neposrednoj blizini Armija BiH. 

Sa te strane čuli smo samo pojedinačne hice. Bez rafala, bez detonacija. 
Vjerovatno su pucali samo u sigurne ciljeve. 1 štedili municiju. 

Dođosmo do jedne izgorjele zgrade koja je bila najisturenija prema položaju 
Armije BiH. U podrumu zgrade ugledasmo jednog bojovnika. Pokazivao je 
nešto prema nama i govorio, ali ga nismo razumjeli zbog pucnjave i detonacija u 
neposrednoj blizini. 

Bojovnik, što nas je doveo, reče da prvih petnaest pođe na prvi sprat te zgrade 
i da stavljaju vreće sa zemljom na izgorjele otvore. 

Odbroji prvih petnaest. Drugih petnaest izdvoji i posla u podrum zgrade da 
probijaju otvore na zidu i dodaju vreće. 

Ostali ostadosmo da čekamo. Ja, Sule Mrgan, Alija Gosto i još sedmorica. 

Ubrzo iz podruma izađe bojovnik što nas je doveo i dođe do nas. 

Gledao je u pravcu odakle je pucala Armija. 

Kroz puškarnicu na zidu od vreća ispali jedan rafal u pravcu suprotne zgrade 
ireće: 

"Primjetio sam te, sad si gotov!" 

Nismo bili sigurni da je bilo koga primjetio, a pogotovo da je taj tamo gotov. On 
zatim stavi i drugi redenik u pušku i ispali bez prekida i drugi rafal u istom pravcu. 
Šljem koji je bio stavio na glavu samo što mu ne ispade nazad. 

Namjesti ga i onda se obrati nama: 

"Vi sad morate izaći na čistinu ispred ove zgrade i sagraditi nam zaštitni zid od 
vreća, desetak metara bliže suprotnoj zgradi. Morate napraviti bunker. Puškarnicom 
neka gleda prema Neretvi u lijevo." 

Shvatili smo vrlo brzo šta nam je raditi, ali smo još nekoliko trenutaka šćućureni 
čekali iza zida od vreća. Trebalo je izaći na čistinu. Tu se gine. 

Na deset metara od Armije. Sigurnost Armije je na tom mjestu ugrožena. 
Sigurno će pucati, bez obzira što znaju da smo logoraši. 

"Izlazite! Ili hoćete da vas strelam odmah sad, na licu mjesta - razadera se 
bojovnik na nas i repetira pušku. 

Sule prvi ustade i reče: 

"Hajdemo ljudi. Vidite da moramo. Jednom nam je poginuti." 

Izađosmo na čistinu. Prva četvorica. Sule, Alija, ja i još jedan Stočanin po 
imenu Emir. Po dvojica nosimo prve vreće. 

Moramo ih staviti na određeno mjesto gdje nam je naređeno. Na pola puta začu 
se pucanj. Osjetih da se metak zabio u vreću koju smo nosili. Šta sad? 

Nemaš kud. Bježati, niti možemo, niti smijemo! Iza nas je bojovnik sa uperenom 
i repetiranom puškom. Ne smiješ baciti vreću. 

Na nišanu smo s obje strane. Metak sa jedne, metak sa druge strane. 

Išli smo i dalje nosili. 

Začu se ponovno pucanj sa armijske strane. 

Meci zaprašiše po jednoj grani iznad nas. Lišće sa grane se rasprsnu i poče 
padati ispred nas. Opet opomena. Šta sad, pomislih. Neće biti puno ovakvih 
opomena. 

Dođosmo na određeno mjesto, spustismo prvu vreću. Vratismo se. 

U blizini mjesta odakle smo trebali ponijeti novu vreću, ugledah kontejner za 
smeće sa točkovima. Odlučismo da ga doguramo da nas bar štiti od gelera. Ale i ja 
počesmo ga gurati, kad se prolomi strašna eksplozija. Popadasmo na zemlju. 

Začuh Alu kako zajauka: "Aj, moja ruka, moja noga!" 

U to začuh i Emira kako zakuka: "Majko, moja! - i pogleda prema meni. 

Ugledah kako mu krv curi iz oka. Ja osjećam nekakvu toplinu na glavi, ali ne 
mičem. Još sam na zemlji. Osjetih krv kako mi curi po licu i očima. 

Mahinalno stavih ruku na glavu da smanjim istjicanje krvi. Učini mi se da mije 
glava šuplja. 

Skroz. Do mozga. Pogledah okolo. Nigdje nijednog bojovnika. 

Moramo što prije, što brže odavde. Ali kuda? 

Upitah Alu: "Može li hodati"? 

Reče mi da može. Isto potvrdi i Stočanin. Pođosmo. Ne znamo se orijentirati. 
Pođosmo lijevo prema jednoj izgorjeloj zgradi. Dođosmo do ulaza u podrum sa 
vanjske strane zgrade. 

"Uskači! - rekoh Ali. 

Ale prvi skoči i jauknu: "Moja noga!" Zatim skoči Emir pa ja. 

Upadosmo u nešto duboko. Jedva sam se držao za glavu. U očima mi je bilo sve 
više i više krvi. 

Nikako nije mogla stati. Valjda smo bili vrući pa je još više tekla. Ništa nisam 
vidio, Začuh Alu kako zapomaže: 

"Hoću li ja ikako živ ostati!" 

"Ja šta ćeš" - rekoh mu - "Nego možeš li dalje?" 

"Probaću." - reče. 

Pomogoh mu da ustane na onu zdravu nogu. Pridrža se zdravom rukom za 
mene. 

"Za mnom!" - rekoh im. 

Podrumi su već bili uzdužno probijeni pa se moglo kroz podrume iz jedne u 
drugu zgradu pravolinijski. 

Pođosmo prema sjeveru. U glavi nam je bila samo hitna pomoć. Svi smo krvavili. 
Najviše me je u tim momentima bilo strah da se negdje ne strušim zbog krvarenja. 
Ovdje niti ko pomaže niti će ti pomoći. Mozak mi je još toliko funkcionisao da sam 
znao da je negdje u pravcu sjevera Dom penzionera. 

Sad ga oni zovu hotel Ero. Ali nije to bitno. 

Znao sam da tamo ima vojske, valjda će nam neko pružiti prvu pomoć. Padajući 
i ustajući, pređosmo u podrum druge zgrade. Čuli smo tu neke glasove i kako smo se 
približavali, bili su sve jači. Izgleda da neko pjeva. Krenusmo u tom pravcu. 

Uđosmo već u podrum slijedeće zgrade. Pjevanje je sve jače. Tad ugledasmo 
najednom podrumskom proširenju jednog logoraša koji pjeva iz sve snage. 

Pored njega jedan bojovnik. Tjera ga da pjeva sve jače i jače. 

Bojovnik nas samo pogleda onako krvave i polomljene. 

Ništa nam ne reče, nego se okrenu prema onom logorašu i naredi mu da ne 
prestaje sa pjesmom. 

Izađosmo iz te zgrade na čistinu. Prepoznadoh pravac prema Domu 
penzionera. 

Rekoh samo kratko: 

"Za mnom!" 

Napola šepajući i vukući jedan drugog dođosmo do Doma sa zadnje strane. 
Uletismo u suteren i prođosmo do ulaznih vrata na prednjoj strani. Sa te strane je 
uvijek bilo dosta bojovnika jer im je ta strana sigurna. 

Kad nas ugledaše, skočiše iznenađeni. 

Tu izgubih svijest. Padoh. 

Samo sam još, dok sam padao, čuo bojovnika po imenu Gigo, kod koga sam 
jučer radio kako reče: 

- "Ovoga poznajem! Vodite ih u bolnicu!" 

BOLNICA 


Osvijestih se kad su me unosili u bolnicu. Prepoznadoh Hirurgiju. 

Bio sam sav krvav, po licu, po kosi, po rukama i košulji. Staviše me na sto za 
prvu intervenciju. 

Dežurni ljekar reče sestri da mi opere glavu i da mi obrije kosu oko rane. Dok 
mi je to sestra radila ugledah Alu Gostu na stolu do mene. Ljekar mu je upravo 
pregledao rane na nozi i ruci. Reče mu da će ga morati operisati jer su mu neke 
glavne vene i arterije pokidane. 

Na to Ale prepadnut ponovo upita: 

- Hoću li doktore ostati živ? 

Ljekar mu reče da hoće, ali da mora biti miran. To Alu malo umiri. 

Zatim ljekar priđe meni, pogleda povredu i reče da je dobro što geler nije oštetio 
mozak. Reče da će sve proći bez većih posljedica. 

Još reče da sam izgubio dosta krvi, ali je, nažalost, nema dovoljno ni za hitne 
slučajeve. Namaza me po glavi nekom tečnošću. Dade mi nekakvu injekciju i poče 
šiti ranu. 

Napravi tri šava. 

Kad završi reče sestri da mi dadne antibiotike i da me legne na neki slobodan 
krevet. Sestra mi donese bolničku pidžamu i pomože mi da dođem do kreveta. 
Krevet! 

Zar ću na krevet poslije svih ovih muka. Prvo mi to pade na pamet. 

Legoh na krevet. Pogledah oko sebe. Prvo ugledah mog kolegu sa posla Bečirović 
Halida. Priđe mi. Kad ugleda ranu na glavi napravi grimasu pa reče: 

- Fala bogu da si ostao živ. Sve će ovo proći, ali ja neću moći nikada vratiti svoje 
dijete i suprugu. 

Upitah ga šta se desilo. On nastavi priču: 

Dok sam bio na Heliodromu, bojovnici jednog dana došli i cijelu moju familiju, 
suprugu i tri sina izveli iz stana. Poveli su ih prema Čitluku. Tamo su ih na jednom 
smetljištu pored glavnog puta strijeljali. Suprugu i starijeg sina od devetnaest godina 
su odmah ubili, a dvojicu mlađih, blizance od šesnaest godina, izrešetali mecima. 

Samo su nekim čudom preživjeli. Zločinci su napustili mjesto misleći da su 
ih sve poubijali. Kad su dvojica mlađih došli svijesti ispuzali su do puta. Naišao je 
srećom u tom momentu neko autom, zaustavio se, uzeo ih i prebacio do Hirurgije. 
Njih dvojica su mi preživjeli, ali za suprugu i starijeg sina nije više bilo nade ni 
pomoći. 

Halid mi je pričao njegovu tužnu priču, a mene neka gorčina hvata u želucu. 
Dobro sam poznavao njegovu kompletnu familiju, često smo bili zajedno. Supruga 
mu je radila u bivšem SUP-u, a od formiranja MUP-a BiH na lijevoj strani prešla je 
da tamo radi. 

Je li to bio razlog egzekucije? Vrlo vjerovatno. 

Gledan Halida. On je sav crn u licu, oči prazne, bez osjećaja. 

Ne znadoh više ni jednu riječ koju bih mu mogao u tom trenutku reći. Tu nema 
utjehe. Osjetih kako se muti u glavi. 

Uspjeh mu samo reći: 

- Molim te, Halide, možeš li mi otići do supruge i reći joj da sam ovdje i da mi 
dođe u posjetu. 

Stan mi je bio vrlo blizu Hirurgije, a vidio sam da oko mene ima dosta 
posjetilaca, bolesnih i ranjenih. Halid obeća da će odmah otići. I stvarno za kratko 
vrijeme ugledah suprugu i mlađeg sina. 

Prvi put nakon četrdeset i pet dana od odvođenja iz stana. Obadvoje mi se 
učiniše strašno mršave, blijedi i dobro uplašene. 

Ne znam ni šta bi u tim momentima pričali. Znao sam da su puni svakojakih 
priča o logorašima. 

Ja sam vidio da su živi i zdravi a i oni mene samo Živog. 

Malo im lahnu, jer ipak sam bio živ pred njima. Pitao sam za starijeg sina. Bio 
je u momentu kad je Halid navratio negdje vani. Dobro je. Samo se čuvajte. 

Rekoh supruzi da ode do stana i da mi donese nešto za presvući i još nešto 
stvari. Znao sam da neću ostati dugo i da moram ponovo na Heliodrom. 

Supruga ode i reče da će se odmah vratiti. Sa Hirurgije do stana i nazad treba 
joj manje od petnaest minuta. 

Ali čim supruga ode u sobu uđe medicinska sestra i reče mi da je doktor 
naredio da mene i malog Emira, Stočanina, kome je, također, ukazao pomoć, moraju 
otpustiti iz bolnice. Navodno su očekivali još teže ranjenike. 

Sve ovo od odlaska na Hirurgiju, obrade rane na glavi i priče sa Halidom i 
razgovora sa suprugom i sinom nije trajalo više od tri sata. 

Ne ispuni mi se želja ni da legnem u krevet kao čovjek. Počeh ponovo oblačiti 
iste one haljine u kojima sam i došao ranjen u bolnicu. Šta sad? 

Supruga ode. Vratiće se brzo. Neće me Zateći. 

Dok sam se oblačio pogledao sam oko sebe ne bih li ugledao bar nekog poznatog. 
Da bar ostavim poruku da smo morali hitno otići. Ne ugledah nikog. 

Šta je ovo Bože dragi? 

Bolnica u mom gradu a nikog u njoj ne poznajem. Sve neki strani ljudi. I 
bolesnici i sestre i doktori. Kao da sam pao sa neba. Obukoh se. 

Dođoše dva bojovnika. Strpaše nas u jedan kamion. Očekivao sam da će nas 
odvesti pravac na Heliodrom. Kamion stade ispred zgrade Mašinskog fakulteta. 

Narediše nam da izađemo. Sprovedoše nas u podrum fakulteta. Bez ijedne 
riječi. Ni zašto, ni koliko. 

Nađosmo se u mraku, u podrumu bez deka, bez ležaja, bez igdje ičega. 

Samo goli beton pod nama. 

PODRUM FAKULTETA 


Osjetih da mi zašivena rana na glavi krvari. 

Pokušah zovnuti stražara da mi otvori. Vrata su za nama bila zaključana. 
Mislio sam nekog zamoliti da mi bar jedno ćebe daju, da bar mogu negdje sjesti. Bez 
uspjeha. Niko nije čuo. 

Još smo ja i Emir stajali na nogama. Oči se malo priviknuše na tamu. Pogledah 
oko sebe. Ugledah po ćoškovima ljude kako sjede. Neki su, čak, ležali na golom 
betonu i spavali. Neki su samo ležali. Nisu pričali međusobno. 

Zagledali su u nas vjerovatno se pitajući ko smo. U jednom ćošku ugledah 
jednu dasku. 

Kome li je ona bila namjenjena? Svi su ti ljudi bili logoraši, zarobljenici. Kad 
smo se malo bolje priviknuli na tamu, ugledah da se iz te prostorije može preći u 
drugu istu. 

Među prostorijama nije bilo vrata. I druga prostorija je bila puna zarobljenika. 
Nešto malo svjetlosti se naziralo sa prozora u vrhu podruma. 

U jednoj prostoriji u ćošku ugledah kante u koje su zatvorenici vršili nuždu. 
Odavno su sve tri kante bile prepune. 

Sada se nužda vršila po cijeloj toj prostoriji. Pošto prostorije nisu imale vrata 
smrdilo je i zaudaralo po cijelom podrumu. Smrad je ujedao za oči. Naslonih se u 
jednom momentu na zid. Osjetih umor u nogama. 

Puno smo predeverali od jutros. Od logora do Šantićeve, ranjavanje, trke do 
Doma, 

Hirurgija. 

A sad ovo. Nisam mogao više stajati. 

Sjedoh. 

Mali Emir sjede do mene. UZ mene je imao neku sigurnost. 

Na licu je imao flaster koji je već bio sav krvav. Šta da misli čovjek u ovakvim 
momentima. Ili ćemo u ovom smradu svi pocrkati, ili ćemo preživjeti. Samo mora 
doći nekakav kraj. A nade nikakve. 

Začuh vani glasove nekih bojovnika. Nešto su se veselili i pjevali. 

Ustadoh se i počeh lupati na vrata. Dugo sam lupao. Neki od bojovnika u 
prolazu začuo je lupanje i upita: 

- Šta hoćete balije? 

- Ja sam ranjen. Rana mi krvari. Trebao bih doktora da mi ranu previje i da mi 
da kakve ljekove. 

- Nema trenutno doktora ovdje - reče - zovnuću te kad doktor dođe. 

Ode iza vrata. Čekao sam. Niko se nije javljao duže vremena. Začuh zatim neki 
ženski glas. Počeh ponovo lupati na vrata. Djevojka se odazva. 

Ja joj ponovih isto kao i onom bojovniku prije i rekoh da mi je jedan obećao da 
će me zvati kad doktor dođe. 

- Vidjeću je li došao doktor - reče djevojka i ode. 

Prošlo je vjerovatno još nekoliko sati od ovog razgovora sa djevojkom kad se 
začu otvaranje podrumskih vrata i pitanje: 

- Jeli neko tražio doktora ovdje? 

Ja se ustadoh i rekoh da smo mi ranjenici iz Šantićeve i da smo ovdje došli 
sa Hirurgije. Ostali logoraši u podrumu su me uplašeno gledali i čudili se mojoj 
hrabrosti da lupam na vrata. Valjda su moje muke bile jače od straha. 

- Da možda ne tražite hotel? Jebem vam majku balijsku. 

- Šta hoćete? 

- Hajde polazite za mnom. 

Otrpjeh psovke i uvrede. 

Bilo mi je najvažnije doći do doktora. Pođosmo uz stepenice na prvi sprat. 
Uvedoše nas u jednu prostoriju. U zgradi Mašinskog fakulteta je bila smještena 
policija HVO-a, a podrumi su ujedno služili kao zatvor. 

Kad uđosmo u tu prostoriju ugledasmo jednog čovjeka u uniformi. Reče da je 
doktor i upita šta hoćemo. 

Ja mu kazah sve od početka, od jutros, da smo ranjeni u Šantićevoj, bili na 
Hirurgiji i otpušteni, jer tamo više nije bilo mjesta, rane nam krvare, trebali bi 
previjanje, a doktor nam je napisao da po dolasku na Heliodrom moramo trošiti 
neke antibiotike. 

Pošto nismo u bolnici zamolih ga da nam on da te lijekove. Taj čovjek nas je 
posmatrao dok sam ja pričao. 

Kad završih zavuče ruku u tašnu i izvuče nekakve tablete i reče: 

- Ovo ćete nastaviti piti, a ja vam ne mogu više pomoći, jer sam nemoćan. 

Upitah ga tad da li možemo dobiti bar ćebe. Kad to začu bojovnik koji nas je 
doveo, razdera se i naredi da pođemo sa njim. 

Nađosmo se opet u podrumu. Smrad se širio sve više i više. Što od velike 
vrućine, što od slabe, nikakve cirkulacije zraka. 

Naslonismo se uza zid. Gledamo jedan u drugoga. Bez riječi. 

A zatvorenici logoraši gledaju u nas. 

Ni oni ništa ne pričaju. 

Noć duga i teška. Nikad proći. 

Sve me boli. Ni sam ne znam kako predeverasmo tu noć. Svanu. 

Začusmo otvaranje vrata podruma i glas stražara iza vrata: 

- Oni koji su radili jučer na prvoj liniji, svi van! 

Logoraši se počeše izvlačiti iz ćoškova i izlaziti, jedan za drugim. Izađe ih 
četrdeset. Ni jednog nisam poznavao. 

Gdje li su ovi uhvaćeni i odakle li su dovedeni? 

Bili su jako prljavi, poderane odjeće, zamazani. 

Kada oni izađoše u podrumu ostadoše samo četvorica. Nas dvojica ranjenika, 
jedan zarobljenik, vojnik HVO-a i još jedan civil. 

Upitasmo ovog vojnika otkuda on u zatvoru. Reče da je Musliman i da je 
pripadnik Jukine vojske. 

Napravio je toga dana u gradu neki belaj i zatvoren. A ovaj civil reče da je isto 
tako uhvaćen toga dana na ulici. 

Upitah ga odakleje, a on reče daje dugo godina radio kao revizor u Autoprevozu. 
Gledam ga, poznam ga ali imena mu se ne mogu sjetiti. Reče da je porijeklom iz 
Bosne i da već odavno živi u Mostaru. 

Smrad od mokraće i ljudskog izmeta bio je nesnosan. Nema cirkulacije zraka. 

U ovome se ne može opstati. Guši me smrad. 

Dođe čovjeku do života. Stadoh kod vrata i počeh ponovo lupati. Mali Emir se 
prepao i kaže mi da bi bilo bolje da ne lupam. 

Prepao se da bi nas stražar mogao početi mlatiti. Bilo bi bolje da sjedimo i 
trpimo. 

Ja sam i dalje lupao. 

Nakon izvjesnog vremena začusmo ženski glas iz vana. Upita nas: Šta 
hoćemo? 

- Možete li nam dozvoliti da očistimo ovu nečistoću? Ne može se više u ovome 
izdržati. Pogušićemo se od smrada. 

- Pitaću pretpostavljenog - reče ženski glas sa stepeništa. 

Za oko pola sata vrata se otvoriše. Ugledasmo jednu ženu u uniformi. 

- Kante sa mokraćom i izmetom ćete iznositi i prosipati u klozetske šolje na 
prvom katu. Pazite da što god ne prospete po stepeništu. 

- Samo će po vas biti gore - reče. 

Počesmo iznositi kante. 

Kad izađosmo na vanjski zrak počesmo duboko udisati kako bi se malo avertili. 
Pokupili smo ugrubo sav izmet iz prostorije i prosuli u klozet na spratu. To smo 
radili nas dvojica ranjenika i revizor kojeg malo prije upoznasmo. 

Trajaće to čišćenje i iznošenje oko pola sata. 

Nakon toga ponovo nas zatvoriše i zaključaše vrata. Ponovo neizvjesnost. 

Smrad je bio malo manji ali je i dalje štipao za oči. Teško se moglo disati. 

Gledao sam u onog Jukinog vojnika. 

Uopšte se nije pomjerio. Samo je spavao na betonu. Prostro ispos sebe vjetrovku 
i spava li spava. 

Za jedno sahatak vremena, negdje oko jedanaest sati, prozvaše ga. On se spremi 
i ode. Nije ni riječi sa nama progovorio. A mi ga nismo smjeli ništa ni pitati. 

Nakon izvjesnog vremena dovedoše još dvojicu ranjenih logoraša. Jedan je bio 
teže ranjen, sa prostrelnom ranom na grudima a drugi sa ranjenom rukom. Ponadah 
se da bi sad mogli prije izaći odavde iz ovog podruma, iz ovog smrada, jer nas je 
više. 

- Mi smo od juče ovdje, ne nadaj se da ćeš brzo odavde na Heliodrom. Za njih 
zatvorenici i logoraši ništa ne znače - kazah ovome što mu je bila ruka zavijena. 

On me samo odmjeri ne vjerujući u ono što mu govorim. Nakon dva tri sata 
poče lupati po vratima podruma. 

Dugo je lupao dok ponovo ne začusmo: 

- Šta hoćete balije? 

- Ja sam ranjenik, sa mnom su još trojica. Trebate nas prebaciti na Heliodrom 
u priručni stacionar. 

- Sačekajte - reče stražar - vidjeću sa šefom i pitati ga o tome. 

Sjedili smo tako satima. 

Ništa nismo govorili. Bili smo strašno iscrpljeni. Ništa nismo jeli od jučer. 
Vode je bilo u jednom bidonu. Glad nismo ni osjećali. Želja za preživljavanjem je 
potisnula glad u drugi plan. Iščekivali smo cijeli dan hoće li nam obezbijediti prevoz 
na Heliodrom. Ta njima se nije žurilo. 

Ko će još misliti o nekakvim logorašima i to još ranjenim. Bilo je bez 
rezultata. 

Hodali smo, sjedili, malo pričali a sve više u svojim mislima. 

Mislima o familiji. Mislima o ljudima zvjerima, koji su napolju, van ovog 
podruma. 

Oko osam sati uvečer dođoše zatvorenici sa rada. Onako umorni samo se 
rasporediše po svojim ustaljenim mjestima. Posjedaše, polegoše, bez velike buke i 
priče. 

Sve se zna. Samo pitanje. Hoće li ljudski organizam moći ovo izdržati i koliko 
dugo? 

Ova dvojica ranjenika što dođoše kasnije uvidješe da od lupanja i zvanja policije 
nema ništa. Napraviše mjesto za sjedenje i sjedoše. 

Noć ponovo duga i teška, osjećali smo umor, glad i iznhemoglost. Naslonili se na 
zid čekajući jutro. Svanu. 

Skontah da je šesnaesti august. Oko šest ujutro vrata se otvoriše. Stražar ponovo 
prozva one iste zatvorenike da izađu na posao. Kad oni izađoše vrata se ponovo 
zatvoriše i zaključaše. 

Ostade nas sad petorica. Ranjenik sa zavijenom rukom postade strašno 
nervozan. Ubrzo poče ponovo lupati na vrata podruma. Lupao je skoro petnaest 
minuta. Tad začusmo glas sa izvana: 

- Šta lupate? 

Ponovo ranjenik ponovi istu priču, kako su nas četvorica ranjenika sa 
Heliodroma ovdje i kako nas trebaju prebaciti u stacionar. Da stražar mora vidjeti 
kad će nas prebacivati. Ima li kakvog prevoza za nas? 

Ista priča od ranjenika, a i od stražara isti odgovor: 

Vidjeće sa šefom šta se može napraviti. 

Oko deset sati otvoriše se vrata podruma. 

Na vrata, samo na čas, proviri kao da se boji, jedna žena u uniformi i reče da 
izađemo vani da nešto jedemo. 

Izađosmo na svjetlo dana. 

Jedva smo gledali zasljepljeni od podrumskog mraka. A čisti zrak nas je obarao 
sa nogu. 

Morali smo sjesti. Smjestismo se na jedan zidić pored zatvora. 

Uniformisana osoba nam donese po jednu konzervu na dvojicu i po komad 
hljeba da jedemo. 

Nakon dužeg vremena gladovanja počesmo jesti. Sjedili smo okrenuti jedan 
prema drugom i jeli. Bojovnici su prolazili pored nas i zagledali nas. Bili smo prljavi, 
neobrijani, sa krvavim flasterima i zavojima. 

Nisu nas provocirali kao ranije, valjda zato što smo ranjenici, a i stražar je sa 
automatom na gotovs bio u našoj blizini. 

Stražara su zvali sa Veso. 

Sa nama on nije ni jedne riječi prozborio. Samo je odrađivao svoj posao. 

Dok smo jeli, ugledah mog dobrog školskog druga Jadranka Stojkića u uniformi 
HVO. Išao je u pravcu prema nama. Morao je proći kraj mene. 

Nikako me nije mogao zaobići. 

Primijetih da bi on najviše volio da je u tom momentu mogao proći bilo kojim 
drugim putem. 

Kad dođe blizu mene, začudi se kad me ugleda i upita: 

- Odakle tebe ovdje? 

- Moj Jadranko, ti dobro znaš da su svi Muslimani zatvoreni u logore. Zato je 
normalno da sam ja ovdje, isto kao što je normalno da si ti u toj uniformi - odgovorih 
mu oštro. 

Baš me nešto bilo spopalo da mu se izlajem. Njemu sam htio reći sve što već 
dugo nisam ni mogao ni smio u logoru. Tad mi on reče: 

- Pa nisam znao da si i ti u logoru. Otići ću ti do kuće. Pomoći ću nešto tvojoj 
ženi i djeci, ako već ne mogu tebi. 

E moj bivši kolega. Dosta li smo studentskih ručaka podijelili. Dosta li puta 
pojedoh i popih u tvojoj kući, isto kao i ti u mojoj. 

Sve to pomislih, ali ne uspjeh reći. A sad u startu odmah mi daješ do znanja da 
mi ne možeš pomoći. Nađe se u nekakvoj žurbi. Još reče da će se nešto zauzeti za 
moju familiju. Ode brže nego što dođe. 

Nikad iza toga, niti je otišao da mi obiđe familiju, ni ti im je išta pomogao. 

A da je samo tog dana otišao do moje kuće i rekao da me je vidio živa, bilo bi 
mi veliko. 

Još uvijek sam mislio na kakvo li su iznenađenje naišli žena mi i djeca kad su se 
ponovo vratili na Hirurgiju a nisu me našli. 

A ne znaju ni kud su me odveli. Jesam li uopšte živ? E moj bivši kolega! Moj 
bivši prijatelju! š 

S kim li smo to mi bivali prijatelji tolike godine? 

Da li mu je njegova karijera bila važnija u tim trenucima od moje familije? 

Sigurno jest. 

On je još od prije bio u šemi "Herceg-Bosne" predviđen za ministra željeznica. 

A kontakt sa "Balijom" i njegovom familijom štetio bi njegovom "ugledu". 

Za vlasti tzv. "Herceg-Bosne", svi oni koji su pomagali i štitili Muslimane 
proglašavani su moralno nepodobnim, a čak im se i zatvorom prijetilo. Nakon ovog 
susreta sa Jadrankom i završenog jela stražar nas ponovo povede u podrum. Dok 
smo ulazili u podrum priđe mi jedan vojnik u uniformi HVO. Gurnu mi u ruku dva 
tvrdo kuhana jaja. 

Prepoznah Pajevića. Musliman. Zvali smo ga Paja. 

Imena mu se nikako nisam mogao sjetiti. Radio je i prije kao tokar na Mašinskom 
fakultetu i ostao tu. Samo sada radi za HVO. 

Još mi kaza da su mu brat i čitava familija u logoru, a da je on morao tu ostati 
da radi kako i njega ne bi zatvorili u logor. 

Uđosmo ponovo u podrum, u tamu i neizvjesnost. Malo smo bili prezalogajili i 
okrijepili se. Odmah je u čovjeku bio nekakav drugačiji osjećaj. Dogovorismo se da 
sada po vratima lupa neko drugi. 

Da ne bi vazda lupao isti, i da, ako uspije, upita ima li išta od obećanog prevoza 
na Heliodrom. 

Mali Emir poče lupati nekako polako i bojažljivo. Još je u njemu bilo straha. 
Rekosmo mu da lupa jače jer ga tako neće niko čuti. 

Nakon dužeg vremena začusmo ponovo ženski glas. 

Pitala je šta hoćemo? 

Valjda je tu u policiji radilo dosta žena, službenice i stalno su šetale gore dole 
po stepeništu. 

Neka, koja bi naišla po prvi put i čula lupu iz podruma pitala bi šta hoćemo. I 
otišla. Uvijek bi nam se javljala druga. Nikad ista. 

Svakoj bi rekli da pita za naše prebacivanje na Heliodrom. Svaka obeća da će 
pitati i ode. 

A od obećanja ništa. Ali sad se vrata otvoriše i u podrum uđe jedna uniformi- 
sana žena u pratnji stražara. 

Ugleda onog ranjenika sa prostrijelnom ranom, ugleda i nas ostale ranjene, sa 
krvavim zavojima i flasterima. Zatim pogleda okolo po smrdljivom podrumu. 

- Odoh odmah do zapovjednika policije da vidim u čemu je problem. Ja sam 
tek došla, ne znam o vama ništa i nisam u toku šta se dešava. 

Učini nam se da će nešto biti. Ko je bila ta žena ne znam, ali nakon skoro dva 
sata vremena, negdje oko dva sata popodne, vrata podruma se otvoriše. Pojavi se ona 
ista uniformisana žena i reče nam da izlazimo. ' 

Obezbjeđen je prevoz za ranjenike na Heliodrom. 

Izađosmo iz podruma kao da smo se ponovo rodili. Bili smo svjesni da ponovo 
idemo na Heliodrom. Ali tamo bar ima dovoljno vode i svjetlosti. 

A ne smrdi kao ovo ovdje. Bilo, ne ponovilo se. Nikom. 


113 


LJUBUŠACI MUSLIMANI U LOGORU 


Kamion se zaustavi pred školom. 

Izađosmo vani. Neki logoraši izađoše da vide ko je došao. Gledali su u nas 
ranjene, krvave i umazane. Uđoh u školu. Hodnici puni ljudi. Šta je ovo, pomislih. 
Otkud sad ovi? 

Pokraj mene se stvori velika grupa logoraša. Svi su imali po neko pitanje. Nisu 
vjerovali da sam Živ. 

U logor je stigla vijest da sam ranjen prije tri dana i odveden u bolnicu, ali 
pošto me sutradan nije bilo u bolnici, a nisam se vratio u logor, zaključili su da sam 
podlegao ranama. 

Neki su trčali do Repka koji je na osnovu večernjeg rashoda vodio evidenciju 
poginulih i ranjenih. 

Jedan manje, jedan se vratio, govorili su mu. Kao da sam se među njih vratio 
iz mrtvih. 

Pitali su me šta se desilo i ja sam kratko odgovarao. Bilo mi je drago što sam se 
vratio, što sam se riješio onog smrada i belaja na fakultetu. 

Osjećao sam strašni umor. Išao sam prema učionici u kojoj sam spavao. Htio 
sam se malo ispružiti i odmoriti. 

U hodniku ugledah badžanaka Salku Mehičevića iz Ljubuškog. Iznenadih se. 

Pored njega je stajao njegov brat Enko i sudija iz Ljubuškog Jusuf Maksumić, a 
do njih krojač Fiko. 

- Otkud vas? - upitah iznenađeno. 

- Sve vojno sposobne Muslimane u Ljubuškom, Vitini i Gradskoj su pokupili i 
doveli u logor. Eto i ja sam do zadnjeg dana radio u civilnoj policiji u Ljubuškom i 
bez obzira na to uhapsili su me - odgovori mi Salko. 

- Ja sam se taman vratio sa smjene na liniji na Drenovcu - poče pričati Fiko. Bio 
sam obučen u HVO u Ljubuškom od početka rata. Znaš da u Ljubuškom nije bilo 
formirane Armije BiH. Svi smo se borili protiv četnika u jedinicama HVO-a. Došao 
sam sa smjene, raspremio se, mislio se okupati i odmoriti, kao i svaki put do sada. 

- U to dođoše na vrata. Naredili su da predam oružje i da pođem sa njima. 

- Svakog mjeseca od kako je počeo rat, a to je već petnaest mjeseci, odradio 
sam po sedam dana na liniji. I nisam samo ja takav ovdje. Pogledaj ove momke sa 
Gradske. Svaki ima više od sto dana staža na liniji prema četnicima. 

Pogledah okolo. Sve poznata lica. Sve ih znam. Svi me znaju. 

Sve je to rodbina moje žene. Priđe mi Fadil Maksumić sa Gradske. Upita me za 
zdravlje, za stanje rane na glavi. Svi su zagledali u moju ranu koja je još krvarila. 

- Ima li mjesta u tvojoj spavaonici - upita me Fadil. Vidiš koliko nasje u hodniku 
a dole beton, nemaš gdje leći. 

- Pokušaću vidjeti sa ostalim da se malo zbiju - rekoh mu i sjetih se onog betona 
na fakultetu - Moram još smjestiti badžanka i brata mu. 

Uđoh u moju spavaonu. 

Stari logoraši koji nisu bili otišli na rađu tog dana obradovaše mi se. Kao da im 
je došao neko najrođeniji. Počeše pitanja i priče. 

Bili su zabrinuti kad su saznali da sam bio na evidenciji ranjenih, koju je 
svakodnevno dobijao doktor u logoru, a opet je neko rekao da me nema u bolnici. 

Vjerovatno neki logoraš koji je ranjen i odmah vraćen na Heliodrom. 

Puno priče i uzbuđenja nakon povratka, saznanje za Ljubušake me je strašno 
zamorilo. Želio sam da legnem. 

Upitah: Ima li koje slobodno mjesto? Rekoše mi da već nekoliko dana ne dolaze 
logoraši koji su otišli na rad u Vojno. Pozvah Fadila, Salku i Enku i pokaza im mjesta 
u mojoj blizini. 

Legoh, ali ne mogoh zaspati. Stalno su dolazili poznanici da me obiđu. Pogotovo . 
Ljubušaci. 

Ugledah puno poznatih sa Gradske. 

Priđoše mi Mujo, Nakif, Ahmet, Osman, sve Špage sa Gradske. Prvi poznati 
trgovac, imao veliki diskont na ulasku u Ljubuški. 

Ostala trojica došli u logor, svaki sa po tri odrasla sina. Znači kompletne 
familije. U selu ostadoše samo žene i djeca. Pitao sam kako se to desilo, kako su ih 
doveli ovdje? 

- Osjetili smo nekoliko dana da će se nešto desiti. U četvrtak je u selo došla 
vojna policija i naredila da vratimo zaduženo naoružanje koje smo imali u kućama 
više od godinu dana i nosili ga na liniju. 

- To smo vratili. Sutra dan su došli i tražili uniforme od onih koji su ih imali 
zadužene. I to smo vratili. U subotu stiže naredba da svi predamo lično naoružanje 
koje smo kupovali svojim parama i imali po kućama. Nije bilo kuće da nije imala bar 
automat. I to predadosmo. 

- A onda stiže naredba da svi vojno sposobni dođemo u nedjelju u deset sati 
pred Vojni odsjek u Ljubuški radi nekakvog obavještenja. 

- Ida vidiš u nedjelju ujutro, na njihov praznik, petnaesti august, Veliku gospu, 
devedeset i sedam muškaraca, pješke put Ljubuškog. 

Tri kilometra. Niko ne smjede poći autom. Auta su tih dana bila roba koja se 
masovno pljačkala od Muslimana. 

- Kroz Ljubuški nigdje nikog. Bivše dobre komšije, Katolici u crkvi, na misi 
Velike gospe a komšije Muslimani pred Vojni odsjek. Niko nije ni slutio šta nam je 
spremljeno. Na zbornom mjestu prvo obaviše prozivku po vojnom spisku a onda 
naredba da se penjemo na kamione. I pravac Heliodrom. Iz Ljubuške opštine ukupno 
dvjesta devedeset i sedam muškaraca. 

- Odjednom. Bez otpora. A nije bilo nikakvog smisla ni pružati ga. U selu, 
kućama i stanovima ostadoše stariji, žene i djeca kao zalog. A da bježiš, nemaš kud, 
kad smo u potpunom okruženju - završiše mi priču Špage. 

Sve su se nadovezivali jedan na drugog, dopunjavali. 

Tu su već drugi dan. Još ih niko ne dira. Ne izlaze na rađu. Prepali su se mog 
izgleda. Tek su sad postali svjesni gdje su i šta ih čeka. 

Fadil bijaše zadovoljan mjestom koje mu obezbjedih. 

Ustadoh. 

Htio sam izaći vani da uhvatim malo svježeg zraka. Na hodniku kod prozora 
stajao je sudija Jusuf. Priđoh mu i upitah: 

- Zar i tebe moj sudija? 

- Ja sam radio do zadnjeg dana. Pokupili sve Muslimane u logor, bez obzira na 
zanimanje i posao. Etničko čišćenje ne poznaje ništa osim nacionalnosti - odgovori 
mi sudija. 

Osjetih neku malaksalost. 

Jusuf to ugleda i reče mi da je upravo prije nekoliko trenutaka vidio doktora 
kako uđe u jednu kancelariju na spratu. Znao sam da mu je tamo bila ordinacija. 
Pođoh. Doktor me odmah primi. 

Ispričah mu o postupku ljekara na Hirurgiji. O tretmanu u podrumu fakulteta. 
On mi reče da je tih dana poginuo veliki broj logoraša. On je dobijao izvješatj o 
poginulim i ranjenim. Pokaza mi spisak. Čitao sam imena. Bilo je dosta poznatih. 
Zavrti mi se u glavi. 

Doktor mi dade antibiotike da pijem. 

Upitah: Je li opet tri dnevno poslije jela? 

On se malo nasmija, a zatim mi reče da, nažalost, nema ni kapi krvne plazme i 
da bi mi to bilo najpotrebnije. Ali šta može kad je nema. Ni ja više nisam mogao ništa 
više tražiti od njega. Zahvalih mu se na pregledu i pomoći. 

Na povratku od doktora u hodniku stadoh sa Mujom Špagom. Znao sam da je 
bio uspješan trgovac, imao diskont, a i da su takvi bili na meti pljačkaša ovih dana. 
Upitah ga: Šta ima novo kod njega? 

- A šta će biti - reče Mujo - priveden sam kao i ostali. Prije nekoliko dana bio 
sam u diskontu kad su iz jednog auta u pokretu zapucali po unutrašnjosti. Polupali 
su sva stakla. Srećom nisu me pogodili. Bila je to opomena i zastrašivanje. Zaključao 
sam vrata na diskontu i pošao kući. Uvečer sam čuo jaku eksploziju. Digli su diskont 
u zrak. Znam i ko je to uradio, i zašto. Nema nama Muslimanima posla na ovim 
područjima dok je ove vlasti i ovog zakona. Još sam ja dobro i prošao. 

- Eto onog mesara Osmića su prvo opljačkali, pa ga onda ubili. Nije im bilo 
dosta para koje im je dao. Tražili su još više. A kad nije više bilo ubili su ga, i šta sad. 
Uvijek kad se napravi sličan zločin prema Muslimanima, njihove vlasti objave da su 
to izvršili nepoznati počinioci i da je istraga u toku. Svak živ zna ko je to napravio 
osim zvanične vlasti. A vjerovatno takve istrage, dok je ovakve vlasti, nikad neće biti 
ni završene. 

Vratih se u spavaonu i legoh. Već se mračilo. 

U jednom momentu pade mi na pamet predhodna noć u podrumu fakulteta. 
Sad imam čebe ispod sebe i mogao sam se ispružiti. Vjerovatno su malo i ljekovi 
djelovali. 

Zaspah. 

Ujutro me probudi nagli upad stražara u spavaonu. Logoraši su još spavali. 

Oni su prolazili preko nas i onako drsko naređivali: 

- Ti vani! Ti vani! 

Pokazivali su samo prstom na pojedine logoraše. Dođoše do mene. 

Kad mi ugledaše krvav zavoj na glavi preskočiše me. 

Ugledah kako izabraše Fadila i mog badžanka Salku i njegovog brata Enku. 

Primjetih kako Fadil sav usplahiren izlazi. Okreće se oko sebe kao da očekuje 
da mu neko rekne da ostane, da je greška. 

Još jučer sam primijetio da on uopšte nije shvatao ni mjesto, ni razloge gdje se 
nalazi, i zašto se tu nalazi. 

A sad ga izvedoše na rađu na prvu borbenu liniju. 

Odmah primijetili da ostale Ljubušake iz hodnika nisu odveli na rađu. Je li 
njihova greška bila što su spavali među ostalim logorašima? Ne znam. 

Čitav dan sam ležao. Ručak mi je u spavaonu donio stari Durkić. Jeo sam u 
ležećem položaju. Za ručak bješe jedna kutljača posne riže i šnita hljeba. 

Dok sam jeo primjetih kako stari Durkić sjedi i plače. 

- Šta je Avdija, što plačeš? - upitah ga. 

- Odveli su mi sina na rađu ima već nekoliko dana. 

- Kažu mi da nije poginuo, a nema ga da se vrati. Ja im ne vjerujem. On mi je 
jedinak. Ako pogine to je ujedno kraj i mog života. Steže me srce. Teško mi je, a ništa 
ne mogu - ispriča mi Avdija. 

Pokušah mu uputiti nekoliko riječi utjehe. Ta zar i za mene niste mislili da sam 
poginuo pa se pojavih tek treći dan. Do duše ranjen, ali, ipak, Živ. 

Daće Bog da se i on vrati. Pričao sam mu to a osjećao sam neku gorčinu u 
stomaku. Nisam mogao ni sebi pomoći, a ne tek nekom drugom. Samo nekakva 
nemoć obuzima čovjeka u ovakvim momentima. Uvečer sa rađe se vrati badžanak 
i brat mu. 

- Šta je sa Fadilom? - upitah odmah. 

Ranjen je u Šantićevoj. 

- Teško, ostao je u bolnici - reče mi Salko, i prava sreća što je samo na tome 
završilo. 

U Salkinim očima primjećivao sam ogroman strah i uzbuđenje dok je to pričao. 
Ispred očiju mi prođe jutrošnja Fadilova slika i njegov strah u očima prilikom odabira 
za posao. Bješe mi ga žao. 

- Fadil je radio u jednoj zgradi u Šantićevoj. Naredili su mu da probija otvor 
u zidu kako bi tuda mogao pucati snajper. Dali su mu čekić i "špicu". Vjerovatno je 
lupanje čekića čuo i vojnik Armije preko puta. Nisu nikako udaljeniji od petnaest 
metara pričao mi je Salko kao da ja to ne znam. 

- U trenutku kad je Fadil probio zid, sa suprotne strane začuo se pucanj. Metak 
ga je pogodio u rame. Ušao na jednu stranu, izašao na drugu. Tad je stražar koji je 
bio sa nama samo na trenutak pogledao kroz rupu. 

- I znaš šta se desilo? 

- Dobio je metak po sred čela. 

Salko je pričao sav uzbuđen. I on je probijao rupu u zidu. Samo metar dalje od 
Fadila. Fadil bijaše brži i dobi metak. Poslije su ga krvavog odnijeli do auta. 

Gledao sam u Salku. 

Razmišljao sam; koliko li su samo ovi ljudi iz Ljubuškog bili daleko od belaja u 
kojima smo se mi Mostarci nalazili od polovine aprila, pa boga mi i od lani. 

Tek sada ponešto shvaćaju, ali tek kad se dese ovakvi slučajevi kao sa Fadilom. 
Ni moj izgled po povratku, ni moje ranjavanje nije im ništa značilo. Sve dok se nisu 
našli u neposrednoj životnoj opasnosti. 

Nekoliko dana poslije mog povratka na Heliodrom i Fadilovog ranjavanja dođe 
stražar na vrata škole i glasno izgovori: 

- Stigla je naredba da se svi Ljubušaci ponovo vrate kućama. Povratak će biti 
po grupama. 

I poče odmah čitati prvu grupu. 

U prvoj grupi pročita i mog badžanka i njegovog brata. 

Salko mi samo mahne u znak pozdrava. Od silnog uzbuđenja nije imao 
vremena ni doći da se pozdravimo, nego odmah kad su ga pročitali izađe vani. 
Njegov brat Enko na brzinu po sobi podjeli cigarete što ih je imao uza se, pozdravi se 
i izađe vani. Prva grupa ode, a stražar reče da će sutra doći po drugu grupu. 

Za to vrijeme niko ih ne smije izvoditi na rađu, niti smije i jedan faliti. 

Vani kod kamiona stajala je policija iz Ljubuškog i ponovo čitala po njihovom 
spisku jednog po jednog. 

Drugi dan odoše svi. 

Nakon njihovog odlaska čuli smo da će se samo moći otići do kuća, uzeti 
familiju i najnužnije stvari i da moraju seliti u inostranstvo. 

Fadil dođe iz bolnice tek dva dana nakon što je otišla posljednja tura Ljubušaka. 
Bio je sav zavijen zavojima kroz koje se vidjela krv. Na njemu je bila bolesnička 
odjeća. Dođe do mene. 

Upitah ga: Gdje mu je njegova odjeća? a on reče da je sve bacio, jer je bilo krvavo 
iiscjepano. 

Upita me: Gdje su ostali ljubušaci? 

Kad mu rekoh da su svi otišli još prije dva dana poče se znojiti od nervoze. 
Pozeleni u licu. 

Vjerovatno je pomislio - šta sad? Rekoh mu da odmah ide do doktora jer mu 
rana bijaše prokrvarila. 

Na to on samo malo zagrnu zavijeno mjesto i reče: 

- Samo su mi previjali ranu i zaustavljali krv. Ništa nisu šivali. 

Ugledah rascvjetalu ranu iznad desne plećke. Iz nje je još curila krv. Zatim 
dodade: 

- Najgore mi je bilo u bolnici za vrijeme posjeta HVO vojnicima. Dolazila im 
je rodbina i prijetila da će sve Balije poklati. U jednom momentu toliko sam se bio 
prepao da me ne otkriju i da mi nešto ne učine, da sam bio planirao bježati. Ljekarsko 
osoblje je stvarno bilo fer, što se toga tiče. Samo je jedna sestra, jednom prilikom, kad 
su dolazili nekakvi humanitarci i dijelili ranjenicima poklone, rekla da sam ja Balija. 
Nisam dobio poklon. Fala im na njemu. 

Na Fadilovom licu još je bilo usplahiranosti i nesigurnosti. Zato mu još 
jednom rekoh da obavezno ode do doktora i da mu ispriča šta se desilo i da kaže da 
je on Ljubušak i da zbog objektivnih razloga nije mogao otići sa njima. Doktor će sa 
upravnikom logora vidjeti šta mogu učiniti Za njega. 

Tako i učini. 

Tek nakon dva dana, za koja pretpostavljam da su Fadilu bili kao dvije godine 
u spavaonicu uđe stražar i reče mu da se spremi jer su došli po njega. Nudili su mu 
nešto odjeće, ali je on sve odbijao i zahvaljivao se na svemu. Na polasku mi reče: 

- Zahvaljujem ti se na dobrim savjetima. Ovo ti nikad neću zaboraviti. Pomogao 
si mi puno savjetima kad mi je bilo najteže. 

Otrča sav sretan prema vozilu koje ga je čekalo. Kao da nije ni osjećao ranu na 
tijelu. 

Tako završi ovaj dio priče o Ljubušacima. Ovom epizodom samo se 
upotpunjavala slika etničkog čišćenja tzv. "Herceg-Bosne". 

Nakon izvjesnog vremena saznao sam da su se Ljubušaci kod kuća zadržavali 
svega nekoliko dana dok ne srede papire za odlazak u inostranstvo. I tu su im 
"vlasti dosta pomogle". Iz Ljubuškog, iz Vitine, sa Gradske organizovani su autobusi 
direktno za Zagreb. 

Odatle dalje put Norveške, Švedske, Danske, Njemačke, Turske i ko zna kud još. 
Za sedam dana na području Ljubuške opštine nije više bilo niti jednog Muslimana. 

MARTINOVIĆ VINKO - ŠTELA 


Oporavljao sam se od ranjavanja. 

Svega nekoliko dana sam imao poštedu da ne izlazim na vanjske poslove. 
Provodili smo dane i dane po hodnicima škole iščekujući da se uvečer vrate logoraši 
sa posla. 

Strahovali smo od večernjeg rashoda. 

Svakodnevno je ginulo po nekoliko logoraša, a ranjenih koliko god hočeš. Imao 
sam dugo vremena utisak da se, ko god ode na rađu na prvu liniju, uvečer vraća 
ranjen, ili ne vraća nikako. 

Početkom septembra, jedne večeri, oko sedam sati, u školu unesoše nekoliko 
logoraša na dekama, bez svijesti, prebijene, modre i nepomične. Istovariše ih sa 
kamiona, ko vreće. Mi se skupismo oko njih. 

Da pomognemo što možemo i koliko možemo. Među njima bijaše hodža Kasim 
iz Jasenice. Jedan od njih dođe svijesti. Ispriča nam da su radili na Humu. Jedan 
logoraš je iskoristio nepažnju stražara i pobjegao. Niz Hum, pravo u Donju Mahalu. 
Blago li je njemu. Pomislili smo. Spasio se. 

Ali, za kaznu i primjer, ovi koji su sa njim radili dobiše degenek na mrtvo ime. 

- Udarali su nas svim i svačim. Najviše lopatama po leđima i po glavi. Kud 
stignu. Najviše su udarali hodžu Kasima. Slomiše mu vrat. 

- Sve su to bili bojovnici IX bojne HVO, tzv. Rodočke, prve hodžine komšije 
- jedva nam je govorio logoraš. 

Dok smo mi pokušavali nešto pomoći prebijenima, pojavi se doktor Hadžić i 
kratko nam kaza: 

- Svi vi iz ove učionice morate izaći i smjestiti se kud znate. Meni je naređeno 
da od ove učionice napravim sobu za bolesne logoraše, stacionar. 

Upitasmo ga: Gdje ćemo se smjestiti? Doktor reče da nam on ne može ništa više 
reći ni pomoći, ali da moramo odmah napustiti učionicu. U toj učionici nas je bilo 
tačno trideset i tri. Sve ostale učionice su bile pune ko šibica. 

Tek poneko, ko je imao nekog poznatog, uđe u učionicu, malo se pozbiše i 
napraviše mjesta. 

Bilo nas je previše da svi uđemo u učionice. Šta smo mogli. Ostadosmo na 
hodniku. Ja uzeh svoju deku i jedan komad kartona. Ništa više nisam ni imao. 

U hodniku pored vrata namjestih mjesto gdje ću ležati i spavati. 

Pored mene namjesti mjesto za spavanje Arap Goran. Tih dana je bio dobro 
psihički rastrojen pa smo mu pomagali onoliko koliko možemo. 

Pričao je vrlo malo. Bio je strašno povučen u sebe. I kad bi ga nešto pitali 
odgovarao je nepovezano i nelogično. 

- Jednog dana napraviću stan od armiranog betona - pričao bi Goran - u beton 
neću stavljati vodu, nego samo boje. Na stanu neće biti prozora. Zidovi će biti debeli 
nekoliko metara. Neće im granata moći ništa. 

Posmatrali smo ga dok bi pričao ili ovo ili nešto slično ovome. Tragovi psihičkog 
poremećaja zbog straha i maltretiranja bili su očigledni. Goran se namjesti pored 
mene. Već se bilo dobro smračilo. 

Legosmo. Pokušah zaspati. 

Ali hladnoća i propuh kroz hodnik ne dadoše. A nemaš se čime pokriti. 

Pitam Gorana je li budan, a on odgovara da jeste i da mu je hladno. Ustadoh 
na noge. Počeh razgledati sobe u dijelu zgrade gdje smo se nalazili. Sve puno. I svi 
spavaju. 

Negdje oko jedanaest sati pojavi se doktor i reče nam da moramo pomoći jer 
dolaze logoraši ranjenici. 

Začusmo kako pred školu dođe kamion, stade, ali motor nije gasio. 

Prvo se pojaviše lakši ranjenici. Izlazili su sami iz kamiona i ulazili u školu. 
Teže ranjenike smo prenosili nosilima. Smještali smo ih u prostoriju iz koje smo mi 
izašli prije nekoliko sati. 

Doktor nam zatim kaza da je dobio i nešto ćebadi za ranjenike. Istovarismo ih sa 
kamiona i prostrijesmo pod ranjenike. U to se probudiše i ostali logoraši. Pomogoše 
nam oko ranjenika. Unesosmo ukupno desetoricu ranjenika. 

Jutros su otišli da rade za II bojnu u Šantićevu ulicu. Ispričaše nam da su toga 
dana poginula trojica, a da je ranjeno dvanaest logoraša. Sve u Šantićevoj, sve na 
poslovima na prvoj borbenoj liniji. 

Među ranjenicima prepoznadoh i jednog po nadimku Bobo. Bio je Srbin po 
nacionalnosti. Metak mu je prošao kroz leđa. Teško je disao. 

U stacionar uđe doktor i odredi jednog logoraša po imenu Omer da brine oko 
ranjenika. Reče mu šta će im davati i šta još mora uraditi. 

Omer nam reče da je po zanimanju medicinski tehničar i da je radio u bolnici 
sve do hapšenja. 

Doktor je držao neki papir u rukama. Vidio sam da je to nekakav spisak. Upitah 
ga: 

- Jeli to doktore spisak bolesnih logoraša ili nešto drugo? 

- Ne, ovo je spisak poginulih logoraša od danas, i to samo spisak onih za koje 
sam obavješten da su poginuli - odgovori mi doktor. 

Letimično bacih pogled na spisak. Bio je podugačak. 

- Kako dobijaš ovaj spisak, doktore? - priupitah. 

- Ovo mi dostavi zapovjednik logora. Svakodnevno. Ali samo za one poginule za 
koje se sa sigurnošću konstatuje da su poginuli i čiji leševi se uspiju izvući sa linije. 

- Za one poginule, koji ostanu na liniji nema podataka. Znači ovo su samo 
zvanično poginuli - reče mi doktor. 

U tom momentu pomislih koliko li samo "nezvaničnih" osta na liniji i hoće li se 
ikada i približno znati broj stvarno poginulih u ovom ratu. 

Uz pomoć logoraša, doktor sakupi sve teže ranjenike i iz ostalih učionica, koji 
su pristigli ili toga dana ili nekoliko dana ranije. 

Stacionar se vrlo brzo napuni. Bilo je ukupno trideset ranjenika. Među 
logorašima koji su pomagali da smjestimo ranjenike biješe Kema Denjo. 

- Zar nemaš gdje spavati - upita me kad ugleda mjesto gdje sam bio prostro 
karton i ćebe da spavam. 

- Nemam - rekoh kratko. 

- Dođi sa mnom u moju sobu - pozva me - Napravit ćemo sad drugi raspored 
spavanja. Biće jedno mjesto. 

Nađoh se ubrzo u njegovoj sobi. Još mi dade jedno ćebe, koje je bilo ostalo viška. 
Prije nego što sam legao zamolih ga da pomogne Goranu ako išta može. Smjestiše 
ga u susjednu prostoriju. 

Smještaj ranjenika je potrajao skoro do dva sata po ponoći. Kada sam legao 
osjećao sam se prilično umoran. Pokriven još jednom dekom, zagrijah se i ubrzo 
zaspah. 

Buđenje je bilo svakog dana u pola šest. Doručak je počinjao oko pola sedam. 

Svako jutro za doručak je bilo isto: jedna šnita hljeba i kutljača polugorkog čaja 
u "čontu". 

Nakon doručka sa zebnjom smo iščekivali kamione pred školom. Svaki novi 
izlazak na rađu van logora bivao je pitanje života ili smrti. 

Ubrzo nakon doručka začusmo zvuk kamiona ispred zgrade. 

Bio je to kamion TAM koji je vozio logoraše na rađu za potrebe tzv. Šteline 
grupe. Ovaj kamion je danima već vozio iste logoraše na rađu. Išlo ih je šesnaest 
svaki dan. Vozač je bio neki Dinko. 

Čim bi zaustavio kamion izašao bi i viknuo: 

- Ajde za Štelu, ko je radio jučer, penji se na kamion i još nova sedmorica. 

Njih šesnaestorica izađoše, a dežurni stražar uđe u hodnik i onako sa reda 
odabra šestoricu. Mi smo upravo pili čaj u hodniku. 

Ti stari vani! Pokaza rukom na mene. 

Pokazah mu na glavu i na flaster, misleći da će me preskočiti. 

- Ne važi to više. Istekla ti je pošteda. Možeš već raditi - reče mi. 

Nisam više mogao ništa progovorit. Izađoh za ostalim, stadoh u red. Popisaše 
nas novih šest na spisak pored prijašnjih šesnaest. Dinko potpisa. 

Čuli smo kako reče: 

- Za ATG - "Benko Penavić". 

ATG, ili antiteroristička grupa, bilo je poznato ime za Štelinu grupu. Ta ATG je 
provodila etničko čišćenje po Mostaru. Sve po nečijim naređenjima "odozgo". 

Po metodama je bila sasvim samostalna. 

Svejedno je bilo da li će prvo po nečijem naređenju protjerati neku familiju iz 
stana na drugu stranu linije pa onda doći u stan i opljačkati ga, ili protjerati familiju 
samo zato jer znaju da ima vrijedne stvari u kući. 

Rezultat je u svakom slučaju bivao isti. Na području tzv. "Herceg - Bosne" bila 
bi jedna muslimanska, bošnjačka familija manje. 

A imovina pripada toj istoj " Herceg - Bosni ". 

Bilo je samo pitanje - u čiji džep? To smo se često pitali i o tome razmišljali i 
razgovarali. 

Kamion pođe preko Varde. Dođosmo u Mostar. Na ćošak Kalemove ulice. 
Kamion se zaustavi, i Dinko nam naredi da svi izađemo vani. Poiskakasmo vani i 
stadosmo u red dva po dva. 

Nakon nekoliko trenutaka iz kuće na ćošku izađe jedan vojnik u HVO 
uniformi, nižeg rasta, širokih pleća, sav mišićav, kratko ošišan, za pojasom je imao 
veliki pištolj. 

Dinko tad reče: 

- Gospodine zapovjedniče, doveo sam zarobljenike. 

On ništa ne govori. Hoda ispred nas na oko jedan metar i redom nas posmatra. 
Zatim reče: 

- Meni se čini da ovdje ima novih balija. 

Jedan logoraš, koji je stajao do mene, reče tiho: 

- Ovo je Štela. 

Ne znam je li Štela ovo čuo, ali se naglo okrenuo prema nama dvojici. Izvadi 
pištolj i uperi ga direktno meni u glavu. 

Pomislio sam u tom trenutku da će me ubiti. Nisam bio svjestan, da li od straha 
ili što su mi stvarno muke bile već dodijale, ali nisam ni mrdnuo. 

Ispali. Metak mi prođe kraj uha. 

- Što se fino ne poredate - zadera se Štela, a zatim se okrenu prema meni i reče 
- Ti si izgleda novi. 

Ja sam samo šutio, ni jedne nisam progovorio. Na to Dinko reče Šteli da nas je 
doveo šest novih, kako mu je on naredio. 

Rasporedi ih kao jučer. A ove nove, u "Hladovinu", kod "Zupca" - izda naređenje 
Štela i vrati se u kuću. 

Nas šestorica nađosmo se uskoro kod restorana "Hladovina". Gazda izađe i 
pokaza nam da moramo prokopati ulicu i naći glavnu vodovodnu cijev. Pritisak vode 
u objektu mu je bio nešto slab pa je želio priključkom na glavnu cijev to poboljšati. 

Odmah smo započeli kopanje asfalta. Radili smo na smjenu jer šestorica nismo 
mogli odjednom raditi. ; 

Negdje oko jedanaest sati, taman kad sam izbacio lopatom zemlju iz kanala, 
primjetih nekakvo čudno ponašanje ostalih logoraša. Svi se ustadoše i počeše malo 
ubrzano raditi. 

Ugledah jednog mladića kako motikom kopa po cesti onako bez veze, a zatim 
začuh kako reče: 

- Ide Štela! 

U trenutku kada je Štela već prolazio pokraj nas, ja sam još sjedio na rubu 
kanala, iz koga sam upravo bio izbacio iskopanu zemlju. Svi ostali su u tom trenutku 
iz straha nešto radili. 

- Balije, ekstremi, majku vam jebem. Što ne radite? Sve ću vas streljati - začusmo 
ga kako galami. 

Ostadoh u položaju u kome me i zatekao. Nije bilo nikakva smisla da odmah 
nešto bez veze radim. 

Štela je vidio da u kanalu kopaju samo dvojica i da stvarno nema više mjesta da 
još neko nešto radi. 

- Šta je ekstremi? Hoćete li da vam pokažem kako se balije ponašaju prema 
našim logorašima - razdera se opet. 

Onaj momak, koji je od straha počeo kopati motikom cestu, iskopao je već 
rupu na mjestu na kome je nikako nije trebao kopati. Ali strah nije imao očiju. Štela 
je još koji trenutak gledao u mene i krenu dalje. 

Nikad prije nisam vidio Štelu iz bliza. A sad ga za dva tri sata upoznah malo 
bolje. Logorom se pričalo da je Štela lično naručio da mu na rad dođe logoraš Neno 
Harmandžić. Mučio ga je batinama u garaži sve dok nije podlegao. 

Pričalo se, također, da je to bila lična osveta. Neno je prije ovog rata radio u 
policiji kao inspektor i stalno bio za petama bivšem kriminalcu Šteli. Oko podne, 
putničkim autom dođe jedan bojovnik iz Šteline grupe. Reče da dvojica ostanu 
kopati kanal, a da ostala četvorica pođu sa njim na drugi posao. I dvojica, koja su u 
tom momentu kopala, ostadoše, a nas četvorica sjedosmo sa njim u auto. 

Nismo se dugo vozili. Između zgrada, auto se zaustavi pored jednog teretnog 
kamiona sa ceradom. 

- Sad ćete utovariti neke stvari sa još nekim zarobljenicima. Oni to stalno rade 
i znaju šta treba raditi. Vi će te im samo pomoći. 

Popesmo se na kamion. Unutra su već bila četvorica logoraša. Čim se popeh 
primjetih da je kamion sav krvav iznutra. 

Lokve krvi bile su po podu karoserije. 

Po ceradi sa unutrašnje strane vidjeli su se krvavi tragovi prstiju. Mjestimično 
je po podu bilo komada odjeće. 

- Odkud ova krv i odjeća? - upitah odmah logoraše koje zatekoh na kamionu. 
Primjetih da su i oni uzbuđeni i odmah mi odgovoriše: 

- Ovaj kamion je maloprije prevozio muslimanske žene i djecu do prve linije. 

Svi su po Štelinom nalogu protjerani na drugu stranu. Najvjerovatnije su tom 
prilikom bojovnici pucali u masu na kamionu. Odatle krv. Da li je neko ubijen tom 
prilikom ne znamo. Kad je kamion došao sve je bilo krvavo, a karoserija je bila puna 
torba i kesa sa stvarima. 

Ništa im nisu dali da ponesu. A nama su maloprije naredili da sve te stvari 
izbacimo u kontenjere za smeće. Zamislih se nad sudbinama tih jadnika. Ko zna čija 
li je familija danas došla na red? 

Možda su i moji bili na kamionu? Koliko li ih je danas ubijeno? Znao sam da je 
to bila oprobana i provjerena metoda. Muškarci su već bili na Heliodromu ili u ko 
zna kojem logoru. A onda na red dolazi protjerivanje žena i djece. 

A sad će vjerovatno slijediti pljačka tih ispražnjenih stanova. 

- Mi već nekoliko dana radimo kod Štele - reče drugi logoraš - Tovarimo na 
kamion opljačkane stvari. Nije nam teško raditi. Svakako moramo negdje raditi, a 
ovako bar nismo na prvoj borbenoj liniji. A dobijamo i po konzervu svaki dan. 

Saslušao sam i ovo. Šta su mogli ti logoraši? 

Ili radi ono što to narede ili dobijaš metak ako ne poslušaš. Ko to još vodi računa 
o životu jednog "balije", kako su nas podrugljivo zvali. Ta zar logori nisu puni. Mogu 
izabrati koga hoće i koliko hoće. 

A plaća - jedna konzerva. I još je onaj ko je dobije prezadovoljan. 

Opet mi pogled pođe po kamionu. 

Gledao sam u krv i razmišljao: 

"Hoće li ikada doći vrijeme, hoće li biti načina da ovi Muslimani - Bošnjaci, 
nad kojima se vrše ovako okrutni zločini, mognu uprijeti prstom u sve te krvnike, sa 
kojima su bili oči u oči i preživjeli"? 

Hoće li ikada dočekati dan pravde da se zločinci za učinjena zlodjela sude i 
osude? 

Spopade me nekakva tuga i jad. Bezvoljno sjedoh na pod kamiona, koji se već 
kretao. 

Kamion se zaustavi u naselju DUM. Začusmo naredbu da izađemo. Iskočismo. 
Vozač nam kaza da idemo na prvi sprat. 

Uđosmo u jedan veliki, prostran, raskošan stan. Na vratima nije bilo imena. 
Dok smo ulazili u stan čuli smo jednu ženu Hrvaticu kako govori, da je vlasnik stana 
već u Njemačkoj. Razgledah okolo. 

U stanu su bile sve same skupocijene stvari. Garniture od kože, teški komadi 
namještaja, bijela tehnika. Sve skuplje od skupljeg. 

- Iznosit ćete samo one stvari koje vam ja budem rekao - začusmo vozača kako 
govori. 

Lagano smo iznosili jednu po jednu stvar i tovarili na jedan veliki kamion, koji 
je posebno za ovu svrhu bio došao. Dok smo nosili stvari do kamiona ugledah jednu 
ženu muslimanku, kako na česmi u prizemlju sipa vodu u bidon. Bila je to Klarić 
Fahira. 

I ona mene primijeti. 

Ali, zbog blizine bojovnika nismo nijedne riječi progovorili. 

Ni ja nisam zbog nje smio pričati kako je u tom momentu ne bi otkrio. 

Samo bi tako pogoršao njenu situaciju. A vidjeli smo se dobro. Poznavali smo 
se i od ranije. 

"Da sam joj bogdo samo išaretom mogao reći da nekako poruči mojoj familiji 
da me je vidjela živa. Bilo bi im to golemo". 

A opet pomislih:" 'Možda bi joj taj put od Duma do Uglovnice bio i predugačaki 
preopasan. Čitav grad je pun policije i bojovnika. Ne bih želio da budem uzrok nečije 
sudbine. A na licu joj se svakako očitavao strah". 

Kamion uskoro biješe pun. Jedva zatvorismo zadnju stranicu. Upravo u 
momentima kad smo završili "posao", pojavi se stari crni "Mercedes", kao iz ratnih 
filmova. 

Vozio ga je Štela lično. 

- Robu vozi direktno u Rakitno - naredi vozaču kamiona - ja ću te tamo čekati. 

Vozač potvrdi da je razumio naredbu. Štela ode svojim putem. Mi produžismo 
prema Kalemovoj ulici, prema Štelinoj komandi. 

Pratio nas je jedan stražar. Kad stigosmo pred komandu, ugledasmo dvojicu 
ranjenih logoraša, jednog previjenog preko stomaka, a drugog sa zavojem na nozi. 

Šta se desilo? - bilo je prvo što smo mogli pitati. 

- Prije izvjesnog vremena pala je jedna granata ispred Šteline komande - rekoše 
nam ranjeni - Vjerovatno je doletjela sa strane Armije. Aktivirala se u granama 
drveća. Geleri su se razletje! na sve strane. 

"Dobro su gađali", bilo je prvo što sam pomislio. 

Smajić Sabit je imao prostrijelnu ranu na nozi, a Maksumić Zijo lakše povrede 
stomaka. 

Njih dvojica su bili logoraši, poznati automehaničari od ranije. Tog dana su 
radili u Štelinoj radionici na popravci njegovih automobila. Sa njima je tog dana u 
radionici radio i Vlado Fink, isto logoraš i zarobljenik. 

Vlado Fink, Hrvat po nacionalnosti, ali Mostarac po razmišljanju, nije bio 
nacionalista, zbog toga je bio i uhapšen i zatvoren u logor, zajedno sa nama. Taj dan 
nam se učinio dug, da duži ne može biti. 

Oko sedam uvečer dođe vozač Dinko, koji nas je jutros preuzeo u logoru. 
Postroji nas, prebroji i naredi da se penjemo na kamion. Ponovo pravac Heliodrom. 

Razmišljao sam usput, a i po dolasku na Heliodrom. 

"Štelu sam tog dana prvi put u životu vidio. A upamtio sam da je iz pištolja 
pucao na mene. I promašio". 

Onda mi pred oči dođe slika krvavog kamiona. 

Pa mi pade na pamet pun kamion stvari. A onda zamislih sliku protjeranih, 
ranjenih i krvavih, prestrašenih i poniženih, kako dolaze na teritoriju pod kontrolom 
Armije BiH. 

Nemaju nigdje ništa. 

Ali imaju život i slobodu. I volju da se bore za ono što im je oteto. 

Da se bore protiv zulumćara koji na kraju dvadesetog i početku dvadeset prvog 
vijeka provodi inkvizicijske metode iz doba krstaških ratova: ubij, siluj, opljačkaj, 
protjeraj. Samo Zato jer nisi iste nacije, jer nisi iste vjere. 

Hoće li normalan čovjek moći nekad povjerovati da se sve ovo dešavalo? 

Morat će ako bude normalan, da bi bio normalan, morat će stalno biti svjestan 
toga. 

Na završetku rađe prije polaska na Heliodrom Dinko nam podijeli po konzervu 
i po komad hljeba. Bila je to nagrada za sve ono što smo danas i vidjeli i doživjeli. 

Neko odmah otvori konzervu i pojede, prije nego što smo došli u logor, bojeći 
se prebiranja na kapiji. 

Bio sam gladan, ali je ne otvorih. U stomaku sam osjećao neku muku, koja je 
nadvladala trenutnu glad. 

Bio sam strašno psihički preopterećen svim danas viđenim. I još da budem 
zadovoljan konzervom pored svega što se radi. 

Na kapiji imadosmo sreće, ne prebraše nas. Ili je Dinko nešto rekao, ili što je 
među nama bilo ranjenika. 

Prozvaše nas rutinski i konstatovaše: 

- Rashoda nema?! 

"IĆINA" PRVA OFANZIVNA 


Logoraša Burić Ismeta zvanog "Ića", upoznao sam početkom septembra u sobi 
stacionara na logoru Heliodrom. 

Kad sam jednom prilikom došao u posjetu ranjenim logorašima, zapazio sam 
da ih logoraš Ića opslužuje, donosi im vodu, daje lijekove da piju. 

Dok sam ja razgovarao sa ranjenim logorašem Vilom, priđe mu taj Ića i upita 
ga: 

- Hoćeš li da ti dam sada da jedeš? 

Kada sam malo bolje pogledao u Iću, primijetio sam da je sav modar i da se i 
sam vrlo teško kreće. 

Vila mi ispriča da je Ića prije izvjesnog vremena dobio "teški" degenek i jedva 
ostao živ, ali pošto je jedini od ranjenika u stacionaru bio pokretan, pristao je da 
pomaže ostalim ranjenicima oko dodavanja lijekova, hrane, vode i ostalog. 

Doktor mu je to dozvolio i tako je Ića ostao sa teško ranjenim logorašima u 
stacionaru. Kasnije smo se upoznali malo bolje. Ića je imao oko četrdeset i pet godina. 
Bio je strašno mršav, kratke, crne, prave kose. Često bi mi pričao o strahotama koje 
je prošao. 

Kad bi pričao, toliko bi se uživio u svoju priču i sav bi se oznojio od muke, ali 
bi mi svaki put napomenuo: 

- Ako ja poginem, neka bar neko zna kazati istinu o našim patnjama. Neka se 
sazna što više istine o našim stradanjima i mučenjima po logorima. 

Jednom prilikom me upita: 

- Znaš li ti za "pravu ofanzivu"? 

To je bila njegova prva životna priča i ispričao mi je to bezbroj puta, ali bi mi 
svaki put napomenuo njen naslov. 

Kad me je prvi put ovo upitao, rekoh da ne znam o čemu se radi, a on poče: 

- "Prva ofanziva" je ustvari bila "ofanziva" HVO na Bulevaru, kad su htjeli 
otjerati Armiju sa Bulevara i sa kompletne desne obale Neretve na lijevu. To je HVO 
bio planirao izvesti pomoću nas logoraša, civila Muslimana. 

Među logorašima "odabranim" za taj poduhvat bio sam i ja. Nekim logorašima 
su obukli uniforme sa oznakama HVO, a u ruke im dali drvene puške. Bilo nas je 
strah, jer se strahovito pucalo sa obje strane. Meni su dali "zapaljivi koktel" u jednoj 
plastičnoj flaši. 

Naredili su nam da sa tim zapaljenim flašama pređemo Bulevar i da ih bacamo 
u podrume zgrada sa suprotne strane, u kojima su bili borci Armije. 

Niti smo smili odbiti, niti prigovoriti. 

Za sitnicu se tu dobijao metak u glavu. Pošao sam preko Bulevara. Iza mene su 
pucali bojovnici HVO, a imali su i sve nas na nišanu. 

Prešao sam Bulevar i bacio zapaljenu flašu, ni sam ne znam kud i gdje, samo 
da je se otarasim. 

Taman kad sam potrčao nazad, ugledah kako dvojica logoraša među sobom 
nose trećeg, ranjenog, prema položaju HVO, odakle su bili i pošli u "ofanzivu". 

U momentu kad sam dotrčao iza zida, gdje je ujedno bio zaklon HVO 
bojovnicima, začuh jednog bojovnika kako pita onog ranjenog: 

- "Odakle si"? 

Ranjeni sa teškom mukom progovori: 

- "Iz Žepča". 

U tom momentu priđe zapovjednik ATG grupe, Vinko Martinović - Štela, 
izvadi pištolj i ubi ovog ranjenog, na licu mjesta. 

To je bio šok za nas koji smo se povratili živi, a on samo prokomentarisa: "Nek 
je jedan Bosanac manje". 

A ranjeni logoraš bio je pogođen samo u nogu. 

Ja sam toga dana jedva izvukao živu glavu. Dosta logoraša je poginulo toga 
dana. Ujutro smo u logoru bili izabrani za rad na prvoj liniji, koju je kontrolisala 
Štelina ATG grupa, od Doma zdravlja do HIT-a. 

Ova akcija HVO nije uopšte uspjela. 

Trajala je čitav dan do kasno u noć. Linija je ostala nepromijenjena. 

Svaka zgrada na Bulevaru je izgorjela do temelja. 

Kad bi Ića završio ovu priču, nastavio bi dalje pričati šuškajući: 

- A sad ću ti ispričati kako su mi izbili sve zube u glavi. 

Prekinuh ga na trenutak, samo da mu kažem da sam i ja ranjen za vrijeme te 
iste ofanzive, samo na prvoj liniji u Šantićevoj. 

On nastavi: 

- Radili smo jednom prilikom u Šantićevoj ulici za II bojnu, i to kod Pošte. Bila 
je večer. Čitav dan smo nosili vreće sa zemljom do prve linije. Bili smo pali s noga 
od umora. 
šakama. Narediše nam da se zapravo udaramo. To nam narediše bojovnici Jurković 
i Stanković. 

- Oni su bili čitav dan sa nama i sad bi ova naša. međusobna bitka trebala da 
bude "finale" mučenja. 

- Počesmo se udarati, a oni govore da udaramo jače, pa još jače i to u glavu. Mi 
smo se udarali, ali nismo mogli jako. 

Tad jedan od njih udari Šunju čizmom u stomak, a onda poče udarati mene 
govoreći: 

- Sad ćete vidjeti kako ustaše biju. 

Udari me jednom jako i ja se nađoh na zemlji. Drugi priđe i udari me iz sve 
snage čizmom u glavu. Izbi mi sve zube. Ležao sam krvav na zemlji, a njih dvojica 
su me nastavili biti još čitav sat. Kad sam malo došao sebi pridigoh se. Tad me jedan 
od bojovnika upita: 

- Šta je bilo? 

Onako krvav i isprebijan odgovorih: 

- Gospodine, upravo sad me je jedan logoraš udario. 

Tad me on udari šakom po sred lica, a onda nogom po leđima i cerekajući se 
reče: 

- Trebao si da kažeš da si pao na koru od banane. 

Šta god da sam kazao, udario bi me ponovo. A svaki udarac bi začinili psovanjem 
"majke balijske". 

Sutra dan je kod tih istih bojovnika, na istom mjestu "fasovao" degenek moj 
brat Juso. Najviše ga je tukao bojovnik Luka Stojanovski. 

Ovaj se posebno isticao, jer je udarao logoraše kad god mu se prohtije i kud 
stigne. Ića je sve ovo pričao mahajući rukama, u želji da što preciznije i slikovitije 
ispriča svaki detalj. svoje priče. 

A onda me upita: 

- Znaš li kako je poginuo logoraš Krilić, onaj što je bio profesor u Industrijskoj 
školi. 

Pošto mu odgovorih da ne znam, Ića nastavi: 

- Krilića su ubili bojovnici HVO na Širokom Brijegu u jednom privatnom 
logoru. 

Takvih logora je bilo više, širom njihove "Herceg - Bosne". U jednom od tih 
logora bio sam i ja prvih dana nakon odvođenja iz mog stana. Kopali smo kanal za 
privatni vodovod, njihovom čuvenom zapovjedniku Tuti - Naletiliću. 

Radili bi po čitav dan, od zvijezde do zvijezde. 

Uvečer kad bi se vratili u hangar, redovno su nas degenečili. Samo takvi junaci 
su bojovnici mogli i biti. Sve one što nisu uspijevali na liniji u Mostaru, iskaljivali su 
na nama zarobljenicima. 

Dođu u hangar po dvojica, trojica bojovnika i iživljavaju se na nama izmučenim 
izmorenim, logorašima. Mi umorni i gladni, popadamo po podu hangara, a oni dođu 
i počinju svoj krvavi pir. 

Tu su imali "hrabrosti" na pretek, a na liniji u Šantićevoj ili na Bulevaru, 
sakrivaju se u mišiju rupu. 

Samo čekaju da im smjena prođe i da izvuku živu glavu. A šta će biti na bojnom 
polju, nema veze. To će za njih svakako odraditi vojnici tate Franje iz Zagreba. 
Veliki su junaci brate bili, ili vitezovi, kako ih nazivaše. Uđu u hangar pa udri po 
logorašima. To je za njih rat. 

A opljačkali su svaki bošnjački stan, i ukrali svako bošnjačko auto na desnoj 
strani u Mostaru. Halal im vjera na junaštvu. 

Tad su ubili profesora Krilića čizmom u prsa. Od toga udarca čizmom direktno 
u srce, Krilić je na mjestu ostao mrtav. 

Nakon tog degeneka, dadoše nam, na četvoricu logoraša jednu konzervu od 
150 grama i rekoše: 

- "Ne damo vam otvarač. Otvarajte zubima, balije, majku vam jebemo". 

Nakon ove priče Ića bi mi pričao i o strahotama koje logoraši doživljavaju po 
privatnim logorima u Vojnu, o zločincima koje je počinio bojovnik Mihalj Mario sa 
njegovim pomićnicima Šunjićem i Brekalom. 

Dugo bih nakon Ićinih priča razmišljao o onome što mi ispriča. Ove detalje ne 
može pametan čovjek nikad zaboraviti niti ne pričati dalje o njima. Ića je bio jedan 
od logoraša koji je iskusio strahote, i Dretelja, i Heliodroma, i privatnih logora. Ali 
dragi Allah mu je, ipak, odredio da živi. 

Preživio je sve, pušten na slobodu u decembru 1993. i otišao u inostranstvo. 
Brat mu je Juso ostao u logoru do kraja, do marta kad je razmijenjen i otišao na lijevu 
stranu među pripadnike Armije BiH. 

ETNIČKO ČIŠĆENJE RODOČA, KOLONIJE I 
JASENICE 


Na rađu nismo išli svaki dan. 

Kad bi bili te sreće da ostanemo u krugu logora, uvijek smo računali: dan života 
više. Strah od odabira na poslove na prvoj liniji uvukao se pod kožu logoraša. 

A oni koji ostanu u logoru provodili su dan u iščekivanju večeri i povratka 
logoraša sa rađe. Ponekad bi bojovnici znali bahnuti i u podne, kad im za neke 
poslove zatreba još logoraša. 

A redovno bi bilo i sunčanje na suncu onih koji se ne bi dobrovoljno javili na 
posao. Poredali bi nas na suncu i tako držali po dva - tri sata. 

Niko nije bio pošteđen toga. 

Čak smo morali izvesti i hodžu Kasima. Čovjek nije mogao stajati na nogama 
i držati glavu uspravno. Vrat mu je bio slomljen. A ležao je među nama u spavaoni. 
Nije bio čak ni u stacionaru. I kad smo morali na "sunčanje", znali smo da će on prvi 
pasti na zemlju. 

Dozvolili bi nam stražari da ga tada unesemo u spavaonu. Ali nikad ga nisu 
preskočili da ne izađe vani. Sa hodžom Kasimom bio je u logoru njegov maloljetni 
sin. 

Mali je pomagao ocu koliko je god mogao, ali neke stvari nije mogao pomoći. 1 
sam je bio izmučen i iscrpljen. 

Pitali smo ih zašto tako okrutan stav imaju prema njima. Hodža bi dok je ležao 
imao sasvim normalno ponašanje i priču. 

Ali zbog slomljenog vrata nije mogao stajati ni sekunde na nogama. Govorio bi 
nam da je prije rata bio vrlo aktivan u Jasenici gdje je i bio njegov džemat. 

Bio je aktivan i poslovno i politički. Dosta vremena su ga komšije Hrvati 
podržavali u njegovoj aktivnosti, čak mu i pomagali u provedbi njegovih akcija. 

Uostalom, kao i u svim drugim džematima u Hercegovini. 

A sad odjednom, tadašnja njegova aktivnost im je zasmetala. Prvog su njega 
sproveli u logor. I sina mu maloljetnog. 

A kad je na Humu, prije nekoliko dana pobjegao onaj logoraš, prvo su nasrnuli 
na hodžu. I to njegove prve komšije koje su bile u rodočkoj bojnoj. Lopatama 
po pameti. Pa zar tu ima pameti, tako sa ljudima? Vrtili smo se jednog dana po 
hodnicima škole, gledali kroz prozore. Odjednom neko povika: 

- Eno kolone kamiona, idu prema Heliodromu. 

Pogledasmo u pravcu Rodoča. Nekoliko kamiona je prolazilo cestom kraj 
Heliodroma. 

Bili su puni žena i djece. 

Kad prođoše pokraj nas neko reče: 

- Ovo su civili iz Kolonije, prepoznao sam ženu od Kahve. 

Do mene je stajao Durkić Avdija. On je stanovao tu sa familijom. 

Čuh ga kako tiho cvili: 

- Šta li će biti sa mojima? 

I ostali logoraši koji su stanovali u ovim naseljima se uznemiriše. Gledali su za 
kamionima koji odvedoše žene i djecu, ne bi li prepoznali nekog svog. 

Tad Obradović Ibro reče: 

- Šta li su im krivi moja žena i djeca? Sad bi bio u stanju njihovu djecu živu 
derati. 

U našoj blizini stajao je Jovica Kanački, po nacionalnosti Srbin, koji je također 
bio u logoru sa nama. 

On reče: 

- Meni oni čine samo uslugu. Ja svakako moram ići na oslobođeni teritorij, 
tamo gdje je Armija BiH. Tamo gdje su četnici niti mogu, niti sam htio kad su me 
isti ovi gonili. 

Lepi, tako smo zvali momka kome je samo po neko znao ime, poče plakati. 
Njegovi roditelji su živjeli u Rodoču. 

Sve ovo što gledamo dešava se u naselju u kome su oni ostali nakon njegovog 
hapšenja. 

- Nadam se da mi neće roditelje protjerati. Nikom nisu ništa nažao učinili - čuli 
smo ga kako kroz plač govori. 

Poneko pokuša uputiti koju riječ utjehe ovim logorašima koji su stanovali u tim 
naseljima. A njihovim familijama se dešavalo isto što i našim u gradu. Kakvog je to 
smisla imalo. 

Tješiti nekog za nešto za što ni sam sebe ne možeš utješiti. 

"Moj Lepi, mislio sam u sebi, mi već odavno znamo da nismo ništa krivi, ali ko 
te sad za krivicu pita". 

Presječe me ponovo po stomaku. Pomislih: "Da je meni bog'do te sreće pa da 
saznam da su moji živi i zdravi - protjerani na našu stranu. Tad bi mi bila samo jedna 
briga, o sebi samom. Ovako samo mogu iščekivati najgore". 

Pod kraj dana logorom za tili čas prostruji vijest da su vlasti tzv. "Herceg - 
Bosne" etnički očistili kompletna naselja u Rodoču, Jasenici i Koloniji. Kamionima 
su prevozili stanovništvo do njihovog punkta na Buni i upućivali ga prema Blagaju. 

"Koliko li samo sad ima stanovnika u Blagaju?" - razmišljao sam jer su tamo 
upućivane sve izbjeglice iz dubravskih sela, iz Čapljine, Stoca, Počitelja, Ljubuškog, 
Višića i svih južnih muslimanskih sela i naselja. 

Saznali smo da je ovom prilikom jedini otpor etničkom čišćenju pružen u 
jednom dijelu naselja Jasenica. Bio je to oružani otpor hrvatskog stanovništa koji 
nisu dali da bojovnici protjeraju njihove komšije, muslimanske familije. 

To su bile familije Buljko koji su inače starosjedioci naselja Jasenica. To je bio 
jedinstven slučaj na čitavom području "Herceg - Bosne". 

Ovaj incident je bio veliki udarac politici i vlastima "Herceg - Bosne". Vlasti su 
tu, ipak, morali popustiti, jer su naišle na oružanu pobunu hrvatskog stanovništa 
protiv etničkog čišćenja. 

Nekoliko sati nakon protjerivanja muslimanskih familija iz ovih naselja, 
sa prozora škole smo mogli vidjeti teretna vozila raznih veličina, natovarena 
opljačkanim stvarima iz praznih kuća i stanova, kako prolaze cestom ispred škole u 
kojoj smo bili zatvoreni. 

Začuh jednog logoraša kako reče: 

- Eno mog ormara i mojih stvari. A kad su me odvodili ispred kuće u logor, 
komšija Hrvat mi obeća da će mi pripaziti na stvari. 

U daljini sam ispred jedne kuće vidio jedan veliki parkiran kamion i nekoliko 
bojovnika kako utovaraju opljačkane stvari. Bilo je to užasno i teško gledati kako 
pljačkaši mirne duše utovaraju nečiju dugogodišnju muku. Ljudi iz ovih naselja bili 
su vrijedni i bogati. To su znali i oni pljačkaši i njihovi nalogodavci. Ljudi iz ovih 
naselja su se pretežno bavili poljoprivredom. Rano povrće, rane trešnje. 

Od ranog proljeća vozili su i prodavali povrće po pijacama od Sarajeva, Zenice, 
Banja Luke, pa do Makarske i Splita. 

Teško se radilo, sa teškom mukom se zarađivao dinar, pravile se velike kuće, 
kupovali skupocjeni namještaji i automobili. Sve sa svojih deset prstiju. 

Čitave familije su bile angažovane u ovim poslovima. Jest da se teško radilo i 
zarađivalo, a bogami znalo se i živjeti. Znao je naš narod i raditi i uživati plodove 
svoga rada. 

A sad odjednom, neko ko to godinama nije mogao gledati i trpjeti, dolazi sa 
kamionom pred kuću, prvo protjera čeljad, o onda tovari tuđu muku. Ne može im 
to izdobriti. Stići će ih kazna Božija. 

Kad-tad. 

U svojoj muci Avdija Durkić skupi snage, priđe jednom stražaru i upita ga: 

- Znate li gospodine za moju familiju? 

- Je li ona protjerana? 

Stražar ga prepozna i reče mu: 

- Jeste. 

- Ja sam jutros lično bio prisutan kad su ti familiju tovarili na kamion. Znam 
da su prošli na lijevu stranu živi. Ja sam pratio kamion do punkta na Buni. Odatle su 
pješke otišli prema Blagaju. Šta je dalje bilo sa njima ne znam. 

Primjetih da Avdiji nešto malo lahnu, ali tu vijest ipak primi sa rezervom. 
Veliki strah se bio uvukao i u njega i u sve nas. Ne za svoj vlastiti život, nego za 
živote svojih najmilijih. 

LJUDSKE SUDBINE 


Borbe između HVO i Armije BiH nisu nikako jenjavale. Dok se sa strane HVO 
municija nemilice trošila, sa strane Armije BiH su dolijetali rijetki projektili. Rijetki, 
ali sto posto sigurni i precizni. 

Na južnoj strani ratišta čule su se svakodnevne detonacije, rafali iz PAM-ova, 
PAT-ova, pješadijski rafali. 

U blizini logora čuli smo ispaljivanje teškog naoružanja prema položajima 
Armije u Blagaju, Dračevicama, Gnojnicama, Opinama i sjevernije prema gradu. 
Kroz prozor smo mogli jasno vidjeti dva minobacača 120 mm. 

Bili su postavljeni odmah iza škole. Jedan je pucao prema gradu, a drugi prema 
Blagaju. A tamo je sa Armijom bila i masa izbjeglica. 

Sve je bilo tačno proračunato. Topnici su lako izvršavali paljbu. Povratnih 
granata sa strane Armije nije bilo. 

Znali su odgovorni u Armiji da je škola, u kojoj je bio logor, puna civila logoraša, 
Muslimana. Znali su i da su minobacači odmah uz školu. 

Zato odgovora nije ni bilo. Nešto dalje prema Vardi vidjeli smo ispaljenja iz dva 
ZIS-a od 73 mm. 

Njih su opsluživali i pucali iz njih "bivši" Muslimani: Vahid, Mili i Menso. Bilo 
je to žalosno gledati kako izdajnici ljudskog roda i poroda pucaju na vlastiti narod, 
na svoju familiju, na rodbinu, na prijatelje. 

Posmatrali smo ih svakodnevno kako dolaze na ovaj "prljavi posao" i kako ga 
"savjesno" odrađuju, kao da pucaju na najljućeg neprijatelja. 

U nekim trenucima glasno smo razmišljali: - Bože, koji li će ih "đeriz" progutati 
po završetku rata? 

Da bih se bar malo sklonio od pucanja, detonacija i posmatranja ovih izdajica, 
otiđoh sam do stacionara da obiđem ranjene. 

Među njima je bio i Ale Gosto koji je ranjen istog dana kad i ja. Još su mu 
zavojem bile zavijene i ruka i noga. 

- Eto vidiš da sam ti dobro rekao onog dana, da ćeš preživjeti - rekoh mu. 

On se nasmija, vjerovatno sjetivši se svojih riječi koje je u panici i strahu 
izgovarao kad je bio ranjen. 

Do Ale je ranjen ležao Semir Vila. Dobro sam mu poznavao oca Tarika. 

Upitah ga: Kako se osjeća? 

- Puno sam bolje. Za rane ne osjećam, ali je još veliki strah u meni od onog što 
sam proživio - odgovori mi Semir i nastavi priču: 

- Bili su me odredili na rađu na Bulevaru. 

- Kopali smo neke kanale. Tad nam je prišao neki bojovnik i rekao da mi 
moramo preći preko Bulevara i baciti neke dinamit - koktele na položaje Armije. 
Odmah sam znao da je to sigurna smrt. 

- Koktel moraš baciti na položaj Armije. Ako vojnici Armije budu u opasnosti, 
zapucaće sigurno. Nema sumnje. 

- A iza leđa te posmatraju bojovnici sa otkočenim automatima. Napraviš li 
pogrešan korak, eto ti metka u leđa. 

- Bulevar je neutralna zona. Tu ni ptica ne može proći, a da je neko ne 
primijeti. Računali smo da ćemo biti pogođeni čim izađemo na čistinu i počnemo 
pretrčavati. 

- Obukli su nam uniforme HVO, da izgledamo kao njihovo vojnici i dali nam 
drvene puške u jednu ruku, a taj dinamit - koktel u drugu. Izašli smo na Bulevar i 
počeli trčati prema drugoj strani. 

- To je bilo kod Aleksića kuće, a trčali smo prema kafiću "Bonkampo" Juse 
Dizdarevića. Meci su zviždali svuda oko nas. 

- Vidio sam kako neki već pogođeni padaju. Ja sam trčao još izvjesno vrijeme 
i bacio koktel u nekom nepoznatom pravcu, samo da mi nije u rukama. U istom 
trenutku osjetio sam da sam pogođen. A začula se i eksplozija. 

- Pao sam. Morao sam puzati nazad, jer sam bio na nišanu HVO bojovnika koji 
su nas čitavo vrijeme iz zaklona posmatrali. 

- Nije bilo šanse da pužem prema položaju Armije. Bojovnici bi tad sigurno 
pucali u mene. Za ostale ne znam kako su prošli. 

Nisam mogao ništa progovoriti nakon ove Semirove priče. Ranjenog su ga 
dovezli u stacionar. Primjetio sam da su mu oči nekako čudno prestrašene. Bilo mi 
ga je žao, šta je sve doživio i preževio. Ali ostao je Živ. 

Bar još ima nade da se nekad, negdje, susretne sa babom Tarikom koji je 
stanovao sa mnom u komšiluku. 

Stacionar je uvijek bilo intresantno mjesto, od kako su u njega počeli dovoziti 
ranjene logoraše. Kad sam ja bio ranjen nije postojao. 

Da je postojao ne bih proveo ona tri strašna dana i noći u onom smradu, u 
podrumu na fakultetu. Još bih se ponekad toga sjetio. 

Pitao sam se šta li bješe sa onim logorašima, koji su tamo provodili noći, a po 
danu radili najteže poslove na prvim linijama u gradu. 

Nakon skoro dvadeset dana slučajno jednog dana na Heliodromu prepoznah 
onog "revizora". 

Dugo je boravio u podrumu, dok ga nisu prebacili na Heliodrom. Kad se 
susretosmo, upitasmo se kao najrođeniji. Malo dalje od Semira ugledah još jednog 
ranjenika. Imao je prostrijelnu ranu na stomaku. 

Prepoznah ga. 

Bio je to Hilmo Pobrić sa Luke. Još od djetinjstva je hramao na jednu nogu. 

Stanovao je negdje oko Avenije. 

Nisam ga ranije viđao u logoru. Priđoh mu i upitah ga kako je i gdje ranjen? 

- Ja sam poveden iz stana sa još jednom većom grupom civila - započe priču 
Pobrić. 

- Htjeli su nas odmah prebaciti na lijevu stranu. Ja njima nisam bio interesantan 
za logor jer hramljem i ne mogu ništa teško raditi. Naš kvart u gradu još nisu bili u 
potpunosti očistili. 

- To im je danas došlo na red. Izvodili su žene i djecu iz stanova i natjerivali ih 
da se odmah penju na kamion. Ja sam bio među njima. 

- Gurali su nas i psovali, da se brže penjemo. Pri tome je jednom bojovniku 
slučajno opalila puška. 

- Metak je meni prošao kroz stomak, a na mjestu ubio jednog čovjeka koji je u 
gužvi stajao ispred mene. 

Čudna je to bila sudbina. Prošao mu metak kroz stomak. Nije oštetio ni jedan 
vitalni organ. A isti taj metak bješe smrtonosan drugom čovjeku. Dok sam bio sa 
Pobrićem začuh kako neko povika: 

- Evo idu Bosanci sa posla! 

Ovi logoraši, Bosanci iz Šehera su prije nekoliko dana odvedeni negdje na rađu i 
nisu ih uvečer vraćali u logor na spavanje. U mojoj spavaoni su spavala trojica. Ostali 
su bili raspoređeni po drugim spavaonama. Čim uđoše rekoše da ih fale šestorica. 

Poginuli su na liniji. Među poginulima je bio i Ramiz Delić. On je spavao u 
mojoj spavaoni. Bio je dobro razvijen i lijep. Prava momčina. U susjednoj spavaoni 
spavao mu je otac. 

Dok smo mi pričali sa ovima koji dođoše u našu sobe uđe otac i odmah mu ne 
bješe drago kad ne viđe Ramiza. 

- Znate li šta mi je sa sinom? - upita. 

Šta mu odgovoriti? 

Reći mu istinu, ili ga još držati u nadi da mu je sin živ i da će uskoro doći. Pravu 
istinu nikad mu neće biti kasno reći. 

- Ovi što još nisu došli. Ostali su još da rade. Doći će naknadno - slaga mu 
jedan. 

- TI Ramiz je sa njima. Rekao nam je, kad smo se rastali, da ti reknemo da je živ 
i da se ne brineš. Sve je u redu. Radiće on još nekoliko dana i doći. 

Smiriše ga nekako tim riječima, ali primjetismo da nije zadovoljan odgovorom. 
Nešto je predosjećao. Čekao je stari otac svakog dana logoraše na povratku sa rade. 
Pitao je da li je iko vidio njegovog Ramiza. ; 

Tužno je bilo gledati kako otac žudi i čezne za svojim sinom i kako se nada da 
će ga još živog vidjeti. Ulazio bi često u našu spavaonu i sa vrata upitao: - Da mi nije 
Ramiz došao? 

Sve se nekako nadao da je došao i da mu se još nije javio. Da mu se krije. A kad 
bi mu rekli da još nije došao, zahvaljivao nam se i izvinjavao što smeta. 

Onda bi išao hodnikom i pitao redom logoraše da neko nije čuo nešto za 
njegovog Ramiza. 

Njegov najbolji prijatelj Mujo nam ispriča šta se sa Ramizom desilo. 

- Ramiz je pogođen metkom iz snajpera direktno u srce. Radili smo na nekim 
zgradama - pričao nam je Mujo. Ramiz nije poznavao Mostar. 

- Nije poznavao ni ulice ni dijelove grada. 

- Naredili su nam da zatvaramo neke prozore vrećama. Kroz te prozore stalno 
je tukao snajper sa armijske strane. 

- Nas je bilo strah da to radimo. Ramiz je uzeo sam, dobrovoljno da nosi vreće 
do prozora i da ih slaže na prozor. 

- Nije se bojao. A nije znao da metak nema oči i da ne razlikuje dobre od loših 
ljudi. 

Slušao sam Mujinu priču i prisjećao se Ramiza. Kratko smo u logoru bili 
zajedno da bih ga bolje upoznao. A i za to kratko vrijeme, kad nije išao na vanjske 
poslove, vidio sam da je vjerski potpuno opredjeljen. 

Bez obzira na to što je bio u logoru i bez obzira na sve teške i loše uslove u 
kojima smo se nalazili, nije propuštao nijedan namaz. Sudbina mu odredi da ga 
odvedu iz rodnog Šehera i da u Mostaru izgubi mladi tek započeti život. 

Često smo se pitali: Šta biva sa poginulim i civilima i logorašima? 

Ginuli su svakodnevno. 

Logoraši su ginuli na rađi na prvim linijama, a civili prilikom protjerivanja, 
najčešće negdje u blizini Bulevara. 

Tek sam puno kasnije od logoraša Boškailo Ese saznao da je postojala jedna 
stalna grupa logoraša čiji je isključivi zadatak bio da kopaju mrtve. 

Bili su obučeni u plave uniforme bivše vazduhoplovne vojske, kako bi ih lakše 
raspoznavali. 

Ta grupa je vrlo brzo zbog plavih uniformi dobila naziv "Plavi orkestar". Kopali 
su mrtve za potrebe HVO i "Herceg - Bosne". 

Eso mi je pričao da je on bio u toj grupi i da su puno teških trenutaka doživjeli. 

- Najteže nam je bilo kad smo morali kopati masovne grobnice. Bilo je slučajeva 
kad bisno u jednu grobnicu položili i po osamnaest leševa civila. A sve oznake NN 
na njima. 

- Ko su bili, gdje su ubijani, nismo znali. 

- Opet je bivalo slučajeva kad smo sahranjivali i identifikovane ubijene civile. 

Samo položiš leš u zemlju i zatrpaj. 

- Ni dženaze, ni hodže, ni rodbine, ni prijatelja. Težak je to bio odlazak na 
Ahiret. 

- Ko zna hoće li se mnogima ikada rahmet nazvatif 

- A najteže bi nam bilo kad bi kopali grobnice za poginule bojovnike. Tad bi 
strahovali od osvete rodbine koja je dolazila na sahranu njihovog poginulog. Svašta 
smo se u tim prilikama naslušali. 

- Uvijek smo očekivali da će neko nasrnuti na nas, jer su svi znali da smo 
logoraši i da smo "balije". Psovali su nam majku "balijsku", prijetili desetom koljenu, 
prijetili da će uništiti sjeme "balijsko". 

- Ali, pošto smo im trebali, davali bi nam posebnog čuvara da nas štiti 
emotivnih ispada pojedinaca. 

Najveći dio informacija o masovnim pomorima Bošnjaka civila prilikom 
protjerivanja na drugu stranu borbene linije smo dobijali upravo od ljudi logoraša 
iz "Plavog orkestra". 

Iako su oni u logoru boravili u Centralnom zatvoru, informacije su otud 
izlazile i kružile logorom. Ovakve priče još su više bacale logoraše u očaj i beznađe. 

U logoru smo svakodnevno, odnosno uvečer, nakon povratka logoraša sa rada u 
gradu doznavali koji kvart je tog dana ispražnjen. 

Protjerivanje preostalih žena i djece Bošnjaka izvršavala je pretežno "Štelina" 
ATG grupa. Logoraši su na sve moguće načine trudili da saznaju za sudbinu svoje 
familije. 

Najčešće bi se dobrovoljno javljali na rad u gradu i pri tome rizikovali vlastiti 
život, radeći na prvim borbenim linijama. 

Ali bilo je neizdrživo svaki dan slušati kako se civili masovno progone na drugu 
stranu, a da pri tome ne znaš ništa za svoje. 

Samo su se dvije stvari mogle očekivati: ili vijest o protjerivanju familije ili o 
ubistvu. Ništa više. 

Čekati ovakve vijesti bilo je neizdrživo. 

Da čovjek poludi. Eso mi je nekoliko puta pričao o kopanju masovnih 
grobnica. 

Kad bi mi ispričao da ima mnogo onih sa oznakom N.N.,, pitao sam se: 

"Hoćeliikad iko od nas doživjeti da pokaže svjetu mjesto stradanja tih nedužnih 
civila Bošnjaka? 

Hoće li se ikada saznati imena poubijanih? 

Hoćeli ikada neke familije saznati gdje su im sahranjeni najmiliji, koji nestadoše 
u vihoru rata, u još jednom, ko zna kojem po redu , genocidu nad bošnjačkim 
narodom? 

Hoće li ikada iko klanjati džennazu rahmetlijama šehidima, onako kako to 
dolikuje jednom Bošnjaku - Muslimanu"? 

"Hoćeli se ikada saznati imena izvršioca ovih zločina, i hoće li ikad doći vrijeme 
pravde, da se ti zločinci kazne za učinjena zlodjela"? 

Logoraš Milavić Acko se više puta dobrovoljno javljao na rađu kod IJ bojne, 
samo ne bi li bar čuo nešto o svojoj familiji. 

Više puta sam ga uvečer nakon povratka sa rađe pitao je li išta novo saznao, a 
on bi skrušeno odgovorio: 

- Ništa. Danas su protjerivali civile iz drugog kvarta. 

Ipak jedne večeri Acko se vrati i još sa vrata mi saopšti haber: 

- Večeras sam saznao da mi je familija protjerana na lijevu stranu. 

- Bilo je i degeneka, jer se žena opirala pljački stvari koje je u ruci bila ponijela 
sa sobom. . 

- Najglavnije da su živi stigli na lijevu stranu. Večeras je protjerano oko 200 
Bošnjaka. 

Vidio sam da je Acko veseo. Obojica su znali da je na lijevoj strani opasnije po 
život zbog granatiranja i zbog snajperskog pucanja. 

Ali, oni su bili na slobodi. 

Među svojima. 

Samo neka su se izvukli živi, zvijerima iz čeljusti. 

Acko mi skoro ote misao iz glave i reče: 

- Sad sam rahat. Moja familija je na slobodi. Ako im bude suđeno da poginu, 
šta ja tu mogu, bar su među svojima. 

MLADEN MIŠIĆ - "STARI" 


Najrahatniji sam bio kad bi odabir za rađu bio završen, a ja ne bih bio izabran 
za rađu. 

Ostao bih u učionici. 

Najčešće bih čitao. Bilo šta što mi dođe pod ruku. 

Legao bih na svoje mjesto. To nije bilo nikakvo ljenčarenje jer je organizam bio 
iscrpljen i stalno zahtijevao odmor, a kad bi radio za redom nekoliko dana nije bilo 
vremena za odmor. Zato sam ovakve pauze koristio da umirim tijelo. Knjige su mi 
pomagale da odagnam misli od svakodnevne surovosti, da mi mozak radi i misli na 
nešto drugo. 

Džemal Pašić i Bari iz Mahale dadoše mi jednog dana nekakvu knjigu o 
poznatom mostarskom šeretu Vasi Kisi. Ležao sam i čitao. 

Taman kad sam započeo čitanje u našu spavaonu uđe jedan logoraš sa zavojem 
na nosu i sa vrata zamoli: 

- Znam da je gužva i u vašoj učionici, ali bih vas zamolio da me primite na 
spavanje ako ikako možete. 

- Samo da nisam na hodniku. 

Sve učionice su bile pune logoraša. Tada mu sobni starješina Bubić Gorjan 
reče: 

- Evo vidiš i sam kakva je situacija u ovoj učionici. Jedino da legneš tu na ulazu, 
na vratima učionice. 

Logoraš biješe zadovoljan, raspremi svoje ćebe na ulazu u učionicu. 

Pitali smo ga gdje je povrijeđen, a on ispriča: 

- Ja sam iz srednje Bosne. Bio sam vozač u jednom konvoju. Ja sam vozio "Rabu". 
Vozili smo neku robu iz Ploča. Na ulasku u Metković su nam ovi bojovnici "Herceg - 
Bosne" oduzeli sva vozila i robu na njima, a nas su odveli u zatvor u Ljubuški. Poslije 
su nas prebacili u Mostar - u podrume na fakultetu. Iz tog podruma smo odlazili na 
rađu. Jedenom prilikom, dok smo radili na prvoj liniji u Šantićevoj, jedan bojovnik 
nas je mlatio daskom. Kud stigne. Mene je potrefio po nosu i slomio mi kost. Bio sam 
deset dana u bolnici i sad sam iz bolnice stigao ovdje među vas. 

Saslušasmo ga, a Miki Taslidža reče: 

- Pošto si vozio "Rabu", mi ćemo te od sada zvati "Rabadžija". 

Logoraš se nasmija i reče da se ne ljuti. Mi se pozbismo još malo i Rabadžija 
namjesti mjesto za spavanje. Sad nas je sa njim u spavaoni bilo ukupno trideset i tri. 
Rabadžija je bio čovjek od jedno pedesetak godina, visok, plav, koštunjav. 

U trenutku dok se Rabadžija raspremao, neko od logoraša uzviknu: 

- Sada tiše pričajte, evo ide Mišić - "Stari". 

Pogledasmo kroz prozor i ugledasmo kako prema našoj školi dolazi pet 
bojovnika, naoružanih do zuba. Tek tada mi kroz glavu prostrujiše priče o Mišiću 
- "Starom" koje su se dugo vremena pričale po gradu i prije našeg hapšenja. 

Naime pričalo se kako je on još u maju, prilikom prvog hapšenja i protjerivanja 
civila Bošnjaka lično ubio jednog od njih. 

Pričalo se daje tad ubio Arap Mehmeda, iz neposredne blizine, samo iz razloga 
što taj čovjek nije htio da napusti kućni prag, čak ni pod prijetnjom ubistva. Mišić ga 
je ubio iz pištolja hicem u usta. 

Onda se sjetih priče o naručenom ubistvu drugog civila Bošnjaka - jednog 
Huskovića. Ovo ubistvo se desilo prije izbijanja sukoba između HVO i Armije. 
Izvršio ga je jedan mentalno retardirani građanin, koji nikad nije odgovarao za taj 
zločin. Tad se pričalo da je Mišić - "Stari" naručio ovo ubistvo jer je Husković bio 
prisutan kad je poginuo njegov sin Tihomir. Podigoh se kako bih što bolje upoznao 
tog Mišića. Neko od logoraša tad reče: 

- Onaj stariji, sijedi čovjek - to je Mišić. 

Bio je to čovjek od oko šezdeset godina, krupne građe, sa potpuno sijedom 
kosom, u uniformi HVO. Uz njega su išla četvorica do zuba naoružanih bojovnika. 
Oni su bili njegova lična pratnja. 

Kad se Mišić skroz približi školi, pogleda prema gornjem spratu i upita jednog 
logoraša da li se neki logoraš tu nalazi. Reče jedno muslimansko ime. Nisam ga 
dobro čuo. 

Kad dobi odgovor da taj nije tu, Mišić poče pričati, gledajući u logoraše na 
spratu iznad nas: - Nije trebalo da se minira i ruši džamija na Balinovcu. Mi treba 
opet skupa da živimo. 

Svi logoraši u našoj učionici su nijemo posmatrali i čudili se priči čovjeka koji 
je bio strah i trepet za sve nas, a posebno da nešto tako priča nama logorašima, koji 
smo lišeni svih ljudskih prava. 

U mojoj blizini je bio logoraš Juso, koji kroz zube, da ga drugi ne čuju, bijesno 
prokomentarisa: ) 

- Jaznam da je on lično naredio i organizovao miniranje i rušenja baš te džamije 
na Balinovcu. Znam i vozača, kome je ime Mladen, koji je kamionom dovezao 
eksploziv za rušenje džamije. Mišićeva kuća je samo stotinu metara daleko od ove 
džamije i da on kaže da ne zna ko je srušio džamiju. 

Posmatrao sam Mišića cijelo vrijeme dok je stajao ispred našeg prozora. 
Razmišljao sam: "Ko li to samo naredi da se sruše džamije i u Iićima, i na Pijesku, i 
u Podhumu i u Zahumu? 

Koli to sad gađa i ruši granatama džamije na lijevoj strani Neretve? One džamije 
koje preostaše nakon četničkog rušenja. Ko li sad ruši džamije u Ljubuškom, Vitini, 
Stocu i Počitelju?". 

"Zašto li Mišić traži ovog čovjeka Bošnjaka u logoru? 

Čemu li samo služi njegova prijašnja priča"? 

Nedugo zatim Mišić ode iz logora, zajedno sa njegovom pratnjom. Više se nije 
pojavljivao. 

Logorom je kružila priča da je Mišić tražio čovjeka koji je bio svjedok nekom 
zločinu kojega je Mišić lično počinio. 

Ne nađe ga tu. A bijaše nam jasno zašto ga je tražio. 

DOLAZAK SONJE U LOGOR 


Rana na glavi mi se još nije bila u potpunosti smirila. Flaster na glavi, ispijeno 
i izmučeno lice, loše stanje na prvi pogled često su me spašavali tih septembarskih 
dana od odabira na radu. 

To je, ipak, zavisilo samo od onih koji dolaze da nas izaberu. Vani je još bila 
velika vrućina. Kasno ljeto ili rana jesen, ali su se temperature stalno penjale iznad 
trideset stepeni. 

Naporno je bilo raditi čitav dan, od zvijezde do zvijezde. Doručak u logoru 
nikakav. Na poslu, u zavisnosti od stražara, jer je i njih bilo različitih, dobiješ ili ne 
dobiješ konzervu i komad hljeba. Najčešće bi umor prevladao glad, pa konzervu ne 
bi mogli pojesti u toku dana. 

Često bih nakon tako dobijene konzerve poželio da mi se k'o čovjek umiti, 
raskomotiti, pa je na miru pojesti. Međutim, to nikad tako nije bilo. Najčešće bi 
konzervu pojeli na brzinu pod ceradom kamiona, dok nas uvečer poslije posla, 
vraćaju na Heliodrom. 

Dešavalo se da ni tu konzervu, zbog umora nismo mogli pojesti. A vrlo često 
je na kapiji, nakon povratka bivao pretres. Tada bi morali izbaciti iz džepova sve što 
imamo. Ostajali bi tada i bez te, teško zarađene konzerve. 

A pošto večere u logoru nikad nije ni bilo, šta si onda mogao učiniti, čekaj 
jutro i polu gorki čaj sa šnitom hljeba. Zato smo i pored umora znali silom pojesti 
konzervu do dolaska na kapiju. 

A onda ti to pa'ne ko kamen na pregladnjeli želudac. Sve muka na muku. 
Međutim, često bi i pored kontrole pronosili konzerve; vremenom je kontrola i 
pretresa bivalo manje, i to je zavisilo od stražara na kapiji. 

Solidarnost među logorašima bila je ogromna. Ako bi nekoj grupi bila oduzeta 
konzerva na kapiji, vadile bi se konzerve iz rezerve. Nikad se nisu sve prenesene 
konzerve odjednom pojele. I nikad nije nijedan logoraš sam pojeo svoju konzervu. 
Danas dijeliš svoju, a sutra tebi dadne neko drugi. Ako slučajno dobiješ dvije, onda 
druga ide u rezervu, jer nikad ne znaš kad ćeš dobiti slijedeću. 

Kad ne bih bio izabran za rađu, onda bih najčešće ležao u spavaoni, Neko bi 
uvijek bivao na hodniku i uletio u spavaonu, ako treba upozoriti ostale da neko 
dolazi. U školi je još bila biblioteka, ostala od bivše JNA. 


143 


Logoraši su uzimali knjige iz te biblioteke i pravili uzglavlje za spavanje, jer 
niko nije imao jastuka. 

Što je knjiga bila deblja - uzglavlje je bivalo bolje. 

A uzglavlje je bilo bolje od jedne deblje knjige, nego od dvije tanje knjige. Poneko 
bi ponekad uzeo po neku od tih knjiga i za čitanje. 

Bogami rijetko. Čitao je najčešće onaj koje to i naučio. Viđao sam često profesora 
Bedžu, pa Hamdiju i još nekolicinu kako čitaju. 

Uzeh jednog dana knjigu ispod glave i pogledah naslov. Nevjerovatno, knjiga iz 
vojne biblioteke bivše vojske, a ima naslov: "Dokumenti ustaša iz Drugog svjetskog 
rata". Počeh čitati. 

Prvo jer sam tako skraćivao vrijeme, a drugo kad se malo udubih u te 
"dokumente", zapazih da su postupci tadašnjih vlasti posve identični sa postupcima 
sadašnjih vlasti tzv. "Herceg - Bosne". Čak su izvještaji sa "bojišta" bili identični sa 
sadašnjim. 

Šta sam mogao zaključiti? 

Sva sadašnja zbivanja imaju korijene iz tog perioda i nisu ništa drugo nego 
njihov nastavak, samo sa pauzom od nekih pedesetak godina. 

Samo jedna manja analiza mogla je čovjeku dati puno odgovora na sva moguća 
pitanja: 

Zašto se sve ovo dešava i zašto se baš nama sada dešava? 

Primjećivao sam još od onih teških, sumornih "dreteljskih" dana, pa sve do 
posljednjih razgovora sa logorašima ovdje na Heliodromu, da velikoj većini nije 
jasno šta im se to uopšte događa, a onima kojima je to jasno, opet nije jasno zašto im 
se ovo događa. 

A svelijepo stoji zapisano. Samo niti smo čitali, niti nas je neko na to upozoravao. 
Dok sam bio udubljen u čitanje ove knjige, jer me stvarno bila zainteresovala. u 
spavaonu uđe Mili Ćeranić i reče mi: 

- "Hitno moraš na kapiju. Traži te nešto stražar Klemo". 

Šta je sad, pomislih, a malo mi čudno zazvuča ovaj poziv. 

Zar baš mene ranjenika neko treba? 

Nisam se puno mislio, ustadoh i pođoh na glavnu kapiju. Javih se stražaru 
Klemi koji je u tom momentu bio na kapiji. 

On još jednom provjeri moje podatke ime, prezime, datum rođenja. 

Rekoh mu to sve, a on mi reče da to provjerava jer moram izaći vani, ispred 
kapije. 

Sve mi je bilo čudno. Nesvakidašnje. 

Nikom od logoraša se ovo prije nije dogodilo. Bio sam zbunjen ne znajući šta se 
dešava. Ni Klemo mi ništa ne reče. 

Izađoh pred kapiju. Prvo što ugledaš bijahu jedna velika mrtvačka kola, crni 
karavan, parkirana neposredno uz kapiju. U istom trenutku iz tih kola izađe jedna 
žena. 

Prepoznadobh je. Bila je to moja komšinica iz istog ulaza, sa devetog sprata, 
Sonja Pažin, Hrvatica. 

Krenu prema meni. 

Upitasmo se za zdravlje, a onda ja nestrpljivo upitah: 

- Šta ima novo sa mojima kod kuće, kako su, jesu li još u stanu? 

- Žena ti je u teškom stanju - reče mi Sonja. 

- Dobila je nervni slom. Ja sam joj pomogla da je smjestimo na "nervno". Loše 
je od onog dana kad ti je dolazila u bolnicu, kad si bio ranjen. Tražila te je poslije 
po Hirurgiji, donijela ti toplu supu i presvlaku. Kad te nije našla, pomislila je da si 
podlegao povredi i da joj to niko neće da kaže. 

- Nekoliko narednih dana iza toga bila je vrlo loše i morali smo je smjestiti na 
"nervno". Zamolila me je da te pronađem i da joj lično svojom rukom napišeš poruku 
da si živ. 

Gledao sam nekoliko trenutaka u Sonju, ne vjerujući svojim ušima da čujem 
to što čujem. A nisam mogao ni vjerovati da je jedna žena, Hrvatica, smogla 
snage i hrabrosti u ovom vremenu, da dođe do logora, da pronađe jednog logoraša 
Muslimana i još da mu prenosi poruku. 

- Kako si došla? - upitah prvo što mi pade na pamet. 

- Iskoristila sam priliku da dođem mrtvačkim kolima po jednog mrtvaca, 
logoraša, koji leži ovdje već nekoliko dana. Zamolila sam vozača da me poveze - 
odgovori. 

Stražar Klemo je čitavo to vrijeme stajao u našoj neposrednoj blizini. Nije 
reagovao. Samo reče Sonji da ne dulji sa pričom i da se sklonimo sa puta, da nas 
neko ne vidi. Zaključili su da se oni poznaju od prije. Odmah mi bijaše lakše. Neće 
me maltretirati, kad Sonja ode. Sklonismo se u stranu iza auta. 

U tom momentu iz mrtvačkog auta izađe vozač i uđe u zgradu zatvora. Nije 
prošlo ni nekoliko trenutaka kad ugledah tog istog vozača, kako vuče jednog mrtvaca 
za noge. Silazeći niz stepenice, glava mrtvaca je poskakivala sa jednog stepenika na 
drugi. 

K'o lopta. 

Logoraš je bio starosti oko 60. godina. 

Sjetih se, čulo se u logoru, da je prije tri dana jedan logoraš, u fazi nervnog 
rastrojstva, skočio sa drugog sprata zatvora i na mjestu ostao mrtav. To je bio taj. 

Ova slika mi na trenutak odagna misli i od Sonje i od kuće. I ona je gledala ovaj 
prizor. U očima joj primijetih užas. 

"Zar je moguće da se tako postupa sa mrtvacem" pomislih. Jest da je čovjek 
mrtav, ali zar mora baš ovako? I zar nema niko da pomogne tom vozaču? Još 
gori utisak su mi ostavljali iskeženi zubi mrtvaca, koji su se isticali, dok je glava 
poskakivala i dok ga je vukao. 

Sonja je gledala čas u mene, čas u mrtvaca, čas u moju ranu na glavi. Bio 
sam dobro zabradatio. Poznavala me je prije odvođenja iz stana, kad sam imao 90 
kilograma, a sad jedva 65. Prepolovio se. 

Gledala me je preplašeno. Lice joj je bilo blijedo od uzbuđenja i nekog straha. 
Imao sam utisak dok mi je pričala i dok smo stajali da jedva čeka da se rastane sa 
mnom, da prenese poruku zbog koje je i došla i da ponese poruku od mene. Na 
trenutak mi se ponovo misli vratiše na kuću i moju čeljad. 

- Kako su mi djeca? 

- Šta je sa njima? - upitah. 

- Njih nisam vidjela nekoliko dana. Kod nekoga su. Nisam sigurna gdje su - 
reče malo zbunjena. 

Bilo je očigledno da je i ona bila pod jakim utiskom prizora koji se odvijao pred 
našim očima. 

U tom momentu Klemo reče Sonji do mora krenuti. Vozač je već bio utovario 
mrtvaca u kola. Uzeh olovku i papirić koji je Sonja već bila pripremila i napisah 
kratko: 

- Draga Ramiza. Ja sam živ i zdrav. Tvoj muž Ramiz. 

Sonja uze papirić, stavi ga u tašnu. Pozdravi se sa mnom i sjede u kola. Reče da 
će odmah odnijeti poruku Ramizi u bolnicu i da vjeruje da će joj istog trena kad je 
pročita biti puno lakše. Htjedoh joj se još jednom zahvaliti na tim riječima. Ali vozač 
upali kola i odoše. 

Stražar Klemo mi naredi da ulazim. Ni sam ne znam kako sam ušao. Jedva 
sam se kretao. Susret i razgovor sa Sonjom trajao je svega nekoliko minuta. Bio 
sam k'o drogiran. Što od vijesti o familiji, što od slike mrtvaca koga sam čas prije 
posmatrao. 

Šta li je to jedan ljudski život? 

A šta tek ostaje od čovjeka nakon smrti? 

Misli mi ponovo krenuše prema Sonji. Zaista je pokazala jednu veliku 
humanost i hrabrost. Znali smo da je Hrvatima bio strogo zabranjen svaki kontakt 
sa logorašima na privatnom planu. 

Čak im je bilo zabranjeno kontaktirati i pomagati muslimanskim familijama 
koje su ostale na njihovoj teritoriji. 

Za svaki takav pokušaj kažnjavani su rigorozno od "njihove" vlasti. Sonja je u 
jednom momentu sve to prekršila. Puno je rizikovala. Vjerovatno je nešto ljudsko u 
njoj preovladalo sve te naloge i naredbe. I stražar Klemo mi tad pade na pamet. I on 
je puno rizikovao. A, ipak, je nešto učinio. 

Više od svega počeše me mučiti misli o ženi u bolnici. 

Štalli sve nije predeverala, dok su je morali odvesti na Nervno? Ko zna u kakvom 
je sad stanju? 

- Šta li mi je sa djecom? 

PO NACIONALNOSTI MOSTARAC 


Čovjek zanesen svojom sudbinom, brigom za vlastiti život i za stanje familije 
nije mogao uvijek sve događaje ni upamtiti, često ni registrovati, a u dosta događaja 
i situacija jednostavno nisam bio učesnik, pa sam ih najčešće čuo iz priča drugih 
logoraša. 

Bilo mi je uvijek čudno kad među logorašima vidim nekoliko, poznanika druge 
nacionalnosti, Srba ili Hrvata. 

Vremenom, u kontaktu sa pojedincima, sam doznao da se isti ne daju nazvati 
"Srbinom ili Hrvatom". 

- Nisam ja rođen u Hrvatskoj, nego u Bosni i Hercegovini - često bi mi rekao 
Goran Fink, rođeni Mostarac - kako onda mogu biti Hrvat. Po ocu sam katolik, 
po majci musliman, ali se neću pisati ni jedno ni drugo. Bošnjak, ali katoličke 
vjeroispovjesti. 

- Najviše bih volio kad bih se mogao jednostavno pisati "Mostarac". 

Znao sam da se prije napada HVO na Armiju BiH i najnovijeg genocida protiv 
bošnjačkog naroda u Mostaru borio određeni broj i katolika i pravoslavaca. 

Oni su se izjasnili kao građani jedinstvene i nedjeljive Bosne i Hercegovine, kao 
Bošnjaci po nacionalnosti. 

Svi su se zajedno sa Muslimanima - Bošnjacima uključili u regularne jedinice 
Armije BiH za odbranu svojih vjekovnih ognjišta, svoga rođenog grada Mostara, 
protiv i jednog i drugog agresora. 

Ovakvi logoraši su imali "poseban" tretman kod mučenja i Mela samo 
zato jer su se osjećali kao Mostarci. ) 

Vladu Finka sam prvi put vidio u logoru onog dana kod su nas autobusima 
dovezli u Dretelj. Izašao je iz autobusa koji je došao pred našim. Stražari su se čudili 
kad su ga upisivali u "teku". 

- Šta si po nacionalnosti? - bilo je pitanje. 

Gospodine ja sam po nacionalnosti katolik, a rođeni sam Mostarac - odgovorio 
je Vlado. Odvojite ovog u stranu. 

Pokazaćemo mi njemu šta je po nacionalnosti - odgovori stražar i nastavi dalje 
evidentiranje. 

Sve ovo smo posmatrali iz našeg autobusa, dok smo čekali na red da izađemo. 
Vladu odvojiše u stranu. Bio je dobro fizički razvijen i psihički dosta stabilan. Stajao 
je mirno i bez ikakvih pokreta posmatrao stražare koji su radili svoj posao. 

Kasnije smo saznali da su ti logoraši dovezeni u Dretelj iz drugih logora tzv. 
"Herceg - Bosne". Uhapšeni su još u maju prilikom prvog hapšenja u Mostaru. Sve 
do našeg dolaska u Dretelj bili su po drugim logorima. 

Začuh kako neko u autobusu prokomentarisa: 

- Ovo je Vlado, komandant kasarne "Južni logor", Armije BiH u Mostaru, brat 
od Gorana i Acka, čuvenih skakača sa Starog mosta. 

Gorana i Jadranka - "Acka" svi smo dobro poznavali, a bili su zadnjih nekoliko 
godina zaštitni znakovi Starog mosta. 

Iz našeg autobusa smo gledali u Vladu i ostale logoraše iz tog autobusa. Divili 
smo se njihovoj izdržljivosti i hrabrosti. 

Neko sračuna da su već tačno pedeset dana zatvoreni po logorima. Bijaše nam 
to veliko, a nismo ni slutili da i nas čeka ista ili još gora sudbina. 

Gorana su bojovnici HVO doveli na Heliodrom 31. jula. 

Dan prije toga mu je poginuo brat Jadranko - Acko, kao borac Armije BiH. 

Snajperom ga je ubio bojovnik HVO. 

Pogodio ga je u neposrednoj blizini Starog mosta, sa kojim je Acko od rođenja 
bio nerazdvojan. 

Čitav rat Acko je ostao uz Most da ga brani od napadača. I jednih i drugih. 
Acku i njegovoj kompletnoj familiji nacionalizam je bio stran, oni su se osjećali kao 
Mostarci i dušom i srcem, i isto tako se ponašali. 

Gorana su doveli u sportsku dvoranu logora Heliodrom. Tu se našao sa bratom 
Vladom. 

Poslije skoro tri mjeseca. Vlado je sa nama iz Dretelja prebačen na Heliodrom. 
Posmatrali smo susret dvojice braće. 

Goran kazuje vijest bratu Vladi o pogibiji trećeg im brata Acka. Teški su to i 
tužni trenuci u svačijem životu. Prilazili smo im i izražavali saučešće u tuzi i bolu. 
Svi smo osjećali gorčinu i žalost za Jadrankom. 

Kao da je otišao dio Mostara, dio njegove istorije i sadašnjosti. Sjećali smo se 
njegovih "lasta" sa Starog Mosta i osvojenih prvih nagrada. 

Dugo smo pričali sa braćom, ali se na svim licima primjećivala tuga i suosjećanje 
sa ovim tragičnim događajem. Kao da je svakom od nas otišao neko najbliži. 

Nakon otprilike mjesec dana zajedničkog tamnovanja na Heliodromu, Vladu 
prebaciše u samicu Centralnog zatvora na Heliodromu. Tu je proveo još oko mjesec 
dana, a onda ga prebaciše u zatvor u Ljubuški. 

Jednom prilikom, dok smo bili zajedno, upitah ga: 

- Zašto te Vlado ovako svakodnevno, po više puta vode na ispitivanje? 

- Znaš šta je - odgovori mi. Ja bih mogao odmah biti slobodan i obući uniformu 
HVO. Ali ja to neću. Morao bih priznati da sam Hrvat. 

- A Hrvati su u Hrvatskoj. U drugoj državi. Ja sa Hrvatskom nemam ništa. Ja 
jesam katolik po rođenju, po ocu, ali sam prije svega Mostarac. 

- Ovi "seljaci" što me ispituju ne mogu to nikako shvatiti, jer nisu naučili živjeti 
u gradu i ne znaju šta znači život u gradu. 

- Oni se grada plaše i zato ga ovako krvnički i ruše. Sva im se ispitivanja svode 
na to da ja promjenim svoje mišljenje. A ja to neću. | 

Dok mi je Vlado ovo pričao primjećivao sam čvrstinu njegovih riječi i riješenost 
da ne promjeni svoje mišljenje makar i po cijenu života. 

Vlado je bio u zatvorima i logorima tzv. "Herceg - Bosne" oko jedanaest mjeseci, 
sve dok nije razmijenjen na zahtjev Armije BiH. 

Za čitavo ovo vrijeme nisu ga uspjeli slomiti da promjeni svoje mišljenje. Sada je 
ponovo među svojim borcima u prvim redovima Armije BiH. Goran je bio ukupno 
pet mjeseci u logoru. 

Nikad nije saznao zašto je uhapšen, pošto je imao radnu obavezu u Električnom 
preduzeću. Ipak po nečijem naređenju i on je morao proći "prevaspitavanje". 

Preživio je sve patnje i torture logora kao i mi ostali, često išao na "specijalne" 
razgovore i ubjeđivanja. Nije se dao slomiti. Na licu mu je stalno bio ponos na samog 
sebe i na svoju familiju. Ponos što je sve izdržao i što ni pod prisilom nije promijenio 
svoje mišljenje. Isto kao i brat mu Vlado. 

Ostali su ono što su vazda i bili. 

Mostarci. 

MIHALJ MARIO - LOGOR VOJNO 


Duge i dosadne kiše su najavljivale sumornu mostarsku jesen. Na vanjske rađe 
je bilo vrlo teško ići. 

Vremenom se poderalo ono odjeće u kojoj smo još ljetos odvedeni iz stanova. 
Bilo je vrlo teško i zbog odjeće i zbog obuće. A kad treba raditi vani, onda te niko ne 
pita ni za kišu ni za hladnoću. 

Jedne noći, prilično kasno, dok je vani padala jaka kiša, a mi već bili pozaspali, 
u spavaonu uđe jedna grupa logoraša. Bili su mokri i promrzli. 

U mraku su tražili mjesto da legnu. Kad tako dođu sa rađe mokri, nema se šta 
presvući. Probudih se. Ne bi mi u prvom momentu jasno zašto su ovako kasno došli 
sa posla. Jedva prepoznah logoraša Marić Emira. Po spavaoni je tražio svoje ćebe. 
Prepoznadobh i njegovog brata. 

"Kakav si to?" - upitah Emira 

On, kako sjede, iz prve zaplaka kao malo dijete. 

Bio je mlad i snažan, pa me njegov plač iznenadi. 

Pogledah ga malo bolje u mraku. 

Vidim da mu je lični opis potpuno izmjenjen. Lice modro, dobro sam to vidio i 
u mraku, a kosa naprutana makazama do kože. 

Odjeća mu je bila mokra i prljava. Ne samo njegova, nego i od ostalih tek 
pridošlih logoraša. Cijela soba poče zaudarati nekakvim smradom. Sjetih se da su 
oni još prije petnaestak dana otišli na rad u logor "Vojno", poviše Mostara, sa desne 
strane Neretve preko puta Potoka. 

Pogledah po sobi. 

Među njima ne vidjeh Avdu Jelina, mog školskog druga i komšiju sa Ograde. 

"Gdje je Avdo?" - uputih Emira. Emir je i dalje plakao, a onda poče tiho 
pričati. 

"Vratili su se samo oni koji su preživjeli. Šestorica iz naše grupe su ubijena u 
Vojnu. Među njima je bio i Avdo." 

Šokirah se. 

Sa Avdom sam bio zajedno od djetinjstva. Odgojili smo se zajedno. Čak smo i 
ovdje bili zajedno u istoj spavaoni. 

Bio je dobro razvijen, snažan, imao mišićavo tijelo i rijetko koji bojovnik bi 
ga preskočio pri odabiru za posao. Nisam prosto mogao vjerovati da ga više neću 
vidjeti. 

Upitah Emira: 

"A znaš li kako je Avdo poginuo?" 

Emir se prvo strese, a zatim reče: "Strah me je i pričati šta sam sve vidio i 
doživio. 

Vidio sam da je još pun straha i da mu još nije jasno da je sve to proživio ivratio 
se živ u logor. 

"Kad smo došli u Vojno, tamo je zapovjednik bio neki Mihalj Mario. Prvo nas 
je ispitivao jednog po jednog i udarao nekim debelim kablom, kud god stigne. 

Kad te upita kako se zoveš moraš mu jasno i glasno odgovoriti sa: "Gospodine 
zapovjedniče", a onda prvo reci ime pa prezime. 

Mi to isprva nismo znali pa nas je udarao, dok nismo sami zaključili da on traži 
da kažemo prvo ime pa onda prezime. 

Avdo je to malo kasno shvatio pa je više puta prvo rekao prezime pa onda ime, 
kako mi to uobičajeno govorimo. I zbog toga bi svaki put dobio degenek. Niko nije 
mogao shvatiti prave razloge za to. 

Taj Mihalji njegov pomoćnik Šunjić su ga pred našim očima udarali, najviše po 
glavi i po malom mozgu, sve dok mu nisu poremetili centar ravnoteže. 

Nakon toga degeneka Avdo jednostavno više nije mogao stajati na nogama. 

Slušao sam pažljivo Emira i primjećivao da mu je odmah malo lakše kad priča, 
kad svoju muku izbacuje iz sebe. 

"Kad je ceremonija ispitivanja i batinjanja završena" - nastavi Emir - "tada smo 
zatvoreni u jednu garažu. 

Na podu garaže bile su svježe lokve krvi, a sa zidova je zaudarala zgrušana krv 
od ranije. Shvatili smo da su se u toj garaži događale užasne stvari. 

Nismo mogli svi stati u garažu, ali smo se nekako zbili. Stajali smo. Avdu smo 
morali unijeti. Odmah smo mu napravili mjesto da legne. Bio je pri svijesti i teško 
disao. 

Bila je noć. 

Potpuni mrak. Ne znam koliko smo vremena proveli u garaži kad začusmo 
naredbu da svi izađemo vani. Ja sam morao Avdu pridržavati ispod pazuha s obje 
ruke. Tek tako je mogao hodati. Tad se pojavi Mihalj. 

Stajao je raskoračenih nogu. Mahao je palicom i udarao po lijevoj ruci. Ličio 
nam je na gestapovskog oficira iz Drugog svjetskog rata. 

U blizini je stajao jedan stog sijena. Naredio nam je da hodamo u krug oko 
stoga ali natraške. Ja sam hodao i nosio Avdu. 

Bilo mije to vrlo teško, ali sam dobio neku nadljudsku snagu i sve to izdržao. 
Avdo nije imao nikakvu kontrolu pokreta, a da sam ga ispustio, Mihalj bi ga iste 
sekunde ubio. Noć je već bila dobro odmakla. Nekakva tama, bez mjesečine. Nisam 
imao predstave koliko smo dugo hodali. Zavrti se čovjeku u glavi od hodanja u krug, 
natraške, po noći. 

Poslije te torture narediše nam da uđemo u istu onu garažu. Probismo se. Jedva. 
Nije bilo mjesta ni za stajanje, a ne za sjedenje. Jedva smo dočekali da svane. 

Ujutro dođoše neki bojovnici i rasporediše nas po grupama da nešto radimo. 
Avdo nije mogao sa nama. 

Njega odvedoše u nekom drugom pravcu. Uvečer se opet sastadosmo u istoj 
garaži. Avde nije bilo. Pitali smo jedan drugoga da li iko išta zna o Avdi. Logoraši iz 
druge grupe rekoše da su ga predvečer sahranili tu u blizini garaže. 

Mihalj se čitav dan iživljavao nad njim. 

Udarao ga je nekom teškom tavom po glavi sve dok nije izdahnuo. Ovi logoraši 
što su ga sahranili, nisu ga mogli prepoznati. Potpuno mu je bila izmjenjena 
fizionomija lica. 

Emir mi je sve ovo ispričao u komadu. Gledao sam ga sa nevjericom. Zar se i 
takva zvjerstva mogu nad ljudima provoditi. Sjetih se na momenat Dretelja. 

Dolaskom na Heliodrom pomislio sam da se onaj džehennem neće više nikome 
ponoviti. Ali eto, prevarih se. Krvnika ne nedostaje. 

"Jeste li sigurni da je Avdo sahranjen?" - upitao sam, ne vjerujući, jer Emir je sve 
ovo, ipak, samo čuo. Nije vidio. 

"Jeste sigurno. 

To mi je nekoliko puta ispričao čovjek koji je bio u neposrednoj blizini kad je 
Mihalj udarao Avdu tavom po glavi. 

Kad je Avdo izdahnuo, Mihalj im je naredio da ga sahrane. Ustvari, da ga 
zakopaju u zemlju. Kakva je to sahrana, ni dženaze, ni hodže. Ništa." 

Dragi, moj Allahu, koliko li samo Bošnjaka ode na Ahiret bez posljednjeg 
ispraćaja? 

Hoće li ikada doći vakat da im se bar dženaza klanja i rahmet nazove. 

Rahmet im duši. 

Pitao sam Emira šta je dalje bilo, a on je odgovorio da su se u Vojnu dešavale 
najmonstruoznije stvari. 

"Mi smo radili na prvim linijama. Tu osim težine posla nije bilo batinjanja. Ali 
uvečer, kad bi ponovno došli u Vojno, bilo bi ko u Džehennemu. 

Kad smo se prvi dan vratili sa posla, kad još nismo ni saznali za Avdu, Mihalj 
nas je postrojio ispred one garaže i pitao: 

"Ima li neko ko ne može da radi?" 

Šutili smo svi - nastavi kazivanje Emir -" a onda se javi jedan logoraš, reče da je 
srčani bolesnik od ranije i da sad ima poteškoća, da jedva stoji na nogama, da sutra 
ne bi mogao ići na rađu. 

U tom trenutku Mihalju se suziše oči, izvadi pištolj iz futrole, priđe mu i iz 
neposredne blizine ispali mu metak u glavu. 

Omer pade, mrtav na mjestu. Šokirali smo se. 

Zatim Mihalj upita cerekajući se: 

"Ima li još neko da ne može da radi?" 

Zatim s reda odabra dvojicu da iskopaju rupu i da zakopaju mrtvog logoraša, 
koji je ležao pred strojem." 

"Poznaješ li još nekog od ubijenih? - upitah Emira. 

"Mihalj je ubio još četvoricu. Tijela te četvorice sam lično vidio odmah iza 
garaže. 

Među njima sam poznao sina od Pirge Začinovića, jer smo bili poznanici od 
ranije, a za ostalu trojicu ti ne bih znao reći ko su." 

"A zašto ih je ubijao?" 

"To ti ne bih znao reći. 

Samo znam da nam je svaku večer po povratku sa rađe pred garažom, Mihalj 
držao "predavanja" i govorio da će ubiti svakog ko pokuša bježati. Vjerovatno se ovo 
odnosilo i na ovu četvoricu ubijenih. Ili mu je to bio samo izgovor." 

U tom momentu na Emirovim rukama ugledah krvave tragove od vezivanja 
žicom. Nisam mu ni morao postaviti pitanje. Sam poče o tome pričati. 

"Kad su nas poveli iz Vojna ovamo, prvo su nas vezali telefonskom žicom po 
dvojicu, jednog za drugog. Trebali smo pješačiti od Vojna do Goranaca nekoliko 
sati. Na tom putu jedan stariji čovjek je pao od iznemoglosti. Tad mu je prišao jedan 
bojovnik iz pratnje i ubio ga na mjestu. A logorašu do njega naredio je da ga odveze 
i ostavi. 

A najteže nam je bilo tako svezanim, peti se na kamion i silaziti sa njega. 
Prilikom silaska neko mora udariti glavom o beton. Ali nije to ništa. Samo kad je 
čovjek preživio." 

Rekoh Emiru da uzme Avdino ćebe i da legne. 

Emir ustade, izađe vani i skinu svu odjeću sa sebe, koja je strašno zaudarala. 
Isto uradiše i ostali logoraši koji su tek pristigli. 

Sakupismo po spavaoni ponešto od odjeće i dadosmo im da se obuku. 

Među njima poznadobh još dvojicu: 

Hasanefendić Nazifa - Cocu i Dvizac Jadranka. Oni su bili naprutani, mršavi i 
crni u licu od muke i jada. 

"Je li istina za Avdu?" - upitah ih prosto ne vjerujući u ono što mi Emir do 
detalja ispriča. 

"Nažalost, istina je" - rekoše obojica - "Mi smo ostali živi isključivo zahvaljujući 
jednom Draganu, koji je bio sa Mihaljem. Poznavali smo se od prije pa je to nekako 
pomoglo." Legosmo tek oko tri sata ujutro. Emir se sav tresao. 

Upitah ga: Šta ti je sad? 

Reče da ga tek sada hvata strah i nervoza od onog što je proživio i vidio u Vojnu. 
Pokrih ga ćebetom. Ubrzo zaspasmo. 

Ustajanje je bilo u pola šest. 

Zatim doručak. Uobičajen. Svanu. Tek sa svanjavanjem smo mogli vidjeti prava 
lica logoraša. Unakažena, modra, puna svježih rana od udaraca. 

A kosa? 

Nepravilno sasječena do kože. Naprutani. 

Upravo smo bili završili doručak i sjedili u spavaoni na podu, onako kako i 
spavamo kad u spavaonu uđoše dvojica bojovnika. 

Nismo ih nikad prije vidjeli. Po običaju i nekom pravilu, mi se svi ustadosmo 
na noge, na mjestima gdje smo sjedili. 

"Ima li neko u ovoj sobi ko je bio u Vojnu?" - upita jedan od njih. Primjetih 
očigledan strah na Emirovom licu. Stajao je blizu mene. Poče se tresti. Prišapnu mi: 
"Ovo je Mihalj." 

Zagledah se u njega, malo bolje. 

Bilo je to jedno obično "derle" od svojih dvadesetak godina. Kratko ošišan. Na 
njemu maskirna majica i pantalone od američke vojske. 

Za pojasom veliki pištolj. 

Primjetih da mu se zjenice očiju stalno sužavaju kad nešto priča. Bilo je više 
nego očigledno da siju opasnu mržnju prema svima nama koji se nalazimo pred 
njim. 

Bila je to urođena mržnja prema svemu što je muslimansko ili kako su to oni 
pogrdno nazivali, prema svemu "balijskom". 

Hodao je po sobi gore dole i posmatrao jednog po jednog, vjerovatno je po 
naprutanim frizurama prepoznavao pojedince. Ponovno upita: 

"Ima li neko? Hoće li se neko javiti?" 

"Ja, gospodine" - reče Emir - "Ja sam jučer stigao iz Vojna." 

"Znam ja to, ali čekam da se sami javite" - reče Mihalj - "Sad ću ja izaći van i 
ponovo ući, a ti objasni ostalima kako se trebaju ponašati kad ja ulazim. A da ne 
bude greške." 

Izađe van. 

Emir nam tad na brzinu objasni: 

"Moramo stati u redove po dvojica, staviti ruke na leđa, glavu oboriti dole, 
ne smiješ ga gledati u oči, a odgovarati smiješ samo na pitanja i to ga obavezno 
oslovljavati sa gospodine, a ako pita kako se zoveš, obavezno prvo reci ime pa 
prezime." 

Mi se odmah poredasmo kako Emir reče. Ubrzo se na vratima ponovo pojavi 
Mihalj: 

"Eto vidite da nije teško!" Zatim poče hodati po sobi ispred nas, gore dole. 

Stalno je pričao: 

"Od sada ću vam ja biti ovdje glavni zapovjednik. Uvijek ću vam biti za petama. 
I kad spavate mislićete na mene. Vi mi ne možete uteći. Ja ću vas svuda naći." 

Zatim izađe. Zatvori vrata. Nakon dvije tri minute ponovo naglo uđe. 
Vjerovatno je čitavo to vrijeme bio samo iza vrata. Mi se iznenadismo. 

Mislili smo da je otišao do druge spavaone. 

Na brzinu opet napravismo špalir, glava dole, ruke na leđa. 

Mihalj je hodao ispred nas i ponovo nastavio priču: 

"Vi ćete mene dobro zapamtiti. 

Vama je ovdje dobro, a ovaj logoraš " - pokaza na Emira - "će vam ispričati kako 
se on proveo u mom Zatvoru." 

Mi smo stajali, slušali, niko nije ništa smio ni progovoriti ni pitati. Gledat ga 
nismo smjeli. Opet izađe. 

Nije se više vraćao u našu spavaonu. 

Obilazio je tako redom spavaone čitavog dana i svugdje ponavljao i izvodio istu 
ceremoniju. 

Samo je u drugim spavaonama bio još agresivniji, udarao logoraše policijskom 
palicom, prijetio. Psovao. Čitav dan je proveo na Heliodromu. 

Nakon nekoliko dana na Heliodromu ponovo dođe nekoliko logoraša iz Vojna. 
Oni nisu bili odvedeni odavde. 

Kad su uhapšeni, odvedeni su direktno u Vojno. Prepoznadoh među njima Vuk 
Miralema, mesara i njegovog maloljetnog sina Denisa od četrnaest godina. Oni su 
bili moje komšije iz Uglovnice. 

Odmah im priđoh i upitah otkud njih ovdje. 

"Kompletna familija mi je prije mjesec dana izvedena iz stana. 

ja, i sin mi, i supruga, i kćerka. Svi u Vojno, kod Mihalja. 

Sad su mene i sina doveli ovdje, a supruga i kćerka ostale u Vojnu. Odmah po 
dolasku u Vojno odvojili su žene od muškaraca. Poslije se više nismo mogli viđati. 
Znam samo da je moja žena morala lično Mihalju kuhati hranu, po njegovoj želji. Šta 
je sad sa njima to samo dragi Bog zna." - reče mi Miralem. 

Posmatrao sam ih obojicu. 

Posebno Denisa. Išao je sa mojim Sanelom u školu. A onda me nešto presječe 
preko stomaka: 

"Šta li je sa njima kući? Šta li mi je sa suprugom? 

Nemam više nikakvih informacija o njima, nakon Sonjinog dolaska od prije 
nekoliko dana. - A Denis i Sanel su se zajedno igrali u dvorištu. 

"Je li istina za Avdu?" - upitah skoro očajnički. 

"Jeste. Ja sam ga lično sahranio. 

A sahranio sam za ovo vrijeme ukupno osam logoraša koje su Mihalj i njegova 
uža grupa ubili u Vojnu. 

U toj grupi bili su braća Brekalo iz Bijelog Polja, nažalost po nacionalnosti 
Muslimani." 

"Bože dragi - pomislio sam u tom trenutku -" zar nema kraja našoj gluposti. 
Kad li ćemo se dozvati pameti. Jedni pucaju iz topova i bacača na svoj narod, drugi 
ga zvjerski ubijaju." 

Miralem je lično poznavao Avdu, kao i ja i nastavi priču: 

"Kad sam ga sahranjivao, glava mu je bila toliko smrskana da sam ga jedva 
prepoznao. Sam sam iskopao rupu u zemlji i zatrpao ga. 

Ako Bog da inšallah doći će vrijeme da mu se obavi ljudska Dženaza. 

A zatim nastavi: ; i 

"Ispočetka je Denis bio u zloglasnoj garaži i doživio šokove i šokove, što od 
straha, što od krvi, što od slika batinjanja logoraša koje je stalno morao gledati. 

_ Pošto je moja žena kuhala lično Mihalju zamolila ga je da prebaci malog da bar 
spava kod nje. 

On joj je to dozvolio. A po danu je dijete obavljalo lakše poslove i još ostalo 
u pameti. Mihalj je mlade djevojke i žene dovodio u sobu gdje je spavao" - nastavi 
pričati Miralem i sav se strese, vjerovatno pomislivši u tom momentu na suprugu i 
kćerku koje su tamo ostale. 

"Tamo je sa društvom orgijao po čitavu noć. A zaprijetio je svima da o tome ne 
smiju nikome pričati." 

Samo sam u Denisa gledao. 

"Šta li sve dijete proživi za ovo kratko vrijeme? 

Kakva li je to okrutna sudbina njemu propisana? 

Zatim ga upitah: 

"Znaš li išta za Sanela?" 

Denisa su pokupili mnogo kasnije nego što su nas odveli u Dretelj. 

Znao sam da su sigurno bili zajedno čitavo vrijeme dok ga nisu odveli u 
Vojno. 

- "Bili smo zajedno sve dok nas nisu pokupili. Silazili smo u dvorište 
svakodnevno. Pričali ponešto. Sanel je dobro, ali mi je stalno pričao da mu mama 
nije dobro u zdravlju psihički i da će najvjerovatnije morati u bolnicu." - reče mi 
Denis. 

Uklapao sam polahko podatke o familiji. 

Znači još su bili u stanu. Nisu istjerani. Nisu protjerani. 

Od Sonje sam saznao da je supruga na "nervnom". Još nemam podatke o djeci. 

Napravismo mjesta za spavanje Miralemu i Denisu u susjednoj sobi. Neka se 
bar odmore nakon svih tortura i muka koje proživješe. 

Ne bijahu zadugo sa nama. Nekoliko dana kasnije odveli su ih u Studentski 
dom na rađu. I Miralema i Denisa. 

Saznadosmo kroz izvjesno vrijeme da je Miralem poginuo radeći na prvojliniji, 
u ruševini robne kuće HIT. 

Pogodio ga je snajper kroz rupu u zidu. Ta rupa je bojovnicima služila za 
osmatranje. Vjerovatno je u tu rupu, snajper sa suprotne strane češće gađao. 

Jedan takav pogodak za Miralema bijaše smrtonosan. Denis se više nije vraćao 
na Heliodrom. Šta je dalje bilo sa njim, ne znam. 

Mihalja smo tada vidjeli prvi put u logoru Heliodromu. O njegovim zločinima 
smo još dugo slušali. 

Logoraši koji bi išli kod Mihalja na rad i vraćali se živi, pričali bi o raznovrsnim 
metodama mučenja i ubijanja. 

Svaki put iz Vojna bi se vraćalo po nekoliko logoraša manje. 

Logor Vojno nikad nije bio evidentiran od bilo koje međunarodne organizacije. 
Bio je nepristupačan i nedostupan očima javnosti. 

Nekoliko puta pri dolasku zvaničnih delegacija Međunarodnog crvenog križa 
u posjetu logoru Heliodrom, mi smo protestvovali i zahtijevali da odu u logor Vojno 
i da snime situaciju za koju smo mi znali od logoraša koji su se živi otuda vraćali. 

Htjeli smo da se za Vojno sazna prije nego što ode bilo koja slijedeća tura tamo 
na rad. Logor Vojno postade naša mora. Svi smo ga se pribojavali. 

Međutim zvaničnici Crvenog križa bi nam redovno odgovarali da znaju da 
postoji logor u Vojnu, ali da im zvanične vlasti tzv. Herceg - Bosne ne daju dozvolu 
da ga posjete i da evidentiraju logoraše u njemu. 

Ostalo je ipak dovoljno preživjelih svjedoka, koji će posvjedočiti o svim 
strahotama logora Vojno, kao i za zločinačke poslove koje je sa svojim saradncima 
napravio Mihalj Mario. 

Zločin ne može zastariti, a ruka pravde ne može zakasniti. 

DOLAZAK TEŠKIH BOLESNIKA IZ 
BOLNICE - KULJINO RANJAVANJE 


21. septembar 1993.godine. 

Oko podne se ispred škole zaustavi jedan teretni kamion marke "Mercedes". Mi 
smo stajali na hodniku i kroz prozor smo vidjeli kako vozač izađe iz kabine, otvori 
zadnju stranicu kamiona i podiže ceradu. 

Ugledasmo pod ceradom veću grupu ranjenih logoraša. Bili su u bolničkim 
pidžamama. 

U blizini kamiona je stajao doktor Hadžić. On odredi dvojicu logoraša da 
pomognu ranjenicima da siđu sa kamiona. Ranjenika je bilo ukupno trideset i pet. 

Nekoliko ih bijaše na nosilima. Začudismo se da tako teške bolesnike i ranjenike 
iz bolnice vraćaju u logor. I to odjednom. Nešto se sigurno desilo? 

Priskočismo da im pomognemo pri ulasku u školu i pri smještaju u priručni 
stacionar, koji je bio u školi gdje smo i mi boravili. Pri tom primijetismo da su 
dvojica, ili trojica bili šlagirani. Među njima primijetih jednog kojega sam vidio u 
bolnici, kada su mene tamo donijeli ranjenog, još prije mjesec dana. Tada je ležao 
blizu mene, sa zavijenom nogom. 

Upitah ga: Šta je ovo? 

Otkud sad da ovako u grupi, odjednom dođete u logor? 

' Danas su sve ranjenike Bošnjake iz bolnice pokupili i po nečijem naređenju 
doveli ovamo - odgovori mi ranjenik. 

Tada i on mene malo bolje pogleda i reče da me je prepoznao i da se dobro 
sjeća kako su me onako ranjenog doveli u njegovu sobu u bolnići, legli na krevet i za 
kratko vrijeme odveli nekud. 

Tada mi reče da se on zove Livnjak Asim i da ga svi znaju pod nadimkom 
"Kulje". Pogledah ga malo bolje. 

Čovjek od jedno četrdeset i pet godina. Krupne građe. Koža na njemu omlitavila 
pa se po tome moglo vidjeti da je ranije bio dosta puniji čovjek. 

Pomogoh mu da dođe do kreveta i kad smo sjeli, upitah ga: Reci mi gdje si 
ranjen? U Dretelju - odgovori mi 

Odgovor me iznenadi i zainteresira pa zamolih "Kulju" da mi malo detaljnije 
ispriča kako se to desilo. 

On započe: 

"Ja sam bio u koncentracionom logoru Dretelju i to tunelu lijevo. 

Sa mnom u tunelu su još bili logoraši koje sam od ranije dobro poznavao i to 
Kebo Hamo, Enes Bjelavac, Burić Ismet, Burić Juso, Enes Đozlić, Kukrica Ahmet, 
Alajbegović Omer, Baralija Alija, Batlak Senad, Begović Senadi njegov brat, Durakoivć 
Edo zv. "Makadam", Klarić Ahmet, Oručević Safet i njegov brat zv. "Cicko". 

Onog dana kad su bojovnici HVO izvodili Hamu Kebu i još neke logoraše da 
ih degeneče, jedan stražar koji se prezivao Kevrić, bio je iz Gabele, ispalio je rafal iz 
automata kroz limena vrata na tunelu, u pravcu nas logoraša. Meci su kroz limena 
vrata prolazili kao kroza sir. 

Jedan metak je mene pogodio u nogu. Nalazio sam se tada u ležećem 
položaju. 

Metak me pogodio u kost potkoljenice, odlomio jedan dio kosti i tu se zaustavio. 
Tako ranjen ležao sam pet dana bez ikakve liječničke pomoći. 

Noga mije bila skroz pocrnila. 

Ovo se desilo trinaestog jula, a u priručni stacionar u logoru Dretelj su me 
prebacili sedamnaestog jula. Tu sam zatekao devet hodža i još četvoricu ranjenih 
logoraša. Jedan se zvao Ibro Tepčić i bio je ranjen sa tri metka u nogu a ostali su bili 
ranjeni u stomak ili u prsa. Bili su iz okolice Čapljine. Mene su doveli u stacionar 
zajedno sa Ibrom, koji je bio ranjen istog dana kadi ja, samo što je on ležao ulimenom 
hangaru, koji se nalazio ispod tunela. 

I njegova noga je bila crna, a iz nje je strašno zaudaralo da se to nije moglo 
trpiti. Toga dana u stacionar su ušla dvojica bojovnika HVO, jedan u uniformi a 
drugi u civilu. Sa vrata pogledaše po stacionaru i upriješe prstom jednog hodžu koji 
je upravo klanjao i u još jednog čovjeka. 

Rekoše: "Vas dvojica hodža sa Gubavice, izađite napolje!". 

Odvedoše ih. 

Više se nikad nisu vratili. Sutra dan dođoše kola hitne pomoći. Ibru i mene 
prebaciše u bolnicu u Mostar. 

Čim smo tamo stigli, Ibri su odmah odsjekli nogu više koljena. Za njegovu 
nogu spasa više nije bilo. 

Za spas moje noge svim srcem su se zalagali doktori Ružić i Rebac. Nakon 
tačno stotinu injekcija dobijenih za kratko vrijeme, jednog dana dođe kod mene 
doktor Ružić i reče: 

"Kulje, noga će ti ostati!" 

Tada niko nije bio sretniji od mene. 

Doktori su izvršili vađenje metka iz već struhle kosti koju je metak prilikom 
ranjavanja bio otkinuo. 

Uglavnom, noga mi je ostala čitava, iako skrpljena. Ja mogu samo toj dvojici 
doktora zahvaliti što nisam ostao doživotni bogalj. 

U bolnici je najgori bio doktor Tomo Harcov. 

On je bio u vezi sa policijom HVO. Lično je telefonom zvao policiju, da vode 
bolesnika Bošnjaka u logor, čak i kada se radilo o težim bolesnicima." 

Gledao sam u "Kulju" dok je pričao i upijao svaku riječ. Kad je završio priču o 
svom ranjavanju, upitah ga: 

- Znaš li gdje je sada ranjeni Ibro Tepčić, kome su odsjekli nogu? 

Kad su bojovnici došli po nas u bolnicu da nas vode u logor, izgleda da su 
doktori tada sakrili Ibru u potkrovlju bolnice. 

- Doktori Ružić i Rebac su uzaludno molili bojovnike da nas ostave. 

Govorili su da mi nismo vojnici nego civili. Ništa nije pomoglo. 

Doktor Rebac je čak psovao neke bojovnike tom prilikom, a jedan mu je 
odgovorio da on samo izvršava nečija naređenja. 

Ibro je meni u bolnici pričao da je ranjen u Dretelju, rafalom, trinaestog jula, 
dok je bio u stroju i čekao na ručak. U jednom momentu, jedan logoraš je pokušao 
izaći iz stroja da ugasi jedan "ćik" od cigarete, koji je malo dalje od stroja dimio i bio 
uhvatio malo suhe trave. 

Stražar, koji se nalazio u stražari, izgrađenoj u sredini logorskog kruga, opalio 
je iz automata rafalom i na mjestu ubio tog logoraša. 

- Nekoliko metaka je tom prilikom uhvatilo Ibru. 

"Najteže mi je bilo - nastavljao je "Kulje" sa pričom dalje - kada su u tunel ušli 
bojovnici koji su nas hapsili po Mostaru. 

Bili su to Ljubušaci i mene su prepoznali po crnoj košulji u kojoj sam bio kad su 
me pokupili u stanu. Zvali su me "crni". 

Prvo su naredili Omeru Alajbegoviću da naiskap popije litru konjaka. 

Bila je velika vrućina, znaš i sam, velika dehidracija organizma, nedostatak 
vode, a oni traže da popiješ litar konjaka. To je bilo ravno ubistvu. 

Omer je malo potegao i nije više mogao. 

Bojovnik ga tada udari pištoljem po glavi i odmah ga ukinu s nogu. 

Bojovnik uze flašu i ponudi je drugom logorašu koji se zvao Ale Baralija. 

Naredi i njemu da popije sve naiskap. 

Ale poče malo piti, ali pošto nije mogao ni gutljaj popiti, bojovnik mu naredi da 
podigne sa zemlje Omera. Ale se sage da ga podigne a bojovnik ga tako jako udari 
čizmom po glavi da mu odmah izbi nekoliko zuba. 

Tada se bojovnik okrenu prema meni i reče: 

"Crni, hajde ti sada popij ovu flašu na iskap", prislonivši mi cijev pištolja na 
sljepoočnicu. 

Počeh piti konjak iz flaše. Uopšte nisam osjećao alkohol. Samo tečnost. Ja sam 
pio ne odvajajući flašu od usta. 

Jedan bojovnik me gledao kao u čudo, a drugi je brojao. Dok sam pio osjećao 
sam u istim tim momentima kako mi se čitavo tijelo znoji. Čak sam osjetio da su mi 
i pantalone bile mokre. Popih cijelu flašu konjaka na iskap. 

Bojovnik koji je brojao zaustavi se na broju devedeset i tri. Ostali logoraši su 
ćutke sve posmatrali i čudili se. Čudili su se, i kako sam popio, i kako još stojim na 
nogama. 

Kad popih, ču kako jedan bojovnik reče: 

- "Crni", bog te jebo, ti se džaba napi! 

Tada mi bojovnici rekoše da me neće više dirati. Nikako ni sad ne znam kako 
sam to izdržao. Ovo ti je bilo sedmi sedmog. 

A isti ovi bojovnici su onog dana kada su nas pokupili iz stanova naredili meni 
i Ali Baraliji da se pobijemo. Tad su mene zapazili i dali mi nadimak "Crni". Kladili 
su se među sobom koji će od nas biti jači. 

Ispočetka sam samo odgurivao Alu. Nisam htio da se zapravo bijemo. Tada 
bojovnici zapucaše iz automata. Zaprijetiše da će nas obojicu ubiti ako se ne budemo 
zapravo udarali. 

"Ko će na pravdi Boga udarati" pomislih. Ponovo rafal. Ja tada udarih Alu malo 
jače i Ale se složi na zemlju. 

Začuh jednog bojovnika kako reče: 

- Jesam li vam rekao da će "moj Crni" pobijediti! 

Kad smo došli u logor ja sam se odmah Ali izvinuo za udarac, a on mi reče da 
nema veze i da mi ne zamjera. 

Ovako je bolje prošlo nego da smo obojica stradali. 

Teto nakon nekoliko dana isti ti bojovnici dođoše u Dretelj, nađoše nasi ponovo 
počeše provoditi svoju "zabavu" sa nama. Oni su se kladili, a nama su "krvave" letile 
oko glave. 

Zapamtio sam te Ljubušake dobro i njihova imena: Mile i Zdravko. 

"Kulje" je sve ovo pričao detaljno, nastojeći se prisjetiti svih detalja, a stalno je 
ponavljao: 

- Zapamtio sam sve dobro, ako preživim da mogu pričati šta nam sve ekstremisti 
na pravdi Boga učiniše. 

BEVANDA - SIS- HVO 


Napadi HVO na položaje Armije su se intenzivirali. 

Mi smo u logoru znali da HVO priprema ofanzivu sa ciljm da zauzme 
kompletno područje Mostara na desnoj strani. Da bi to ostvarili morali su probiti 
liniju na Bulevaru i u Šantićevoj ulici i zauzeti Cernicu i Donju mahalu. 

A baš ta ista Cernica i ta ista Donja mahala u čitavom ratu ne padoše agresoru 
u ruke. Ostaše neukaljane agresorskom čizmom. 

Samo su agresori mogli, iz daleka, artiljerijom gađati po ovim dvijema 
najstarijim mahalama u gradu. I ravnati kuću po kuću. Ali liniju preći nikada. 
Sva sila i oružja i tehnike i ljudstva se sastala da zauzme ove dvije mahale. Ali ne 
mogoše. ; 

Niti milimetra preko linije. Ni milimetra preko Bulevara. Samo su mogli nazad 
u sanducima. 

A ginuli su i naši borci. Ginuli su za babovinu, za dedovinu. Odstupanja niti je 
bilo, niti je smjelo biti. 

A opet mi logoraši smo bili najveće žrtve te ofanzive HVO na Kerr BiH. 
Mnogo logoraša poginu radeći u jeku ofanzive na prvim linijama. 

HVO je imao taktiku da uz pomoć logoraša, gurajući ih ispred sebe, kao živi 
štit, osvaja teritoriju. Tako to ne ide niti je ikada išlo. 

Dosta logoraša pogibe a još više ih bijaše ranjeno. 

Logoraše bi ujutro hvatala panika prije odabira na rađu. Ko odlazi u Šantićevu 
ili na Bulevar, halaljuje se sa životom. 

Ako se uvečer vrati živ, na dobitku je, ali samo do ujutro..Ujutro novi Som 
nova lutrija. Pa ko preživi, preživi. 

U isto vrijeme počeše i bjekstva logoraša preko linije. I to se poče povećavati 
broj bjegunaca. 

Iskoristi se prilika kad najviše puca, kad se bojovnici sakriju u misiju rupu a 
logoraše gurnu da bacaju koktele ili ko zna šta. Logoraši su rizikovali. 

Dosta ih je prilikom pokušaja bijega poginulo. Ili od našeg snajpera, ili od 
granate, a najčešće sa leđa. 

Mi smo uvečer uvijek znali ko je pobjegao. 

Najčešće su to bili logoraši koji nisu imali svojte na desnoj strani pa bjekstvom 
ne bi nikog dovodili u opasnost. 

A opet za svako bjekstvo bi ispaštali logoraši, prvo oni najbliži sa kojima je 
bjegunac radio na liniji. 

Za svako bjekstvo bojovnici su se osvećivali na onima koji su za to bili najmanje 
krivi i na kojima bi mogli iskaliti svoj bijes. 

Svako bjekstvo nam je bilo drago. 

Pričali bi uvečer kako je ko uspio pobjeći. 

A nadali smo se da će oni koji pobjegnu na našu stranu moći ispričati o 
svim strahotama koje preživljavamo u logoru i o mnogim poginulim, ubijenim 
logorašima. 

Radovali smo se svakom bjekstvu, jer je omogućavalo saznanje istine koju su 
informativna sredstva HVO vješto maskirala i prikrivala i stalno plasirala kojekakve 
dezinformacije. 

Logoraš Salko je bio iz susjedne spavaone. Bio je dobar automehaničar. 

Jedinica Hrvatske vojske pod nazivom "Gromovi" ga je uzela da im popravlja 
vozila. Ponekad bi ga odveli do grada da sa nekog pokvarenog parkiranog auta skine 
neki rezervni dio. Takvih automobila je bilo puno po ulicama, što napuštenih, što 
opljačkanih i pokvarenih pa ostavljenih u stranu. 

Jednom prilikom Salko je sa jednim hrvatskim vojnikom otišao do grada. 
Skidali su djelove sa auta u blizini zgrade gdje je Salko stanovao. Kad su završili 
posao, Salko je zamolio vojnika da ga pusti da bar malo vidi čeljad u stanu, ako su 
još tu. 

Hrvatski vojnik mu je to dozvolio i dogovorili su se da se nađu na istom mjestu 
za pola sata. Salko je to jedva dočekao i popeo se na brzinu do stana. 

Vidio je čeljad, izljubio se sa njima. U svom stanu vidio je moju suprugu. 
Upravo je bila izašla iz bolnice i došla kod njezine sestre koja je stanovala do vrata sa 
Salkinom nepokretnom majkom. 

Upravo su pili kahvu. 

Salko im još na brzinu reče da se sa mnom viđa svaki dan na Heliodromu i da 
sam živ. Još je sačekao nekoliko trenutaka da moja supruga napiše par riječi da je 
sada bolje, da je kod sestre i da su djeca dobro i zdravo. 

Salko tu poruku stavi u džep i sa hrvatskim vojnikom pođe prema 
Heliodromu. 

Na ulasku u logor policija SIS-a je zaustavila vozilo koje je vozio hrvatski vojnik 
i naredili su Salki da izađe vani da ga pretresu. Salko je izašao. Pretresli su ga cijelog. 
U džepu mu nađoše poruku za mene. 

Bez ikakvog daljeg ispitivanja policajac ga je udario palicom po glavi da se on 
odmah našao na zemlji obliven krvlju. 

Opsovao mu je balijsku mater i rekao da je špijun koji unosi poruke u logor. 

Vojnik hrvatske vojske je pokušao objasniti da mu je on dozvolio da vidi 
familiju, kad su obavili posao u gradu, ali to nije pilo vode. 

Policajci su hrvatskom vojniku naredili da može ići u svoju jedinicu, a da je 
Salko sad u njihovim rukama i da će ga dalje voditi na ispitivanje. 

Čitavu ovu priču oko Salke saznao sam tri dana kasnije, kad su Salku 
isprebijanog pustili iz samice Centralnog zatvora na Heliodromu. 

Međutim, prije toga desilo se nešto drugo. 

Onog dana kad su Salku pretresli, prebili i zatvorili, oko pet sati popodne dođe 
stražar pred našu spavaonu i prozva moje ime i još Milog Čeranića i reče da pođemo 
sa njim jer imamo saslušanje. 

Nisam imao pojma o čemu se radi. 

Pođosmo sa stražarom prema jednoj zgradi u kojoj je bilo zapovjedništvo SIS-a. 

SIS je u stvari bila "služba interne sigurnosti" HVO. Na čelu ove službe bio je 
neki Bevanda. 

Stražar nas uvede u jednu kancelariju i reče da nas dovodi po zapovjedi. 

Tada ugledah Bevandu prvi put. 

Bio je mlađi čovjek, ispod trideset godina, kratko ošišan sa visokim zaliscima. 
Po izrazu lica ne učini mi se na pravi pogled opasan, ali sam mogao zaključiti da je 
vrlo lukav i mudar. 

Pored njega je stajao jedan krupan policajac, isto kratko ošišan, U momentu 
kad smo ušli u kancelariju, policajac izvadi pištolj kolutaš i poče okretati doboš. 
Cijev je bila uperena prema nama. 

Na Bevandinom stolu primijetio sam jedno pismo. 

Ubrzo zatim Bevanda reče Ćeraniću da izađe vani i sačeka, jer će mene prvo 
ispitivati. Ostadoh sam sa njima dvojicom. 

Bevanda me je dugo ispitivački promatrao. Ništa nije govorio. 

Bio sam zabradatio, izmršao, izblijedio. Držao sam se mirno, bez ikakvog 
straha prema njima. 

Odjednom mi Bevanda pruži pismo i reče: 

- Pročitaj i vidi je li to tvoje pismo. 

Čim pogledah u papir prepoznah rukopis. 

Bilo je samo nekoliko kratkih rečenica. Supruga mi je pisala da je bolje i da su 
djeca živa i zdrava. 

Čim sam pročitao, odgovorih Bevandi: 

- Da, to je pismo upućeno meni od moje supruge. 

Policajac koji je bio sjeo, ustade se naglo i prođe iza mojih leđa. Očekivao sam 
udarac. 

Tada Bevanda reče: 

- Nemoj ga udarati - a zatim se obrati meni - Sada ti nama lijepo reci kako se 
poruke šalju i primaju u logor. ) 

- U logoru nemamo ništa organizovano za slanje i primanje poruka rekoh. 

Ovo je meni prva poruka koju primam od supruge. Vjerovatno vi znate kako 
to ide. 

Policajac mi reče da lažem i taman je bio pošao da me udari kad Bevanda 
postavi novo pitanje: 

Reci ti nama sve što znaš o organizovanim bjekstvima iz logora. 

Ja ne znam ni za kakva organizovana bjekstva - odgovorih - a isto tako ja lično 
nikad ne bih pokušao pobjeći, jer su mi žena i djeca na desnoj strani. 

Sreća tvoja da u pismu koje ti je supruga napisala nema ništa što bi te teretilo. U 
suprotnom bi nadrljao i to dobro - reče mi Bevanda. 

Zatim se obrati policajcu: 

- Možeš ići. Ostavi nas dvojicu nasamo. 

Čitavo vrijeme ispitivanja ja sam stajao. Kad smo ostali sami Bevanda me je 
dugo posmatrao. I opet ništa nije progovarao. 

Ja nisam ni okom trepnuo. U mislima sam bio sa familijom. 

Ovo je bila najkvalitetnija poruka o familiji, koju sam do sada dobio u logor. 

Moje razmišljanje prekinu Bevanda: 

Znaš li ti da smo ja i moja familija bili strašno proganjani od prošlog režima jer 
smo bili "ustaše". Otac mi je bio u inostranstvu i krio se od tadašnjih vlasti. Vidiš, 
istorija se ponavlja. 

Ja sam samo stajao. Nisam uopšte reagovao na njegove riječi. 

"Bevanda me stalno promatrao i nastavio sa pričom: 

Mi o svakom logorašu sve znamo, a da znaš reci ću ti iskreno i šta mislim o 
tebi. 

Mi znamo da nalijevoj strani imaš brata i njegove sinove, i sestru i njezine sinove, 
i da ti nikada ne bi bio na našoj strani i pucao u svoju najbližu svojtu, što je i logično. 
Mi to kod tebe više cijenimo i ja lično nisam dao da te ovaj put maltretiramo. 

Mi bi volili da te imamo na našoj strani, ali te takvog više cijenimo nego sve ove 
muslimane koji su uzeli puške i pucaju u svoju braću. 

Stajao sam i dalje a onda mu rekoh: 

Vama se ja mogu samo zahvaliti što ste stekli takvo mišljenje o meni, a pošto 
imate sve informacije o meni, onda vam ja nemam više šta dodati. 

O tebi sam dobio informacije od bivšeg zapovjednika SIS-a, Puljić Ivice. 

Vrlo mi je žao što nismo na istoj strani. 

Znao sam ja i za tog Puljića. Bio je vojnik hrvatske vojske. Saslušao sam sve što 
mi Bevanda govori i pitao se: 

"Zašto on sve ovo priča sa jednim logorašem"? "Zašto priča o tome da se istorija 
ponavlja". "Čija istorija, koja istorija"? 

Još sam stajao nekoliko trenutaka a onda mi Bevanda reče da sam slobodan i da 
pozovem Ćeranića da uđe na ispitivanje. 

Pred vratima je još stajao onaj krupni policajac. 

Vratih se u spavaonu. Dugo sam još razmišljao o Bevandinim pitanjima. 

Kasnije sam saznao da je prije rata radio u predionici pamuka "Đuro Salaj" 
u Vrapčićima. Logoraši koje je kasnije Bevanda ispitivao govorili su mi nakon 
ispitivanja da je svakog od njih pitao da li mene poznaju. Svi su odreda govorili da 
me slabo poznaju bojeći se daljnjih ispitivanja. 

Zatim ih je pitao da li sam ja organizator bjekstava iz logora. 

Logoraši su odgovarali da me slabo poznaju i da organizovanih bjekstava iz 
logora nema. 

Salku pustiše iz zatvora treći dan. Nisam Znao da je on bio taj koji je donio onu 
poruku od moje supruge. 

Kad me ugleda priđe mi i poče pričati šta se desilo. Bio je sav modar od 
degeneka. 

Prisiljavali su ga, dok je bio u zatvoru, da prizna da on lično organizovano 
prenosi poruke u logor. 

Govorio im je da je to nemoguće, jer je tek dva, ili tri puta izlazio iz logora u 
grad. 

Onda mi je ispričao detaljno o mojoj familiji, gdje ih je vidio, kako su. 

Posebno sam ga pitao o stanju moje supruge. Reče mi da joj je bolje ali da će 
morati biti kod sestre dok se ne oporavi. 

Tamo im je malo sigurnije. Nisu sami. Djeca po danu idu do stana i vrate se. U 
stan još niko nije uselio. 

Izvinio sam mu se za degenek koji je dobio zbog moje poruke. 

Reče mi da nema veze. Da nije bilo ove poruke, izmislili bi oni nešto drugo. 

Sutra dan "Gromovi" ponovo dođoše po Salku da opravlja njihova vozila. Dali 
su mu dovoljno hrane da se oporavi, jer za tri dana u zatvoru ništa nije okusio. 

Policajci SIS-a su tih dana vršili masovna ispitivanja na čelu sa Bevandom. 
Htjeli su po svaku cijenu saznati postoji li u logoru ikakva organizacija bjekstava i 
spriječiti ih. Njihova ispitivanja i pored svih brutalnosti koja su ih pratila nisu dala 
nikakvog rezultata. 

Nisu nikako mogli shavatiti da je logorašima dojadilo trpiti sve te muke, strah, 
glad, maltretiranja i da su bjekstva stvar trenutne odluke pojedinca, logoraša, u 
zavisnosti od situacije, u momentu nervne rastrojenosti ili odlučnosti za smrt ili 
život. 

OTPUSNA PISMA 


Boravak i život u logoru bivao je iz dana u dan sve teži. 

Nikakve nade ni nagovještaja nije bilo o nekakvom skorom otpuštanju iz 
logora. Kraja nismo ni nazirali. 

Ipak, neki logoraši su imali sreću da budu pojedinačno otpušteni uz otpusna 
pisma. 

Ovakva otpusna pisma su morala potpisati trojica: 

Zapovjednik SIS-a, Bero Pušić i još jedan od zapovjednika postojbi HVO. Znači 
tri potpisa. A hiljadu i tri mogućnosti da to ne potpišu. 

Veliku ulogu u sređivanju otpusnih pisama imale su familije koje su još bile na 
desnoj strani. 

Da bi izvukli oca, supruga, svašta se činilo. 

Telefonom zvali iz Njemačke ili neke druge zemlje, molila rodbina i prijatelji za 
garantno pismo. To često nije išlo glatko. 

Često ljudi koji su dugo vremena živjeli van ovih prostora i koji nisu osjetili 
dušmansku čizmu blizini nisu imali razumjevanja za ovakve slučajeve. Do garantnog 
pisma bilo je vrlo teško doći. 

A kad se ono konačno pribavi potrebno je danima obijati pragove mjerodavnih 
koji su tražili načina da to eskiviraju. 

Opet su se tražile nekakve "bivše" veze, a često je u tome novac igrao ulogu. 
Naravno samo marke. Ko ima može sve, ko nema tamnuj i dalje, i truhni. A neko je 
u svemu tome jednostavno imao sreću. 

Ipak je interes tzv. "Herceg Bosne" bio da etnički očisti desnu obalu. Pa na koji 
god način bilo. 

"Kokina" žena Nada je danima i danima išla do Bere Pušića, ne bi li nekako 
sredila otpusno pismo. 

Bili su, čak, i kućni prijatelji prije rata. Dok je prije mnogo godina Bero išao 
u školu u Mostar, često je spavao u njihovoj kući. Odatle to prijateljstvo. Veliko 
poznanstvo. Ulažući i pored svega toga znatan trud Nada je sa teškom mukom 
negdje u oktobru dobila konačno otpusno pismo. 

"Koka" je na određeni način bio u kontaktu sa familijom i stalno dobijao poruke 
da oni sve pokušavaju, ali da nikako ne ide. 

"Koka" je i pored bivšeg poznanstva sa Pušićem bio izgubio svaku nadu da će 
to pismo ikada dobiti. 

Pogotovo poslije Dretelja, čestog rada na prvoj liniji u Šantićevoj ulici gdje je 
nekoliko puta samo pukim slučajem ostao Živ. 

Jednog dana, ipak, dođe stražar i pozva ga na kapiju. Niko sretniji od njega. 
Rekoh mu da poselami moju čeljad i da i oni nešto pokušavaju učiniti, ako bude 
ikakve mogućnosti. 

Bilo mi je vrlo drago kad "Koka" ode na slobodu. Dosta smo predeverali a onda 
opet uhvati me muka i panika. 

On ode, ja ostadoh. 

I pored očigledne tuge onih koji ostaju, logoraši su se odlascima pojedinaca 
radovali. Posebno oni bliski otpuštenima. 

Imali smo prilike dobiti njihovo ćebe ili "'ušparanu", teškom mukom zarađenu 
konzervu, koju šnitu hljeba ili kutiju cigareta. 

Za ovakve pokušaje bilo je neophodno prvo uspostaviti kontakt sa familijom. 
Pojedini logoraši su se dobrovoljno javljali za rade na prvim linijama u gradu. To 
je bio veliki rizik za život, i pored svega, takvih slučajeva je bilo puno. Uvečer bi se 
dogovarili u spavaoni i pojedinci su ujutro dobrovoljno izlazili iz stroja. Na liniji su 
stupali u kontakt sa bojovnicima koje su od prije poznavali. 

Neki su htjeli pomoći, a neki ne. 

Uvečer bi po povratku u logor pričali ko je kakav kontakt ostvario. Uglavnom 
bilo je vrlo malo onih koji su htjeli nešto pomoći. 

Bojovnik bi otišao do kuće, prenio familiji poruku, a onda se čekala naredna 
prilika za izlazak na rađu, na kontakt sa istim bojovnikom. 

To je često bilo vrlo teško uskladiti. I po nekoliko puta se išlo uzalud na rađu. A 
nije mali broj onih koji u ovakvim pokušajima izgubiše život, radeći na prvoj liniji. 

Jedne večeri nakon povratka sa rađe iz Centra II dođe Džemo Hamzić, blijed 
ko krpa i poče pričati: 

Danas u mojoj neposrednoj blizini pogibe jedan logoraš od snajpera. Nije mu 
bilo više od osamnaest godina. Denjo i ja smo ga morali izvlačiti sa čistine. Jedva 
smo to uspjeli. A juče smo se Denjo i ja dogovorili da danas idemo dobrovoljno 
na radu, ne bi li nekako stupili u kontakt sa familijom zbog garantnih pisama Za 
otpuštanje. 

Jeste li išta saznali? - upitah Džemu. 

Stupio sam u vezu sa familijom. Oni su mi rekli da su garantno pismo već 
odavno predali Pušiću, kako bih dobio otpusno pismo iz logora i sa familijom otišao 
u inostranstvo. 

I upravo kad nam je do Džemo pričao u školu uđe stražar i prozva: Džemo 
Hamzić neka dođe ovamo. 

Džemo se trznu i reče: 

"Ja", i otrča do stražara. 

Stražar je u ruci držao jedan list papira. Bili smo na hodniku, i ja se primakoh 
lagano, kako bih čuo šta stražar govori. 

Dobio si otpusno pismo od Bere Pušića - kaže stražar, a Džemo skoči u vis od 
dragosti. 

Džemo je prošao poseban tretman i Dretelja i Heliodroma. Bio je novinar i 
kao takav zarobljen. Njegovi izvještaji na radiju nisu nikako odgovarali vlastima 
"Herceg-Bosne". Pamtili su mu to i mučili ga. 

A sad otpusno pismo. Je li to moguće? 

Džemo pođe rukom da ga uzme iz ruke stražara, a ovaj malo trznu i odmaknu 
list papira. 

Šta će sad biti ako ja ovaj papir zapalim? 

Džemo, iznenađen ovim riječima stade ko ukopan. 

Kako vi kažete gospodine - progovori jedva Džemo, ne vjerujući da će stražar 
baš to učiniti. 

Ugledah kako stražar vadi upaljač iz džepa i upali papir. Otpusno pismo poče 
goriti. 

Džemo zaplaka i poče moliti stražara: 

Nemojte gospodine to činiti molim vas! Stražar se malo cerekao pa ugasi 
vatru. 

Veći dio pisma u donjem dijelu već je bio izgorio. 

Spremi se za sutra - reče stražar prestrašenom Džemi. Sutra ćemo te otpustiti. 
Večeras nemamo prevoz za grad. 

Džemo se ljubazno zahvali stražaru i vrati prema meni. Ja sam čitavo vrijeme 
bio u neposrednoj blizini. Nije mi morao ništa reći. Sve sam vidio, sve čuo. Lice mu 
je bilo blijedo i prestrašeno. 

Sutra dan ujutro, stajali smo u uobičajenom stroju u hodniku škole. 

Na vratima se pojavi stražar Buhovac Ante i prozva: Neka izađe Džemo Hamzić 
i neka dođe do mene. 

Džemo istupi i pođe prema njemu. 

U to Ante izvadi onaj nagorjeli papir i podera ga na očigled svih nas i pred 
iznenađenim Džemom. Džemo premrije od tuge i muke! Stade. 

Tad začusmo Antu kako reče: 

Tebe nema pravo niko otpustiti. Ti si neprijatelj našeg naroda i takvima nije 
mjesto na slobodi. Džaba su ti svi potpisi. Za tebe ovo ne važi. Okrenu se i ode. 

Posmatrao sam Džemu koji se vrati u stroj koji je išao na doručak. 

Plakao je ko malo dijete. Sloboda mu je bila tako blizu a sad tako daleko. 

Ipak je Džemo kasnije bio otpušten iz logora zahvaljujući angažovanju svjetske 
organizacije novinara. 

Sa njim je otpušten iz logora i Lizde koji je u Dretelju imao tranzistor i puno 
nam pomogao u psihičkom savladavanju "dreteljskog džehennema". 

Odlazeći iz logora osjetio sam na Džemi veliku ogorčenost i mržnju, a sa lica 
sam mu čitao misao: 

_ "Hoćeli doći vrijeme da vam se na neki način "odužim" za sve muke i belaje". 

Moj komšija sa Ograde, Huso Nožić, se više puta prijavljivao dobrovoljno 
na rađu za IV bojnu. Radio je na prvim linijama. Tako je uspostavio kontakt sa 

njegovim zetom Bencom, kojeg je HVO zadržao na desnoj strani kao vrsnog RTV 
mehaničara. 

Benca je bio Musliman, ali je da bi izbjegao logor, pristao da popravlja radio i 
TV uređaje za IV bojnu. Husini kontakti sa Bencom su, ipak, urodili plodom. Uspio 
je dobiti otpusno pismo. 

Jednog dana stražar pročita Husino ime i reče da odmah pođe van logora jer je 
dobio otpusno pismo. Huso skoči od dragosti. Samo mi na polasku reče: 

Evo ti ovo malo hrane što sam ostavio za večeru. Ja ću odmah javiti tvojima za 
tebe da si živ i da se ne sekiraju. 

Ovakva otpusna pisma bila su kobna za neke logoraše. 

Mi bi ulogoru doznali kako su neki od tih otpuštenih ubijani u svojim stanovima 
od noćnih bandi koje su se "nakotile" desnoj strani. 

Neke su logoraše ponovo dovodili u logor i pored navedenog otpusnog pisma. 

To je tako bivalo, jer je u toj njihovoj državi svak sebi uzimao za pravo da tumači 
zakon kako on hoće ili kako njemu odgovara. 

A i logoraši su griješili. Otpusno pismo je bilo vezano sa najbržim mogućim 
odlaskom iz Mostara, sa familijom put inostranstva. Neki bi se ponadali da mogu 
eskivirati tu obavezu i eventualno ostati. A bili bi ili ubijani ili ponovo vraćeni u 
logor. 

Dok smo jednog dana preko Rondoa pješke u stroju išli na rađu prema Bulevaru, 
priđe mi jedan bojovnik. 

Prepoznadoh "Žigu". 

Prenesi Hamici Šiptaru da mu ja sređujem otpusno pismo i da će ubrzo biti 
pušten. 

I stvarno, nakon nekoliko dana Hamica bi otpušten iz logora. Ovakva otpusna 
pisma i pojedinačna otpuštanja, kojih nije bilo tako mnogo, važila su za neke 
logoraše. 

Za druge logoraše ona kao da nisu ni postojala. 

Oko svih otpuštanja vrtio se veliki novac. Za neke logoraše nije pomoglo 
ni garantno pismo iz inostranstva, ni njegova imovima, ni poznanstvo sa bivšim 
prijateljima Hrvatima. 

Za neke je logoraše postojala pismena naredba "Zabranjeno otpustiti". 

Broj otpuštenih logoraša na ovaj način nije bio velik. Ali, ipak, su neki logoraši 
zahvaljujući njima ugledali svjetlo slobode. ' 

I to opet samo oni koji bi neposredno po izlasku iz logora, na vrijeme, sa 
svojom familijom napustili stanove na desnoj strani, ostavljajući sve svoje u njima, 
sa putnom torbom u ruci krenuli put bijelog svijeta. 

Ka slobodi, ka neizvjesnosti. 

HABERI O FAMILIJI 


Bijaše polovina oktobra. 

Dani su bili vedri. Kiše nisu još počele. 

Izjutra bi nakon doručka izlazili na poligon ispred škole. Stroj. Redovi logoraša 
po dvojica, a onda između redova razmak od po dva metra. 

Puno igralište. Preko hiljadu logoraša samo iz škole. 

A gdje su još oni iz sportskih sala, pa oni koje nikako ne viđamo, iz centralnog 
zatvora u logoru. 

Na ulazu na igralište stajali su parkirani kamioni. 

Stražar Marjanović hoda ispred stroja držeći bijelu policijsku palicu u ruci. 

Podigne je prema logorašima i viče: 

"Tivani!.. Ti vani!.. Ti vani!" - i tako redom. 

Logoraši izlaze iz stroja i odlaze prema drugom stražaru koji upisuje imena u 
jednu teku, i govori kod koga logoraš ide na rađu: 

"IV bojna!... II. bojna! ... ATG!" 

Jedan logoraš koga Marjanović pokaza palicom se pobuni i reče: 

"Gospodine! Ja imam poštedu." - i pokaza papir od doktora. 

Marijanović se vrati malo nazad, uze iz ruku logoraša ljekarsku potvrdu i 
podera je: 

"Sad je više nemaš! Ulazi u kamion! Neću nikakvih prigovora". 

Kad Marjanović dođe blizu mene, pokaza palicom na logoraša iza mene i 
nastavi dalje. Preskoči me. 

Kako je kojeg preskakao u odabiru, tako smo se radovali, ali u sebi. Manja 
mogućnost da tog dana poginemo na prvoj liniji. 

Kamioni su se punili i u jednom momentu stražar koji je upisivao logoraše 
reče: 

"Dosta, za danas ih imam dovoljno!" 

Nakon toga Marjanović nam naredi da ulazimo u spavaone. Čak nas poštedi i 
od uobičajene kazne, dugotrajnog stajanja na suncu. 

Uđosmo u spavaone i započešmo analizu gdje je ko otišao tog dana na rađu. To 
je bilo uobičajeno. 

Oni koji bi ostali u logoru pamtili bi za one najbliže kud su otišli. 

Uvečer je opet pravljena analiza ko se vratio, ko je ranjen, ko poginuo, ko 
nestao? 

Pravili smo i nekakvu našu internu evidenciju. 

Tako smo znali gdje je najteže raditi, gdje se gine, gdje se može nešto pojesti, 
gdje muče, gdje degeneče i stotinu drugih podataka. 

Pokušavali smo ući u nekakav sistem svega i bar malo olakšavati situaciju. 
Svaki podatak nam je bio dragocjen. 

Nakon tih priča dođoh do svog mjesta, legoh i utonuh u misli o familiji. 

Gdje li su i šta li rade? 

Posebno me progonila misao o supruzi i pitanje hoće li sve izdržati i kako li će 
sve podnijeti. 

A mene onda obuze nekakva tuga oko srca. 

Koliko li ovo može potrajati? 

Ima li ikako kraja svemu ovome? 

Mi se u logoru borimo, hrvemo sa teškoćama u kojima se nalazimo. Imaju li 
naši vani u stanovima uopšte šansu da bilo šta naprave, da bilo šta poduzmu? Da bar 
sebe spasu, ako nama ništa ne mogu pomoći. 

Znam samo da mi njima ništa ne možemo pomoći. Prepušteni su sami sebi, 
svojoj sudbini i volji dragog Allaha. 

U ovakvom razmišljanju prekide me glas Milog Ćeranića: 

"Evo dobio si poruku od Crvenog Križa. Izgleda da je iz Njemačke." 

Nisam uopšte bio primjetio da su u školu ušli predstavnici Crvenog križa. Čak 
su i podijelili poruke, a ja nisam ništa čuo. 

Ja se inače nisam ni nadao bilo kakvoj poruci pa me zbog toga još više 
iznenadi. 

"Je li istina da je baš za mene?" - upitah Milog. 

"Jeste za tebe je, a evo ovdje u uglu stoji i tvoj logoraški broj." 

Logoraški brojevi su podijeljeni kod prve evidencije logoraša od strane Crvenog 
križa, negdje oko četrdeset dana poslije hapšenja i zatvaranja u logore. 

Nakon devetnaest dana Dretelja i još tri hefte Heliodroma. 

Po tim brojevima nas je sada prozivala ta Međunarodna organizacija. Uzeh 
nestrpljivo poruku. Ruke su mi drhtale od uzbuđenja. Poruka je od sestre iz 
Njemačke. 

Čitao sam: 

"Dragi brate! Već duže vremena pokušavam da stupim u vezu sa tobom, ali 
bez uspjeha. Prošlo je više od mjesec dana otkako sam vam svima poslala garantna 
pisma za dolazak u Njemačku, kod mene. Još ne znam gdje je zapelo. To me izluđuje. 
Piši mi kako mogu da odapnem. Tvoja sestra Ifeta." 

Na poruci je bila sestrina adresa, ali precrtana crnim flomasterom, tako da se 
ne može pročitati. 

Znali smo da ove poruke prolaze cenzuru vlasti tzv. Herceg - Bosne, ali šta im 
je smetala adresa od moje sestre i broj telefona. 

Znači u startu su mi dali do znanja da nema odgovaranja na ovu poruku. Dobro 
su mi je ikako proslijedili. 

Vjerovatno na insistiranje Crvenog križa. Poruci sam se obradovao iz više 
razloga. Prvo jer mi je kazivala da sestra zna gdje sam, drugo da je moja familija 
uspjela stupiti u kontakt sa njom i treće, otvaraju se nekakve šanse da ću možda 
jednog dana ugledati sunce slobode. 

A onda pomislih: 

"Ipak je negdje zapelo, a kako odapeti?" 

I ponovo mi pred oči dođe slika familije: 

"Hoće li oni sve ovo izdržati?" 

Ništa o njima nisam već odavno čuo. 

Legoh na svoje mjesto i u razmišljanju zaspah. 

Iznenada me iz sna probudi Šabi, prodrma me, i reče: 

"Evo je sad ponovo došla IV. bojna. Treba im još dvadeset logoraša za rađu. 

Šta misliš da se prijavimo kao dobrovoljci? 

Jedino tako možemo saznati nešto o familiji." 

Pristadoh bez razmišljanja. Odmah onako iza sna izađoh iza Šabija pred školu. 
Šabi se preživao Šabanović i stanovao je u blizini mog stana u gradu. Ni on već duže 
vremena ništa nije čuo o svojim roditeljima. 

Brat mu je u istom ovom logoru i samo je uspio saznati da je u Centralnom 
zatvoru i da je jednom bio ranjen na liniji. Živ je, ali nijednom se nisu uspjeli 
vidjeti. 

Kad nas stražar sakupi dvadeset, popesmo se pod ceradu na kamion. Krenusmo 
prema gradu. 

Kamion prođe preko Rondoa, pođe Liska ulicom i zaustavi se ispred jedne 
zgrade sa lijeve strane. Neko, koje to već znao, reče daje tu komanda IV. bojne. 

Zapovjednik ove bojne je bio Sesar Benito. Izađosmo iz kamiona i poredasmo 
se dva po dva. Bez komande. 

Znali smo šta trebamo raditi. Čekali smo. Ubrzo pored nas prođe Benito. 
Uopšte nije reagovao. Za njim je skakutao propali novinar Mehmed Vejzagić, u 
uniformi HVO-a. Uđoše u zgradu. Malo nas začudi kad njega ugledasmo, znali smo 
da još ima Muslimana u HVO-u, ali da ovako skakuće bilo je baš čudno. 

Kasnije mi jedan logoraš reče da to nije ni čudo, jer je u toku rata oženio 
onu "lajavicu" Zlatu Brbor koja je sa talasa "radio postaje" Mostar javno pozivala 
Muslimane na predaju, zajedno sa "gradonačelnikom" Jadrankom Topićem deveti 
maja, a ne može sastaviti ni jednu rečenicu a da ne ospe i drvlje i kamenje na 
Muslimane, na Bošnjake, na Armiju i na Aliju. 

Ubrzo se iz komande pojavi jedan bojovnik duže kose, i sa još jednim 
bojovnikom podijeli nam po pola hljeba i po konzervu, a zatim kaza: 

"Ovo vam je jelo za danas. Možete ga pojesti kad god hoćete. A sada svi za 
mnom." Neko iz stroja prošapta: 

"Ovo je Dragan Zubac." 

Pogledah ga malo bolje i primjetih da ga od ranije poznajem iz grada Viđao 
sam ga u gradu i prije našeg hapšenja u uniformi. 

Išli smo za njim Liska ulicom. 

Prođosmo pored "Liska parka" u kome bijaše preko stotinu i šezdeset mezarja i 
grobova, šehida i poginulih u borbi protiv četnika. 

Pun park. Rahmet vam duši šehidi. 

Vi ste bar znali protiv koga se borite, a ne saznadoste sa kim se boriste. Sa 
onima koji sad nas hapse i ubijiju. 

Išli smo dalje, skrenusmo desno između zgrada. Dođosmo do Aleksića kuće. 
Tu je bila prva linija. 

Dragan nas predade jednom bojovniku koga su zvali "Žuti", reče mu da nas 
rasporedi po prijašnjem rasporedu. 

Šabi mi tad prišapnu da budem što bliže njemu i da radimo zajedno jedan posao 
koji dobijem. 

Neposredno uz nas sa lijeve strane Liska ulice primjetih bojovnika iz Šteline 
grupe. Liska je bila granica djelovanja Šteline i Benitove ATG grupe. Od raskršća 
Bulevara sa Liskom, od Doma zdravlja pa do Šemovca bilo je područje djelovanja 
Benitovih bojovnika, a od tog raskršća Bulevarom do Gimnazije bilo je područje 
djelovanja Štelinih bojovnika. 

Vidio sam "Šteliće" kako zaklonjeni iza jednog zida pucaju preko Bulevara. 
Među njima prepoznadoh mog bivšeg komšiju Bobu Perića sa trakom oko glave. 
Pucao je na dojučerašnje saborce. 

Bobo je sve do napada HVO-a na Armiju bio borac Armije BiH a onda je 
nekoliko dana pred sukob "promijenio dres". 

Odpgojio se i rastao sa muslimanskom djecom. 

A Bobo bojovnik puca preko Bulevara. 

"Deset logoraša neka pođu za mnom." - reče Žuti. 

Šabi pođe za Žutim, a ja za Šabijem po dogovoru. Vratimo se u dvorište iza 
druge zgrade. Ugledasmo veliku hrpu zemlje. 

Žuti nam reče: 

"Vi danas trebate natovariti petsto vreća ove zemlje i to do vrha i odnijeti na 
prvu liniju kod Aleksića kuće. 

Ja vas neću požurivati, ali hoću da se posao kvalitetno završi. Šabi je jučer ovdje 
radio i on zna šta treba raditi. Objasniće vam." 

Tad zapazih da se Žuti i Šabi poznaju. 

Šabi nam reče: 

"Ja sam jučer ovdje radio ovo isto. Snajper nam ne može ništa, a od granata 
se svakako ne možemo sačuvati. Posao je vrlo težak, ali nas Žuti neće bar 
maltretirati". 

Tek tad zapazih da kod Žutog nedostaje dio usne. On se malo udalji, a mi 
počesmo raditi. Tovarili smo vreće i nosili. Na smjenu. Vreće smo tovarili do vrha. 
Bile su poteške. Noge su klecale, ali računali smo daje bolje polagano raditi, ne 
umarati se previše, a završiti posao. 

Srećom ni daljina do prve linije nije bila velika pa nismo morali dugo nositi, a 
pri povratku smo se malo i odmarali. 

Negdje oko dva sata popodne, kad smo već bili uradili dosta posla, Šabi se 
okuraži i upita Žutog: 

"Hoćete li me moći pustiti na jedan sat, da vidim je li mi familija još u stanuf 
Odmah se vraćam." 

Žuti ga pogleda, pa pogleda okolo na sve nas i reče: 

"Nama je naređeno da sa vama uopšte ne kontaktiramo, a to što tražiš od mene 
je previše." 

Zatim malo zastade pa reče: 

"Za jedan sat ja ću te odbaciti svojim kolima, da niko ne vidi. Samo zbog toga 
što smo ranije bili veliki prijatelji, a znam ti i cijelu familiju." 

Šabi mu se zahvali, okrenu prema nama i nastavi raditi. Tovarili smo vreće i 
nosili. Bivalo je sve teže i teže. 

U jednom momentu primjetih kako se jedan logoraš prevrnu sa vrećom. Ostade 
ležati na leđima. 

Prvo pomislih da nije snajper, a onda primjetih da se ustaje. Bio je to "Šuko", 
logoraš po prezimenu Šukalić. 

Bio je bolestan, imao je poštedu od ljekara, ali danas očigledno, kod odabira za 
rađu ljekarska pošteda nije "pila vode". Priđoh mu i primjetih kako teško diše. 

Upitah šta mu je, a on mi samo reče da mu dam tabletu iz njegovog džepa i da 
će mu biti lakše. 

Primakosmo ga uz jednu zgradu i namjestismo da sjedne i da se nasloni. 
Rekosmo mu da ćemo mi nastaviti rađu i za njega, a da se on samo odmara. 

Nije dugo sjedio. Sam se ustade i nastavi tovariti vreće. Nije mogao gledati kako 
se mi mučimo, a da on sjedi. 

Ubrzo dođe Žuti i reče Šabiju: "Idemo!" Ja u prolazu uspjeh još reći Šabiju da, 
ako stigne, navrati kod mojih i upita ih za zdravlje i još da im rekne da sam ja Živ. 
Obeća mi da će to učiniti. Oni odoše kolima, a mi nastavismo raditi. 

Šukaliću postade malo bolje. Nisam više uopšte mislio na tegobu posla. Samo 
sam iščekivao kad će se pojaviti Šabi i hoće li mi donijeti ikakva habera. Snajperi su 
tukli čitav dan i sa jedne i sa druge strane. Pogađali su i u našoj blizini. 

Nisu nam bili previše opasni, jer smo bili prilično zaklonjeni. Nakon skoro dva 
sata vremena vratiše se Šabi i Žuti. Primjetio sam daje Šabi sav crven u licu i znojan. 
Osjetio sam da nešto nije u redu. 

Šabi sam poče pričati: 

"Jučer su mi familiju protjerali na lijevu stranu. 

To je uradila Štelina grupa. ' 

U stanu sam našao samo ovaj džemper i ove stare pantale da se mogu presvući. 
Sve je bilo opljačkano. 

Ovo im nikad neću moći ni zaboraviti ni oprostiti. Kad sam im upravljao 
tenkom u borbi protiv četnika, onda sam im valjao. 

Hvalili su me, jer sam im trebao. Sad mi se ovako zahvaljuju. Boga mi ću im ja 
kad tad vratiti." 

"Jesi li vidio ikog od mojih?" - upitah ga, a on nastavi 

"Kod tebe u stanu nema niko. Jedna tvoja komšinica Muslimanka mi je na 
brzinu ispričala da ti je žena doživjela nervni slom i da se sada nalazi na "nervnom", 
da su ti djeca kod svastike." 

Kroz glavu mi prostruji ona jutrošnja misao: 

"Znači, nije izdržala." 

Plašio sam se ovoga i predosjećao. Od početka rata bila je "tanka" na živcima i 
uvijek sam očekivao kad će "puknuti." 

Šabi nastavi: 

"U nedjelju, oko pet sati popodne, u tvoj stan su upala dvojica naoružanih 
bojovnika. U stanu je bila tvoja supruga i djeca. 

Sa njom su još sjedili ta komšinica što mi je ovo ispričala, mislim da se zove 
Nada i njen muž Koka, koji je upravo bio pušten iz logora. 

Bojovnici su rekli da su došli da protjeraju tvoju ženu i mlađeg sina na lijevu 
stranu, a da će starijeg odvesti na Heliodrom. 

Rekli su joj da može uzeti samo nešto najnužnijih stvari u jednoj plastičnoj 
kesi. Nadi i Koki su naredili da se udalje i pređu u svoj stan da ih tamo čekaju. Onda 
su odvojili ženu od djece. Od žene su tražili pare i zlato. Ona im je govorila kako je 
već potpuno opljačkana i da više nema ništa. 

Ništa nije pomagalo. Rekli su joj da će nju zaklati, a da će djecu baciti sa balkona, 
sa osmog sprata. Žena je počela plakati i moliti, bar za djecu. Jedan bojovnik je 
izvadio nož i počeo parati već namirene plastične kese. 

Tražio je sakrivene pare i zlato. 

Drugi joj je bojovnik naredio da se skine i da je on prebere. Ona je to odbila. 
Pozlilo joj je i pala je na sred kuće. 

U tom momentu je nestalo struje. Bojovnik je upalio baterijsku lampu i dalje 
pretraživao plastične kese. Pitao je za garantna pisma iz Njemačke. U jednoj kesi je 
našao pasoš od starijeg sina. To je bio pasoš BiH sa ljiljanima. 

Uzeo ga je i počeo sijeći nožem govoreći: "Ovako ću i vas sve isjeći!" 

Kad je tvoja supruga pala na pod, na vrata je pokucala komšinica Nada, da vidi 
šta se dešava. 

Čula je galamu i plač. Bojovnik joj je naredio da se vrati u svoj stan. Kad su 
vidjeli da ne mogu više ništa opljačkati kod tvojih, opljačkali su Nadin i Kokin stan i 
otišli. I još su rekli da će kasnije doći po tvoju familiju i da budu spremni za polazak. 
Supruga ti je završila na nervnom, a sinovi su se izgubili u nepoznatom pravcu. Nada 
pretpostavlja da su kod tetke. 

Pljačkaši se više nisu pojavljivali. Izgleda da su čitavu ceremoniju provodili 
samo zbog pljačke. 

Slušao sam Šabija. Grčilo mi se u stomaku. Spopadala me je nekakva muka. 
Mislio sam dalje: "Jesu li djeca, ipak, na sigurnom?" 

Šabi ugleda da mi je muka i reče da se obojica moramo smiriti. I njemu je teško. 
Šta smo mogli. 

Nastaviti radu. Uskoro će i mrak, a meni već pada mrak na oči. Nisam mogao 
ništa napraviti. Morao sam nastaviti raditi i zbog ostalih logoraša. 

I oni su čuli šta mi je Šabi ispričao. Nosio sam vreće, onako poguren bio sam 
samo sa svojim mislima. 

Nisam više ni jedne riječi progovorio. Nisam imao snage da bilo šta prozborim. 
Negdje pred sam mrak prenijeli smo svih petsto naređenih vreća. 

Dođe Žuti i kaza: 

"Dobro jje za danas bilo, sad se malo odmorite pa ćemo zajedno nazad na zborno 
mjesto pred komandu IV. bojne. 

Dok nam je to Žuti govorio, u dvorište uđe jedno putničko vozilo sa tablicama 
HVO-a. Zaustavi se pored nas. 

Iz auta izađe jedan mlađi bojovnik i upita: 

"Ko je ovdje zapovjednik?" 

"Ja sam! Šta trebaš?" - upita Žuti. 

"Je si li ti danas pustio jednog logoraša da posjeti familiju?" - upita pridošli 
Žutog. 

"Nisam i odavde niko nije danas išao nigdje. Uostalom ko si ti da to pitašii da ti 
ja odgovaram." - srdito odgovori Žuti. 

"Ja sam iz SIS-a, imam ovlaštenje čak i tebe da uhapsim, ako treba." - reče 
pridošli 

"Nego ti meni kaži istinu jer ja imam prijavu da je neko iz tvoje grupe išao 
kući!" 

Žuti stade jedno vrijeme razmišljati, a onda reče: 

"Ma jebem ja i tebe i onog ko te je poslao. Ja sam pustio jednog logoraša i šta 
mi možeš!" 

Sisovac priđe nama i upita: "Koji je to bio od vas?" 

"Ja!" - javi se Šabi 

On mu uze podatke i priđe kolima. 

Usput reče Žutom: 

"Vidjećemo mi za ovo Žuti na drugom mjestu!" 

Mi smo i dalje šutili, sve slušali i posmatrali. Žuti nam reče da se poredamo i 
da krenemo za njim. 

Pred komandom nas je čekao isti kamion. Popesmo se na njega. Dok smo se 
vozili nazad na Heliodrom samo sam razmišljao o haberima o familiji. U mislima 
sam ponavljao svaki detalj Šabijeve priče. 

Sutradan je na kapiji škole dežurni bio policajac kojeg smo zvali "Cija'. Onje bio 
dosta umjeren i nikad se nije iživljavao na logorašima. Zamolih ga da mi otvori vrata 
i rekoh da želim sa njim razgovarati. 

Upita me šta hoću razgovarati, a onda mu rekoh da imam problema u familiji i 
da bih se želio prijaviti na razgovor kod zapovjednika logora. 

"Cija" mi reče da prvo moram napisati pismeni zahtjev, a da će ga on sigurno 
proslijediti do zapovjednika logora. 

Šta će zapovjednik odlučiti, ni on ne zna. Zahvalih mu se što me je saslušao i što 
mi je obećao pomoći. Ali gdje da nađem papir za zahtjev? 

Sjetih se knjiga koje smo čitali u spavaoni i stavljali pod glavu. Počeh prelistavati 
knjige i tražiti prazan list. U jednoj knjizi nađoh praznu polovinu lista i iskinuh je. 

Napisah ukratko da želim razgovarati sa zapovjednikom i zamoliti ga da me 
on prema njegovim mogućnostima pusti na jedan sat, da posjetim bolesnu suprugu 
u bolnici i da je ona u vrlo teškom stanju. 

Ovakav zahtjev odnesoh i predadoh "Ciji". On obeća da će ga sigurno proslijediti 
i da je to sve što može učiniti. Ja se ponovo srdačno zahvalih. 

Bila mi je to velika usluga, jer mi nismo nikako smjeli ni razgovarati sa 
stražarima, a ne nešto ih moliti. Cijeli dan sam iščekivao rezultat i odgovor od 
zapovjednika. 

Ništa. 

Kad bi god neki od stražara prošao hodnikom pomislio bih evo ga, sad će me 
sigurno pozvati i dati mi pozitivan odgovor. 

Kad bi stražar prošao dalje bilo mi je još teže. 

Slijedeći dan je opet bio bez rezultata. 

Negdje pred večer ugledasmo kako u školu ulazi nekakva zvanična delegacija. 

Pošli su u posjetu ranjenim logorašima u priručnom stacionaru. Stražari 
narediše nama da uđemo u spavaone i da se ne ukazujemo dok posjeta ne završi. 
Iz daljine primjetih da je sa delegacijom i zapovjednik logora gospodin Božić. On 
je nosio naočale i bio upečatljiv. Mi smo bili u spavaonama i čuli kako prolaze 
hodnikom. 

Vraćali su se. Nisam mogao izdržati da ne izađem iz spavaone. Riskirao sam da 
dobijem degenek. Kad izađoh, ugledah zapovjednika. 

Oslovih ga: "Gospodine zapovjedniče!" 

On se okrenu i reče: "Izvolite, šta ste trebali?" 

Policajci koji su bili oko njega potrčaše prema meni držeći se za palice. 

Tad zapovjednik reče: 

"Nemojte ga dirati! Neka kaže šta želi!" 

"Gospodine zapovjedniče" - rekoh - "ja sam vama uputio jedan zahtjev da me 
primite na razgovor. Radi se o mojoj ženi koja je bolesna i sada je u bolnici. 

O djeci ništa ne znam." 

"Upoznat sam sa tim slučajem. Ostao mi je u sjećanju kao vrlo interesantan, 
iako dobijam dosta takvih zahtjeva. Sada ti mogu reći istinu da se ne bismo lagali. 

Ja nemam kompetencija da te pustim, ni tebe ni bilo kojeg logoraša iz logora. 

Ja samo izvršavam nečija naređenja. 

To može samo Bero Pušić i ako možeš, nekako se njemu obrati." - reče 
zapovjednik logora, gospodin Božić. 

Okrenu se prema ostalima i izađe vani. Ija se okrenuh ilagano uđoh u spavaonu. 
Bilo mi je teško što ne mogu više ništa učiniti. 

DOLAZAK HUMANITARNE ORGANIZACIJE 
U LOGOR 


Nakon nekoliko mjeseci provedenih u logoru, organizam se stalno nalazio u 
stanju ni gladi, ni sitosti. Siti ustvari nikad nismo ni bili, jer su obroci koje smo 
dobijali dva puta bili nedovoljni, a opet ta dva obroka su trenutno zavaravala glad. 

Ponekad bi nešto dobili za jelo kad radimo van logora, od nekog bojovnika koji 
bi se sažalio. Ili što je ponegdje znalo biti, da dobijemo jednu konzervu na dvojicu, 
da podijelimo. 

Sve u svemu gubitak je uvijek bivao veći od dobitka. Tijela su se prepolovila. U 
prosjeku, svaki logoraš je izgubio jednu trećinu vlastite težine. 

Jedne večeri, krajem oktobra, u spavaonu uđe logoraš Kekić Ramiz i sa vrata 
teče; 

- Eno u krug logora uđoše nekakvi humanitarci. 

Nismo se vala puno ni uzbudili, ni obradovali. Dosta je nekakvih bjelosvjetskih 
humanitaraca dolazilo u logor, da obiđu nas logoraše i onda odu. Nama ni bolje, ni 
gore. I 

Saznali smo da bi pojedine humanitarne organizacije ostavljale dosta hrane 
u skladištima logora kako bi se poboljšala ishrana. Međutim, ta hrana bi kasnije iz 
logora skladišta tajnim kanalima odlazila u nepoznatim pravcima. 

Najčešće puneći rafove privatnih radnji širom Zapadne Hercegovine. 

Pare nekom u džep. A nama logorašima i dalje kutljača posne riže ili makarona 
ili rijetko sačivice. 

Kad je Kekić ušao u spavaonu, ja sam bio zabavljen krpljenjem pantalona i 
nisam ni glave digao na njegov haber. 

Na naše ogromno iznenađenje ovi humanitarci uđoše u školu i pođoše od 
spavaone do spavaone. Sa njima je bio i prevodilac, pa su mogli sa nama pričati. 
I po našem izgledu i po našoj priči shvatili su da nas dobro pate ishranom. Kroz 
razgovor zapazismo da su ovi humanitarci iz Njemačke, a pripadali su jednoj 
privatnoj humanitarnoj organizaciji pod nazivom "TEAMWORK". Svi oni su 
radili dobrovoljno i bez ikakve naknade su došli da direktno pomognu napaćenim 
logorašima. Nakon kraćeg razgovora ponudiše da čitamo propagandni materijal o 
njihovoj humanitarnoj organizaciji. 

Uzeh jedan listić i stavih ga u džep. 

Nakon razgovora prevodilac reče: 

- Neka zapovjednik sobe sad izađe na hodnik. Dobićete za svaku spavaonu 
po jedan paket hrane i to podijelite slobodno između sebe. Ovog puta mi smo 
dobili odobrenje da vam lično podijelimo hranu koju smo vam namjenili. Mi se 
začudismo. 

Zar je moguće da su dobili dozvolu da nam direktno podjele hranu? 

Vjerovatno je neko iz ove humanitarne organizacije imao vrlo jake veze dok im 
je to pošlo za rukom. 

Nedugo iza toga u spavaonu uđe sobni starješina Bubić Gorjan noseći jedan 
osrednji paket pod rukom. Skočismo na noge ne vjerejući svojim očima. 

Bubić poče dijeliti hranu redom, ali da svi budemo zadovoljni. 

Nakon podjele ove dodatne hrane, sastavismo nas trojica: Ja, Bubić i Kekić naše 
dijelove i počesmo lagano jesti. 

To što smo dobili, razvukli smo na nekoliko dana i pomalo jeli. 

Nije ni bilo puno, trajalo je kratko, ali je to bila mogućnost za nas logoraše da 
bar malo regenerišemo organizam. 

Ovo je bila prva i jedina humanitarna organizacija koja nam je lično podijelila 
hranu koju je donijela sa sobom. 

Nisu nasjeli obećanjima vlasti tzv. "Herceg - Bosne" da će nam oni nakon 
njihovog odlaska podijeliti hranu. 

Kad sam kasnije iz džepa izvadio listić, pročitao sam da ovu humanitarnu 
organizaciju vodi izvjesni gospodin Uwe Breininger iz Witerbacha, Deutschland. 

Svi logoraši su nastojali da dobro upampte ovo ime, a ja sam sačuvao listić. Da 
se dobro nikad ne zaboravi. 


180 


HAJRINA LJUBAVNA PISMA I HAMINO BJEKSTVO 


Novembar. Jesen. 

Kiše danima padaju. Spas nam je bio kad bi preko dana ostali u logoru. Vrtili 
smo se po spavaonama. 

Ni stražari nisu bivali puno aktivni u tim danima. I oni bi se zatvorili u stražaru. 
Nije im se dalo nalijevati. Povremeno bi po neki samo provjerio je li sve "u redu". 

U takvim danima bi razgovarali, diskutovali, nadali se, "Žvakali" smo nekakve 
ohrabrujuće informacije koje bi stigle iz "vanjskog" svijeta. 

Logoraši bi često sa "izvana" unijeli po neku ohrabrujuću vijest, najčešće o tome 
da će se negdje u bijelom svijetu održavati nekakav sastanak i da bi tad moglo biti 
odlučeno i o našoj sudbini. 

Svi "mirovni" sastanci su povezani sa otpuštanjem zarobljenika iz logora. I 
stalno smo se nadali. A i dalje ostajali u logoru. 

Negdje popodne ili predveče u sobu uđe Hajro noseći pismo u rukama. Hajri je 
bilo preko pedeset godina. 

Pismo mu je bilo od supruge. Poče ga čitati naglas. 

Kako je Hajro čitao sav zanesen, mi smo se sve više snebivali sadržajem pisma. 
Bijaše to pravo ljubavno pismo, sa pravim izjavama ljubavi supruge prema svome 
mužu. Sitno napisano na šest stranica formata A4. 

Slušali smo pismo koje je Hajro sa oduševljenjem čitao i sve više uviđali da 
sadržaj nikako nije u skladu sa Hajrinim godinama. 

Međutim, vjerovatno, ljubav nema ni granica, ni prepreka. Nama u prvi mah 
bijaše smješno da Hajro dobije ljubavno pismo, i još da ga tako u slast čita na glas. 
Ali, onda smo shvatili da je njemu to duševni lijek, i da ga takva pisma održavaju u 
životu. 

To je tada bilo prvi put da Hajro i dobije i čita pismo naglas. Kasnije se to 
ponavljalo više puta. Kako je Hajro dobijao pisma i kako je odgovarao na njih, kojim 
kanalima, nismo znali. 

Taj logoraš je neprimjetno primio to pismo i pronio ga u logor. Bijaše to veliki 
rizik za njega, pogotovu poslije mog iskustva sa porukom i susreta sa Bevandom. 
Bio je to veliki rizik i za tog logoraša i za sve ostale koji su na sličan način uzimali 
poruke od rodbine u gradu. 

Nije se desilo da bilo koji logoraš odbije da uzme i ponese poruku u logor. Pa 
ako prođe prođe. Često bi za jedno takvo uhvaćeno pismo logoraš dobijao strašni 
degenek i dva - tri dana samice, na mukama i bez hrane i vode. 

Međutim, svi smo mi to rizikovali. I kad bi logoraš poslije dva - tri dana izašao 
iz samice sa izmjenjenim ličnim opisom, rekao bi da je bio ponio poruku ili od 
supruge ili od rodbine toga i toga logoraša. 

Tako smo znali da je neko još na desnoj strani, da nije protjeran. Ili ako poruka 
prođe, onda se se sazna najčesće da je nečija familija ili rodbina još živa i zdrava, a 
ponekad i o vrlo teškim uslovima života u gradu. 

Hajro se stalno nadao da će ga supruga izvaditi iz logora preko MDS. Tako 
mu je ona pisala. Međutim, svaki put kad bi MDS dolazio i izvlačio neke logoraše iz 
logora, Hajre nije bilo na spisku. Poslije toga bi Hajro zapadao u još veće psihičke i 
nervne krize. 

Nakon dobijenog prvog pisma primjećivali smo radost na Hajrinom licu. Bio je 
presretan. Večer se rano spustila. 

Vani je dobro padala kiša. Stražara nije bilo u blizini. 

Odjednom Hajro poče pjevati. Sevdalinke. Safetove. Shvatismo to kao njegovo 
raspoloženje poslije dobijenog pisma. Počesmo ga hvaliti kako dobro pjeva. Da pjeva 
bolje od svih logoraša. Rekosmo mu da pjeva dalje, ali samo malo tiše da stražari 
ne čuju. Hajro poče tiho pjevati. Nama bješe drago. I nas razgali pjesma. U zanosu 
Hajro pusti glas. 

Tad neko od logoraša reče da bolje pjeva neki Mičijević. Hajru to strašno naljuti. 
Kako neko može pjevati bolje od njega. 

Nasta prepirka. I neko predloži da dovedemo tog Mičijevića. Odoše do druge 
spavaone. 

Počeše padati prijedlozi i neko reče da organizujemo takmičenje. Hajro protiv 
Mičijevića. Oformismo komisiju i Žiri. 

Za svaku pojedinačnu pjesmu ocjene od jedan do pet. Neko predloži da 
pobjednik dobije za nagradu konzervu paštete. 

Nađe se i pašteta od nekoga. Zarađena sa teškom mukom negdje vani na liniji. 
Ali za takmičenje se ništa ne žali. Obuze nas nekakvo raspoloženje. 

Kao da nismo u logoru. Zaboravismo na svu tugu, muku i jad oko nas. 

Poče pjesma. Jednu Hajro, jednu Mičijević. Onda ocjene. Zatim druga, pa treća 
i dalje. Davali smo namjerno Hajri bolje ocjene, a bilo je očigledno da Mičijević bolje 
pjeva. Međutim on se nije ljutio na Hajrine bolje ocjene. 

Kad bi za neku pjesmu ipak Mičijeviću dali bolju ocjene, Hajro bi u sljedećoj 
pjesmi pustio glas u želji da pobjedi i dobije konzervu. 

Stalno smo ga opominjali, ali Hajro je želio pobjedu. 

Na kraju ga je komisija proglasila pobjednikom. Bio je sav sretan. Ka bi Hajro 
zapoečo razgovor sa bilo kojim od logoraša, prvo bi naglasio kako Mičijević slabo 
pjeva i da nije ni blizu njega. 

Mi smo mu to sve odobravali. Znali smo da mu to paše i da mu je takva priča 
duševna hrana. Te noći Hajro je bio presretan. 

Mi trenutno zaboravismo na bolove, u tijelu, i na glad, i na sve probleme 
logorskog života. Bilo je za nepovjerovati da se u logoru, gdje svaki dan neko pogine, 
bude ranjen ili prebijen, spontano dešavaju ovakve stvari. Šala i ljudska mašta te 
izdržljivost u ovakvim trenucima nije imala granica. 

Takmičenje je upravo bilo završilo. Hajro je jeo svoju pobjedničku konzervu i 
"roncao" kako Mičijević nema veze i koga smo mu to doveli na mejdan. 

Kroz prpzor spavaone koja je inače bila u prizemlju objekta škole, primjetismo 
jednog logoraša na kiši. Pokuca na prozor. 

Neko otvori prozor. Bješe to Hamo Pandur - automehaničar. 

Znali smo da je duže vremena radio za "Gromove', hrvatsku vojsku, i da im je 
opravljao vozila. Komanda "Gromova'" je inače bila na Heliodromu. 

Reče da mu dodamo jaknu kroz prozor. Bijaše sam. To nam je bilo čudno. Noć, 
a logoraš sam i još traži jaknu kroz prozor. Neko mu dodade jaknu. 

Primjetismo kroz prozor da je nekako nervozan. Ne upitasmo ga ništa. Ode. 

Hamo je bio stariji čovjek. 

Pošto je po vazdan radio u radionici, uvečer bi došao u spavaonu, namjestio 
mjesto gdje bi spavao i ubrzo zaspao. Ni sa kim nije puno pričao. 

Nekoliko trenutaka nakon što nestade Hame, u spavaonu uđe Juso koji je sa 
Hamom zajedno radio u radionici. 

Upitasmo ga gdje je Hamo, a Juso na to iznenađeno odgovori da ne zna i da je 
već trebao biti u spavaoni. 

Ipak, Juso izrazi sumnju da je moguće da je Hamo pobjegao, ali da ništa ne 
zna. 

U sobi nastade grobna tišina. Nakon maloprijašnjeg "festivala", zabave i smijeha, 
sad odjednom grobna tišina. 

Kao da je prethodno pjevanje slutilo da nam se dan neće dobro završiti. Znali 
smo da će sad cijela soba "platiti" degenekom, ako se Hamo ubrzo ne vrati. 

Ponovo se oglasi Juso: 

- Hamo je malo pričao, ali sam ga jednom čuo kako priča da na Buni ima 
neke pare zakopane u zemlji. To je pričao nekim hrvatskim vojnicima. Možda je i 
pobjegao uz pomoć nekog od ovih vojnika. 

Taman nam je Juso završio ovu priču, kad začusmo stražara na vratima kako 
proziva: 

- Juso Kevelj, neka se javi na kapiju! ; 

Ugledah kako se Jusino lice iskrivi od straha. Znao je šta ga čeka. Juso ode, mi 
očusmo kako van zgrade na dvorištu udaraju jednog drugog logoraša. 

Neko proviri i reče: 

- Eno biju Haminog brata. 

Hamin bratje bio zatvoren u sportskoj dvorani. Čuli smo tupe udarce ijaukanje, 
te kako govori: 

- Ne znam ja ništa za Hamu. 

Udarci su pljuštali. Svim i svačim. Svukud. Bojovnik je udarao Hamina brata 
i pitao: 

- Samo nam reci ko mu je pomogao, poštedit ćemo te od daljeg degeneka. 

Šta je mogao logoraš? Samo jaukati i govoriti da ništa ne zna i trpjeti udarce. 
Govorio je da je brata viđao vrlo rijetko. 

Ništa nije pomagalo. Nastavili su ga udarati i gazati nogama. A zatim ga 
odvedoše u Centralni zatvor, u samicu. 

Nakon dva dana vrati se Juso u spavaonu. Bio je sav modar i plakao je k'o malo 
dijete.Pričao nam je da su ga u samici skinuli do gola i udarali. 

Tražili su da prizna da zna kako je Hamo pobjegao i da im kaže istinu. 
Pretpostavljali su da mu je neko u logoru morao pomoći. 

Htjeli su znati - ko? 

Juso im je uporno govorio da on ništa ne Zna, ali je sve bilo uzalud. Ražešćeni 
stražari su ga udarali zbog bjekstva drugog iz logora. 

Htjeli su sav svoj bijes i mržnju iskaliti na njemu. Sve ovo je Juso pričao i plakao 
čitavo vrijeme. 

Izgled njegovog lica i tijela su nam i bez njegove priče kazivali šta je sve 
pretrpio. 

Na kraju Juso kroz zube prošaputa: 

- Hamo, šta mi to napravi? 

- Uništio si život i meni i svom bratu, svojim najbližim do kojih su bojovnici 
HVO mogli doći. 

O ovim Jusinim riječima smo kasnije dugo diskutovali. Svima nama se ponekad 
ukazivala šansa do pobjegnemo. Nismo smjeli. 

Šta sa familijom, rodbinom, prijateljima. Bojovnici HVO su se svetili čak i do 
desetog koljena. Čovjek može spasiti sebe lično, ali osveta stiže najbliže, najdraže. 

I šta postižeš bjektvom? 

Međutim, bilo je i drukčijih diskusija. Neki su odobravali svako bjekstvo. 
Govorili su da smo svi mi u logoru svakako žrtvovani. Ako se neko izvuče, to je još 
bolje, a sudbina naših familija je svakako u njihovim rukama. Za Hamu nismo više 
ništa konkretno čuli. 

Ostala je tajna kako je pobjegao, i ko mu je pomogao. 

Dugo je logorom kružila priča o velikim parama koje je Hamo imao i zakopao 
u zemlju negdje na svom imanju na Buni i da je to podijelio sa jednim hrvatskim 
vojnikom, plativši tako svoje oslobađanje iz logora. 

Je li to tako bilo nije potvrđeno dok smo bili u logoru. Je li mogao išta pomoći 
bratu ostade, također, tajna. 

Ovo bješe najtajanstvenije bjekstvo za čitavo vrijeme mog boravka u logoru. 

Jednog dana prolazeći hodnikom zaustavi me jedan logoraš po imenu Meša i 
reče mi: 

- Znaš li da je dedo Milavić umro? 

- Koji dedo? - upitah, ne mogavši se odmah sjetiti o kome govori. 

- Moj punac, sjećaš se, bio je sa nama zatvoren u školi. 

Sjetih se dede Milavića. 

Kad su nas prebacili u školu, dedo je pod teretom svojih osamdeset godina 
stalno sjedio na stolici u hodniku. Sjedio i šutio. Seirio je okolo. 

Sve vidio, sve pamtio, ali srce nije moglo sve izdržati. Njega nisu nikud vodili 
na rađu. Samo je još to trebalo. 

Često bih ujutro, poslije doručka, vidio kako Meša daje svoj polugorki čaj dedi 
da popije. 

Dedo je vremenom bivao sve slabiji i slabiji. Sve bolesniji i bolesniji. Meša bi 
mi često pričao da ga je strašno strah da dedo ne umre u logoru. On je dedu jako 
poštovao, bio mu je drag k'o otac. 

Teško bi mu palo da tu umre. Je li Meša ikome govorio da je dedo bolestan pred 
smrt, ne znam. A svako je to vidio. 

Prije nekoliko dana su dedu otpustili iz logora. Otpustili ga da ode kući i da 
umre. Da umre k'o čovjek. 

A nisu poštovali godine tog starca, nisu ga pustili da ljetos ostane kući i da k'o 
čovjek proživi ove posljednje dane. 

Surovi uslovi života u logoru, svakodnevno gledanje mučenja i maltretiranja 
mlađih ljudi, Muslimana, vjerovatno su samo ubrzali ono što je svakako prirodno 
trebalo uskoro doći. 

Svašta se nagledaše stare oče. 

Srce ne mogaše izdržati ono što oči gledaše. Dedo Milavić umrije u svom stanu 
na desnoj strani. 

Na strani koju je za sebe prisvojila tzv. "Herceg - Bosna". 

Bi li mu džennaza ne saznadoh. 

Rahmet mu duši. 

STARI MOST 


Dani su nam ulazili u jednu kolotečinu. Svakodnevni izlazak na rađu. Jesen. 
Kiša. Glad. Prehlade. Bolesti. Higijena na niskom nivou. 

Snalazili smo se. Najčešće, kad bi za nekog od "zapovjednika" ispražnjavali 
stvari iz nekog od brojnih ispražnjenih bošnjačkih stanova, po kupatilima bi tražili 
komadić izlizanog sapuna. 

Stavljali bi to kriomice u džep i onda po dolasku u logor kupali bi se i prali 
prljave haljine hladnom vodom. 

Srećom vode je bilo dovoljno i niko nam to nije branio. 

Ponekad bi neki od bojovnika dozvolio da uzmemo neki odjevni predmet iz 
nekog od stanova. Od dugotrajnog rada sve na nama je bilo ili prljavo ili poderano. 
A stanovi ili kuće koji su nasilno ispražnjeni bili su puni. 

Vrijednije stvari bi išle kamionima u naređenom pravcu. A mi smo mogli 
po odobrenju uzeti nešto za obući. Koliko nam je god bilo teško da na kamion 
natovaramo nečiju dugogodišnju muku, toliko nam je po neki odjevni predmet bio 
dobro došao. Ili nekakve cipele. 

Samo nek je zdravo i čisto. Bacali smo staru robu sa sebe u kontejnere za smeće 
i oslobađali se smrada i prljavštine. To se dešavalo rijetko. 

Jer najčešće smo radili na prvim linijama. 

Najteže je bilo raditi na Štelinom sektoru od Doma zdravlja do HIT-a, ili 
na Benitovom području od Šemovca do Doma zdravlja. Ništa lakše nije bilo ni u 
Šantićevoj. 

Tamo se ginulo svakodnevno. 

A opet, ako ne bi radili na liniji, onda bi na rađi na drugom mjestu bili 
podvrgnuti maltretiranju nekog od mnogobrojnih pijanih ili "napušenih" bojovnika 
ili jednostavno nekog od njih koji nije mogao očima gledati "baliju". 

A opet, da te Bog sačuva odlaska u Vojno na rađu. 

Kad bi došao bojovnik i odabrao grupu da radi kod Mihalja, logoraši su na 
odlasku plakali i halaljivali se od onih koji ostaju. 

Ko se od Mihalja vrati živ zahvaljuje dragom Allahu na samilosti. Najljepša 
rađa je bila kod Hrvatske vojske. 

Za "Tigrove" ili za "Gromove". Kod njih nije bilo maltretiranja. Radiš posao za 
koji su te doveli. Radi pošteno i nema problema. 

A redovno bi dali logorašima da jedu. 

Nakon što njihovi vojnici jedu, podijelili bi svu preostalu hranu logorašima, 
odnosno zarobljenicima, kako su nas oni zvali. 

Jedan momenat mi je ostao u sjećanju kad sam jednom prilikom radio za 
"Tigorve". 

Radio sam u jednom kontejneru u kojem su njihovi vojnici spavali. Ložio sam 
im vatru čitav dan. Bio je upaljen radio - aparat. Vijesti radio Zagreba. 

Govorilo se o stanju u Bosni i Hercegovini i u jednom momentu javio se njihov 
predsjednik Franjo Tuđman sa izjavom da na ratištima u Bosni nema jedinica 
regularne hrvatske vojske i da tamo ne ratuje ni jedan njegov vojnik. Primjetio sam 
kako se upravo njegovi vojnici smiju tim njegovim lažima. 

Čak jedan reče: 

- Pa dobro gospo'n predsjednik, a čija smo to mi onda vojska? 

Prema nama su hrvatski vojnici postupali kao prema pravim ratnim 
zarobljenicima. Radeći duže vremena sa njima često bi razgovarali. Sve im je bilo 
jasno osim jedne stvari, a to je da smo zarobljeni kao civili, da smo izvedeni iz 
stanova i zatvoreni u logor. Prvih dana su nas pitali šta smo po činu u Armiji, kojoj 
brigadi ili korpusu pripadamo, na kojoj liniji smo zarobljeni. 

Kad bi im odgovorili da smo obični civili, koje su bojovnici HVO-a izveli iz 
stanova početkom jula, nije im nikako bilo jasno. 

Gledali su u nas kao u čudo i pitali se: Šta ima jedna vojska sa civilima raditi? 

- Rat je za vojsku, ne za civile. 

Oni su bili pravi profesionalci - vojnici. Oni su sa jedne strane linije i bore se 
protiv profesionalnih vojnika sa suprotne strane. A šta sa civilima? 

Međutim, bila je to već dobro poznata i oprobana metoda ovog prljavog rata. 

Početa u Hrvatskoj, kasnije prenesena u BiH, a nakon što su je prvo sprovodili 
četnici, prihvatili su je i bojovnici HVO kao jednu od vrlo efikasnih metoda etničkog 
čišćenja. 

Kad bi ujutro došao hrvatski vojnik da bira za rađu kod njih, mi smo se gurali. 
Znali smo sigurno da neće biti degeneka, da ćemo sigurno ručati, i to dobro, a 
ponekad bi bila podjeljena i po koja kutija cigareta. 

Često sam radio za "Tigrove". Dobro sam upoznao njihovog zapovjednika Juru. 
Jura je bio zapovjednik jedne njihove jedinice, koja je držala položaj na brdu Hum, 
poviše Mostara, poviše Donje Mahale, Podhuma i Zahuma. 

Logoraši su tu najčešće zidali zaklone ili bunkere od kamena, ili sjekli drva za 
loženje. 

Na Hum bi nas obično išlo deset, malim kamionom. Međutim, ja nisam izlazio 
desetak dana na rađu, tako me potrefilo. Bio je novembar. Iz kruga logora tukao 
je bacač prema gradu. Zgrade u krugu logora bi se zatresle nakon ispaljenja svake 
granate. 

Nakon dvadesetak, trideset sekundi začula bi se razorna eksplozija, negdje u 
gradu. 

Ili u Donjoj Mahali, ili na Luci ili u Brankovcu. 

Onda bi se začulo pucanje tenka. Bio je to ili T-55 ili T-35. Bio je malo dalje od 
logora, ali dovoljno blizu da se svaki put nakon ispaljenja čovjeku zgrči stomak od 
bola. 

I kad "ispali", a pogotovo kad čujemo da je "pala". 

Jednog dana primjetismo nekakvo užurbano kretanje bojovnika oko logora, 
oko svih objekata. Bilo ih je puno. Radili su užurbano. 

Naša spavaona je bila u prizemlju škole, pa smo mogli vidjeti šta rade. Odmah 
ispod našeg prozora istovariše jednu limenu bačvu. I postaviše nekakve kablove, šta 
li? 

- Eksploziv! - prenese se za tren oka informacija, prvo spavaonom, a ubrzo 
čitavim logorom. Sve je bilo minirano. Još zaprijetiše: Ako Armija bude napala i ako 
dođe makar blizu logora, sve leti u zrak. 

Gledao sam u bačvu pod prozorom. Ja sam spavao sa druge strane zida unutra, 
a bačva sa vanjske strane. Ni puni metar od glave. Uhvati panika logoraše. Šta sad? 
Nervoza i strah kod logoraša bili su očigledni. 

Uvečer kad legosmo da spavamo samo sam razmišljao: 

"Šta ako pukne noćas"?. 

A onda počesmo hrabriti jedni druge: 

- Ako nam je već suđeno da bačva eksplodira, neka nas bar odmah ubije, neka 
budemo mrtvi. Najgore je patiti, ostati bez ruku, nogu ili bez očiju. Neka bar bude 
trenutna smrt. 

I boga mi takvo razmišljanje i razgovor nas malo umiri. Čak uspjesmo i 
zaspati. 

Zašto se boje da Armija ne napadne? 

Znači ima nešto planirano. Daj, bože, da se to ostvari! 

Bar neko će se dočepati slobode. A ako bude suđeno da poginemo, pa ionako 
smo se već odavno halalili od života. Ko preživi na dobitku je. 

Minobacačka vatra se nastavila čitav dan. I tenkovska. Neko pronese glas: 

- Tuku Stari most! Neće valjda njega? 

Dah nam stade. Niko nije ništa progovarao. Samo smo sa uzdahom ispraćali 
svaku minobacačku ili tenkovsku granatu. 

Bože gdje li padaju? 

Na pravcu leta granata, uz srušeni Lučki most mi je stara kuća. 

Brat i sestra stanuju u njoj sa familijama. I svi drugi poznati i dragi, Svaki 
podbačaj je za njih koban. A tukli su čitav dan. Neko tiho progovori; 

- Sve dok tuku, znači "na uzgor je". 

E moj Hajrudine neimaru! 

Smrači se. 

Paljba prestade. Znači danas je izdržao "Starac". 

Na plećima mu je 427 ljeta, života, sudbina, zemana i vaktova. 

Svemu odoli, sve izdrža. 

Jednom je jedan objesni pilot avionom dvokrilcem proletio ispod njega da bi 
dokazao hrabrost i ljubav svojoj "dragani". 

Pilota kazniše premještajem u drugu bazu. 

Jednom u Drugom svjetskom ratu, jedan pijani Talijan pređe vojnim džipom 
preko njega. Tadašnji njihov komandant kazni tog vojnika prebacivanjem na neki 
drugi, teži front. Poštovala se istorija i kultura. U noviji vakat, proleti ispod njega 
helikopter učestvujući u snimanju kviza francuske televizije "Izgubljeno blago". 

Stari most, bješe zabilježen u "knjigama" svjetske baštine. Zaštićen. 

Hiljade i hiljade puta u njegovoj istoriji letjeli su hrabri i odvažni skakači "laste" 
i "na noge" sa njega u talase bistre i hladne Neretve. Emir Balić, Jadranko i Goran 
Fink i stotine drugih. 

Stoljećima je mostarska omladina dokazivala i hrabrost i zrelost skokom sa 
Starog mosta. 

To je bilo nešto kao zavjet u životu. Cilj svakog mladića. 

Milione puta su škljocnuli fotoaparati i kamere mnogobrojnih turista koji mu 
godinama dolaziše u pohode. 

Posjeta Starom mostu bijaše u obaveznom jednodnevnom programu svih 
turističkih agencija i hotela od Dubrovnika do Splita. 

Pocrvenjeli k'o rakovi turisti bi na jedan dan prekidali kupanje i "odmarali" 
kožu, dolazeći "Starom" na viđenje. Sa radošću i oduševljenjem. 

A mostarska omladina bi uobičavala šetnju, svakodnevno do "Starog" ili preko 
"Titovog", kroz Fejićevu, pa preko "Starog". 

A tu kod "Starog", ili kahva ili sladoled. Pa sjedi u hladovini Kujundžiluka. 

Odmori se, ohladi se, napari oči ljepotom, napuni dušu divotom. I onda nazad 
istim putem ili kroz Cernicu, pa kroz Lisku i dalje preko Rondoa. 

Mostar nije prostorno velik. Dobar krug šetnjom, sahat u jednom, sahat u 
drugom pravcu. A srce puno i duša zadovoljna. 

A opet raja iz Mahale držala ga je svojim. 

Nije nikad bilo teško toj istoj raji uzeti i po nekoliko stotina metara dugo 
vatrogasno crijevo i oprati ga šmrkom, kamen po kamen. Da se sjaji, da se bijeli, da 
ne da u se gledati. 

Kad bijaše neke godine jaka zima, sve zaledi i steže. 

Jedna vijest munjevito obiđe čitav svijet: 

- Napukao čuveni "Stari most"! 

Skupiše se svjetski stručnjaci. 

Dadoše dijagnozu i lijek. Rupu dugu nekoliko desetina centimetara, široku 
nekoliko milimetara začepiše k'o šupalj zub. Da se više ne širi, da se više ne kvari. 

Spasiše ga. 

Sve ovo je i meni i svima oko mene u logoru prolazilo kroz glavu dok smo 
nijemo šutili. I brojali eksplozije. 

Odahnusmo uvečer kad prestade paljba. 

Misli o Starom mostu nam malo odagnaše sumorne misli o eksplozivu koji 
nam je bio pored glave sa vanjske strane zida. Svanu. 

Opet ne odosmo na rađu. Paljba poče rano. Crne misli i slutnje prolazile su 
nam kroz glavu. 

Paljba je potrajala dugo. Sa pauzama. 

Učini nam se u jednom momentu da je paljba ponovo stala. Pauza potraja 
malo duže. Onda ponovo poče. Jedna granata. Pauza. Druga granata. Pauza. Treća 
granata. 

Stotine, hiljade automata počeše rafalno pucati u zrak slave. 

Niko nam nije morao ništa reći. Znali smo. Pao je. 

"Majku vam vašu" - čuo sam jedva kako neko u mojoj blizini prošaputa kroz 
zube. 

Ne čuje se nijedan zvuk u spavaoni. Podigoh glavu. Samo suze u očima 
logoraša. 

Bijaše deveti novembar hiljadu devet stotina i devedeset treće. Četiri stotine 
dvadeset i sedam godina. Da se nikad ne zaboravi. 

EMIR STOČANIN - BJEKSTVO SA HUMA 


Svanu novi dan. 

Deseti novembar. Stroj pred školom. Odabir za rađu. 

Desetorica za rađu na Hum. 

Izvedoše nas iz stroja. Popesmo se na "tamić". Vozač poveze kamion. Stade na 
kapiji, potpisa zaduženje logoraša u knjigu. Zaduži nas za hrvatsku vojsku. Dobro 
Je: 

Biće nešto za jelo. Kamion pođe uz Vardu, pa kroz Miljkoviće, pa na Kobilovaču, 
pa uz Hum. 

Što smo bili bliže vrhu, srce mi je lupalo sve jače. Radićemo na istočnoj strani 
Huma. 

Pogled na dobar dio Mostara. 

Ustvari, vidi se sve osim Donje Mahale koja je odmah ispod strmine sa istočne 
strane Huma. 

Dođosmo do bunkera gdje je bila njihova komanda. Stadosmo. 

Pogled se zakova za mjesto gdje je bio Stari most. Nema ga. Sad stvarno vjerujem 
da ga nema. A još jučer sam na momente pomišljao da nije istina. Istina je. 

- Ti stari ovamo - začuh Jurin glas. 

Zvao me je tako jer sam stvarno bio najstariji u ovoj grupi logoraša, još 
neobrijan, mršav, njemu sam izgledao možda još stariji od moje četrdeset i dvije. 
Bijaše mi drago kad me uvede u bunker. Ako ništa toplije je. 

- Čistit češ oružje - reče mi i pokaza rukom na automatske puške na stolu u sred 
bunkera. Okviri su bili u njima. Puni municije. ! 

Jura nije imao straha da bih možda mogao iskoristiti priliku i pucati. A i daje 
iskoristim - kuda ću. Okolo svud hrvatska vojska, malo dalje bojovnici IX bojne. 

Niz Hum, u Zahum i Podhum, ne isplati se. Tamo su njihovi. U Donju Mahalu 
bih mogao samo da sam "tica" i to još da ne pucaju u mene u letu. Sa Jurom sam često 
pričao. 

Bio je zapovjednik ove jedinice hrvatske vojske koja je držala liniju na Humu. 
Rođeni Zagrepčanin, sa Dubrave, student, sada profesionalni vojnik. 

Dođe, odradi svoju smjenu, pa nazad. Ide na ratište gdje ga trebaju. Nikakav 
surogat. Nimalo nadmen. Čak sam primjećivao da mu je bilo drago pričati sa 
nama. 

Pitao bi nas o svemu, o životu prije rata, o poslu, o familiji, o ovom "prokletom" 
ratu kako bi često i sam rekao. 

A često bi nas strpljivo slušao šta mu pričamo. 

Posebno mu je bilo interesantno i zanimljivo, a u isto vrijeme nezamislivo kad 
smo mu pričali da nismo zarobljeni na prvoj liniji, već da su nas HVO bojovnici 
hapsili po stanovima. 

Ja sam čistio automat po automat, povremeno naložio vatru u peći. Bilo mi je 
toplo. Hrvatski vojnici su ulazili i izlazili. Bio sam im nekako kao domaći. 

- Kako je stari? - često bi me poneko upitao. 

Poznavao sam zagrebački akcenat i izgovor. 

Odjednom začuh kako neko vanu povika: 

- Pobježe zarobljenik! 

Skočiše vojnici na noge. I ja sa njima. 

Ko? Kako? Kuda? 

Ja sam bio unutra, ostalih devet logoraša vani. Zidali su neki zid od kamenja. 
Kamena je, fala Bogu, bilo svukud okolo. 

Trebalo ga je prvo skupiti na jednom mjestu i slagati jedan na drugi. Rađa nije 
bila teška - ako kamen nije težak. 

Logoraši su bili skinuli plave vjetrovke u kojima su radili. Te vjetrovke smo 
dobili za ovakve vanjske radove na hladnoći i vjetru. Nađene su po skladištima bivše 
vojske koja je držala svoje baze na Heliodromu. Na Humu uvijek puše jak vjetar. 

Nosi sve okolo. Čupa i drveće. Kad su se logoraši malo zagrijali, raskomotili su 
se. 

Kamen su skupljali malo niže od bunkera. Tu brdo Hum počinje lagano padati 
do početka litice, a dole dalje strmo. 

- Pucajte za njim, ali pod noge - izdade naređenje Jura. Zapucaše. 

Bjegunac je već bio na granici vidnog polja ispred bunkera. Ne pogodiše ga. 
Oborio je strmo. ' 

Na radio stanici čuo se glas.; 

- Vidimo ga sa Stotine. Trči prema litici. 

Sve se desilo u nekoliko sekundi. Kad sam ja izletio iz bunkera, nisam ga više 
mogao vidjeti. 

- Ne vidimo ga više sa Stotine - začu se iz radio stanice. 

- Među stijenama je. Ne možemo ga gađati. 

- Evo ga, pretrča magistralu kod semafora. Nestao je među kućama. 

Ovo nam je izgledalo kao radio prenos bjekstva. Meni bijaše drago što je uspio, 
a još nisam saznao ni ko je. A onda mi se nešto steže oko srca. 

"Šta sad? 

On pobježe, a mi ostadosmo". U svim prethodnim slučajevima bjega, bilo 
uspješnog ili neuspješnog, nastradali su logoraši koji ostanu. Kao po komandi ili po 
dogovoru ili nekakvom instiktu skupismo se u grupu. 

- Ko je bio? 

- Emir Stočanin. 

Emir Kekić, osamnaestogodišnjak iz Stoca. 

Sjetih se da je prošli put kad smo radili na Humu pitao gdje su naši, a gdje 
njihovi. Odluku je vjerovatno kovao danima i čekao priliku. 

- Skupljali smo kamen - reče Abid koji mu je bio najbliži kad je počeo bježati. 
Digao se uspravno kao da hoće da se protegne i lagano spustio plavu vjetrovku na 
zemlju. 

- Upitao me samo da li su naši u ovom pravcu? Još mi reče hoću li ja sa njim? 

- Rekoh mu da ne smijem jer su mi žena i djeca još na desnoj strani. Onda odoh 
ja, reče i potrča niza stranu. 

_ Sve se desilo u sekundi. Dalje se sve odigralo filmskom brzinom. 

- Niko ne smije ništa reći. Ništa nismo znali. Niko mu nije pomogao. On sam je 
donio odluku - dogovorismo se na brzinu. 

Kroz glavu nam prođe misao: "Sada smo gotovi". 

Očekivali smo dobar degenek, pa ko preživi - preživi. 

Kao razjareni vukovi dotrčaše za minut - dva bojovnika iz Rodoča iz IX bojne 
koji su držali liniju u blizini. 

- Gdje su balije? Treba ih sve pobiti! - i podđoše prema nama. 

Mi ustuknusmo nazad. 

- Stanite! Niko da ih nije dirnuo! - začusmo Jurin glas. Oni nisu ništa krivi. 
Ako je iko kriv, onda sam to ja. 

- Zarobljenik je meni pobjegao. Vi nemate ništa sa ovim. Uostalom, ko vas je 
zvao? Sa ovim zarobljenicima vi ništa nemate. 

- Znate li vi šta je ratni zarobljenik? Jeste li čuli za Ženevsku konvenciju? 

Nismo mogli vjerovati. 

Bojovnici iz Rodoča su psovali majku i nama i njemu. Ali ne smjedoše dalje. 
Ipak je pred njima bio oficir regularne hrvatske vojske koju su oni respektovali iz 
dna duše. 

Njemu nisu smjeli ništa. 

- Da ih niste taknuli. Ni ovdje, ni u logoru! 

- U redu je gospodine časniče - rače jedan od njih. Odstupiše. 

Protiv hrvatskog oficira nisu ni mogli, ni smjeli ništa. A njima je bio zakon ono 
što im rekne bilo ko iz hrvatske vojske. To su poštovali. 

Bio je to zakon za njih. Htjedoše nas degenečiti, ali nas Jura spasi. 

Mi smo se samo zgledavali. Nismo mogli vjerovati da ćemo i ovako nešto 
doživjeti. Zar se ovo nama dešava. I 

U sličnim slučajevima logoraše bi uvečer donosili na ćebetu u logor. Prebijene 
na smrt. 

Šta sad bi? 

Jura nas primiri. 

- Sjedite ovjdje - reče. Napisaću poruku i poslati po vozaču na kapiju logora. 
Meni će osobno odgovarati onaj ko vas takne. 

Sjedosmo za stol u bunkeru. Donesoše nam po konzervu. 

Opet za nas iznenađenje. Umjesto uobičajenog degeneka, još i konzerva. 

Malo se smirismo. 


193 


Vojniku koji je bio najbliži mjestu sa kojega je Emir pobjegao Jura izreče kaznu 
produženja smjene za još trideset dana - zbog propusta u izvršenju službe. Sve po 
propisu. 

Nismo mogli vjerovati. Sad je dobro svršilo. Ali kapija logora nam je bila na 
umu. 

Kad se tamo prijavi "rashod" i još kad reknu da je taj pobjegao, tamo ništa ne 
pitaju. 

Odmah biju. 

Radili smo još do kraja dana. 

Kad se predvečer popesmo ispod cerade "tamića", dogovorismo se da niko ništa 
ne priča o Emirovom bjekstvu. Jednostavno ništa nismo znali. A reći ćemo i da smo 
ga slabo poznavali pošto je bio iz Stoca. Samo smo o kapiji mislili. 

Put od desetak minuta produži nam se u vječnost. Kamion konačno stade na 
kapiji. Vozač izađe i predade dežurnom nekakav papir. Bilo je to ono što je Jura 
napisao. 

Začusmo psovke i negodovanje, šta se ima njima mješati hrvatska vojska kako 
će oni postupati sa zarobljenicima. Stotinu nejednakih. 

Ali nam niko ne priđe. 

Mi smo se skupili pod ceradom. Ne mrdamo. Čekamo. 

Kamion pređe preko kapije i uđe u krug. Stade. Iskočismo iz kamiona i 
pomješasmo se sa ostalim logorašima. 

Gotovo. Sad nam više ništa ne mogu. Prođosmo bez degeneka. 

Emir na slobodi u Donjoj Mahali. 

U spavaoni smo tiho ponavljali priču o njegovom bjekstvu. Bilo nam je drago 
Ovdje jedan manje, u Armiji jedan više. 

Godinu dana kasnije u Njemačkoj u posjeti djeci i unučadi stigla Emina, žena 
iz Donje Mahale. Hiljadu priča, hiljade detalja. A tema samo rat i samo Mostar. 

Emina priča: 

- Bila sam u sokaku kad neko reče da je jedan zarobljenik pobjegao sa Huma. 
Sletio niza stijene, sav izgreban, krvav, go i bos. Svratili su ga u Sejinu kuću. Bio je 
van sebe. Nije nikako mogao doći k sebi da je u desetak minuta stigao do slobode. 
Još zadihan i uzbuđen. Teško je dolazio do riječi. 

- Dadoše mu čašu vode da povrati dah. Neko reče da će mu pripremiti vodu da 
se okupa. Drugi odoše po hranu, da ga malo okrijepe. Žene se razletiše po Mahali 
tražeći po kućama štogod za obući. Kad se uredi tek onda će u Komandu armije. 

- "Fale cipele" - reče neko. 

Otrčah do kuće i donesoh sinove "pume" i čarape. 

Sin mi ranjen, sad je na liječenju u Turskoj. Ko zna kad će kući. A kad dođe, 
ako Bog da inšallah biće i "puma" i čarapa. Sad se više ništa ne gleda. Dadoh to 
komšinici. 

Tih dana nismo mogli puno po danu biti na sokaku. 

Stalno je tukao snajper sa Stotine po Mahali. A sa Huma su baš tih dana bili 
učestali sa bacanjem traktorskih guma napunjenih eksplozivom. 

Gdje padne takva "naprava" ništa ne ostaje. Nestaju čitave kuće, kao da je 
Bog nikad nije dao na tom mjestu. Zato smo samo povremeno i ponekad, samo za 
najnužniju potrebu pretrčavali preko sokaka. Tako je bilo i tog dana kad zarobljenik 
uteče. Momka urediše, okupaše i najedoše. Neko ga odvede do komande. Fala 
dragom Allahu nek se spasio. Sutradan mi dođe komšinica na kapiju. 

Nosi "pume" nazad i reče: 

- "Momak se obukao, sad mu ovo više ne treba. Dobio uniformu i čizme. 
Zahvaljuje se". 

Sastavismo ove dvije priče o istom događaju u jednu. Godinu dana nisam 
ništa čuo za Emira poslije onog : "Pretrčao je magistralu kod semafora". Znači sve je 
završilo kako je moglo najbolje biti. 

Fala Bogu i za njega što se spasio, i za mene, koji se sad ovog sjećam i Ovo 
pišem. 

BOG JE STVORIO LJUDE DA SE RAZLIKUJU 


Nekoliko dana nakon rušenja Starog mosta, nakon uspješnog Emirovog 
bjekstva, odrediše nas ponovo za rad na Humu. 

Samo sad je to bilo za IX bojnu iz Rodoča. To je, ipak, bilo nešto drugačije nego 
raditi kod "Zagrepčana", ali bolje i to nego Šantićeva ili Bulevar. A opet, znali smo 
da se često logoraši sa rade za IX bojnu vraćaju u ćebetu, isprebijani. Kao i jasenički 
hodža nedavno. I dalje je danima ležao slomljenog vrata. 

Degenek im je bilo pravilo. 

Zavisilo je to od bojovnika koji je na smjeni. Posebno bi se bojovnici ražestili 
pri pokušaju bjekstva, bilo uspješnog bilo neuspješnog. 

Popesmo se na kamion i pravac Hum. Kad stigosmo, iskočismo iz kamiona. 
Postrojiše nas. 

- Za mnom - začusmo naredbu jednog bojovnika. 

Išli smo za njim do bunkera kojeg su oni nazivali "jedinica". Narediše nam da 
se spustimo niza stranu oko pedeset metara ispod bunkera. Tamo smo trebali kupiti 
suhe grane i sjeći spaljeno drveće. To smo morali dovlačiti do bunkera i slagati na 
hrpu. 

Bilo je vrlo hladno. Bura je ledila krv u žilama. Ja sam srećom imao jednu 
pletenu kapu koju sam napravio od rukava jednog džempera. Po glavi mi nije bilo 
hladno, ali po ostalom dijelu tijela previše. Pogotovo su se ruke ledile od hladnoće. 
Noge su klecale kad smo silazili niz brdo. Dole, granu na leđa i ponovo uz brdo. I 
tako redom. 

Nebrojeno puta. Jedan bojovnik je stalno bio uz nas. Stajao bi na najvišoj tački 
terena i sve nas držao jednim pogledom na okupu. 

Imao je otkočen automat. 

Stalno nam je govorio da radimo brže. 

Ja sam uhvatio jedan lakši tempo. Brže nisam mogao Noge su klecale što od 
iscrpljenosti, što od gladi, što od malaksalosti cijelog organizma. 

Brijali se nismo, jer nismo imali čime. Lice ispijeno, zabradatilo. Mene su zbog 
izgleda zvali "stari" ili "efendija" ili slično. Ja sam samo šutio i izvršavao njihove 
naredbe. 

Među nama je bilo logoraša koji su naučili raditi fizičke poslove bez napora. 
Radili su brže od ostalih, tako da smo kao grupa ispunjavali plan. Nakupili smo 
dosta drva kod "jedinice". 

Ponadasmo se da će nam sad dati pauzu, da se odmorimo ili da nešto jedemo. 

Stražar tad naredi: 

- A sada za mnom. Na redu je "dvica'. 

Postrojismo se i pođosmo za stražarom po dvojica. Sa desne strane ugledasmo 
olupinu starog izgorjelog tenka. Vjerovatno je to onaj tenk što ga uništiše borci 
Armije, nešto malo prije našeg hapšenja. Ubrzo dođosmo do "dvice". 

Isti posao, samo nas tu podijeliše u dvije grupe. 

Stražar povede jednu polovinu na slijedeći bunker, a mi ostadosmo kod "dvice". 
Iz bunkera izađoše bojovnici i rekoše nam da moramo donijeti dosta drva pred 
bunker i da ih iscjepamo. 

Mene zapade da pilam drva ručnom pilom sa još jednim logorašem, a ostali su 
donosili drva. 

Počesmo pilati drva. Pila je bila dosta tupa, a drva sirova. Pila slaba, a ja još 
slabiji. 

Primijeti to jedan bojovnik i reče mi: 

- Ti stari slobodno sjedi i odmori se, ja sam ti rekao. 

Sjedoh odmah na mjestu gdje sam i radio. Uzeh malo daha. Dobro me zamorila 
prethodna rađa. 

Posljedice svega do sada pretrpljenog su se iskazivale na ovim teškim poslovima. 
Iscrpljeni organizam nije mogao više. 

Sve mi prođe ispred očiju: 

I Dretelj, i slaba hrana, i ranjavanje, i česti degenek ni za šta, pa familija, supruga 
bolesna, pa djeca. Teško sam disao. 

Bojovnik me je posmatrao. Imao je vjerovatno i on svojih misli!?t Ubrzo se 
ustade i ode u bunker. Vrati se sa sendvičem od sira u ruci. 

- Znam da niste ništa jeli, evo podijelite. 

Prvi put nakon dolaska u logor vidio sam kako izgleda sir. Podijelismo sendvič. 
Kad zagrizoh prosto nisam mogao da vjerujem. Jeli smo tako slatko da smo se 
davili. 

Bojovnik nas je posmatrao. Kad pojedosmo ponudi nas cigaretom. Ja rekoh da 
ne pušim, a kolega zapali. 

Samo se vi odmorite - reče bojovnik i sjede pored nas. 

Nisam mogao vjerovati da ću poslije svih teških trenutaka danas i ovo doživjeti. 
Bojovnik nije puno pričao, ali se iz njegovih očiju i mladolikog izgleda moglo uočiti 
oličenje poštenja. 

Ubrzo nastavismo sa pilanjem drva. Nakon odmora i pojedenog sendviča 
osjetih da mi se snaga malo povratila. Ubrzasmo pilanje. 

Stvori se podobra gomila ispilanih i iscjepanih drva kod bunkera. Začusmo 
stražara koji nas je doveo: - Idemo dalje. Ovdje je gotovo. Za mnom. 

Postrojismo se i pravac na sljedeći bunker. Treći bunker danas. 

A do mraka još dosta. Ista zapovjed. Već smo bili dobro izmoreni od prethodnog 
rada, a sad ponovo isto. 

Kad bi silazili niz brdo bilo je malo lakše, ali kad bi natovarili drvo na leđa, pa 
uza stranu, ne ide, pa ne ide. Ne znam kako bi i u nekakvim normalnim uslovima 
čovjek izdržao ovoliko puta sići i peti se po brdu. 

Dan dug, a predaha nema. 

Nedugo zatim obrati mi se stražar: 

- Ti stari, uzmi pilu i prepilaj ono drvo dole - i pokaza rukom na jedno drvo, na 
oko stotinjak metara niz brdo. 

- Smeta nam preglednosti. 

Bez pogovora pođoh niz brdo prema drvetu. 

Pilao sam drvo dosta dugo, a stražar me stalno posmatrao i upozoravao da 
požurim. Ja sam pilao jednim ritmom, ništa nisam odgovarao. Drvo sirovo, a moja 
snaga pri kraju. Sve misli sam usmjerio na drvo i kraj pilanja. 

Stražar me ponovo upozZori: 

- Mogao bi ti stari ostati tu vječno, ako ne požuriš! 

Ja se samo okrenuh prema njemu. Ništa ne rekoh. 

Ništa mu, ustvari, imao šta ni kazati, a nisam ni snage imao da bilo šta pričam. 
Pilao sam i dalje. 

Drvo bijaše dosta debelo i teško je išlo pilanje tupom pilom. 

Pilao sam sa svih strana kako bih nekako završio posao. Vidio sam da nema 
šale i da moram završiti naređeni posao. Ovaj se sigurno ne šali. 

Potpilao sam drvo sa svih strana, ali nikako da padne. Odlučih da se popnem 
na drvo i da ga odozgo prodrmam jer nisam imao snage uraditi to sa zemlje. Nekako 
se izverah na drvo i prodrmah nekoliko puta. 

I onda odjednom ija i drvo počesmo padati niz padinu brda. Dobro se ugruhah, 
ali mi je bilo važno daje drvo bilo oboreno. 

Pogledah u pravcu stražara i ugledah da on posmatra sve moje pokrete. 
Pokušah podići debeli kraj drveta, ali bijaše strahovito teško. Onda pogledah prema 
mjestu gdje sam trebao iznijeti drvo. 

"Neću ja ovo moći" - pomislih - "Čakii da je po ravnom ne bih to mogao uraditi". 
Bijaše dosta strmo i puno špicastog kamenja. 

Obiđoh drvo sa druge strane i pokušah povući. Ne ide, pa ne ide. Niti imam 
snage. 

Uhvatih drvo za tanji dio i povukoh. Pomjerih ga za oko pola metra. Grane 
zapeše za kamenje. Ruke su mi drhtale, a noge klecale od umora. 

Stražar me je i dalje posmatrao. Nije htio nikoga zovnuti, niti je dao da mi iko 
drugi pomogne. Uživao je u prizoru mog mučenja. Valjda mu je to bila duševna 
hrana ili je ispitivao granice ljudskih mogućnosti. 

Uhvatih drvo da ga prevrnem. Jedva ga podigoh i odapeh od kamena. Povukoh 
prema naprijed. 

Opet samo oko pola metra. I ponovo isto. Vukao sam to drvo više od dva sata 
uz stijene prema vrhu. 

I kad sam konačno došao do vrha začuh naredbu: 

- Za danas je dosta, svi za mnom. 

Kao da je stražar samo na mene čekao. Jedva sam stajao. 

Poredasmo se u kolonu - dva po dva i pravac pred bunker u kome im je bila 
komanda. Dobismo po jednu konzervu kao nagradu za cjelodnevni teški rad. 

Pojedosmo je odmah, pod ceradom na kamionu, dok smo se vraćali. Mislili 
smo: 

"Bolje nam je sad ovako bez hljeba pojesti konzervu, nego rizikovati da nam je 
oduzmu na kapiji logora". 

Imali smo već dosta iskustva sa tim. 

Dok sam jeo konzervu razmišljao sam o različitim ljudima sa kojima se 
susretoh danas. 

Razni ljudi, razna shvatanja, razna ponašanja. 

Ipak je Bog stvorio ljude da se razlikuju. 

JOZO IZ "TIGROVA" 


Svanjivanjem svakog novog jutra iščekivali smo ko će doći po nas da nas vodi 
na rađu. Bilo je vrlo malo mogućnosti da čovjek sam nešto poduzme, da se spasi od 
izlaska. Poštede od Ijekara su bile kratkotrajne, a za neke bojovnike jednostavno kao 
i da ih nije ni bilo. Većina bi upala u spavaonu odmah poslije doručka i na brzinu 
proletili upirući prstom u logoraše, izabrali pet, deset ili više logoraša. 

Ako je potreba bila veća, onda bi nas postrojili vani ili na hodniku škole - u 
zavisnosti od vremena. Ne radi nas, nego radi njih - da se ne naliju ako pada kiša ili 
ako je hladno. 

Jednog jutra u školu uleti jedan bojovnik sa crnom beretkom na glavi i odmah 
sa vrata reče: 

- Dvadeset dobrovoljaca na rad kod mene i to odmah! 

Blizu mene je stajao Miki Taslidža iz Čapljine i šapnu mi: 

- Ovo je Jozo iz "Tigrova". Bolje je da mu se sami prijavimo, nego da nas on 
izabere. Vrlo je nezgodan tip. 

Miki se prvi javi, a ja mahinalno odmah za njim, razmišljajući da je bolje ovako 
se odmah javiti jer me kasnije može zapasti rađa kod neke od ATG grupa na prvoj 
liniji. Javih se, pa šta dragi Bog dadne. 

Zatim se javiše još neki. Ukupno dobrovoljaca nas šest. 

Kad to Jozo ugleda, razdera se sa ulaza: 

Ako se smjesta ne javi onoliko koliko sam rekao, zapamtit ćete me dobro! 

Logoraši se malo zagledaše među se i lagano počeše izlaziti jedan po jedan. 
Stražar pored vrata je pisao naša imena na jedan spisak. 

U vrhu liste vidio sam kako piše: 

"Tigrovi" - hrvatska vojska. 

Jozo je samo stajao na vratima i brojao nas dok nisu izašla dvadesetorica. Kad 
nas odbroja koliko treba, potpisa se na stražarev spisak i naredi nam da se penjemo 
na kamion. 

Popesmo se, znajući da je svako penjanje nova neizvjesnost. 

Ne znamo kud ćemo. Kamion pođe. Preko kapije, pa prema Baćevićima, pa 
trasom stare "štreke" do Bune, pa preko izgrađenog mosta preko Neretve. Ovaj most 
su logoraši ručno radili. Zatim krenusmo preko Bune kroz Hodbinu, pa na Kičin 
poviše Malog Polja. 

Tu kamion stade i Jozo nam naredi da izađemo. Čuli smo pucnjavu lakog oružja 
u blizini, a povremeno bi više naših glava prozviždala po koja minobacačka granata. 
I negdje u daljini začuli bi detonaciju. Stadosmo u stroj kod kamiona. 

Jozo priđe i izdvoji nas šestoricu koji smo se u logoru odmah javili 
dobrovoljno. 

Mi se izmakosmo iz stroja, a Jozo ostaloj četrnaestorici zapovjedi: 

- Lezite! 

Logoraši polijegaše po zemlji, a Jozo tad naredi: 

- Puzeći, naprijed! 

Logoraši počeše puzati po kamenom putu. Ubrzo im se odjeća poče cjepati po 
laktovima i koljenima. Nas šestorica i Jozo išli smo za njima lagano pješke. 

Jozo uze automat i ispali ga iznad glava logoraša koji su puzali, te kaza: 

- Ko digne glavu prilikom puzanja, odmah ću ga na licu mjesta ubiti. To vam je 
zato što se niste odmah prijavili kad sam ja to tražio, majku vam jebem balijsku! 

Neprimjetno, Miki me gurnu i šapatom kaza: - Jesam li ti rekao da je bolje što 
smo se dobrovoljno prijavili. 

Išli smo tako oko jedan kilometar, sve dok se logorašima koji su puzali ne 
pokaza krv na koljenima i laktovima. 

Jozo tad reče: - Dosta je, sad možete ustati. 

Ljudi ustadoše. Svi malaksali, krvavi, ali niko ništa ne progovara. U blizini 
. ugledasmo neke vojnike kako sjede pored puta i jedu. Ugledasmo na njima oznake 
"Tigrovi". 

Jozo reče: 

- Evo! Doveo sam vam ih dvadeset. Neka odmah počnu da rade. 

Jedan vojnik ustade i pokaza nam u pravcu nekih vikendica na Kičinu. Reče 
nam da uzmemo lopate i da nasipamo nasip sa lijeve strane puta, koji gleda prema 
Malom Polju i Blagaju. Otuda se povremeno oglašavao snajper Armije BiH. 

Počesmo raditi. 

Znali smo da stojimo otvoreno prema položaju Armije BiH i da nas naši borci 
dobro vide. Ali u istom momentu bijaše mi drago kad primjetih da "Tigrovi" ne 
smiju izaći na otvoreni prostor i da se boje i sjene od boraca Armije. 

Ugledah kuće u Malom Polju. 

Prepoznah izgorjele kuće familija Bjelić. Kad je bila zajednička borba protiv 
četnika u tim istim kućama našli su utočište brojni bojovnici HVO, više mjeseci bez 
ikakve naknade, niti je iko i pomišljao da bilo šta traži od vojske. Mnoge žene su se 
javljale dobrovoljno da kuhaju i peru za vojsku. 

Obuzeše me uzdasi od takvih misli, a sad te kuće stoje između dvije borbene 
linije, zapaljene od istih vojnika kojima su život spašavale samo nekoliko mjeseci 
ranije. 

Pomislih na sve te ljude i žene iz Malog Polja koji su toliko mnogo dali za 
oslobađanje od četničkog agresora, a sad se moraju boriti protiv još jednog. U 
takvom razmišljanju me prekide hitac iz snajpera koji se zabi u hrpu zemlje koju 
smo lopatama pravili. Znao sam da je to opomena i da snajperista vrlo lako može 
podići nišan snajpera. 


202 


To nije uradio jer je primjetio da smo civili, zarobljenici, logoraši. Rekoh Mikiju 
da bi bilo dobro da čučnemo iza gomile zemlje koju smo već napravili, da ne bismo 
pravili smetnje snajperisti Armije da probere metu. 

Na deset metara od nas pade jedna minobacačka granata velikog kalibra od 
Armije BiH. 

Napravila je veliku rupu, ali pošto je zemljište bilo mehko, ne bijaše puno 
gelera. "Tigrovi" se rasporediše po dužini puta i počeše pucati u pravcu brda, gdje su 
pretpostavljali da se nalaze borci Armije. 

Pored mene jedan vojnik ispali čitav jedan okvir iz automatske puške, a čaure 
su tako "frcale" da su mi sve po glavi padale i "čvokale" me. 

Nisam smio ništa reagovati, jer sam vidio da je tom vojniku bilo teško. Bojao 
sam se njegove reakcije. A pucao je iz zaklona, na neviđeno, po instiktu. Iza gomile 
sam gledao u pravcu u kome su pucali ovi vojnici. 

Tamo nisam primjetio nikog da se miče, a niti je iz tog pravca bilo ko odgovarao 
na pucnjavu. 

Kad se paljba "Tigrova" stiša, iz suprotnog pravca se ponovo oglasi snajper. 
Samo jedan hitac. A sa ove ovamo strane hiljade rafala, milioni metaka. 

A ne znaju ni kuda pucaju, ni u što pucaju. Jedan metak sa armijske strane 
inicira ponovnu rafalnu vatru hrvatske vojske. Začuh kako njihov zapovjednik 
preko motorole naređuje da njihovi minobacači gađaju neke kote na brdu, gdje je on 
pretpostavljao da bi mogli biti borci Armije. 

Nakon dvije do tri minute iznad naših glava profijukaše teške minobacačke 
granate, a zatim se začuše detonacije sa vrha brda na suprotnoj strani. Ugledah 
kamenje i zemlju kako lete uvis na svaku stranu. 

Granate su se razbijale o brdo, ali bez ikakvog efekta. Ubrzo dođe pojačanje, 
pješadinci Čitlučke bojne. Jedan Čitlučanin leže pored mene i začuh ga kako govori: 

- Majku im balijsku kako se ne vide! 

Nedugo zatim začu se snajper sa armijske strane. Metak se zabi tačno u gomilu 
zemlje ispred Čitlučanina. On se sav prestrašen povuče prema nazad pužući. 

Zadera se: - Balije! 

Za divno čudo iz dubine se začu glas: - Ustaše! 

Znači Armija je još tu. 

Minobacačka paljba nije im ništa učinila. Trajalo je to tako do iza podne. Mi 
smo bili šćućureni iza gomila zemlje. ' 

Bojovnici su bezuspješno iz zaklona pucali, a Armija povremeno uzvraćala. 

Oko jedan sat popodne začusmo Jozin glas negdje iz daljine: 

- Svi logoraši za mnom! 

Mi se pužući počesmo povlačiti u pravcu odakle se čuo Jozin glas. Kad dođosmo 
na sigurnije mjesto ustadosmo. Jozo nas postroji i prebroji. Bijasmo svi na broju. 

Pomislih: "Dobro je". 

Zatim nam naredi da se penjemo na kamion. Posjedasmo po podu karoserije, 
izdrpani, prljavi i krvavi. 

Jedan od zatvorenika tiho prošapta: Smijemo li pitati da nešto jedemo? 

- Ni slučajno - reče Miki, koji je od prije poznavao Jozin tabijat. 

- Ako to bilo ko uradi, Jozo će nas još više maltretirati, a postoji mogućnost da 
će biti hrane. Bolje je šutiti i čekati. A treba sve raditi kako Jozo naređuje. 

Kamion je išao prema Buni, zastade pred jednom kućom u Hodbini. Jozo 
naredi da siđemo i stanemo u stroj. 

- Prvih deset u ovu kuću, a drugih deset u onu kuću tamo - pokaza rukom. 

- Naložiti ćete vatru vojsci da se griju sad kad dođu, oprati im posuđe, namjestiti 
sobe i iscjepati drva za više dana. To vam je posao do pet popodne. Tad ću ja doći 
po vas. 

Miki i ja bijasmo u prvoj grupi. Uđosmo u kuću. Unutra su bili vojnici - 
rezervni sastav "Tigrova". Rasporedismo se na posao. Vojnici su nas prvo posmatrali 
ispitivački, a onda kad vidješe da radimo bez pauze, rekoše nam da možemo malo 
sjesti i odmoriti se. 

Nama je ovaj novi posao bio nagrada poslije onih teških trenutaka na Kičinu od 
prije podne - dvije potpuno suprotne situacije. Čak nam dozvoljavaju da sjednemo 
i predahnemo. 

"Bože, šta li ćemo još doživjeti do kraja dana"? - pomislih dok sam prao prljavo 
posuđe. 

Tad me jedan vojnik ponudi cigaretom i reče da mogu uzeti čitavu kutiju. Ja mu 
rekoh da ne pušim, ali da drugi puše i ako mogu da njih počastim. 

On mi dozvoli i još upita: - Jeste li gladni? 

- Jesmo - odgovorih mu. Nismo jeli ništa od jučer popodne. 

Vojnik nam nakon toga podijeli po dvije konzerve i reče da jednu možemo 
odmah pojesti, a drugu ponijeti sa sobom. 

Nismo mogli vjerovati očima. Dvije konzerve. 

Miki onako tiho među nama reče: 

- Jesam li vam rekao da će, ipak, biti bolje da ništa ne pitamo Jozu. 

Otvorismo po konzervu i počesmo jesti. Na ozarenim licima logoraša čitao 
sam misao: "Bože dragi, zar ću sam pojesti cijelu konzervu"? 

Toliko su nas u logoru mučili glađu da nam je konzerva postala nedosanjani 
san. 

Kad pojedosmo konzervu, hrvatski vojnici su nam pokušavali dokazivati da 
oni nemaju ništa protiv nas zarobljenika, da oni ratuju vojnik protiv vojnika, da su 
profesionalci i da idu ratovati tamo gdje im pretpostavljeni narede. 

Mi smo šutili i radili, a strah nas je bilo da bilo šta pitamo ili progovorimo. U 
zakazano vrijeme začusmo zvuk "dajca" i Jozin glas: 

- Svi kod kamiona, i to odmah ! 

- Odmah, gospodine Jozo - reče Miki i prvi pođe prema kamionu, a ja odmah 
za njim. 

Ostali za mnom. Iz druge kuće su logoraši izlazili polako. Vukli su se, čak smo 
dvojicu - trojicu čekali nekoliko sekundi. 

Kad stigoše do kamiona Jozo ih izdvoji u stranu i naredi: 

- Sve iz džepova vani! 

Logoraši počeše vaditi konzervu po konzervu iz džepa i po komad hljeba - ono 
što su mislili ponijeti u logor za večeru. Staviše to ispred sebe na zemlju. 

- Sad svi na kamion! 

Mi smo stajali u redu, sve posmatrali. Našoj grupi ne oduze konzervu. Popesmo 
se bez ijedne riječi. Kamion pođe. Miki progovori: 

- Pa ljudi moji, koliko vam govorim od jutros da je Jozo opasan. 

- Treba mu tepati i onda je k'o hljeb. Radio sam kod njega nekoliko puta i dobro 
sam prošao. Ali sam morao uvijek znati šta on misli i izvršavati sve bez pogovora. 

Oni koji ostadoše bez konzerve nijemo su gledali u pod kamiona ne shvatajući 
gdje su to pogriješili. Kamion dođe na Heliodrom i stade ispred škole: 

Začusmo JoZzu: 

- Iskači ! I 

Iskočismo odmah i stadosmo u stroj. 

- Onih deset što su zakasnili u jednu vrstu, a ostali u drugu. 

Napravismo kako Jozo naredi. Stražar ispred škole je sve posmatrao i nije se 
mješao. 

Jozo poče lično prebirati jednog po jednog od onih kojima je maloprije na Buni 
rekao da isprazne džepove. 

Od glave do pete. 

Kod četvorice nađe u džepovima po jednu malu paštetu. 

To Jozu strašno naljuti i razjari: 

- Ovih šesnaest su slobodni i mogu ići u spavaonu - reče stražaru - a ova 
četvorica koja su me pokušala prevariti vraćaju se sa mnom na rad. 

Mi pođosmo prema spavaoni, a ova četvorica ostadoše k'o skamenjeni. Mislili 
su prošvercovati po konzervu, ali ih Jozo nadmudri. Uđosmo u spavaonu. Logoraši 
su kroz prozor posmatrali čitavu scenu pred školom. 

Prvo pitanje koje nam uputiše je bilo: 

- Jeli iko poginuo ili ranjen? 

Ispričasmo svima naglas o čemu se radi i da ostali povedu računa - ako ih drugi 
put zapadne da rade kod Joze - kako treba postupati. Tek oko ponoći vratiše se ona 
četvorica što ih Jozo odvede nekud kamionom. Bili su mokri do kože, smrznuti i 
ukočeni. 

Kad dođoše malo sebi u spavaoni jedva progovoriše: 

- Jozo nas je kamionom dovezao do Bune i natjerao da u obući i odjeći 
preplivamo Neretvu. 

- Kad smo preplivali na drugu stranu, natjerao nas je da stojimo na hladnoći i 
vjetru nekoliko sati. 

Odmah se sva četvorica logoraša javiše na ljekarski pregled. Srećom ljekar je 
još bio u zgradi. 

Mi smo i dalje prepričavali ovaj događaj i dugo nismo mogli zaspati misleći na 
sve događaje iz prethodnog dana. 

Razmišljao sam o JozZi. 

On je radio kao ekonom za "Tigrove". Nabavljao im je hranu, dovodio logoraše 
za njihove potrebe. 

Odudarao je ponašanjem od ostalih vojnika hrvatske vojske koji su se prema 
nama ipak, ljudski ponašali pretodnog dana. 

DOBAR HABER 


Tragao sam za načinom kako da saznam koji detalj o familiji. Bilo je vrlo 
teško. 

Pokušavao sam se javljati dobrovoljno na rađu, ali na rađi na prvoj liniji šanse 
su bivale sve manje da nekog vidim ili da upitam da odem na kratko do kuće. 

SIS je bio vrlo aktivan. 

Bojovnici su ga se bojali k'o zmije. Za sitnice su i bojovnici bili zatvarani po 
heftu ili dvije u zatvor. 

Mi logoraši smo imali međusobni dogovor da prenosimo bilo kakvu 
informaciju jedan drugom, jer svak je bio u istoj situaciji. 

Jednog dana zapazih da Mili Ćeranić čita nekakvo pismo. 

Upitah ga: Od koga je pismo? A on mi reče da ga je upravo sad dobio. Pisala mu 
je supruga, javlja se iz njihovog stana sa desne strane. Tamo je još sa djecom. Nije 
protjerana. 

- Pismo mi je donjela jedna djevojka, Jelica, koja radi ovdje na Heliodromu. 
Ona svaki dan prođe našim hodnikom do prostorija "HBO". Donijela je već nekoliko 
poruka, ali samo poznatim logorašima. 

Pokušat ćemo je zamoliti da negdje pronađe tvoje. 

Na brzinu napisah poruku da sam još živ i da mi supruga napiše par rijeci o 
njenom zdravstvenom stanju, je li živa i šta je sa djecom. Dadoh Milom tu poruku. 

Sutra dan dođe Mili, nosi moju poruku nazad i reče mi: 

- Jelica je išla do tvog stana. Tamo nema nikog. Komšije su joj rekle da ti je žena 
izašla iz bolnice i da se nalazi kod sestre. Ovu poruku je vratila. 

Za mene ovo bijaše velika stvar. 

Puno sam razmišljao o načinu na koji da dobijem bilo kakvu informaciju o 
familiji, a eto dobih je iznenada i spontano. 

Upitah Milog kako da zahvalim djevojci, a on mi reče da za to nema potrebe 
jer je djevojka skromna i pomagala je na ovakav način već nekolicini. Osjetih jedno 
veliko olakšanje nakon ove dobijene informacije. 

RAZMJENA I PUŠTANJE LOGORAŠA CIVILA 19 
- 24. DECEMBRA 1993. 


Polovinom decembra poče kružiti priča logorom da će se još ovog mjeseca vršiti 
razmjena zarobljenika između Armije BiH i HVO i da će se ujedno tom prilikom 
izvršiti puštanje svih zatvorenih civila. Obradovali smo se ovom haberu kao mala 
djeca. 

Još nismo ništa znali o uslovima pod kojima će civili biti pušteni. Važno je 
samo spasiti se od ovog belaja, sastati se sa kućnom čeljadi, pa kako god dalje bude. 

Već sam razmišljao šta da dalje radim. 

Pošto mi je familiji bila na desnoj strani, žena u bolnici, nekoliko puta za redom 
u toku ovog prokletog rata, a sestra je pripremila papire za odlazak u Njemačku, biće 
najbolje da odmah spakujem kofere i put pod noge. 

Lja sam u vrlo lošem zdravstvenom stanju. Kad čovjek visine metar i osamdeset 
i pet, sa devedeset kilograma spadne na šezdeset, mora tu biti oporavka i oporavka. 

Ženu moram odvesti što dalje iz ovog belaja da više očima ne gleda vojnike i da 
se ne trese kod svake detonacije ili rafala. U stanu na desnoj strani ne mogu ostati. 

Ja da idem na lijevu stranu, a da mi čeljad ostane na desnoj, ne ide ni to. Za 
mene će odmah smatrati da ću se uključiti u redove Armije i boriti se protiv njih. 

Šta da napravim? 

Medvjeđu uslugu familiji! 

Da su njih bar do sada protjerali na lijevu stranu, ne bih se mislio ni sekunde 
šta ću. Velike su ovo dileme. Najgora situacija, koja može biti. I opet zaključak. 
Nema druge nego ići sa familijom vani. Prebirao sam po glavi sve moguće varijante. 
Šta napraviti. 

Znojio sam se od muke. Ni jedna varijanta mi nije izledala najbolje. Svaka ima 
prednosti i nedostatke. 

Ako odem prvi će mi brat reći da sam pobjegao. Ali opet, sa ženom moram 
nešto činiti. Ako ostane ovako, gotova je. 

Dođe devetnesti decembar. Stroj. 

Čitaju nekakav spisak. Jedno po jedno ime. Ništa ne govore. 

Na kraju čitanja spiska rekoše da se pročitani izdvoje na drugi kraj igrališta. 
Nismo znali o čemu se radi. Pročitaše i mene sa njima. 

Osjećao sam u zraku da nešto nije u redu. Priđe nam jedan bojovnik i reče da 
pođemo za njim. 

Kuda? 

Pravac - Centralni zatvor u logoru. 

Znali smo da će puštati civile, a da će u logoru ostati zarobljeni pripadnici 
Armije BIH, radi razmjene za njihove zarobljene bojovnike. 

U zatvor nas zatvoriše 912. i rekoše: 

- Vi ste zarobljeni vojnici Armije BiH. Zbog istrage ostajete u zatvoru do 
daljnjeg. 

Nakon dolaska u zatvor odmah smo se počeli međusobno propitivati ko je to 
bio pripadnik Armije. Još dok smo išli prema zatvoru primjetio sam da je među 
nama dosta civila zarobljenih kao i ja i da nikad nisu bili ni u jednoj vojsci. 

Šta je sad ovo? 

Svi smo bili iznenađeni. Kako to da smo na spisku zarobljenih boraca Armije, 
a zatvoreni smo kao civili? 

Doduše neki su na početku rata i četničke agresije bili uključeni u redove 
Armije BiH, a poslije do samog hapšenja imali radnu obavezu pa su i hapšenje u julu 
i sadašnje etiketiranje tako shvatali. 

Nekolicina je u početku četničke agresije bila uključena u redove HVO, pa 
poslije napustili. I oni su mislili da je to razlog sadašnjeg zadržavanja u zatvoru. Ali 
velika većina nije bila nigdje uključena. Neki nisu bili ni onu vojsku odslužili. 

Bilo je nekoliko ljudi starijih od 60 godina. Čak je u ovoj grupi bilo i nekoliko 
duševnih bolesnika. 

Kad smo sve izanalizirali u našem bloku Centralnog zatvora bilo je ukupno 220 
logoraša, sad već zatvorenika. Od toga njih su 15 bili uhapšeni kao civili, a nekad 
prije su bili pripadnici HVO. 

Ukupno 110 logoraša nikad nije bilo ni u jednoj vojsci, znači čisti civili. 

A 95 logoraša je izjavilo da su nekad bili u jedinicama Armije BiH, ali zbog 
raznoraznih okolnosti to više nisu bili i u momentu hapšenja su bili civili. Svi smo 
bili uhapšeni u svojim stanovima. 

Jedino smo znali da se negdje u zatvoru nalazi još oko 15 vojnika pripadnika 
Armije BiH, koji su zarobljeni na dan pada komande Armije BiH u zgradi Vranice 
u Mostaru. 

Ali oni su bili odvojeni od nas i prema njima je provođen poseban tretman. 
Doduše za njih smo samo znali. Nikad ih niko nije viđao. 

Spisak od 912 logoraša, zatvorenika, sa prišivenom etiketom da su zarobljeni kao 
pripadnici Armije BiH je konačno utvrđen i predat Međunarodnim organizacijama. 
A uskoro je trebalo biti puštanje svih logoraša iz škole i sportskih sala. 

Pitali smo se: 

- Zašto su baš mene izabrali da ostanem? 

Znao sam da su oni morali popuniti taj broj i da je upravo toliko njihovih 
bojovnika zarobila Armija BiH. Sad još moramo čekati "istragu" i nekakvu novu 
razmjenu. 

Hoće li ikad do nje doći? 

U tim momentima mi je pred oči izlazila slika uplakane familije koja čeka babu 
da se vrati kući, a on nije došao. 

Ko će njima dati objašnjenje? Dođoše civili iz logora, a babe nema. 

Zašto ostade? 

U gradu se znalo da će tih dana biti puštane grupe logoraša. Svak će iščekivati 
svoga. Čak sam mojima uspio proturiti poruku da me čekaju i da se spremaju za 
put. 

Šta sad? 

Djeca će danima čekati. Na suprugu nisam smio ni pomisliti, ni na njezino 
teško psihičko i fizičko stanje. 

U zatvor uđe stražar i odmah sa vrata naredi: 

- Viste sada zarobljenici i pripadnici Armije. Hoću za kratko vrijeme da se očisti 
hodnik, svi klozeti i spavaone. Da se sve blista. U protivnom će raditi ovo - i pokaza 
rukom na palicu. 

Hodao je hodnikom i držao lekciju: 

- Ovo je pravi zatvor i ovdje važe druga pravila nego u školi gdje ste do sad bili 
i gdje ste bili tretirani kao logoraši. 

- Kad ulazim u spavaonu svi morate biti na nogama, poredani u špalir sa jedne 
i druge strane, ruke moraju biti na leđima, a glava oborena dole. Sobni starješina će 
mi davati raport o stanju u ćeliji. Ovo je sad ćelija nije spavaona. Jeste li razumjeli? 

Slušali smo stražara i vidjeli da je on ozbiljan u izrečenim namjerama. Nema 
labavo. 

Sa još jednini logorašem odoh da čistimo klozete. Radili smo svojski. Mislili 
smo i na onu palicu kojom je stražar prijetio. 

Kad smo bili skoro pri kraju posla, kroz prozor ugledah jednog vojnika kojeg 
sam i prije dobro poznavao. 

Bio je to Miro Rozić. 

Znao sam da je u okviru svojih mogućnosti pomogao logorašima onoliko 
koliko može. 

Zovnuh ga po imenu. Prepoznade me i upita: "Šta trebaš". 

- Ako budeš u prilici, molim te vidi zašto sam ja ubačen na spisak pripadnika 
Armije. Imaš li ikakvu mogućnost da mi bilo šta pomogneš? 

Miro je znao da sam u trenutku hapšenja imao radnu obavezu i da nisam trebao 
biti na ovom spisku. To mu nisam trebao objašnjavati. Obeća da će učiniti sve što 
može i da će brzo doći da mi javi šta je saznao. 

Sutra dan Miro dođe do prozora klozeta i po jednom logorašu mi poruči da 
odmah dođem. Otrčah ko bez duše. 

Miro mi reče: 

Ovaj spisak je konačan. Niko ti više ne može pomoći. Čak pored tvog imena 
stoji primjedba "zabranjeno osloboditi". 

Ne znam ko je to napisao, ali su mi rekli da te sad ni Mate Boban ne može 
osloboditi. Uzalud sam ih pokušavao ubijediti da si do pred samo hapšenje radio 
svoj posao, da te lično poznajem, da sve to nije istina. Ali džaba. Šta tije, tu tije. 

Slušao sam Miru ko omađijan. 

Polagao sam bar malo nade da bi se nešto moglo izmijeniti. A sad ništa. Tamnuj 
i truhni i dalje. 

Zamolih Miru: 

- Molim te, otiđi do moje familije. Obiđi ih i objasni im ovu novonastalu 
situaciju. Očekivat će me, a neću doći. Pomozi im koliko možeš. 

To mi Miro odmah obeća. 

Bijaše mi to prvi kontakt sa jednim HVO vojnikom koji mi obeća nešto 
pomoći. 

Miro mi još reče: 

- Oprosti što te ranije nisam obilazio. Nama je bio zabranjen svaki kontakt sa 
Muslimanima. 

Još na samom početku sukoba nam je kazano da će svaki onaj ko bude 
kontaktirao sa Muslimanima biti kažnjen sa 15 dana zatvora po kratkom postupku. 

- Nažalost, to je istina. 

Zahvalih mu se i na ovome što je do sada učinio, a on mi još i ovo reče: 

- Prije izvjesnog vremena ja sam već posjećivao tvoju familiju, zajedno sa još 
jednim našim zajedničkim poznanikom, Slavkom. Odnio sam im nešto hrane, da 
imaju bar za kraće vrijeme. 

Imali su dosta problema sa noćnim pljačkašima, dosta su isprepadani. Bio sam 
ti kod supruge dok je bila u bolnici, sad je bolje, oporavlja se od šokova što ih je 
preživjela. 

Razmišljao sam o Miri, kao jednom poštenom čovjeku, koji nije imao snage 
da svoje mišljenje iskaže i dokaže na pravom mjestu, niti mogućnosti da zaustavi 
zahuktalu mašineriju i propagandu HVO. 

Osjećao sam mu veliku zahvalnost za pokušaj i za ono što je već učinio za moju 
familiju do sada. 

A obećao je da će još pomoći. Nakon razgovora sa Mirom bijaše mi vrlo 
teško. Nikako nisam mogao svariti ono što sam čuo. Zašto su stavili "zabranjeno 
osloboditi". Šta li se iza toga krije? Razmišljao sam i o mom angažovanju na početku 
rata. 

Bio sam dobar artiljerac, na VBR-u. U uniformi HVO. I kad sam vidio šta se 
sprema, napustio. 

Razmišljao sam i o onom razgovoru sa Bevandom iz SIS-a. Razne kombinacije 
su mi prolazile kroz glavu. Ali nikakvog drugog izbora i mogućnosti nije bilo. 
Osjećao sam se sve slabiji i slabiji. 

Neko od logoraša reče: 

- Eto dolaze kamioni UNPROFOR-a i Crvenog križa. 

Znači ubrzo će početi puštanje civila iz logora. "Neka se bar nekome svane" 
razmišljao sam i tješio se. 

"Daće dragi Allah i nama jednog dana bolje". 

Kamioni se parkiraše ispred škole. Čuli smo kako glasno prozivaju jednog po 
jednog logoraša. 

Uzalud smo pokušavali da nekako dojavimo UNPROFOR-u i Crvenom križu 
da je ponovo napravljena prevara. Neke logoraše uhvati panika. Njih oslobađaju, a 
mi ostajemo. Neki počeše i plakati od tuge. 

Šta sam mogao? 

Oko mene je bilo nekoliko vrlo mladih logoraša. I meni je bilo teško. Počeh 
hrabriti jednog vrlo mladog logoraša kojeg smo zvali "Lepi". Nije imao ni osamnaest 
godina. 

On mi kroz plač reče: 

- Ni vojske nisam odslužio, ni pušku ne znam držati u ruci, a ne da budem još 
pripadnik Armije. 

Sav se tresao kad mi je to pričao, a onda opet zaplaka. U ćeliji broj 2 bila su još 
dvojica dječaka, maloljetnika, dovedeni su iz Prozora. 

Djeca su sjedila i nešto čitala. 

Smijali su se. 

Mislim da uopšte nisu bili svjesni situacije u kojoj se nalaze. 

- Od kuda ova djeca ovdje? - upitah jednog logoraša. 

- Doveli su ih iz Prozora kad su im ubili roditelje. Tu su jer ovi ne znaju šta će 
sa njima. 

- Pa zar i djeca na spisku zarobljenih boraca Armije? - upitah jer sam vidio da 
djeca ne mogu imati više od po petnaest godina. 

Kroz jednu rupu na vratima ćelije ugledasmo kako u zatvor ulaze "unproforci". 
Ponadasmo se da će možda doći do nas. Ali stražar ih provede na gornji sprat. Tamo 
su bile zatvorene žene. Uskoro hodnikom prođe dvadesetak žena koje su plakale od 
sreće i radosti. 

Prepoznadoh Spomenku koja je radila u Komandi Armije u zgradi Vranica kao 
daktilograf. Plakala je. Čuo sam kako govori: Zar je i ovo moguće! Sloboda? 

Gledali smo u izmučene, blijede i mršave žene kako ljube ljude iz UNPROFOR- 
a. Ljubile su ih od dragosti što će ubrzo biti slobodne. 

Stražari iz zatvora su samo gledali svu ovu ceremoniju prozivanja i sređivanja 
papira oko preuzimanja žena logorašica. 

Pomislih: "Hoće li i meni ikada doći ovakav dan"? 

A bio sam mu tako blizu prije samo nekoliko dana još dok sam bio u školi. 

Žene ubrzo izađoše iz zatvora i uđoše u kamion UNPROFOR-a. U daljini smo 
čuli kamione kako polaze ispred škole. Znači i tamo je završena ceremonija prozivke 
i popisa. 

Prvi kamioni uskoro pođoše. 

Bili su to kamioni sa logorašima koji su se prijavili za odlazak na desnu stranu. 
Tamo su im bile familije. Do sada još nisu bile protjerane. 

Znali smo da ti logoraši idu svojim kućama, da idu svojim familijama, ali smo 
isto tako dobro znali da su oni još daleko od slobode. 

Sloboda je na onoj strani gdje je Armija BIH. 

U drugim kamionima su bili logoraši koji su se prijavili za odlazak u treće 
zemlje sa familijama, ili su im familije već bile tamo. 

Tužno smo gledali za kamionima koji odvedoše oslobođene logoraše na lijevu 
obalu. Dubok uzdah mi se ote. 

Ubrzo nakon odlaska kamiona u naš blok zatvora uđe stražar koga smo zvali 
"Čuperak". Poče čitati nekakav spisak. Ja sam se u tom momentu nalazio u hodniku 
i stao sam odmah iza njega, tako da sam mogao djelimično vidjeti imena na spisku. 

Bio je to najnoviji spisak zatvorenika, složen po abecednom redu. Primjetih da 
pored svakog imena stoji naznaka "vojnik ili neki čin". 

Kad dođe do mog imena primijetih da u produžetku stoji "zapovjednik voda". 

Bijaše to spisak svih zatvorenika iz Centralnog zatvora. Ukupno 912. 

Znači bio je to plan, da se javnosti plasira dezinformacija o nama kao 
zarobljenim pripadnicima Armije BiH, i da na taj način stvore alibi za naše daljnje 
ostajanje u zatvoru. 

Teško sam se mogao pomiriti sa činjenicom da još moram ostati u logoru. 
Pogotovu ovo sa zatvorom. Još rekoše da će sad provoditi istragu nad nama. 

Razmišljao sam i u razmišljanjima išao daleko: 

"Ako. sam pod istragom, šta je sa ovih prvih šest mjeseci logoraškog 
tamnovanja? 

Računa li se i to u istragu ili ne? 

Znao sam da je po svim važećim svjetskim zakonima istraga moguća do najviše 
šest mjeseci. 

Ali zar ovdje ima ikakvih zakona. Nakon istrage mora doći suđenje! Ali nismo 
kriminalci! Ako nema krivice onda nas moraju osloboditi. Ali za oslobođenje po 
sudskom pravu treba sud i porota i advokati. 

Tu stadoh sa razmišljanjima. 

Odoh suviše daleko. To su bili samo moji pusti snovi i maštanja. 

Čelnici HVO su plasirali u javnost informaciju da su oslobodili sve civile iz 
logora, a da su u logoru ostali samo zarobljeni vojnici Armije BiH i oni na koje se 
sumnja da su nešto sarađivali sa Armijom ili bili uključeni u Armiju. 

Istina će morati još sačekati. 

PSIHIČKA KRIZA 


Teško sam podnosio činjenicu da moram produžiti boravak u logoru. Bio sam 
skoro siguran da ću biti otpušten kad i velika većina logoraša. Bolesna supruga, djeca 
pogotovo stariji, koji je već bio na vagi da ga uhapse ili ostave, zbog njegovih blizu 
osamnaest godina, tjerali su me da mislim kako bi bilo najbolje spakovati kofere i 
put pod noge. Neće mi dopustiti da sa familijom pređem u Donju Mahalu. 

Čak bi i kad bi mi to dozvolili postojao rizik da me ubiju usput. Zato mi se u 
razmišljanjima prije nego što su civili otpušteni, varijanta sa odlaskom kod sestre u 
Njemačku činila najboljom. 

Ali sve kombinacije su bile uzalud. Prikačiše mi da sam vojnik Armije BiH, i to 
još zapovjednik voda. 

Ono me posebno brinulo, što mi Miro reče: "Zabranjeno otpustiti". Ko li je to 
napisao? 

Malo me je tješilo saznanje da je supruga bolje, ali to bolje je značilo da je bila. 
bolje do otpuštanja logoraša. 

Sad kad vidi da me nema, stanje će se sigurno pogoršati. 

Kad je Miro bio sa njima bila je kod njezine sestre. To mi je napisala i u poruci 
koju mi je Salko donio, a potvrdila mi je i Jelica. 

Sa režimom u zatvoru upoznasmo se odmah prvi dan. 

Ja sam tek u logoru prvi put u životu i vidio kako izgleda zatvor sa unutrašnje 
strane. 

Prizemlje, sprat, podrumi sa samicama, blok preko puta našeg, u drugom dijelu 
zgrade. Ćelija broj 3. 

U ćeliji, a to je bila jedna veća prostorija, bilo nas je ukupno šezdeset i tri. Ispred 
ćelije jedan duži hodnik, a na početku hodnika sa unutrašnje strane jedna prostorija 
u kojoj su boravili stražari. 

Ćelije u kojoj smo mi boravili bi se zaključavale. Nije bilo puno hodanja. Imali 
smo jedan klozet i jedno kupatilo na sve tri ćelije u kojima je boravilo približno isti 
broj logoraša. 

Kad bi ostali u ćeliji preko dana razgovarali smo i kombinovali. 

A tek smo prešli iz logora u zatvor. Dok se sad ponovo neko nas sjeti proći će 
dani i dani, mjeseci. 

U jednom momentu učini mi se da nikad neće doći kraj ovom tamnovanju. 
Kontakt sa vanjskim svijetom mi je održavao Miro. 

Puno sam mu zahvalan. Došao bi sa vanjske strane zgrade do prozora klozeta 
i zovnuo bi nekog od zatvorenika koji bi u tom momentu bio u klozetu i poručio da 
dođem do prozora klozeta. Ja bih bio u klozetu, a on sa vanjske strane i ispričao bi 
mi ukratko nove habere. 

Jednog dana dođe i ispriča mi ono što sam i očekivao: 

- Posjetio sam ti familiju. Očekivali su da češ doći sa ostalima koji su pušteni. 
Bili su psihički spremni da odmah putujete. Puno ih je pogodilo kad su saznali da 
nečeš izaći. 

- Djeca su razočarana, a supruga ti je morala ponovo u bolnicu. Ustvari, i kad je 
izašla kod sestre nije bila potpuno dobro, ali su je izveli, da malo dođe k sebi. 

- U vrlo teškom je psihičkom stanju. Nikom ne vjeruje da si uopšte živ. Džaba su 
joj bila i moja uvjeravanja da sam s tobom lično razgovarao. - Stan ti je u potpunosti 
opljačkan. 

- Nosi ko šta stigne iz njega. Oni ne smiju noćevati u njemu poslije nekoliko 
upada noćnih bandi. Samo stariji sin ode i ponešto prenese kod tetke. 

- Bili su spakovali skoro sve stvari za put. Čak je i tvoja garderoba tamo. 

Uspio sam samo zahvaliti Miri na informacijama. Rekoh mu da mi nije dobro 
i da moram odmah u spavaonu. On ode. Ja se nekako dovukoh do spavaone. Počeh 
se tresti. U glavi mi je nešto tuklo sve jače i jače. Logoraši su dolazili, smirivali me. 
Jedva ispričah Ahmetu o čemu se radi. Tješili su me da će, ipak, dobro biti, a i da je 
moglo biti još gore. Ja ih nisam slušao. Slika familije mi je bila pred očima. Onako 
ležeći počeh gubiti svijest. Nedostajalo mi je zraka. 

Uhvatih Ahmeta za ruku i rekoh mu da zovne ljekara. To bijaše zadnje što sam 
mogao kazati. Kroz maglu sam mogao čuti kako logoraši nešto razgovaraju, a šta 
ne znam. Čujem kako Ahmet lupa po vratima i zove stražara. Lupao je dugo bez 
uspjeha. 

Nakon dužeg vremena začu se škljocanje brave u vratima i glas: 

- Ko zove? 

Dovedite doktora, imamo jednog zatvorenika koji je izgubio svijest i ima velike 
bolove - odgovori Ahmet. Stražar otvori vrata, pogleda po spavaoni da se uvjeri da 
je istina ovo što Ahmet govori i ponovo ih zatvori. 

Prošlo je dugo vremena dok se vrata ponovo ne otvoriše. Uđoše ljekar Stranjak 
i medicinski tehničar Omer. Čujem kroz maglu kako ljekar pita Ahmeta šta mi je. 

Ahmet mu odgovara da sam strašno iscrpljen od dugotrajnog rada i da sam 
nervno rastrojen nakon saznanja loših vijesti o familiji. 

Ljekar me pita kako sam, a ja nemam snage da otvorim oči i da bilo šta 
kažem. 

Osjećam kako mi u glavi zuji i lupa, a oči hoće da iskoče od bolova. 

Ljekar mjeri tlak i govori da mi je strašno nizak. Čudi se kako čovjek uopšte 
može biti živ sa tako niskim tlakom. Omer mi daje injekciju. Ahmetu dadoše nekakve 
tablete i rekoše da mi daje po dvije svakih nekoliko sati. 

Začu se ponovo škljocanje brave u vratima. Odoše. Ahmet mi daje jednu tabletu 
i malo vode. Silom mi dade i drugu da popijem. 

Zaspah. 

Probudih se sav u znoju. Ahmet mi reče da sam spavao tri do četri sata. Pitam 
koliko je sati. Pola pet ujutro. - 

Mrak. 

Ja sam se još tresao. U džepu napipah žilet. 

Otkud žilet? 

Znam da ga prije nisam imao. Tad se sjetih sinošnjeg košmara i plana kako da 
sam sebi oduzmem život i prekratim muke. I to mi je bilo palo na pamet. 

Pomislih: 

"Ima li lijeka za mene"? 

Hoće li ikada doći kraj ovome? 

Ako je supruga stvarno toliko bolesna, šta li će biti sa njom, šta li će biti dalje 
sa djecom? 

Šta li je inače sa njima? 

Ovo je već treći put da je supruga u bolnici. Skoro, koliko sam ja proveo u 
logoru, toliko je ona u bolnici. A djeca čitavo vrijeme prepuštena sama sebi. Kako li 
se snalaze? Šta li jedu? 

Sve jedna misao za drugom. 

Ahmet ugleda da sam i dalje zamišljen. Upita me "Je li mi imalo bolje? Potvrdih. 

- Ako možeš čitati, evo ti ovu knjigu. Malo će ti odagnati misli, a biće ti sigurno 
bolje - reče i dade mi jednu knjigu. 

Bijaše to "Analiza Kurana". Otvorih onako letimično u sredinu i počeh čitati sa 
velikim naporom. Još mi se vrtilo u glavi. 

"Najveći čovjekov grijeh je sam sebi oduzeti život". 

Ovo me zainteresova i lagano nastavih sa čitanjem. Čitam, a osjećam da mi je 
sve lakše. "Pravi vjernici vjeruju samo u Allaha dželešannuhu". "Sve što se oko nas 
dešava, tako je dragi Allah odredio". "Od sudbine se ne može pobjeći". 

Čitao sam. 

Osjetih da me glava prestade boljeti. Još jednom pogledah u naslov knjige, pa 
nastavih čitati. Je li moguće da su sve čovjekove dileme već opisane i napisane. I 
zaista kako sam čitao tako sam osjećao da neka tegoba silazi sa mene. 

Dok sam ja čitao primjetih nekolicinu logoraša kako klanjaju sabah. Među 
njima je bio i Ahmet. Kad završi sa klanjanjem Ahmet me upita: 

Vidim da si nastavio čitati tu knjigu. Čini mi se da ti je malo bolje. A i ja sam ti 
rekao da će ti biti bolje. i 

Ništa mu ne odgovorih. Sve je vidio. Pridigoh se, sjedoh, naslonih se na zid 
ćelije i nastavih sa čitanjem. Nisam se mogao rastaviti od te knjige. 

Malo sam čitao, pa malo gledao u Ahmeta. Uvijek vedar, razuman, stabilan i 
svega svijestan. 

Ni logor, ni zatvor ga nisu mogli spriječiti da obavlja namaz. 

Za sve ima najjednostavniji odgovor: 

- Biće onako kako je dragi Allah naredio. Ja sam čitao dalje i čudio se: "Pa ovdje 
sve piše. Dragi moj Allahu kako je čovjek do sada bio slijep kod očiju". 

Nikad mi nije bilo jasno otkud ove knjižice u zatvoru? Ko li ih donosif Kako li 
ih unosi? A čitali smo ih svi. 

TEŠKI DUŠEVNI BOLESNICI - LOGORAŠI 


Na spiskovima logoraša koji su po mišljenju vlasti tzv. "Herceg - Bosne" 
pripadali jedinicama Armije BiH nalazili su se i teško bolesni logoraši stariji od 60 
godina, kao i dvoje maloljetne djece od 15 godina. Ovo dvoje maloljetne djece je sa 
još nekolicinom logoraša dovedeno iz Prozora. 

Među logorašima starijim od 60 godina nalazili su se Puce Mujo i Tanović 
Husnija. Tanović je bio teški srčani bolesnik, ovisnik o lijekovima. 

Izgled ove dvojice logoraša i njihove godine kazivali su sve ljudima iz 
međunarodnog Crvenog križa koji su povremeno dolazili i sravnjivali utvrđeni 
spisak logoraša, navodnih pripadnika Armije BiH. 

Kod tih susreta neki logoraši su čak pokazivali iskaznice HVO, kazujući na taj 
način da su sve do hapšenja pripadali toj istoj vojsci koja ih je uhapsila. 

Odgovor međunarodnog Crvenog križa bio je: Mi smo dobili ovaj spisak od 
zvaničnih vlasti "Herceg - Bosne" i vi se više ne smatrate kao uhapšeni civili nago 
kao pripadnici Armije BiH. Mi vidimo da to nije istina, ali nemamo kompetencije 
da bilo šta promijenimo. 

U ćeliji broj 3, u mojoj blizini spavao je logoraš Jazvin, koga smo zvali Jazo. On 
je bio umno zaostao pa smo mu svi pomagali da se uklopi u našu sredinu. 

Izgledom je bio visok, crn, krupne građe. A nosio je uvijek za jedno dva broja 
manje pantalone i kaput, pa je to bilo upadno na prvi pogled. 

Kad biizlazio na rađu, stalno bi kupio stare stvarii predmete i totrpao u džepove. 
Po povratku sa rađe mi smo mu to uzimali i bacali, jer smo se bojali zaraze. 

On je to kupio i govorio: 

- Ovo će mi valjati djeci, koja su na lijevoj strani. 

Jazo bi više puta dobio degenek od bojovnika HVO, jer se u startu nije znao 
uklopiti u disciplinu i želje tih bojovnika kod kojih bi radio. Mi ostali bi za kratko 
vrijeme "prokužili" kakav je koji bojovnik i sve što on zahtjeva odmah bih bez 
pogovora ispunjavali. Tako smo izbjegavali više degeneka. 

Prvu porciju degeneka rijetko ko bi izbjegao, ali onda bi dalje znali kako se 
treba ponašati. 

Jazi to nikad nije uspjevalo. 

Jednom prilikom Jazo se vratio sav modar sa rađe. 

Pitali smo ostale koji su radili sa njim šta se desilo, a oni rekoše da ga je jedan 
bojovnik udario palicom po leđima isto kao i ostale i pitao ga: 

- Ko te je udario? 

- Vi gospodine, odgovorio bi Jazo. 

Tad bi ga bojovnik ponovo udario i pitao isto. 

Jazo nije znao šta treba odgovoriti, i nakon svakog udarca bi odgovarao: 

- Pa udarili ste me vi gospodine! 

Bojovnik ga se okanio tek kad se umorio od udaranja palicom kud stigne, 
shvativši da Jazo ne može da ukapira da nakon prvog udarca i pitanja: "Ko te udario"? 
mora odgovoriti: 

- Ne znam gospodine. 

Tad bi ceremonija bila završena bez dodatnog degeneka. 

Ostali logoraši su ovo degenečenje Jaze očajno posmatrali. Nisu smjeli 
progovoriti, jer bi tad onaj ko progovori dobio degenek. Samo su posmatrali kako 
razjareni bojovnik udara Jazu palicom po leđima i kud god stigne. 

Doktoru Stranjaku smo kazivali na Jazino duševno stanje i ako može da ukaže 
nadležnim HVO da odvedu Jazu na daljnje duševne preglede i liječenje. Sve je bilo 
uzalud. Doktor je pokušavao, ali mu nisu prihvaćali prijedlog. Utvrđeni spisak 
zatvorenika se ni po koju cijenu nije mogao, niti smio mijenjati. 

Ručak u centralnom zatvoru se dijelio u podrumu zgrade u kojoj su bile naše 
ćelije. Postrojili bi se u hodniku ispred ćelije u red i jedan po jedan bi u koloni išli niz 
stepenice u podrum. Prilikom tog kretanja važio je isti protokol kao u stroju. 

Ruke na leđima, glava pognuta dole. Nije bilo gledanja na stranu. Za svaki 
prekršaj slijedio bi udarac palicom. U podrumu Centralnog zatvora su bile samice, 
ali na suprotnoj strani od menze. Često bi čuli vrisku iz tih samica. 

Posebno je bio upečatljiv glas jednog logoraša iz samice koji je razmišljao na 
glas, pa pjevao razne pjesme, pa se derao, a onda bi iz sveg glasa uzviknuo: 

- Marijanoviću, jebem ti majku ustašku! 

Ova psovka se odnosila na čuvara zatvora Marijanovića, koji se nalazio u holu 
podruma i čuvao red za ručak. 

Mi smo svi šutili. Nismo znali kako će Marijanović reagovati. A imao je sve 
mogućnosti na raspolaganju. 

Ipak, Marijanović se odlučio našaliti sa tim logorašem iz samice. Valjda da 
skrati vrijeme. Zaderao bi se da ga onaj u samici čuje: 

- Puce, daj mi ključeve, da ovog u samici odmah zakoljem. 

Puce je bio stražar i zajedno sa Marijanovićem bio na dužnosti, inače katolik. 
Puce je tada bio daleko i nije mogao čuti Marijanovića. 

Odmah iz samice se začu glas: 

- Nemoj, Puce, brate, ne daj mu ključeve. Zaklaće me Marijanović. Ne daj, 
Puce, brate! 

Marijanović bi se tada ponovo zaderao: 

Puce daj ključeve: A logoraš iz samice bi ponovio: 

- Ne daj, brate, Puce! 

Mi smo sve ovo slušali, dok smo bili u redu za ručak. Neki logoraši bi se tom 
prilikom smijali jer su - vidjeli da se i stražar Marijanović šali i smije, a neki bi se 
duboko zamislili. 

Ovaj logoraš iz samice bio je zasigurno nervno rastrojen. Šta je sve ovaj logoraš 
preživio u samici pa da skrene s pameti, to jedino on zna. Njegovo ime nismo 
saznali, a po naglasku smo mogli zaključiti da je najvjerovatnije bio negdje iz srednje 
Bosne. 

Nekoliko dana nakon našeg zatvaranja u Centralni zatvor, u naš blok dovedoše 
još dvadeset logoraša iz Prozora. Oni su dovedeni direktno iz nekog priručnog logora 
u Prozoru. Među njima su bila dva maloljetna dječaka od oko 15 godina. Kad smo 
mi vidjeli ovu djecu začudili smo se i pitali: 

- Zar i djeca na spisku pripadnika Armije BiH? 

- Zar i sa njima u logor? 

Tada nam oni odrasliji medu njima ispričaše tužnu sudbinu koja ih je zadesila. 
Ostali su bez roditelja, jer su ih ubili navodno "nepoznati" počinioci, na teritoriju u 
blizini Prozora, koji je inače kontrolisao HVO. 

Zvanične vlasti HVO u Prozoru nisu ni pokušale sprovesti istragu o ovom 
slučaju, a kad nisu znali šta će sa djecom neko je donio "pametnu" odluku da ih 
pošalju sa zarobljenim civilima u logor Heliodrom. 

Svi oni su, također, upisani na spisak zatvorenika kao pripadnici Armije BiH. 

Gledao sam to dvoje djece, razmišljao o mojoj djeci. Nedugo zatim stupio sam 
sa njima u kontakt. Pokazivali su mi crtane romane i pohvalili mi se kako im stražari 
nisu to oduzeli kada su ih ovamo dovodili. Kakve li ironije? 

Djecu doveli u logor, a dozvolili im da mogu ponijeti romane. Djeca su im 
zračila nekom vedrinom i bezazlenošću i ne znajući šta se oko njih događa. 

Poneki od njih dvojice bi nam ispričao i neki vic. 

Mi bi ih pažljivo slušali i nasmijali se ispričanom vicu, iako to nekada ne bi bilo 
smiješno. Vidjeli smo da im je to užitak. 

U takvim kontaktima svima nama logorašima bi misli lutale od naše vlastite 
djece pa sve do ove djece u logoru: 

- Zar su ova djeca išta kriva, pa da se nađu u koncentracionom logoru? 

Od 912 logoraša na spisku, koji su ostavljeni u logoru nakon velikog puštanja 
civila od 19. do 24 decembra 1993, i za koje su zvanične vlasti tzv. "Herceg - Bosne" 
tvrdili da su pripadnici Armije BiH, dakle nalazilo se i starijih osoba i djece i duševno 
poremećenih osoba. 

Samo da se ne zaboravi! 

TOMO - KONJIČKA BOJNA "KLIS" 


Nakon prelaska u Centralni zatvor prva rađa mi je bila za Konjičku bojnu "Klis". 
Bojali smo se bilo kakvog izlaženja na posao jer smo redovno dobijali degenek. 

Niko od bojovnika kod kojih smo radili nije vjerovao da smo uhapšeni kao 
civili. 

Njihova javnost, a i cjelokupna svjetska javnost je prihvatila informaciju da su 
civili pušteni kućama i da su svi logori zatvoreni. Zbog toga su svi bojovnici smatrali 
da su u zatvoru ostali samo zarobljeni vojnici Armije BiH, da smo mi bili ti koji su 
pucali na njih. 

Malo je koji bio, da mu neko od rodbine ili prijatelja nije poginuo u ovom 
ratu. 

Sad su se mogli osvetiti na nama, potpuno nemoćnim. Šta su htjeli, to su i 
radili. 

Nas 912 bili smo zabilježeni u njihovim knjigama kao pripadnici "muslimanskih 
snaga", kako su u to vrijeme oni nazivali Armiju BiH. Vrata ćelije se otvoriše i stražar 
povika: - Tri prva s reda vani! 

Ja sam bio treći. 

Sa mnom su bili Mili Ćeranići Mili Trbonja. Izađosmo iz ćelije vani i ugledasmo 
jednog bojovnika koji bijaše došao po nas. 

Bilo je rano jutro. Još nismo bili ni doručkovali. Popis je kratko trajao, jer nas 
nije bilo puno. Bojovnik nam reče da idemo vani. 

Kad izađosmo, ne ugledah nigdje auta pa zaključih da ćemo raditi nešto u 
blizini. Išli smo prema izlazu logora. Vojnik je išao uporedo sa,nama sa otkočenim 
automatom. 

Samo bi progovorio: "lijevo" ili "desno" u zavisnosti od putanje kretanja. 

Dođosmo do jedne velike kasarne. 

Bojovnik nam naredi da uđemo i da sačekamo. U blizini je bila jedna oglasna 
tabla i u zaglavlju jednog spiska pročitah "Konjička bojna Klis". Pored nas su prolazili 
neki bojovnici. 

Bili su vrlo službeni i odmah osjetih u zraku da se nećemo dobro provesti. Neko 
oslovi onog bojovnika koji nas je doveo sa: "TOMO". Shvatih da mu je tako ime. 

Nije imao više od dvadesetak i koje godine, dugu crne, neočešljane kose. 

Tomo nam priđe i reče: 

- Imate zadatak da očistite sve klozete u čitavoj kasarni. Mora sve da blista. Ako 
nađem primjedbi na licu mjesta ću vas strijeljati. 

Strijeljanja se nismo plašili, ali degeneka jesmo. Upitasmo Tomu čime ćemo 
čistiti, a one se razdera: 

- Prstima, nego čime! Majku vam jebem balijsku! 

Uđosmo u prvi klozet. 

Bio je strašno prljav. Nečistoće svuda po podu, pored WC šolja, po zidu. Pisoari 
puni mokraće, začepljeni i prelijevaju se po podu. Užasan smrad. 

"Bože, ko li samo ovdje živi" pomislih. 

Nađosmo nekakav tarač i počesmo prati i čistiti redom. Ja sam bio očistio jednu 
WC šolju kad uđe Tomo. 

- Jesi li očistio WC šolju? - upita me. 

Ja potvrdih, čisteći drugu WC šolju. Iznenada osjetih jak udarac kundaka 
puške u leđa i riječi: 

- To još nije čisto, Balijo! Moraš to bolje očistiti. 

Zaboli me. 

Samo stiskoh zube i uzeh krpu da ponovo iznutra očistim tu WC šolju. 

Mili Ćeranić i Mili Trbonja su čistili druge klozete. Ja sam bio u ovom. 

Čistio sam i po nekoliko puta istu WC šolju samo da Tomo ne bi našao neku 
primjedbu. 

A znao sam da će me udariti, našao ne našao primjedbu. 

Kad Tomo ponovo uđe i vidje da još čistim WC šolje reče: - Ti stari, radi to brže, 
inače ćeš ponovo dobiti po leđima! 

Nisam se više obazirao na Tomine riječi. Radio sam svoj posao. 

Razmišljao sam: "Kako samo čovjek može mrziti čovjeka, a da ga uopšte ne 
poznaje"? 

Počeh čistiti pisoar. 

Bio je pun mokrače i ćikova. Izvadih ćikove rukom iz mokrače. Ali mokrača je 
i dalje stajala u pisoaru. Nije oticala. 

Nakon nekoliko trenutaka u klozet ponovo uđe Tomo i kad ugleda da čistim 
pisoar kaza mi: 

- Nemoj slučajno da to ne pročistiš? Zapamtit ćeš me zauvijek! 

Odgovorih mu da nemam čime ovo pročistiti, i da se trudim koliko mogu. 
Opet iznenada, kad sam bio okrenut prema pisoaru, udari me kundakom po sred . 
leđa. Padoh na pod klozeta. Ugledah sve zvijezde pred očima. 

Ustaj se stari! - začuh Tominu zapovijed. Jedva se pridigoh. 

- A kako si mogao pucati u Hrvate? - kaza, gledajući u mene kao razjarena 
životinja. 

Nisam mu ništa odgovorio, jer nije bilo smisla ništa objašnjavati. Zagrnuh 
rukav i uvukoh ruku u mokraću. 

Napipah otvor pisoara i uprijeh dlanom kako bih stvorio pritisak. To sam 
pokušavao jedno deset minuta. U jednom momentu primijetih da mokrača poče 
oticati. Osjetih nekakvo olakšanje. 

Taman kad je mokraća sva istekla ponovo uđe Tomo i kaza: Vidiš stari da 
se može, kad se hoće! Ništa ne progovorih. Nastavio sam čistiti pločice u klozetu. 
Nakon izvjesnog vremena Tomo ponovo dođe i reče mi da pođem za njim. Narediše 
mi da sjednem na jedan vojnički krevet. 

Čim sjedoh poče ispitivanje. 

Prvo su me pitali u kojoj sam jedinici Alijine vojske bio, pa koji mi je broj puške 
i tako redom. Vojnička pitanja. 

Ja sam im odgovarao da sam uhapšen u mom stanu na desnoj strani i to kao 
civil. Dok sam ovo pričao oni su se cerekali. 

Govorili su mi: 

- Kako to da ste svi civili, kad smo sve civile pustili iz logora? s 

Vidio sam da daljnje objašnjenje i govorenje istine nema svrhe pa odlučih da 
više ništa ne odgovaram. Jedan od onih koje sam našao u kancelariji mi poče prijetiti 
da će me ubiti ako ne budem dalje odgovarao na pitanja. Drugi bojovnik se usprotivi 
i kaza da uvedu drugog i da je sa mojim ispitivanjem završeno. 

Čuo sam Tomu kako im govori: 

- Možete ih udarati koliko hoćete, ali moraju ostati živi jer ih ja žive moram 
razdužiti u zatvoru. 

Ja nastavih čišćenje klozeta, dok su Ćeranića i Trbonju ispitivali. 

Oko jedan sat dođe Tomo i reče da je za danas završena rađa, ali da sutra 
moramo doći mi isti da nastavimo raditi započeti posao. Krenusmo prema zatvoru 
nazad. 

Uz put nam je Tomo govorio: 

Ja sam vas dobro zapamtio. Hoću da sutra isti dođete na rađu. Odgovorismo da 
smo razumjeli, ali da nismo ništa doručkovali jer smo rano otišli. Na ovu primjedbu 
Tomo se poče derati: - Još tražite da vas hranimo. 

Mi ušutismo. 

Srećom, Tomo nas je vratio malo prije redovnog ručka u zatvoru, pa ipak nešto 
pojedosmo tog dana. Sutra dan ujutro dođe Tomo zorom po nas. Ćeranić i Trbonja 
pođoše prvi, a ja zastadoh da obujem cipelu. Tomo je stajao pored stražara. 

Jedan od logoraša, koji je stajao iza mene mahinalno upita: 

- Mogu li ja? 

Vjerovatno je mislio da posao u krugu zatvora nije loš, stražar odgovori da 
može, a meni naredi da čekam slijedeću rađu. ' 

Oni odoše, a ja ostadoh čekati odlazak na neki drugi posao. 

Osjećao sam se zadovoljan što slučajno nisam ponovo otišao na rađu kod Tome, 
ali ujedno sam se osjećao nemoćan da bilo šta drugo promijenim ili da pomognem 
onima koji odoše kod njega da rade. 

Opet oko jedan popodne vratiše se njih trojica u zatvor, puni modrica i strašno 
preplašeni. Ispričaše da im je bilo gore nego prvi dan. 

Ja sam toga dana bio otišao na rad kod IX bojne, ali čitav dan mi je u glavi bio 
Tomo i njegove metode mučenja i ispitivanja. 

NOVA GODINA 1994. 


Dan uoči Nove godine 1994. radili smo u krugu logora. 

Čistili smo deponiju smeća ispred zgrada. To smo radili i lopatama i golim 
rukama. Najveći smrad je bio na deponiji Centralne menze u kojoj su se hranili 
bojovnici HVO. Tu je bacano svašta. 

U smetljištu je bilo pomješano raznoraznih predmeta sa otpacima hrane. To 
smo morali kupiti i tovariti rukama. Smetljište je bilo u jednoj velikoj rupi. Dok smo 
to radili uprljali bi se u potpunosti, i tijelo i odjeću, a strašno je smrdilo od otpadaka 
hrane u raspadanju. 

Kakav apsurd. 

Mi gladni, radimo po cijeli dan za pola konzerve, a sada gledamo ogromne 
količine prosute hrane. Bilo je nekoliko logoraša koji su neke komade hrane vadili 
iz smetljišta i stavljali u džepove. Opominjali smo ih da to ne rade i da će se zaraziti 
ako budu to jeli. 

Neki poslušaše i odmah baciše, a drugi nisu mislili tako. Valjda je glad nadjačala 
razum pa su krenuli na rizik. Nekoliko dana nakon što smo počeli raditi ove poslove, 
na logorašima se pojavi kožna bolest "šuga". 

Primijetih da se neki logoraši mažu nekom tekućinom koju im je dao doktor. 
Ubrzo se bolest proširi po cijeloj ćeliji. 

Svi dobismo nekakve bočice sa tekućinom da se mažemo. Po tijelu se pojaviše 
neke tačkice koje su strašno svrbile. Kad bi se mazali išli bi u klozet. Tamo smo i 
ostavljali te bočice. 

Šuga se vrlo brzo prenosila i na one koji su najviše držali do higijene. Logoraš 
po nadimku "Japrak"je bio poznat u logoru po redovnom održavanju higijene. 
Kupao se kad god bi stigao. Ali i njega zahvati "šuga". Njegove kolege su ga zbog toga 
"zafrkavali". 

Kad bi se "Japrak" vraćao iz kupatila čist i okupan, oni bi začepili nos, kao 
pitaju se, šta ovo "smrdi"? I 

To je bio jedan vid "zafrkancije" u logoru, iako nikom nije bilo to toga. 

To je bilo više silom, samo da skratimo vrijeme i da se ubije monotonija u 
zatvoru. 

Jednog dana na pokrivaču logoraša koji je spavao do mene primjetismo da 
nešto gamiže. 

Vidjeli smo da se on češe po glavi. 

Bile su to "uši". Odmah kazasmo doktoru. 

On dođe sa tehničarima i svima izvrši pregled glava. 

Kod nekih su "uši" već bile, kod nekog nisu i doktor naredi tehničarima da nam 
svima napraše glave nekim praškom. 

Sve ovo, i kožne bolesti i "uši" pojaviše se u momentu kad smo imali dovoljno 
vode i sapuna, ali je to vjerovatno bilo nedovoljno da se ubiju klice dugotrajnog 
logorovanja i jedne kompletno nedovoljno provođene higijene. 

Ipak smo se mi redovno naučili umivati, kupati nekoliko puta heftično i 
svakodnevno tuširati po potrebi, a u logoru o tome nije vođeno računa. U istoj odjeći 
smo i radili i spavali. Vrlo je rijetka bila prilika da nešto drugo presvučemo, a ono što 
smo imali na sebi oprali bi onim danima kad nas preskoče u odabiru za rađu. 

Sapun smo rijetko dobijali, pretežno od humanitarnih organizacija. Kad bi 
radili u nekoj kući ili stanu u gradu, obično bi povirivali u kupatilo i tražili komadić 
sapuna ili nešto slično. To bi kriomice stavljali u džep i pronosili u logor. Vode je bilo 
dovoljno, ali je bila hladna. 

Kad bi radili poslove, kao što je bio ovaj oko deponije smeća i hrane kod 
Centralne menze, uvečer bi smrdili ko jazavci. Radili smo golim rukama i to je bio 
prvi mamac za razne teške zarazne bolesti. Samo je pravo čudo bilo, da osim "šuge" 
i "ušiju" ništa drugo nismo "fasovali". 

Stražar koji nas je čuvao dok smo čistili deponiju prezivao se Čuljak. Bio 
je invalid u nogu, šepao je dok je hodao. Na uniformi je nosio nekakvu metalnu 
značku, kao nekakvu zaslugu za ostvarivanje ciljeva tzv. "Herceg - Bosne". To je on 
sam prikačio i imao sam utisak da se tom značkom diči, a nešto slično nisam vidio 
ni u jednog drugog bojovnika HVO. Čak nisam bio ni siguran je li on potpuno 
normalan. Imao je zadatak da nas zatvorenike raspoređuje za rad u krugu logora i 
da nas nadgleda. 

Kod Čuljka smo radili vrlo rado. Nismo bili izloženi prvoj liniji. Doduše posao 
je bio težak i strašno prljav. Deponije smeća i svakakvih otpadaka, klozeti, septičke 
jame i svašta drugo. 

Znali smo da Čuljku treba oslovljavati sa "gospodine" pa smo svaku priliku 
koristili da ga i za najmanju sitnicu oslovljavamo sa "gospodine", pogotovo kad 
u blizini ima drugih bojovnika. Tad bi Čuljak cvjetao. Požurivao bi nas u poslu i 
odgovarao nam na pitanja "strogo". ) 

A na kraju rađe davao bi nam po četvrtinu hljeba i po jednu malu konzervu. 
Dok bi nam to davao držao bi nam predavanje kako je on milosrdan, a na drugoj 
strani muče Hrvate i ne daju im ništa jesti, misleći na bojovnike koje je uhapsila 
Armija BiH i koji su bili po našim zatvorima. 

Dan uoči Nove godine završili smo rađu oko pet sati popodne. 

Vratismo se u zatvorsku ćeliju. U tri ćelije u jednom bloku bilo nas je 220; u 
našoj ćeliji šezdeset tri. Svi smo bili prljavi. 

Ugledah jednog Bosanca koji se prezivao Bašić kako vadi prljavu hranu iz depa 
i pokušava je očistiti. 

Vjerovatno je to stavio u džep danas kad smo radili. 

Pokušavao sam ga ubijediti da to baci, da ne jede, da će se sigurno zaraziti. Ja 
sam pričao priču, ali džaba. Ništa ga nije moglo ubjediti. Nisam se više htio puno ni 
baviti njim, jer sam čekao red na kupanje. 

U našem bloku bio je samo jedan tuš, a nas 220. i još voda hladna. 

Ali bez obzira na sve, morali smo se poslije ovakvih rađa u krugu logora 
okupati. Čekali smo na red jedan po jedan. 

Logoraš po imenu Hadže upravo je bio izašao iz kupatila i vraćao se u spavaonu. 
U tom momentu začusmo škljocanje brave u vratima zatvora. Vrata se otvoriše 
upravo kad je Hadže bio kod vrata spavaone. 

Začu se glas stražara: Ti ovamo! 

Hadže stade, pa kao iznenađeno pokaza prstom: "Jeli ja'? Pođe prema stražaru 
ne znajući o čemu se radi. Kad mu se približi, stražar ga udari nogom u glavu iz sve 
snage. Ni mi nismo znali o čemu se radi. Vratili smo se sa rađe, čekali na kupanje 
pa nas je iznenadila i sama posjeta stražara, a pogotovo ovakav postupak. Srećom 
Hadže je, primjetivši da će dobiti udarac, pognuo glavu i držao ruke iza leđa. Stajao 
je čvrsto na nogama i ne pade od udarca. Nije se ni pomjerio. Neko od logoraša 
prepoznade stražara i povika: 

"Smiljanić" 

Mi koji smo stajali očekujući odlazak na kupanje, polegosmo po podu, praveći 
se da ležimo. Reagovali smo instiktivno, ne razmišljajući šta radimo. 

Začusmo Smiljanića kako ljutito pita Hadžu: 

- Šta ćuriš kroz vrata? 

- Nisam ćurio, gospodine zapovjdniče, samo sam se kupao - odgovori Hadže. 

Na to ga Smiljanić ponovo udari nogom u glavu. Bio je to nekakav izvježban 
udarac. Hadže je bio snažan, nabijen, omanjeg rasta pa je Smiljanić mogao podići 
nogu do njegove glave. Ali, Hadže ponovo osta na nogama. Smiljanića to razljuti pa 
se razdera: 

- Vodite ga u samicu! 

Onako polugolog, tek izašlog iz kupatila, uhvatiše dvojica i odvedoše u 
samicu. 

Kad je dežurni stražar zatvarao vrata usput nam reče: 

- Večeras je Nova godina. Pošto će biti dosta pijanih bojovnika, vama je najbolje 
da odmah legnete spavati, a svjetlo će se gasiti u osam. 

Koli ti je mislio o Novoj godini i kome li je bila na umu? Tiho završismo kupanje 
i to samo ko je stigao na red, a onda smo svi legli. Niko nije mogao spavati. Nije se 
čuo nikakav zvuk u spavaoni. Svak je bio sa svojim mislima. 

Kud koji? 

Vani se čula galama i svirka, a onda rafali iz automatske puške. Pucali su po 
zidovima zatvora. 

Bojovnici su pili i bivali sve raspoloženiji i veseliji. 

Bojali smo se da ne ubace bombu među nas, ili da tako pijani ne uđu među nas. 
Stražari koji su čuvali naš zatvor donijeli su piće i hranu stražaru. Stražara je bila u 
sklopu zgrade zatvora. U jednom momentu začusmo harmoniku. Pjevali su. Sve je 
orilo. 

Ležao sam i razmišljao o familiji. 

Gdje li su? 

Kako li im je? 

Počeše mi padati na pamet nekakve prijašnje Nove godine, odlasci na more, u 
hotele, i koje kakve budalaštine, ali me takve misli nisu mogle preokupirati. 

Samo sam molio dragog Allaha da što prije svane i da idem na rađu. 

Ko zna šta li nam sve ovi pijani spremaju? 

Začuh pjesmu: 

- "Oj Alija, jebem ti baklavu, mislio si bez metka stvoriti državu". 

Taj repertoar sam već dobro znao iz Dretelja. Srećom ovi ovdje nisu nas nagonili 
da pjevamo. U nas se bio uvukao nekakav strah. Pitali smo se "kako li će biti kasnije 
kad je ovako počelo"? 

Rafali počeše udarati po zidovima ćelije, odbijeni meci počeše padati po nama. 
Lijegali smo, savijali se, pokrivali rukama po glavi. Koga li će pogoditi? Začusmo 
lupanje po vratima zatvora sa vanjske strane. Lupanje biješe sve jače i jače. 

Tada stražari koji su čuvali nas odgovoriše onima vani. 

- Mi vam ne smijemo otvoriti, jer nam je tako naređeno. 

Udaranje o vrata se pojača još više. Sa izvana su se čuli povici pijanih bojovnika 
stražarima da otvore vrata, a stražari su im i dalje odgovarali da neće otvoriti jer im 
je tako naređeno i da džaba čekaju. 

Tada se iz vana začu pucanje iz automata i pištolja, te povici: 

- Treba ih pobiti! 

- Šta ih čuvate? 

Stražari nisu dalje odgovarali. Mi smo strepili šta će se dalje dogoditi? Hoće li 
popustiti? Orgijanje pred vratima trajalo je do kasno. Mi smo ležali, šutili. Niko nije 
spavao. Vrata zatvora nisu se otvarala. Bijaše to duga i iscrpljujuća noć. 

Uđosmo u novu kalendarsku godinu, budni, neispavani, iscrpljeni strahujući 
za svoju sudbinu. 

Takvi odosmo na rađu čim svanu. Mene zapade rađa ponovo sa Čuljkom. Opet 
smeće, opet deponija i klozeti, čišćenje čitav dan i peksinluk, ali uvečer i konzerva 
za nagradu. 

Dok nas je Čuljak ujutro vodio na rađu, vidjeli smo mladu vojsku kako vježba. 
Neko od logoraša reče: - Ovo su "novaci". 

Tako su oni nazivali regrute. Vidjelo se na prvi pogled da su dosta mladi. 
Pretežno osamnaest godina ili koja više. Vježbali su na komandu u ritmu američke 
vojske. 

Začusmo zatim kako u ritmu vježbanja zajedno izgovaraju: 

- "Poklaćemo Muslimane, pobićemo sve balije, silovat ćemo im Žene si 

Nismo se mogli oteti utisku, kad to prije "naučiše", ako su novaci. U startu su 
ih učili da mrze Muslimane i sve stoje muslimansko. I to samo muslimansko. Slušao 
sam ih često i nikad nisam čuo da pjevaju kako će poklati, pobiti ili silovati nekog 
drugog. Samo muslimansko. Nama je to bilo vrlo ružno slušati, a šta smo mogli. 
Radili smo u blizini gdje oni vježbaju. 

Jedan logoraš u mojoj blizini prošapta: 

- Bože, kakva li će ovo vojska biti. 

Već u prvim časovima obuke i treniranja neko im je punio glavu nacionalnom 
mržnjom. Te pjesme je morao neko već prije smisliti i servirati im. Sve je ulazilo u 
cjelokupni plan etničke mržnje i čišćenja. 

Oni se pripremaju za jednu dugotrajnu mržnju, koju će biti vrlo teško izbrisati 
iz glave onih kojima je napunjena. Duga će i teška biti ova borba. 

Posijano je mnogo sjemena mržnje u jednom narodu prema drugom narodu. I 
to među dva naroda koja se historijski nikad nisu ni mrzila, ni ratovala jedni protiv 
drugih. Stoljećima su živjeli jedni uz druge, jedni sa drugima. 

Je li to tvorac ovog htio u historiji. Ako i jeste pošao je pogrešnim putem. 

Od ovakvih grešaka štetu može imati samo njegov narod. Generacije će imati 
posla da ovo isprave. Ako se ikad mogne ispraviti. 

"Hoće li, ipak, jednog dana taj tvorac ovoga svega biti poznat imenom i 
prezimenom, a kako stvari izgledaju, neće biti u jednini". 

Peti dan poslije Nove godine vrati se Hadže iz samice. 

Pričao nam je kako su samice pune logoraša. Neki su već šest mjeseci u logoru. 
Najviše nam je spominjao nekog Redžu, koji je prije bio major u onoj vojsci. Nije 
prošlo dugo vremena, a Hadže se ponovo nađe u samici. 

Hadže je jedno vrijeme bio sobni starješina i morao bi uvečer podnijeti raport 
dežurnom zatvora. Kad je dežurni ušao u ćeliju, mi smo stajali u špaliru, pognuti, 
sa rukama na leđima. 

Hadže je stajao pored dežurnog i rekao: 

- Gospodine zapovjedniče! Spavaona broj tri broji šezdeset i tri pritvorenika. 
Prisutno šezdeset i jedan. 

- Rashod: jedan na radu, jedan "ubio džadu". 

Ovaj raport je razljutio dežurnog i Hadže ponovo dobi pet dana samice. Kad se 
vratio Hadže nam se pravdao: 

- Kako ću drugačije kazati za logoraša koji je pobjegao, nego da je "ubio džadu". 
Šta smo mogli? 

Nasmijasmo se, a ova šala košta Hadžu pet dana samice. 

PROFESOROVA HRABROST 


Januar 1994. 

Logoraši razgovaraju o raznim kombinacijama i o eventualno mogućim 
razmjenama logoraša zarobljenika. Posebno važne logoraše za zamjenu vlasti tzv. 
"Herceg - Bosne" su držali u zatvoru u Ljubuškom. 

Pošto njih nikako nisu dovodili na Heliodrom to nam nije bio nekakav 
pokazatelj da bi do ukupne razmjene moglo potrajati još dugo. Šta smo mogli? 

Nalazili smo načina da tješimo jedni druge. Psihička napetost je postojala sve 
veća. Čak neki logoraši počeše izgovarati neke skore datume razmjene. A nervoZa sve 
veća i veća. Gdje god da se okrenu u zatvoru, svuda debele rešetke, velika gvozdena 
vrata i posebni propisi, kao da smo najveći kriminalci i zlikovci. 

U toku jednog takvog razgovora u naš paviljon uđe vođa smjene stražara i 
glasno se razdera: 

- Dežurni soba, raport! 

Na takvu naredbu logoraši su skakali na noge, pravili špalir sa jedne i druge 
strane ćelije, a dežurni sobe bi podnosio raport o brojnom stanju u ćeliji. Sve nam je 
ovo bilo čudno jer je raport tražen prije podne. 

Uobičajeno je bilo da se raport daje uvečer prije spavanja. Nadugo poslije u našu 
ćeliju uđe jedan oficir HVO u pratnji dežurnog stražara i još dvojica bojovnika. 

Dežurni sobe podnese po propisu raport o brojnom stanju u ćeliji, a mi smo 
stajali u redovima po dvoje i nijemo gledali u pod. 

Ispod oka primijetismo kako nas oficir gleda. 

Tad reče: ; 

- Možete slobodno podignuti glave. Ja sam došao da vam saopštim nekoliko 
informacija. I 

Podigosmo glave i tek tada smo se mogli malo bolje zagledati u oficira. Neko 
od logoraša tiho šapnu: 

- Ovo je Puljić, glavni zapovjednik SIS-a za cijeli HVO "Herceg - Bosne". 

Oficir je gledao pravo u sredinu ćelije, prema logorašima, među kojima je bio i 
profesor Mesihović Bedžo, a zatim poče glasnije govoriti: 

- Da znate da bi vas mi odmah razmijenili, ali vas vaši neće. Vas sada niko neće 
i niko vas ne prizna svojima. Alija je taj krivac zbog koga vas još držimo u zatvoru. 

Nakon što je oficir ovo rekao, nastao je kratki tajac. 

Niko nije reagovao na ove riječi. Samo smo posmatrali oficira i čudili se 
razlogu ove priče. Zašto je priča baš nama logorašima? U tim razmišljanjima najviše 
hrabrosti da progovori imao je profesor Bedžo. 

On reče: 

- Ne bih se ja, gospodine, složio sa vama da nas naši neće da prime - mislio 
je na Armiju - a isto tako ne bih se složio da je Alija kriv što smo mi uhapšeni po 
stanovima i ovamo dovedeni. 

Dok je profesor ovo govorio mi smo stajali kao ukopani i divili smo se njegovoj 
hrabrosti da to direktno kaže. Otimao je naše trenutne misli, ali je upravo on bio taj 
koji je protivriječio ovom oficiru. 

Primijetismo da se oficir malo ljutnu, a onda se pogledom uputi prema profesoru 
i reče: - Meni se čini, profesore, da se mi dobro znamo. 

Profesor, iz prve odgovori oficiru: - Vi mene možete poznavati, ali ja vas uopšte 
ne znam. 

Ovim odgovorom profesor je aludirao na činjenicu da je taj oficir dobio čin 
u vojsci za vrijeme njegovog hapšenja ili nešto prije, a da je prije toga bio građanin 
nepoznat u javnosti. 

Na ovaj odgovor oficir malo zastade pa reče: 

- Imat ćeš priliku, profesore, da me dobro upoznaš, - a sada pitam ostale 
logoraše, ima li još nekih pitanja? 

Mi smo stajali i šutili. 

Oficir se okrenu i izađe iz naše ćelije. Kada su se vrata na ćeliji zatvorila mi smo 
prilazili profesoru i čestitali mu na hrabrosti. 

Sutra dan stražari dođoše po profesora u ćeliju i odvedoše ga u samicu, u 
podrum zatvora. Tamo je ostao sve do razmjene logoraša u martu. 

Ponekad bi ga vidjeli na kratkim šetnjama na igralištu, na koje su izvodili 
zatvorenike. Doznali smo da se dobro drži. 

Inače u toku cijelog našeg zajedničkog tamnovanja profesor je imao nekoliko 
verbalnih duela i sa logorašima. 

Kod tih duela bilo je podijeljenih mišljenja ostalih logoraša da je profesor u 
pravu ili nije. Ali ovog puta profesor je dobio od svih nas i iskrene čestitke i podršku 
za ispoljenu hrabrost. 

ZULFINA ŽELJA ZA OSVETOM 


Zulfu Batlaka su prebacili u naš blok u zatvoru negdje u januaru. Tada, 
vjerovatno po nečijem naređenju, stražari izvršiše grupisanje zatvorenika prema 
mjestu odakle su dovedeni. Svi zatvorenici iz Mostara dođoše u naš blok u prizemlju 
zatvora. 

Na gornjem spratu Centralnog zatvora bili su grupisani zatvorenici iz Stoca i 
iz Dubrava. A u podrumima i na suprot našeg bloka bili su smješteni zatvorenici iz 
Prozora, Jablanice, Žepča i Šehera. 

Zulfu sam viđao dva puta u mimohodu za ručak, i samo smo se mogli pogledom 
pozdraviti. Kad dođe u naš blok, prvo dođe do mene, jer smo se odavno dobro 
poznavali. Nakon što smo se upitali za zdravlje i on mi reče da je dobio smještaj u 
ćeliji broj 1, u našem bloku. 

Bio je stalno obučen u istoj crnoj uniformi i nosio je crnu beretku na glavi. 

Tu je uniformu nosio još iz perioda dok je bio u HOS-u, ni u logoru mu je nisu 
skinuli. 

- Kako to da nisi u Ljubuškom sa Vladom i Hamdijomf? 

_ Bili su oni i mene odredili za Ljubuški. Ali glavni u SIS-u im je to zabranio 
komentarišući ovako: "Zulfo je bio u HOS-u od početka rata. U Ljubuškom će ga 
odmah osloboditi iz zatvora bez obzira što je kasnije prešao u Armiju". 

Zulfo sjede do mene. 

Prvo skide protezu sa noge, koja mu stradala u borbi protiv četnika, kad se 
borio rame uz rame sa HVO. 

Kad sjede primjetih mu na licu da to više nije onaj veseli Zulfo, kakvog sam 
prije poznavao. Bio je zamišljen, lice zategnuto i ukočeno. 

Upitah ga: 

- Jesu li te mučili kod ispitivanja? 

Znao sam da su Zulfu morali posebno "obrađivati" pošto je bio komandant 
dijela Armije u Blagaju. 

Od samog početka rata on je bio u HOS-u i bio je zapovjednik jedne jedinice 
HOS-a. 

Borio se vrlo uspješno protiv četnika i oslobodio Blagaj. Kasnije je tu cijelu 
jedinicu HOS-u priključio Armiji BIH u Blagaju i bio postavljen za komandanta. 

Znao sam i o Zulfinoj hrabrosti u akcijama i ofanzivama protiv četnika. A znao sam 
i za njegovu narav, tvrdokornost, svojeglavost, samostalnost i nepredvidivost. 

Zulfo mi poče pričati: 

- Meni je teže palo što me izdade moj "prijatelj" Avdo i na lukav i ljigav način 
izruči neprijatelju. 

- Dan prije napada HVO na Armiju, osmog maja, na Avdin prijedlog otišli smo 
da popijemo kahvu u jednu gostionicu. Ali tamo me je već čekala zasjeda bojovnika 
HVO. Tu su me zarobili. Kad sam shvatio da sam prevaren i da sam u zamci, Avde 
nije nigdje bilo. Izvukao se na vrijeme, a prijatelja ostavio. 

- Niko me ne može razuvjeriti da nije bio sa njima u vezi i da me za "sitno" 
prodao. Ali ako Bog da inšallah, Zulfo će svakom vratiti dug, samo da preživimo. 

Posebno su me ispitivali o naoružanju, koje je imala moja jedinica, o našim 
vojnicima, o planovima. I maltretirali me i degenečili pri tome. Sve je Zulfo izdržao, 
a samo mi je stalno u glavi bio moj "prijatelj" Avdo. Ja sam još prilikom Zulfinog 
dolaska u naš paviljon vidio da se stražari koji su ga dovodili plaše i respektuju ga 
iako je logoraš. 

Zulfo se čvrsto držao. Njegova crna uniforma i "imidž" da mu ništa nije zaklati 
čovjeka, ipak je kod stražara izazivala jednu dozu strahopoštovanja. Na rad ga nisu 
izvodili. 

Zulfo je prije rata bio vrstan majstor, autolakirer. Često bi bojovnici dolazili da 
ga pitaju hoće li im ofarbati auto. Kome je htio farbao je, a kome nije htio, niko ga 
nije mogao natjerati. A onaj kome bi pristao da ofarba auto morao ga je prethodno 
lijepo zamoliti. 

A dok je radio čuvala bi ga i po trojica stražara. 

Uvečer bi se vraćao u zatvor u pratnji po trojice naoružanih stražara. Pratili su 
ga do vrata. On bi lagano išao, bez ikakve hiće. Malo mu je smetala proteza. Stražari 
ga nisu smjeli požurivati. 

Otvorili bi mu vrata i lijepo ga pozdravili na rastanku. On bi im samo klimnuo 
glavom i ušao. Ponašali su se prema njemu kao da nikako nije logoraš. 

Često bi sa ovakve rađe donio ponešto hrane u spavaonu. 

Redovno bi to podijelio sa mnom i još jednim njegovim prijateljem. Dok bi 
uvečer polagano jeli razgovarali bi. 

Često bi ga čuo kako govori: 

- Da mi je samo dočekati da vidim Avdino lice. Ženu i djecu nisam vidio ima 
već dvije godine i uopšte sad ne znam gdje su, ali na to nikako ne mislim. U glavi mi 
je samo osveta za sve ove dane provedene u logoru. 

Dani u zatvoru sa Zulfom postadoše mi interesantniji. Pričao mi je o njegovim 
akcijama u borbama protiv četnika, o načinu obuke i čeličenju vojnika, o planovima 
u budućnosti, ako preživi. 

Razmišljao sam o tome koliko bi ovakav borac valjao u redovima Armije sad u 
ovom ratu. Znali su to dobro i oni koji mu planiraše hapšenje. 

Nažalost, za to iskoristiše njegovog najboljeg prijatelja, muslimana! Na Zulfu 
je način njegova hapšenja ostavio dosta traga, ali ga to nije dotuklo. U zatvoru je 
shvatio da mu je najbliži saradnik u borbi radio o glavi. 

Teško je platio jedno životno iskustvo. 

Da ne bijaše izdaje, oni ga nikad ne bi živa u ruke uhvatili. A da bi ga uhvatili, 
dosta bi ih poslije toga platilo glavom. 

J sad su mi u glavi Zulfine riječi: 

- Bolan, treba djecu iz malena učiti da prepoznaju neprijatelja prvo u svojim 
redovima, da prepoznaju izdajice i izrode svog naroda, da ih odmah izoluju. 

- Da ih ne zadesi sudbina Zulfe Batlaka. Lahko ćemo mi sa neprijateljem sa 
strane. Njega vidimo i odmah poznajemo. 

Sačuvaj te Bože onih koji sa tobom sole, a o glavi ti rade. 

PIJANI BOJOVNIK, MEĐU LOGORAŠIMA U 
ZATVORU 


Krajem januara, početkom februara 1994. dođosmo jednog dana sa dnevnog 
rada. Oprasmo se i legosmo. Umor nas je savladao. Ubrzo zaspah. Cijeli dan sam 
cijepao drva za IX bojnu. Nisam bio vješt u cjepanju drva. Dok sam cjepao, posmatrao 
me jedan bojovnik i u jednom momentu reče: 

- Meni se čini da to vješto radiš kao da imaš iskustva u cjepanju drva. 

Nisam mu imao potrebe šta odgovoriti, bijaše mi drago što me pohvalio, pa 
nisam htio da bojovniku kazujem istinu o mojoj vještini u cjepanje drva. Zato su me 

Oko ponoći, propudi me jedan ispaljen hitac u neposrednoj blizini u samoj 
ćeliji. 

Tom prilikom, još dok sam spavao, pogodi me čahura u glavu. Kada se 
probudih ugledah da svi logoraši stoje u običajenom špaliru, kao kad se predaje 
raport dežurnom. 

Ruke na leđima, glava pognuta. Ustajući, nije mi bilo jasno šta se događa u 
spavaoni. Tek kad ustadoh ugledah na vratima spavaone dežurnog stražara, zvanog 
"Grća", još jednog bojovnika HVO-a sa oznakama njihove brigade "Bruno Bušić', i 
jednog civila u društvu ove dvojice uniformisanih. 

Kad me ovaj bojovnik ugleda kako ustajem okrenu pištolj kojeg je držao u ruci, 
prema meni i reče: 

- Pa jeli moguće da se tek sada ustaješ? 

Ja se već duže vremena nisam brijao, bio sam prilično smršao, i dosta iscrpljen 
radom. 

Moj izgled je odavao dojam jednog mnogo starijeg čovjeka nego što sam bio. 
Bojovnik me dobro odmjeri od glave do pete, malo se nasmija, okrenu se prema Grći 
i nastavi ceremoniju koju je već bio započeo. Primjetih da ispred njega stoji logoraš 
Mili Ćeranić i da ga gleda ravno u oči. 

Bojovnik ponovo uperi pištolj prema Milom i reče: 

Maloprije sam pucao pored tvoje glave, a sad ću ti pucati ravno među oči. 

Mili je stajao mirno i nije ni trepnuo. Svi logoraši su se čudili kako je samo ovaj 
bojovnik mogao upasti u zatvor pored toliko stražara. Samo smo nijemo pratili tok 
događaja. 

I Grća je stajao i sve posmatrao. Nije se mješao, a primjećivalo se da mu nije 
pravo što bojovnik puca u ćeliji. Bio je svjestan da je sadašnji broj zatvorenika već 
utvrđen po imenu i prezimenu i da ni jedan zatvorenik ne smije faliti. Inače stražari 
odgovaraju. 

Nakon kraćeg vremena bojovnik ponovo reče: 

- Znateli vi šta vaši rade sa našim vojnicima u logorima na lijevoj obali Neretve? 
Kidaju im uši i jezik i nabijaju ih na kolac. Muče ih, a šta vama ovdje fali. Ništa! 

Nakon ovih riječi poče ponovo pucati i to u visini glava logoraša, ciljajući 
između glava. Najviše je metaka ispalio kraj glave Milog Ćeranića. 

Ne znam šta je taj Mili mislio, ali je čitavo vrijeme ostao miran i nastavio gledati 
pravo ne rekavši ni jedne riječi. Vjerovatno mu je bio na meti, jer je bio najbliži 
vratima. 

Bojovnik zatim nastavi dalje: 

- Mi ne možemo nikad živjeti zajedno, a vi više nikad nećete živjeti na 
prostorima "Herceg - Bosne". 

Bojovnik je bio dobro pijan. Primjećivalo se to i na govoru i na držanju. Civil 
koji je stajao sa njima poče dalje pričati umjesto pijanog bojovnika: 

- Jasam bojovnik HVO iz Tutine ATG grupe. Bio sam u ovakvim logorima koje 
drži muslimanska vojska u Konjicu i Jablanici. Prije neki dan sam razmijenjen. 

- Sad sam došao da vas malo bolje upoznam. Neću vam ništa na žao učiniti 
iako to mogu ako hoću. 

Nakon ove priče pijani bojovnik se okrenu prema Grći i upita ga: 

- Šta tije? Čega se bojiš? 

Grća mu odgovori da se ničega ne boji, i da ne zna na šta misli, a onda mu 
bojovnik prigovori: - Znamo mi sve za tebe i za sve one balije kojima ti lično 
pomažeš. 

Stražar Grća je inače bio jedan od umjerenih stražara. Obavljao je svoj posao, a 
nikad nije nastojao da logorašima pogorša njihovo stanje. A kada je mogao, u okviru 
mogućnosti, nekim logorašima je činio izvjesne usluge. Pijani bojovnik je nešto od 
toga načuo i sad je prigovarao Grći. 

Nakon kraćeg vremena pijani bojovnik i civil napustiše našu ćeliju i odoše u 
ćeliju broj 2. Tamo su ponovili istu ceremoniju kao i u našoj ćeliji. 

Samo je prilikom pucanja bio ranjen logoraš Mili Trbonja, metak mu je okrznuo 
uho. Kad je Mili pao i počeo krvariti iz uha, pijani bojovnik se zbunio i ne čekajući 
da provjeri šta se dogodilo sa ranjenim logorašem, izašao vani u kancelariju u kojoj 
su inače sjedili stražari. 

Mi smo još dugo stajali i njemo gledali jedan u drugog. Hvala Bogu da smo 
ostali na broju. 

LEPI 


Bio je mjesec februar 1994. godine. 

Tih dana nisu nas više vodili na rađu na prvu liniju. To je bio dogovor između 
Crvenog križa, UNPROFOR-a i vlasti tzv. "Herceg - Bosne". 

Radili smo većinom nešto u krugu logora, zatim za njihovu inžinjeriju na Buni 
i na Vardi i još za IX bojnu u Rodoči i Jasenici. Po dolasku sa rađe očekivala bi nas 
nešto malo veća i nešto kvalitetnija porcija hrane nego do tada. Malo veća, ali opet 
nedovoljna. Ali vidjeli smo da se nešto mijenja. Međutim, i dalje su to bila samo dva 
obroka dnevno. 

Logoraš "Lepi" je bio strašno psihički opao. Mislim da se prezivao Buljubašić. 

Tješio sam ga kako će uskoro morati biti razmjena, kako ovome mora doći kraj. 
Bio je malo stariji od mog starijeg sina i osjetio sam u jednom momentu nekakvu 
očinsku brigu za tog momka. 

Govorio sam mu eto kako nam već daju i malo bolje obroke hrane. Ubjeđivao 
sam ga na razne moguće načine da će doći bolji dani. 

Bilo je džaba. U njega se bio uvukao nekakav strah od odlaska na rađu. Ujutro 
bi se sav počeo tresti kad bi stražar počeo prozivati. 

Sakrivao se u klozet, molio doktora da mu dadne poštedu. 

Stalno je izvrdavao i izbjegavao odlazak na rađu. Doduše, to je i mogao, jer je za 
rađu trebalo oko 200 zatvorenika, a u zatvoru nas je bilo 912. 

Bilo je u to vrijeme dosta dobrovoljaca za rađu. 

Na rađi bi često dobijali ručak i po koju konzervu. Neki su se javljali i išli raditi 
po čitav dan za jednu konzervu. 

Predložih jednom prilikom Lepom da pođe sa mnom na rađu. 

- Bit će ti psihički bolje, bit češ vani na zraku. Nije teško. 

- Brže vrijeme polazi. - govorio sam mu - I. ja se svakodnevno javljam 
dobrovoljno na posao, jer manje mislim na familiju. Pristade. 

Rekoh mu da ujutro prije prozivke bude blizu mene i da nas odaberu da budemo 
zajedno na istoj rađi. Ujutro primjetih da pred zatvor dolazi kamion IX bojne. Već 
smo prepoznavali po kamionu, koja bojna dolazi i traži zatvorenike za rađu. 

Začusmo stražara kako kroz zatvorena vrata govori: 

- Za IX bojnu dvadeset. Prvo dobrovoljci, a onda iz ćelije broj 3 redom. 

Ovo "redom" je značilo da na rađu idemo po nekom utvrđenom redosljedu. Po 
abecedi. Da ne bi stražari birali, dogovorili smo se da na rađu idemo redom. Danas 
jedni, sutra drugi. I da ne bi stalno odlazili drugi. Dobrovoljci su bili izuzetak, isto 
kao i oni sa ljekarskom poštedom. 

Nas dvojica stadosmo među dobrovoljce. Ubrzo nas se skupi dvadeset. Popisaše 
nas, a zatim na kamion. I popis je sada bio nešto strožiji. 

Koliko nas odvedu toliko nas moraju vratiti. Brojka od 912 bila je tačno 
utvrđena. Međunarodni Crveni križ nas je evidentirao po logorskim brojevima. Kad 
smo mi znali za ovo, bilo nam je puno lakše. 

Nema više onih rađa kad smo se prije polaska halaljivali sa onima koji ostaju. I 
po tome smo vidjeli da se nešto mijenja. 

Kamion pođe prema Rodoču i na ulasku na Čekrk skrenu lijevo iza jedne 
zgrade. Tu nam narediše da siđemo. Podijeliše nam krampe i lopate i narediše da 
idemo za trojicom bojovnika. Pođosmo jedan za drugim. 

Bojovnici su imali automate na gotovs. Često sam se u sebi smijao zbog ovakvog 
straha bojovnika. 

Mi logoraši, izmučeni, iscrpljeni, sa lopatom u ruci, a oni sa automatom i to još 
na gotovs. Bojovnici su bili službeni. Ništa nisu pitali ni pričali. 

Lepi je išao iza mene i u jednom momentu mi prišapta: 

- Ovo je moja zgrada. Ovdje sam se rodio i odgojio. Roditelji su ostali u stanu 
kad su mene uhapsili. Ne znam jesu li tu? 

- Šuti - tiho mu šapnuh - samo će biti gore za obojicu, ako čuju da pričamo. 

Vidio sam da se sav trese od uzbuđenja. Bojovnici nas povedoše do vodovodnog 
bazena preko ulice, pa "tranšejom", desno prema gatačkim kućama. Ove tranšeje 
smo kopali mi logoraši od Raštana pa sve do Bune, neprekidno. Naravno osim kroz 
Donju Mahalu. Tu su bili naši. 

Kad dođosmo do gatačkih kuća jedan bojovnik zastade i reče nam: 

- Vi morate kopati nove "tranšeje" i to okomito prema Neretvi do onog velikog 
trna - i pokaza rukom na trn - a zatim će te skrenuti u desno. - Ovdje neka vas ostanu 
šestorica. 

Pogledah u Lepog, bio je sav problijedio. 

Bijaše mi žao što sam mu ja predložio da danas pođe sa mnom. Ustvari, ja sam 
pretpostavljao da nas više ne smiju voditi na ovako opasne poslove na prvoj liniji. 

Ali, Šta je tu je. 

Ništa više danas ne možemo promijenuti. Uzeh krampu i počeh kopati prvi. 
Oborih grudobran kako bih kopao okomito na tranšeju u kojoj smo se nalazili. 

Ugleda se čistina ispred mene i kuće na drugoj strani Neretve. Začuh pucanj 
snajpera sa te strane. Metak se zabi u zemlju neposredno pored mene. 

Znači opomena. Lepi leže po rovu. Bojovnici su čučali pored nas. 

- Morate nastaviti kopati - reče jedan - samo se čuvajte. 

Kakva li apsurda. 

Da kopamo i da se čuvamo. Osvajaju prostor sa zatvorenicima na prvoj liniji. 
Nikako im želje nisu bile u skladu sa trenutnom situacijom. 

Nastavismo kopati. Mijenjali smo se. Dođe red Lepog da kopa. Sageo se i kopa 
u klečećem stavu. Hvatao ga je sve veći i veći strah. 

Poče plakati. Od njegovog kopanja nije bilo nikakvog efekta. Jedan drugi 
logoraš uze krampu, da ga zamjeni. Radili smo na smjenu, po dvojica. Rečeno nam 
je da moramo taj posao završiti. Iskopasmo oko pola metra. Uzesmo lopate da 
izbacujemo zemlju. Zemlju smo izbacivali sa strane tranšeje i bili smo vidljivi sa 
suprotne strane. 

Opet se metak od snajpera zabi u zemlju. 

Dođe mene red da izbacujem. Probao sam klečeći, da bih bio manje otkriven. 
Ali ne ide ovako. Ustadoh se. Bio sam otkriven od glave do pojasa. Počeh izbacivati. 
Pogledah Lepog. 

Ležao je pripijen uz zemlju, gledao je u mene. Bio je blijed k'o krpa. On je morao 
nastaviti izbacivati kad ja završim. 

Rekoh mu: 

- Neka tebe tu. Ja ću nastaviti izbacivati umjesto tebe. 

Bilo mi ga je žao, a osjećao sam i krivicu što sam ga pozvao. Bojao sam se da 
mu se nešto ne desi mojim sevetom. Na svoj život nisam u tim trenucima uopšte 
mislio. 

Ustvari razmišljao sam ovako: 

"Snajperista Armije nas je odmah primjetio. Kroz snajper vidi da smo logoraši. 
Može nas likvidirati kad god hoće. A neće? 

Mislio sam na napor i samo da izdržim do kraja. Kad završih izbacivanje, 
sjedoh da se odmorim. U tom momentu odnekud dođe jedan stariji bojovnik. 

Mislim da je bio domobran ili nešto slično. 

Kad me ugleda da sjedim, udari me iz prve, iznenada, nogom u rebra i 
zagalami: 

- Što ne radiš, balijo? 

Zaboli me. 

Ništa mu ne odgovorih. Bojovnici koji su sjedili u rovu, malo dalje od nas 
rekoše mu da sam maloprije radio i da radim na smjenu. 

Tad mi on kao opravdanje za prethodni udarca reče: 

- Znate li vi, šta balije rade od naših u vašim zatvorima. Kidaju im i ruke i noge. 
A mi vas još i hranimo. 

A zatim skide automat i pođe pucati iznad naših glava. Ja sam i dalje samo 
sjedio. Lepi se priljubio uz zemlju i ne diže glave. Stalno sam mislio na njega i na 
sudbinu da mu se možda nešto desi kad sam ga ja pozvao na rađu. 

Znao sam da nas ne smiju poubijati, jer im za razmjenu treba tačno utvrđen 
broj logoraša, ali svi smo se plašili degeneka. 

Tada sam prokužio tog starog, da je došao da se iživljava na nama, da se 
"psihički" zadovolji, i da se pokaže pred ovim bojovnicima kako mrzi "balije". 

Ubrzo se "stari" izgubi negdje, a mi nastavismo kopanje tranšeja. I dalje su 
padali meci od snajpera u našoj blizini, ali su bivali sve rjeđi i rjeđi. 

Jedva sam čekao da dođemo do mjesta gdje trebamo skrenuti desno sa 
kopanjem. 

Iznenada dođe jedan bojovnik i reče ovim što su nas čuvali: 

- Došla je naredba da moramo zatvorenike hitno vratiti u zatvor. 

- Tamo je došao međunarodni Crveni križ i traže da vide sve zatvorenike na 
broju. Moraćemo u izjavi napisati da su ovi radili u krugu ove radionice. Poredaše 
nas brzo i kroz tranšeje dođosmo ponovo do zgrada gdje smo primili alat. 

Kad to završismo priđe nam jedan bojovnik i upita Lepog: 

- Odakle tebe tu? - vjerovatno misleći da smo mi svi zarobljeni kao pripadnici 
Armije BiH - pa ja znam da ti nisi ni vojske služio, a niti si kad držao pušku u ruci. 

Lepi zaplaka, prepoznavši komšiju iz zgrade, a zatim upita: 

- Znaš li šta mi je sa roditeljima. Jesu li u stanu - i pokaza u pravcu prozora. 

- Oni su odavno protjerani na lijevu stranu, kad i ostali Muslimani. Prvo su 
odvedeni na Bunu, a odatle su otišli prema Blagaju. Znam sigurno da su stigli živi na 
lijevu stranu i nemoj plakati - reče bojovnik. 

Mogu li bar vidjeti stan? - upita Lepi. 

- Možeš! 

- Idemo odmah zajedno. 

Njih dvojica odoše prema ulazu obližnje zgrade. Nisam mogao primijetiti da 
tamo iko stanuje. Lepi se vrati vrlo brzo, plakao je i kroz plač mi prošaputa: 

- Ni vrata na stanu nema. Po podu samo slike moje i od moje familije. Sve mi je 
ovo tako teško palo da samo mislim na familiju. 

- Šta možeš? 

- Biće bolje ako Bog da - rekoh mu - svi imamo različite sudbine i puno razloga 
da i mi svi plačemo, ali se držimo. 

Ubrzo dođe kamion. - Brzo u kamion - povika vozač - naređeno mi je da vas 
što prije vratim u zatvor. 

Kad stigosmo u zatvor zatekosmo predstavnike međunarodnog Crvenog križa 
kako popisuju zatvorenike. Kažu da su došli da evidentiraju prisutne, a sve one koje 
ne nađu smatrat će nestalim i tražit će odgovornost vlasti za njih. 

Zato je onakva žurba i bila u Koloniji. Mi se postrojismo i jedan po jedan 
govorili smo svoj logoraški broj. 

Kad dođoše do mene rekoh: 

- 320243. Pronađoše me u popisu logoraša, štrihiraše i rekoše, još živ i na broju. 
Broj od 912 bio je nakon otpusta velikog broja logoraša tačno utvrđen. 

Međunarodne organizacije su sad vodile računa o nama. Ni jedan sa tog spiska 
nije smio nedostajati. 

Po imenu i prezimenu morali smo svi biti na broju. Kao ratni zarobljenici, 
potpadali smo pod čitav niz međunarodnih zakona. Između ostalog, ne bi smjeli 
da nas izvode na prinudni rad iz zatvora, a pogotovo na prve linije. Za našu grupu 
su bili to prekršili, zato su nas onako brzo vratili. Umio sam se i oprao od blata. 
Ugledah Lepog. Nosio je sapun u ruci. 

Reče mi: 

- Od sutra idem svaki dan na posao. 

- Osjećam se puno bolje. Ako ikako mognem, javit ću se sa tobom da zajedno 
radimo. 

Ja se nasmijem, klimnuh mu glavom u znak odobravanja. Bilo mi je drago što 
je ovaj dan, ipak, sretno završio za Lepog. Valjda se u njemu nešto prelomilo. Vratih 
se u spavaonu. Ugledah mog dobrog prijatelja Zulfu. 

Sjedi na mom ćebetu i onako smijući se pokaza mi jednu poveću konzervu u 
ruci. 

- Evo ja danas zaradi dobru večeru. Ofarbao sam jedno auto i dobio ovo za 
nagradu -reče - dobio sam još i kutiju cigareta. 

Zamolih ga da pozovemo i Lepog na večeru sa nama. Zulfo pristade. Lepi se te 
večeri osjećao ugodno. Postao je sigurniji u sebe. Vidjelo se to na njegovom licu. 

Malo kasnije i ja dobih jedan haber. Možda najbolji od kako sam u logoru. 
Pozva me jedan zatvorenik da odem do klozeta. Stigao Miro i ima haber za mene: 

- Dolazim iz grada ovog momenta. Supruga i djeca su krenuli autobusom za 
Zagreb. Čim srede vize idu za Njemačku. Supruga se malo bolje osjećala, još nije ni 
približno dobro, ali smo je nagovorili da pođe. 

- Pogotovo su djeca insistirala, da radi njenog dobra krenu. Dao sam im broj 
telefona da mi se jave iz Zagreba i Njemačke. Čim mi se jave, znat ćeš. 

Zahvalih mu se. 

Osjetih ogromno olakšanje. Velik teret siđe sa mene. U momentu zaboravih na 
sve teškoće tamnovanja. 

Sad mogu samo o sebi voditi brigu. Neka ovo traje koliko god hoće. 

Preživjet ću, i naći ću ih. 

RAMAZAN U ZATVORU 


Mrkla noć. 

Probudi me fijuk mostarske bure. Negdje se čuje udaranje lima o lim. U daljini 
po koja gluha detonacija i reski rafal. Ugledah prigušenu svjetlost. Pridigoh se. 

Na četiri kraja ćelije četiri svjetlosti. Svijeće. Ne velike, tek centimetar, čak 
još i manje. Manja svijeća, manje svjetlosti. Manje svjetlosti, manje opasnosti. Oko 
svakog svjetla čuče ili sjede na jednoj nozi, nageti naprijed po četvorica. Ručak. 

Svaki drži jednu plastičnu flašu u ruci i trese sa njom. Sadržaj se mora dobro 
izmućkati da bi od te tekućine, prozirne ko voda sa bijelim talogom na dnu, 
nastalo mlijeko. To su dobili od jedne humanitarne organizacije. Sa tim mlijekom i 
komadićem hljeba započinju post. 

Ramazan. Godina 1414. po Hidžri. 

Kroz tamu u kojoj se jedva naziru svjetlosti četiriju svijeća primijetih još 
nekolicinu, koji su isto kao i ja pridigoše. Napravismo mjesto kolegama da klanjaju. 
Niko ništa ne govori. A sve se zna. 

Od nas šezdeset i tri u ćeliji broj tri, zatvora u logoru Heliodrom, šesnaestorica 
veličanstvenih odlučila su da poste i isposte Ramazan. Znali smo za to, a nismo 
mogli vjerovati u to. 

Ionako slabo jedemo, ionako nas muče i glađu i žeđu, ali volja je jača, a i pusta 
želja. Ahmet Kara mi govori: 

- "Ispostio sam svaki do sada, pa ću i ovaj. Nema te sile na ovom dunjaluku koja 
će me spriječiti, ili mi to onemogućiti." 

U prvim momentima kad mi je rekao da će ispostiti i ovaj Ramazan, gledao 
sam u njega kao u čudo. 

A znao sam i zašto ga gledam. Jedva smo izdržali napore svakodnevnog teškog 
fizičkog rada, gubilo se strahovito puno energije, bili smo kost i koža, a hrane nije bilo 
dovoljno da se sve to nadoknadi. Niti sna. Volja i vjera bijahu jači. Zapostiše prvi dan 
i klanjaše. Svanu. Izjutra nas odrediše da radimo u krugu logora. Odmašćivali smo 
tenkovske granate i pripremali ih za upotrebu. Granate su bile ruske proizvodnje. 
Vrijeme bijaše vrlo hladno. Ruke počeše oticati od hladnoće. Morali smo raditi dalje. 
Ni pauze ni poštede nije bilo. Prvo smo nekim metalnim predmetom ugrubo skidali 
mast kojom su granate bile premazane radi konzervacije. 

Ko zna kad, i ko zna gdje, i ko zna Za kakve ciljeve? A sad su nas natjerali da ih 
čistimo, a ciljevi su im kuće naše rodbine i prijatelja. 

Krpom i naftom smo čistili svu nečistoću sa granata, a nakon toga svaku 
granatu dobro uglanjcali. 

U toku dana dolazila su dva tenka i uzimali granate. 

Mi smo morali te granate tovariti i dodavati tenkistima. Tenkovi su bili T- 551 
T - 35. Pucali su odmah iz kruga logora. Kad tenk opali tresu se sve zgrade u krugu 
logora, a nama se prevrću prazni stomaci. Znali smo da padaju po našim linijama, po 
našim kućama. Mi im ih čistimo i dodajemo, a oni pucaju po našima. Šta smo mogli? 
Ko neće, dobija metak! Po kratkom postupku! Oko tri popodne dođe magacioner i 
podijeli nam po jednu konzervu i po jedan hljeb na četvoricu. Počesmo jesti. Tad 
primijetih nekolicinu logoraša kako samo sjede. Ne jedu. Sjetih se. Poste. 

Ostavili su hljeb i konzervu za iftara. 

Ahmet mi reče: 

_ "Možeš li mi staviti ovu konzervu u postavu tvog kaputa i da je proneseš 
večeras u zatvor? Ja neznam kud ću sa njom.' 

Uzeh Ahmetovu konzervu, stavih je kroz šuplji džep u postavu kaputa i nastavih 
sa radom. 

Radio sam, a Ahmet mi je stalno bio u mislima: 

"Odakle mu samo ovolika volja? 

Koliko smo samo propatili, a on i dalje psihički stabilan. Odgovor je mogao biti 
samo u vjeri i u volji. I to u vjeri Allahovoj. 

Radili smo do pet popodne. Stražar nam kaza da se postrojimo za povratak 
u zatvor. U hodniku zatvora postrojiše nas u dvije vrste, sa jedne i sa druge strane 
hodnika. "Vadite sve iz džepova!" - naredi stražar. 

Ja izvrnuh džepove kaputa i pantalona, kao da pokazujem da nemam ništa. 
Logoraši koji postiše, povadiše po konzervu, dobijenu za ručak, i po četvrtinu 
hljeba. Sve na pod preda se. Stajali smo mirno, ruke na leđima, a glava pognuta 
prema podu. 

Stražar je hodao ispred nas i stalno ponavljao: 

- "Ako nađem kod nekog nešto od hrane u džepovima, teško njemu." 

Stajao sam i dalje mirno. I 

Primijetih da se Ahmet poče malo znojiti. Valjda radi mene. Bio sam odavno 
poravnio. I na degenek naučio. Stražar je gledao u konzerve ispred nas, ponavljao 
priču. Čitava je to ceremonija i predstava bila. ; 

Pretpostavljao sam da su i oni znali za Ramazan. Neko je vjerovatno i danas 
vidio da pojedinci nisu ručali. 

Htjeli su sa ovim nešto izvesti. Da muče i dalje. Ako pojedinci poste, da ih sad 
ostave i bez iftara. 

Ako je tako, ništa nam od njih nije neobično ni iznenađujuće. Konačno, stražar 
nam reče da možemo ući u spavaonu. 

Ponesoh Ahmetovu konzervu. Ostali su ulazeći u spavaonu gledali u konzerve 
koje ostadoše na podu u hodniku. 

Taman kad uđosmo, ponovo začusmo glas stražara: 

- "Svi oni koji su odlučili da poste, neka naprave spisak i neka se poredaju u 
hodniku. Dobit će večeru po odluci zapovjednika zatvora." 

Za nekoliko minuta sasvim druga priča. Vjerovatno je taj stražar znao i 
prije za ovu odluku zapovjednika zatvora pa je za vlastito zadovoljstvo napravio 
maloprijašnju predstavu. 

Logoraši se postrojiše. 

U redu ugledah i mog dobrog poznanika Mustafu Nožića "Caju". Bijaše podobro 
smršao. Koža na licu i rukama mu je visila i omlitavila. U ofanzivi protiv četnika, 
prije više od godinu dana izgubio je sina jedinka. To ga je bilo dotuklo, a sad još 
logor, pa zatvor. Ali sve džaba. Opet posti. 

Kad me ugleda, reče: 

- "Dođi kasnije kod mene, da se osladimo, kad se budemo omrsili. Dobio sam 
od Cveka malo šećera. To mi je poslao po jednom logorašu koji je danas kod njega 
radio. Imao je sreću da to večeras pronese." 

Sjetih se Cveka, Hrvata, koji je sa nama nekada zajedno radio. On se sjetio 
Ramazana. Sjetio se bivših kolega sa posla i pozdravio nas. Ipak je ostao poneko ko 
je zadržao nešto ljudsko u sebi. 

Logoraši koji se prijaviše da poste, vratiše se ubrzo u spavaonu. Nosili su po 
jednu plastičnu bočicu. Rečeno im je da tu tekućinu dobro promućkaju dok ne 
pobijeli i da je to što dobiju mlijeko. 

U spavaoni su se logoraši pripremali za iftar. Ahmet je sjedio u jednoj grupi sa 
još dva Bosanca iz Šehera i jednim komšijom iz Dubrava. Na glavi su im bile kape 
napravljene od rukava starog džempera. 

Promućkaše tečnost iz plastične boce, podijeliše Ahmetovu konzervu. Ništa 
nisu pričali. Kad iftariše Ahmet poče uređivati mjesto da klanjaju. Nisam prilazio 
mjestu gdje sam spavao, samo da bih ostavio što više mjesta da klanjaju. 

Kad završiše namaz, otiđoh do ćelije broj dva. Nađoh Caju. I on je upravo bio 
završio sa klanjanjem. 

Kad me ugleda reče mi: 

- "Taman, kad si došao. Sad ćemo svi zajedno po jednu kašičicu šećera. Cvek mi 
je poručio da tebe nikako ne preskočim." 

Pokušah nešto izvrdati, da njima ostane više, ali Caja ne dade ni progovoriti. 
Sjedio je sa jednom grupom i dijelio svakom po jednu kašičicu. I meni silom dade 
jednu kašičicu. Nisam šećera ni okusio ni vidio od kako sam došao u logor. 

Caja nešto podijeli a jedan manji dio ostavi pod ćebe i reče: - "Nek imamo nešto 
ujutro, prije posta." 

Vidio sam da logoraši iz te grupe poštuju Caju. Bio im je nešto kao duhovni 
vođa. Bodrio ih je i ulivao im snagu da izdrže sve napore. U toj grupi prepoznadoh 
neke koji su danas sa mnom radili i ostali bez konzerve. 

Tiftar im bijaše samo to mlijeko. Ali na licima im se vidjelo zadovoljstvo i vjera 
u nešto bolje koje će morati doći. 

Posmatrao sam ih i u sebi se pitao: 

"Odakleli im izvire ta snaga i volja? Odakle to zadovoljstvo, a toliko su izmoreni 
i izmučeni? Kako sve ovo mogu izdržati, a ne klonuti duhom? Kako ih ništa u vjeri 
ne može pokolebati? 

"Divio sam im se. U dosta momenata sam se osjećao duhovno jačim od mnogih 
logoraša, a sad sam vidio da je ovo nešto drugo, nešto posebno. Vratih se u svoju 
ćeliju. 

Ahmetje već bio klanjao. Legoh na svoje mjesto da se odmorim od cjelodnevnog 
napora. 

Dugo nisam mogao zaspati razmišljajući o dubokoj vjeri ljudi. Ni ovi teški 
trenuci nisu ih pokolebali da poste. Razmišljanje me prevari i zaspah. 

Sa Ahmetom sam tih dana radio vrlo često. Bilo mi je drago s njim raditi jer mi 
je svojom pričom i držanjem ulivao neku snagu i samopouzdanje. I kad bi nam bilo 
najteže, kad nisam vidio izlaza, znao me je ohrabriti. Njegova priča me održala i u 
životu i u pameti. 

"Ovome mora doći kraj. A doći će kad dragi Allah to bude htio. Samo njegova 
volja može prekinuti ovo mučenje." 

Ahmetova jedna ili dvije kratke rečenice su me tjerale na razmišljanje i dugo, 
dugo ne bih mislio na ono što se oko nas dešava. Pokušavao sam spoznati suštinu 
ovih poruka. 

- "Kad dragi Allah bude htio, bit ćemo slobodni. Živi i slobodni. 

- "Kad će to doći?" - pitao bih. 

- "E, ja to ne znam" - odgovorio bi - "To zna samo dragi Allah. 

- "A što će biti ako poginemo?" - proturiječio bih pitanjem. 

- "I to će se desiti po Allahovoj volji. Dragi Allah mora prekinuti ovo mučenje. 
Ako drugačije ne mogne biti, onda će nas uzeti k' sebi. U Džennet. Tamo nam je 
obezbjeđeno mjesto, jer za ove patnje nismo ni krivi niti smo ih zaslužili. Jedina 
krivica nam je što smo Muslimani." - bio bi Ahmetov odgovor, kratak i do srži jasan. 
Dugo bih opet razmišljao o Ahmetovim odgovorima. Pitao sam se samo otkud izvire 
ta životna filozofija. Gledao sam u Ahmeta. Čovjek sa sela, zemljoradnik, nešto malo 
škole, a vjera, i duboka, i široka, i tvrda, i neslomljiva. 

U tihoj priči i razmišljanju, prekinu nas glas stražara: 

- "Vas dvojica, ovamo!" 

Pokazivao nam je rukom na motor od "dajca", prljav, zamazan i masan. Motor 
stoji na klocnama. U blizini kamion sa spuštenom stranicom. Priđosmo. 

- "Tovari!" 

Zar samo nas dvojica i to golim rukama, bez igdje ičega? To mora biti teško sto 
pedeset ili dvjesta kila. Razgovora nema. Pokušasmo, ali ne ide. 

Podigosmo motor malo od zemlje. Ahmet se pokliznu, a onda, i mi, i motor 
padosmo na zemlju. 

Ja sam, ipak, nešto bio pojeo i tog jutra i oko podne, malo sam bio povratio 
snagu, a Ahmet je i jutros zapostio. A sad još i ovaj motor. Malo se pridigosmo. 
Fijuknu držalica od lopate. Ahmet pade. Obli ga krv. 

- "Što ga udaraš Marjanoviću!" - izleti mi iz usta i ugrizoh se za jezik. 

Pogovora nema i ne smije biti. Začuh samo repetiranje automata. Stražara Ivicu 
Marjanovića sam od prije dobro poznavao, ali to ovdje sad nije pilo vode. 

- " Ni jedne više! Tovari ili će raditi ovo" - reče stražar i pokaza na otkočeni 
automat, - "da se nisi više usudio meni se obratiti. Znam ja, i ko si i šta si, i da si dok 
si bio u HVO-u radio za Armiju. Sve piše u tvom dosijeu." 

Ne rekoh više ni jedne. Prvo pridigoh Ahmeta, pa opet obojica za motor. 

- "Daće dragi Allah bolje, - čuh Ahmeta kako prozbori. 

Pomislih: 

- "Kud će biti bolje, kad ne može gore." 

Prihvatismo motor, podigosmo prvo malo sa zemlje, pa na butine, pa uhvatismo 
odozdo. Osjetih neku natprirodnu snagu. Digosmo jedan kraj motora na kamion, pa 
gurnusmo, i motor bijaše na kamionu. Pogledah Ahmeta bez riječi, i on mene. 

- "Jesam li rekao da se to može kad se hoće." - začusmo Marjanovića iza leđa. 
Sažalih se na njega, kad pomislih, koliko je jadan kad ništa ne zna. Uvečer kad 
stigosmo u ćeliju, Ahmet mi pruži jednu knjižicu i reče: 

-_ "Čitaj? 

Čitao sam bez prestanka, tražio smisao života i istinu vjere. Sve bijaše zapisano. 
Vrijeme mi ništa nije značilo. Umor nisam osjećao. Ni san. Čitao sam dok mi je 
svjetlost to dozvoljavala. 

Samo sam se malo skupio u stranu dok je Ahmet klanjao, prvo Akšam pa Jaciju. 
Iftar mu biješe samo kriška hljeba i malo vode. San me prevari i zaspah. Probudi me 
Ahmetovo guranje. 

- "Šta je? "-upitah. 

- "Stroj." - reče Ahmet i obojica se nađosmo na nogama. 

Ovi noćni strojevi su bili uobičajena metoda mučenja. U neko doba noći upada 
zapovjednik i svi moraju biti u najkraćem roku na nogama. Koga nađe da leži ili 
spava, čeka ga posebna kazna. 

Zato smo se dizali silom. Jedan drugog. 

Obično bi stražar ispred ćelije viknuo da ide zapovjednik i svi smo bivali na 
nogama. Napravili bi špalir sa jedne i druge strane ćelije. Stajali bi mirno. Pogled 
samo prema dole. Odgovarati smo smjeli samo na postavljena pitanja. Kratko i jasno. 
Te noći zapovjednik zatvora se kao paun šepurio po ćeliji, sa rukama iza leđa. Hodao 
je i zagledao jednog po jednog. Znao je za post. Ništa nije pitao. Dva - tri puta je 
prošao ćelijom gore dole i taman kad se spremao da izađe, začu se glas iz dna ćelije: 

- "Gospodine zapovjedniče!" 

Mi svi protrnusmo. Šta je sad ovo? 

Nikad niko ništa ne pita. Poznadosmo glas Muje Puce. Zapovjednik se okrenu, 
pogleda i reče kratko: 

- "Izvoli!" 

- "Gospodine zapovjedniče, mogu li ja na raport kod glavnog zapovjednika 
logora?" - reče Mujo. 

- "Zašto?" 

- "Htio bih znati zašto sam ja ostao u zatvoru." - upita Mujo, šezdesetpetogo- 
dišnjak, penzioner, koji je čitav život proveo mirno, radio, dobio stan, zaradio 
penziju, djeca završila kolu, poudala se i poženila, kuća puna unučadi, a sad ovo. 
Prvo logor, pa sad zatvor. 

- Mujo zarobljen kao pripadnik Armije sa puškom u ruci? 

To Muji nikako nije bilo jasno, evo skoro mjesec i po. Čekao je priliku da pita. 
Pitanje mu je bilo na mjestu, ali momenat nije. 

- "Kako ti je ime?" - upita zapovjednik. 

- "Mujo." 

- "Eto zato!" 

Vjerovatno ne shvativši odgovor, Mujo ponovi pitanje. 

Zapovjednik koji je ponovo bio pošao prema izlazu zastade i ponovi; 

- "Eto zato!" 

Neko jako gurnu laktom Muju da ušuti. Pitanja ne bi više. 

U ovom "Eto zato" otkri se sva istina i smisao naše patnje. Pogledah u 
Ahmeta. 

- "Daće dragi Allah bolje:" - reče. 

Legosmo ponovo. Ja zaspah kao malo dijete. Što od umora, što od radosti 
spoznaje, koja me sve više i više obuzimala. 

"Preživjet ćeš ovo. Moraš!" - dadoh sebi zadatak. 

A bio sam dosta puta na ivici sa koje se strmoglavljuje u bezdan psihičke 
rastrojenosti. "Moram preživjeti radi familije, radi sinova, radi supruge, koji pate 
isto kao i ja.' Kraj se još nije nazirao. 

Daleko je još do slobode, ali se sve više i više viđala svjetlost, koja mi je ulijevala 
nadu da ćemo svi mi ovo nadživjeti i prebroditi. Ujutro se probudih. Niti me je ko 
zovnuo niti me je ko dirnuo. Opet mrkla noć. 

Tanahna svjetlost svijeća na četiri ćoška ćelije. 

Primijetih Ahmeta. Klanja. 

Imao je vrlo malo prostora za klanjanje. Ćelija je bila puna. 

Ležali smo na podu, jedan do drugog. Pridigoh se i pomaknuh u stranu. 
Oslobodih Ahmetu mjesto. On samo klimnu glavom u znak zahvalnosti. Ništa ne 
progovori, da ne bi poremetio tok molitve. 

Radili smo tih dana nešto u krugu logora, u nekakvim skladištima. 

Nađoh nekakve prostirke i ćebe. 

Iskoristih priliku i potrčah do prozora ćelije, na brzinu spustih to kroz prozor 
unutra u ćeliju i vratih se. Niko ništa nije primijetio. 

Bilo je hladno. Kiša i vjetar. 

I stražari se bijahu zabavili o sebi. Griju se u stražari. Vjerovatno i piju. 

Poslije završenog posla u skladištu požurih u ćeliju. Prostrijeh pronađene 
prostirače i ćebe. Sve sam uredio i počistio. Čekao sam Ahmeta. On je bio otišao na 
neku rađu van logora. Dođoše malo prije ftara. Mokri i promrzli.. 

- "Valja li?" - upitah Ahmeta. 

- "Odlično." - reče i samo malo popravi pravac prema Kibli. 

Uredio sam Ahmetu mjesto za klanjanje. Da mu bude čisto i uredno. Ahmetje 
bio zadovoljan, a ja sretan. Klanjati su mogli akšam, jaciju i sabah. 

U podne su bivali najčešće negdje na radu vani. 


A ikindiju rijetko. 

Samo ako bi ostali u logoru, ili rijetko, ako bi se ranije vratili sa posla. 

- "Ako Bog da inšallah, do Bajrama ćemo kućama." - reče jednog dana 
Ahmet!" 

RAZMJENA LOGORAŠA - KONAČNO SLOBODA 


Nakon potpisivanja Vašingtonskog sporazuma između Bošnjaka i Hrvata u 
BiH o prekidu neprijateljstava, zatvaranju svih logora i puštanju svih zatvorenika na 
slobodu i o formiranju zajedničke vojske, mi smo se često pitali: 

- "Jesmo li to mi sada zarobljenici vlastite vojske?" 

Znali smo da bi ubrzo nakon tog sporazuma trebalo doći do našeg oslobađanja. 
Ali? 

Bilo je i prije sporazuma i sporazuma, a mi smo ostajali gdje i jesmo. 

Sporazumi se nisu poštivali pa smo i ovog puta samo sumnjičavo vrtili 
glavom. 

Čak smo sumnjali da će pokušati da nas jedan dio sakriju od javnosti irazmijene, 
kao što se i ranije znalo desiti. 

Stoga smo predstavnicima međunarodnog Crvenog križa ispričali priču o 
sakrivanju logoraša prilikom razmjene još u maju prošle godine. 

U momentu kad su kamioni Crvenog križa i UNPROFOR-a došli pred zgradu 
zatvora da preuzmu logoraše, sa druge strane zatvora je HVO dovezao dva autobusa, 
u njih ukrcao oko stotinu logoraša i sproveo ih u zatvor u Ljubuški. 

Među njima je tada bio logoraš Bobo, po nacionalnosti Srbin, Trebović Feđa i 
Japrak. A bilo ih je još, koji su sada bili među nama. Nama su to oni ispričali pa smo 
nastojali nešto tako sada preduhriti. Predstavnici međunarodnog Crvenog križa su 
nam obećali da će to imati u vidu kod slijedećeg puštanja ili razmjene logoraša. 

Nakon Vašingtonskog sporazuma počeše nas izvoditi na rađu samo u krugu 
logora. Za inžinjeriju, u radionicu IX. bojne, za Konjičku bojnu "Klis", za Tigrove, 
za Gromove, u centralnu radionicu, za bojnu "Bruno Bušić", za Tutine specijalce itd, 
ali sve samo u krugu logora. Obroci u menzi počeše bivati količinski veći. Ali opet 
samo dva puta dnevno. 

Logoraši koji ne bi otišli na rađu imali bi obaveznu šetnju 15 minuta dnevno na 
stadionu ispred zatvora. 

Ovo nam je govorilo da se nešto počelo mijenjati na bolje. Ipak, dok bi mi šetali 
na stadionu, stražari su upadali u ćelije i prebirali nam stvari. 

Oduzimali bi cigarete i konzerve, koje smo ostavljali da pojedemo kasnije. 
Lešinarima nikad nije bilo dosta pljačke. 

Šetnja je bila po propisu. Po dvojica sa rukama na leđima i pognutom glavom. 
Prilikom ovih šetnji imali smo često znatiželjnu publiku, bojovnike HVO-a. 

Ponekad bi među njima ugledali i ponekog muslimana u uniformi HVO-a. 
Tako sam jednom prilikom vidio Bojčić Fadila, koji je radio u policiji HVO-a, pa 
Ibrulj Vahida, i još neke kojima, nažalost, nisam upamtio imena. 

Jednog dana dobih poruku preko međunarodnog Crvenog križa od jednog 
ženinog rođaka iz Zagreba, da su mi žena i djeca sredili papire i otputovali za 
Njemačku i da je kod njega ostalo garantno pismo za mene. Nakon ove dobijene 
informacije bio sam potpuno rasterećen. 

Znači, menije bio jedini cilj, da se u slučaju eventualnog oslobađanja domognem 
Zagreba. 

Zbog toga sam odlučio da se kod mog izjašnjavanja kuda ću, prijavim Za odlazak 
u inostranstvo, ako bude mogućnosti izabiranja. Kod decembarskog puštanja 
logoraša takva mogućnost je postojala. 

Ko zna hoće li je sada biti? 

To nismo znali sve do zadnjeg dana. A, ustvari, mi nismo ni znali unaprijed 
koji nam je to zadnji dan u zatvoru. 

Devetnaestog marta 1994. 

Ujutro oko devet sati ugledasmo kako u krug logora ulaze kamioni Crvenog 
križa i UNPROFOR-a. 

Nismo mogli vjerovati svojim očima. Skakali smo od sreće, ljubili se i igrali. 

UNPROFOR je sa oklopnim vozilima bio oko čitavog zatvora u kojem smo se 
mi nalazili. Znači, ovog puta ne može biti prevare. 

Toga dana razmijenjeno nas je oko pet stotina, i to pretežno nas iz Mostara i 
nešto iz Jablanice. 

Iza mene su ostali logoraši iz Šehera i Žepča, da čekaju neku drugu razmjenu. 
Mi odosmo, a njima zaželismo samo da im je dragi Allah na pomoći i da se što prije 
nađu na slobodi. Na kamionima smo se ljubili od sreće i pozdravljali. 

Kad smo silazili sa kamiona, priđe mi jedna žena sa slikom muža u ruci. Pitala 
je i mene i sve koji su došli sa mnom iz logora: - "Molim vas, pogledajte malo bolje, 
jeste li ga negdje u logoru vidjeli?" 

Nažalost, niko od logoraša nije prepoznao njenog muža. 

Ostale su samo suze na licu nepoznate žene, njeno blijedo i nijemo lice. 

Tu sliku još uvijek nosim u sebi. Bar da sazna za njegov mezar, bilo bi joj lakše. 

Sa familijom se sastadoh u Njemačkoj kod sestre. 

Žena je još bila teško bolesna. Nalazila se u bolnici. Moj dolazak je pomogao da 
se njen oporavak ubrza. I 

Na djeci su ostali tragovi koji se ne mogu dugo izbrisati. 

Oni su se dosta toga nagledali u Mostaru za vrijeme etničkog čišćenja i pljačkanja 
Bošnjaka, koje su vršili ekstremni i fašisoidni dijelovi HVO-a i tzv. Herceg - Bosne. 

Ja sam razmijenjen kao pripadnik Armije BiH. 

Armija je nama svima donijela slobodu. Da nije bilo te Armije, jedan kompletan 
narod bi bio uništen na očigled cijelog svijeta. Ali nije. Na njihovu žalost, a našu 
radost. 

RIJEČ NA KRAJU - OSVJEŠĆENJE 


Šta reći na kraju? Nakon svega? 

Allahu dragom hvala što preživjeh. 

Rat je nekom rat, nekom brat. 

Dugo vremena provedoh u logoru, a da ne znadoh ko sam. 

Dođe dušmanin i reče mi: 

"Ti si Musliman. Ti nisi kao ja. Pošto nisi kao ja, ja ću te uništiti. Tvoj narod 


bošnjački je moj neprijatelj." 


Raskući me, otjera sa vječnog ognjišta. Dušmanin. 

Ali ne uništi moj narod. Ne može se tako lahko jedan narod uništiti. 
Zulumćar. 

Nikad mu ne mogu zaboraviti. Ni halaliti. 

Jednu stvar me nauči logor, zatvor, tamnica. 

Nauči me, i ko sam, i šta sam. 

Da ne dođe dušmanin, zulumćar, dugo to još ne bih znao. 

Da mi nije dušmanin, zahvalio bih mu. 

Dragi Allah mi odredi da još živim. Da ga poštujem i vjerujem u njega. Darova 


mi život i svijest. 


Dade mi šansu. Ta se šansa više ne ispušta. 

Skupa biješe cijena osvješćenja 

Nažalost, mnogi ostadoše ili će još ostati na tom putu. 

Ni njih dragi Allah nije zaboravio. Odredio im je mjesto u Džennetu. 
Darovaše život za ljepšu budućnost narednih generacija. Šehidi. 

Mene posebno raduje spoznaja ko sam i šta sam, a tuga me hvata zbog cijene 


kojom ja platih tu spoznaju. Ali živ sam. 

Imat ću šta kome i pričati. Da se ne zaboravi. Niti halali. Nikad! 


EPILOG 
DESET GODINA POSLIJE 


Od prethodno opisanih događaja i dešavanja prošlo je deset godina. U 
međuvremenu su se desili slijedeći važni događaji: 

Vašingtonski sporazum je doprinio prekidu ratnih sukoba između Hrvata i 
Bošnjaka u Bosni i Hercegovini. 

Dejtonski sporazum je doprinio prekidu rata u Bosni i Hercegovini i predvidio 
Ustav države Bosne i Hercegovine po kojem se Bosna i Hercegovina sastoji od dva 
entiteta, Federacije Bosne i Hercegovine i Republike Srpske. 

Prvim poslijeratnim izborima u Mostaru građani su se izjasnili za jedinstven 
grad Mostar, koji se do početka 2004. godine sastojao od šest opština i distrikta. 

Od marta 2004. godine su opštine ukinute i Mostar egzistira kao jedinstven 
grad. 

Bivši predsjednik Republike Hrvatske dr. Franjo Tuđman, bivši ministar 
odbrane u vladi Republike Hrvatske Gojko Šušak, te bivši predsjednik Hrvatske 
Zajednice "Herceg - Bosne" Mate Boban su u međuvremenu umrli. 

Bivši predsjednik Republike Bosne i Hercegovine, te kasnije predsjednik 
tročlanog predsjedništva Bosne i Hercegovine Alija Izedbegović je umro 2003. 
godine. 

Bivši predsjednik Jugoslavije u poslijeratnom periodu Slobodan Milošević 
nalazi se u Hagu, gdje mu još uvijek traje suđenje za ratne zločine počinjene na 
prostorima bivše Jugoslavije. 

U Hagu se nalaze Mladen Naletilić - Tuta, kao i Vinko Martinović - Štela i .... 

Još uvijek se kriju i izbjegavaju hapšenje optuženi za ratne zločine Radovan 
Karadžić i Ratko Mladić. 

Dana 02. marta 2004. godine Carla del Ponte tužilac Međunarodnog Suda u 
Hagu podiže optužnicu protiv Jadranka Prlića, Slobodana Praljka. 

Ukoliko išta u životu čovjeku može donijeti satisfakciju onda je podizanje ove 
optužnice, satisfakcija hiljadama onih koji ni krivi ni dužni provedoše najteži dio 
života u logorima, hiljadama onih koji u jednom besmislenom i nepotrebnom ratu 
izgubiše svoje najmilije, kao i hiljadama onih koji napustiše rodni grad i domovinu 
i nalaze se još razasuti u 115 država svijeta. 

(a 
NO CICRM NE era RA ZE GIO 
NOM DE FAMILLE/ Pe dikkćg 
PREZIME: ..+.4.+..0. TKO. 
PRENOMFT = svk dd i 
IME:..:. RBRME Arene 
CARTE D'IDENTIFICATION 
s See LIEU NAIJSSANCE/-—" 

| | HČNAJOSOBNA KARTA : MESTOMJESTO ROĐENJA: ...... 

| A CONSERVER PARLETITULAIRE =... P(OSTAK =. 

\{_— ČUVATESA SOBOM 1 AK - DATE NAISSANCE/ u "= 

pe AJ Ta 5JE _ DATUM ROĐENJA: 46,6. 1957 

i '% tr y+ + u Pod Ć Ž Ž. fu R 


Lična karta Međunarodnom crvenog krsta 

6) COMITE INTERNATIONAL DE LA CROIX-ROUGE 
z 
SAZA INTERNATIONAL COMMITTEE OF THE RED CROSS 


AGENCE CENTRALE DE RECHERCHES 


CENTRAL TRACING AGENCY 
Reference 
BAZ-320243 Zagreb, 24.03.1994 
EOTVEBA 
CERTIFICGATE 
Kojom se potvrdjuje da je TIRO (AHMET) RAMIZ 
Which confirms that family name (father's name) first name 
Rodjen 16.09.1951 sa Mostaru ur s 
Born on in 
Registriran od delegata MKCK dana 10.08.1993 
Was registered by ICRC delegate on 
U mjestu zatocenja RODOC 
In detention place 
Redovito posjecivan od 10.68.1993 do 15.02:.41994 
Regularly visited from to 
oslobodđjen dana 19.03.1994 prema izjavi g/n osobe 
Was released on according to a/m person 
pa OJ 
Margu DO 
py) 
S ra 
Deled = Hrazenja 
Tra ; 


18, AVENUE DE LA PAX = Od - 1202 GENČVE - TELEPHONE. (022) 734 60 01 - TELEGRAMME: 'NTERCROIXROUGE - TELEX: 414226 - TELEFAX: (022) 733 20 57 - CHEOUES POSTAUX: 12-55278 

kojom še potvrdjuje da je EĐS/ 


SS, = HM 
triklui POZLOSA. 


slobodjen obavljanja 


Potvrda od nadležnog ljekara u koncentracionom logoru "Heliodrom" za ranjene i 
teško bolesne logoraše. Potvrda je služila za oslobađanje od rada i bila je vremenski 
ograničena. U izvjesnim slučajevima neki bojovnici i stražari HVO nisu poštivali i 
prilikom pokazivanja iste su cijepali. Potvrde je izdavao ljekar Hadžić Nedžad. 


Katar hodati sobe eizinitife uroka be čEa skora i kj STAROJ get ade S KEITH A broj 2 ) De. 


(naziv zdravstvene radne organizacije 
NALAZ I MIŠLJENJE SPECIJALISTE 


Izvršen je pregled i dostavlja se slijedeći nalaz i mišljenje u pogledu dijagnoze, daljnjeg liječenja 
i radne sposobnosti naprijed imenovanog-e: 


PRVE ik i Se ZaA Pev METANA E NIE ESR EM 


TATE 


Sačuvani dio nalaza od doktora koji me je primio u bolnici na "Hirurgiji", nakon 
mog ranjavanja u glavu. 

DRK-Suchd. Mi. ži 


MESSAGE CROIX-ROUG/E $ 
O 1. Feb, 1894 v = a CRVENOG KRSTA 


PORUKA ERVENBGG PET 


u 
2. EXPEDITEUR / POSILJALAC_ / POSILJALAC 


NG. CEIGCR 1s++5542%4249545 
Nom complet (selon 1'usage local) 
Peno šže i prezšile o mere massir io kak ra DESETE ERE HORA AS 
Puno ime i prezime 

7) j TH 

Mateza ie sanstećiod PJENE NENO s u pirate sen sea uk dobiradaBe 
Date đe naissance . JA Sexe :M/F 
Datum rodjenja MOL ATI. Kea Pruža Pol 24772 
Datum rođjenja Spol:M/ Ž 


Nom complet đu pere IM SET. PRO 


Puno ime i prezime oca / Puno ime i prezime oca 


Adresse postale complete +-+.+++.-+.+..+.++-+-+--+++---+-+- Cođe postal ..+:+-+-+-+--. 
Puna postan adresa / Puna ađresa stanovanja Postanski broj 
Poštanski broj 
AH. SAY: ! ORO NAJENATTR ee ee. eee ee ee SARE 
DEVTSCHLANO 


amm. Telephone .......-..-. 
Telefon / Telefon, 


3. DESTINATAIRE/PRIMALAC/PRIMATELJ 


No 
Nom complet (selon 1'usage local) 
Puno ime £ prezime ee orooososotosooovovseovoveokeniae 
Puno ime i prezime 
A 
KA/UZ O 7 EO 
Date đe naissance J() 49 16 Sex :M / F 
/ ME os t = 
rodjenja ...-. + VN/ 472 teke o (KASKIE A Pol :M/Z 
m rodjenja SsSpol:M/ 2 


complet du pere AHMET T/RO 


) ime i prezime oca / Puno ime i prezime oca 


Adresse postale complete HELIODRON Kateiioi Code DOSTAL 1515456465 


Puna postanska adresa/Puna adresa stanovanja Postanski broj 
E PDPA Poš j 
ME RENNO o/ 026178R... SKODO.... SrotenaAjraoe 


Sa taa th aet savana tata bre PRE KRSPRAPO U KO TOliphone szersa+s02132 
Telefon / Telefon 


COMITE INTERNATIONAL DE LA CROIX-ROUGE 
PREDUNARODNI KOMITET CRVENOG KRSTA 


19, av. đe la Paix - CH - 1202 GENEVE 


2/MCR/Fr.Se.Cr/09. 91/Vu 


Poruke preko Međunarodnog Crvenog krsta u koncentracioni logor "Heliodrom" 
su rijetko stizale i prethodno su morale biti više vremena na cenzuri kod vlasti 
tzv. "Herceg-Bosne". Nakon cenzure na porukama su redovito uništavane tačne 
adrese pošiljaoca, tako da nismo mogli u većini slučajeva uzvratiti poruku. Neke 
poruke su kompletno prethodno uništavane, a na nekim su uništavane nekolike 
bitne rečenice koje nisu bile po volji vlasti. Ovo je poruka od moje sestre na koju 
nisam mogao odgovoriti. 

EZ 


"LUPP OJ{I{OAJU UTAJd dojs-uou vjsod IJeuI ns IopJOg 
"nundold vu sluvZaj 1 sluvdny DHLUZ P£JS 2S1)2(S0 ISOUNI | 
"yndoJg 
"LULV(IgZLIOd OUALPO 99A NUPVL(IT jes 
PLUITIOZOJd vu ePJ{LIS y "NI{op IT OIgOp Ig OARUOJ "LUNJLIA UNUS(JLAZI 'LUTLASEP LU OUIS 
IeZoT Telur oMSs OXPLY IJIZEJLUS 28 OUIS TAOU TJ "Np 9l OJLUIT ESLIOBOJ LJSOGg 
"2JA{ILd po ssvfig tUWLJLS N POJ '19AT| IJLIOLI ISLUS vA{JLJSOpAU BO0g7 
Jado Ig epuo y 'Ipol(DLId LUILU LU OUO 95 LP IJLJS OJLUI Ig OWILS L(ULJISNI UOYLNI 
'TPal1? 328 PAS Jajduroy| 'OyLUO 
'TTEpđoOJS TU 28 OUSTU L{ULJISNI UIOJYIJIId yY '2pOAM OULS 
9poA '2lueJISNI ču Ig OvST 'efIJedn){ Op 19170 IZOUT UreS ep Tegop OYIJOJ OWILS OPAIG 
O A oey 'ovsnjs ol UT OY ITY "DIPpeJVAId OL} OMIZZOVI 98 Ep UIVU NS IJLIOAOC) 
"01592 I OBnp OXP} OUILJISN)I JU 9S ep svu ns Ijefururodo 
_'TAIZ 
OUIPS 'PZOJ 1 380) TAT{JPIUIS TAR(JId TUeZLUIN TUĐSATUINJU 'TJEPLIJ TUL(LIgJOJU TALSIUI 
Tuolidsi 'T{epaj8ZI OUIS OL (SežU po 9S ns Ijedaid vlJejaIC ZI IJ8DSLId nu ours pey 
"220U PLY I 29201 OYIJOJY 2pOA IJId | 'ež;Nd LADp ns IJol r{e 'e}s euz Bog 2N (sol 
UPp vU PJNd PAD ns IJLUTN Yy "Tpelruop ns 038 '931x po ouo ojeziIp al UT sof 'niođoj n 
IJPAOId žduvp JSALUJJAIP UT Ns ep OJČARUZOdJIId 'LULU LU OVI V(TU 28 LUN(U EN 
"LUPpAJBIJO OBJU ISTA VJIJ 9 SLU I UI(U NPRUIZI VYIJZEY 
"Jasapod 01511) 030 al UT ojIg I{es (oupal () 'TU2psAOp N} efuspoALId uoyježu ULUIpO ns 
I(oy eseIOSO| eJSOp OUIS IJSLU 2{PS J(TApP PAO () "2}SOp OJIg ru OALAITU UILU IPOM 
'uep vu 
ejnd 11792 II) od J 'sa9sn) pod IST I 2s ous Ijefejsn nđeus IJeŽYLIAOd OJLUI OUIS O{EY 
"RUITA2SNI £S efIJEdNIJ 1 LJIZODPJ PoJ al OIg JULIJS JUSAP I JAJ(T| PS LJVJA LZI ULUIPO 'N{LS 
NSNIp n sUpal ZI NJLJATD I(ŠOUI 28 OUIS LIJNU() 'JEZLIJS OIg I( LUNJLIA UT} PRIJ 'LJEJA 
EPIUPAILZ v}JIJAA LUpA vu oJIZEN ss UI(U n I 2jeS 2XSLIOdS PY{IJJA I(TApP Al LJELIJ 


2(p3 DepajazvI. 
eZ nupof rjvelual 


OUS PUNOJ n vi 
JMO} n { 'nuđBou 


loloi n v8 osoj 


UOAPJŠ IJepn 12 
'aliznju 


LUO(JLAZI tdupol Y 
2sdon oyey '2s. 
IR 


UPS OPSTId po: 


LUTN BDP LUDO U 
1{813s ns I(oy Ise. 


IT NAvLUS NOvIJAOd 
UP(pIA 1 ennun i 


e{T UĐU Op 250p 


2$920d UG "nož 
'TWlOoJjlun (ojalio 


PS OSTAPJSLU IJE 'P 
P.eyN 'vBoltig Sox 
ĐAOU IJIUTId ro 


ofIg olru sSTA in 


LS LRUPIJJUJI) u 
"'NZI 


Ne mogu ni dva koraka napraviti, a ne stajati dvadeset minuta na nogama. U 


svojoj nemoći, procjenjivao sam vlastite mogućnosti. 


I zaključih da na taj "put" ne mogu poći. 

Zamolih Koku da mi, ako mogne, nešto donese u baraku. Ili vode ili hrane. 
Ako ne mogne, nikom ništa. Svakako mi se sprema "drugi" put. 

Dugi put. Koka me pokuša podignuti, ali ga zamolih da džabe ne troši snagu. 
Uzalud je. 

Ne mogu. I dok smo se Koka i ja raspravljali i prepirali, a drugi polako izlazili 


iz barake, začu se druga komanda: 

- "Svi Mostarci vani! Odmah! U kamione!" 


Šta je sad ( 
Kakvi kan 
Kud ćes n 
Koka mi | 
kamionima Sa ( 
Vrtilo mi: 
Jedva sam 
Čuo sam 
kamione, pod 
autobus. Ja sam 
U to uđe r 
- Van! Ne 
Izađosmo 
već unutra. A ji 
- Neću se. 
- Penji se! 
Kako? Ku 
Kamion je 
Jedan boj 
tren oka oni ur 
Sve jedar 
Proključasmo. 
Kuda? Ne 
strijeljanje. Ov. 
Kamion p 
Kud smo 
Znali sm 
UNPROFOR-c 
kamiona, pa m 
Poče kaša 
Kamion j 
nama. Očuše s 


